
ĮVADAS 


Smuikininkas ir kitoks menininkas gali tikėtis tapti solistu, o 
dauguma kitų profesijų nesuteikia jokių vilčių dirbti kitaip, negu dar- 
vienam vadovui, kuris kartais valdo griežčiau negu dirigentas orkest- 
rą. Dirbti panašiai kaip solistai, žinoma, negali tikėtis ir dauguma 
VGTU absolventų, todėl siekiant, kad jų darbinė veikla tenkintų jų 
pačių ir organizacijų, kuriose jiems teks dirbti, poreikius, jie turi būti 
susipažinę su organizacijų vidine sandara, jos elementų sąveika ben- 
droje veikloje, taigi su vadybos pagrindais. Tačiau ir ne vadybinių 
specialybių VGTU absolventai, skirtingai nuo kitų profesijų darbuo- 
tojų, savo kasdieninėje veikloje dažnai turi veikti kaip tam tikrų dar- 
bo grupių vadovai, o ir dauguma kitų jų sprendimų įgyvendinami 
suderintomis daugelio žmonių pastangomis. Tai yra tos priežastys, 
dėl kurių vadybos kursas įtrauktas į daugumos VGTU studentų mo- 
kymo programas. 

Pirmuosiuose penkiolikoje šios knygos skyrių išdėstomi vady- 
bos pagrindai, būtini žinoti imantis valdyti kitų žmonių bendrą darbą 
bei verti žinoti kiekvienam, siejančiam savo gyvenimą su bet kokia 
organizacija. Toliau knygoje nuosekliai išdėstomi tie vadybos darbo 
momentai, su kuriais žmogus susiduria įsiliedamas į organizaciją 
kaip eilinis darbuotojas. Tie dalykai taip pat turi būti žinomi imantis 
vadovauti kitų darbui, tačiau žmonėms, kuriems gali tekti vadovauti 
organizacijų veiklai, dirbti vadybininko darbą, šioje knygoje pateiktų 
žinių nepakaks ir teks studijuoti kitus literatūros šaltinius, kuriuose 
vadybos problemos nagrinėjamos plačiau ir išsamiau. 

Kadangi net svarbiausios vadybos sąvokos dar nėra galutinai 
apibrėžtos, o įvairūs autoriai skirtingai aiškina daugelį vadybinės 
veiklos aspektų, šioje knygoje pateikti tie vadybos teorijos momen- 
tai, dėl kurių dauguma vadybos teoretikų sutaria, o apie tuos klausi- 
mus, dėl kurių iki šiol dar tebėra didelė nuomonių įvairovė, patei- 
kiama trumpa apžvalga ir giliau pagrindžiama autoriaus palaikoma 
nuomonė. 


Vienas svarbiausių pirminės studento pažinties su vadyba ele- 
mentų yra modulio programoje numatyto namų darbo rengimas. Šio 
darbo tikslas — atpažinti ir aprašyti svarbiausių vadybinio darbo ele- 
mentų apraiškas veikiančioje organizacijoje. Siekiant padėti studen- 
tams kaip galima anksčiau imtis rengti namų darbą, kuris, kaip rodo 
patirtis, ne vienam sukelia didelių keblumų, paskaitos skaitomos ne 
nuosekliai pagal knygoje pateiktus skyrius, o pagal namų darbo ren- 
gimo etapus. Todėl siūloma šią knygą iš karto perskaityti ištisai, o į 
paskaitas, kurių tematika pateikiama prieš semestro pradžią Sociali- 
nės ekonomikos ir vadybos katedros tinklalapyje ir plačiai išaiškina- 
ma pirmojoje paskaitoje, ateiti dar kartą perskaičius paskaitos temai 
skirtą knygos skyrių ir parengus klausimus, kylančius ruošiantis 
rengti namų darbą. 


1. VALDYMAS IR VADYBA 


Žmogus, kaip ir kiekvienas gyvas padaras, viską, ko jam reikia 
tam, kad galėtų išgyventi, gauna iš savo aplinkos. Tiesa, kaip ir gy- 
vūnai, kai ką, pavyzdžiui, orą, jis ima net nedėdamas jokių sąmonin- 
gų pastangų, kai ką, įvairius vaisius, turi nusiskinti arba kitaip susi- 
rinkti, žuvis sugauti, žvėris sumedžioti. Skirtingai negu kiti gyvūnai, 
žmogus išmoko ir sudėtingesnių dalykų: auginti jam naudingiausius 
augalus bei gyvūnus, sudėtingai apdoroti ir parengti vartoti jų tei- 
kiamus vaisius. Visiškai aišku, kad visa žmogaus veikla buvo skati- 
nama jo nepatenkinamų poreikių: matyt, jei ir deguonis būtų sunkiau 
pasiekiamas, žmogus būtų sugalvojęs, kaip jo prasimanyti, ir deguo- 
nies gamyba būtų ne mažiau svarbus ir paplitęs žmonių užsiėmimas, 
kaip dabar yra maisto ruošimas. Taigi žmogus, pajutęs, kad jam ka- 
žin ko trūksta, tyrinėjo aplinką, ieškojo būdų, kaip tą trūkumą panai- 
kinti, o suradęs geriausią būdą, pavertė jį iš kartos į kartą perduoda- 
ma nuolatinės žmonių veiklos rūšimi. 

Pajutęs savo fizinės jėgos stygių, žmogus išmoko jam reikalingoje 
veikloje pasinaudoti už save stipresniais gyvuliais: arkliu ir jaučiu. 
Įkinkęs juos į vežimą ar į jungą ir sukeldamas jiems skausmą (aštriai 
nusmailintas ilgas medgalys, kuriuo buvo raginamas jautis, lietuvių 
buvo pavadintas akstinu), nuo kurio tie norėjo pabėgti, žmogus vertė 
juos nudirbti jam reikalingą darbą: išarti lauką, nuvežti krovinį, greitai 
nugabenti patį žmogų, kur jam reikia. Toks už save stipresnio gyvūno 
elgesio keitimas taip, kaip to reikia žmogui, ir galėjo pirmiausiai būti 
pavadintas valdymu ta prasme, kokia dažniausiai šis žodis lietuvių 
dabar suprantamas. Mokslo ir technikos plėtra padėjo žmogui sukurti 
gausybę įtaisų, pajėgesnių ir už minėtus gyvulius, atliekančių darbus, 
net visai neįvykdomus žmogaus. Nors tie įtaisai, skirtingai negu darbui 
skirti gyvūnai, jau sukuriami tam tikram darbui atlikti, ir jų darbo re- 
žimas turi būti keičiamas to darbo eigoje, atsižvelgiant į tam tikras 
darbo sąlygas, taigi jie irgi turi būti valdomi. 

Būtent gausybės sudėtingų įtaisų sukūrimas paskatino žmones 
imti galvoti ir apie valdymą, kaip ypatingą žmonių veiklos sritį, kuri 


taip pat turi būti moksliškai nagrinėjama, kad būtų nustatyti svar- 
biausi vaisingą valdymą lemiantys veiksniai ir jo dėsningumai. Dvi- 
dešimtojo amžiaus viduryje, supratus, kad viskas valdoma veikiant 
informaciniais signalais (jais buvo ir jaučio bakstelėjimai akstinu) ir 
susikūrė mokslas apie įvairių sistemų valdymą, vykstantį renkant, 
saugant, perduodant ir perdirbant informaciją, — kibernetika. Šis 
mokslas valdymą apibrėžia kaip poveikį į bet kurį objektą siekiant 
norimos to objekto būklės. Taigi tikslas, arba, kaip enciklopedijose 
rašoma, įsivaizduojamas ir mąstomas būsimas veiklos rezultatas, ski- 
ria valdymą nuo nesąmoningos veiklos. Todėl kibernetiniu požiūriu, 
bet kokia žmogaus veikla, jei ji yra tikslinga, žmogaus atliekama 54- 
moningai norint tam tikrų rezultatų, yra valdymas. Televizoriaus ka- 
nalų perjungimas yra televizoriaus valdymas, automobilio vairo pa- 
sukimas yra automobilio valdymas, net bulvės skutimas yra bulvės 
valdymas. Na, bet čia nuo kibernetinio supratimo reikia skirti buitinį, 
kai valdymas suprantamas kaip veikimas, ne keičiant kokio nors 
daikto, kaip minėtos bulvės, savybes, bet kreipiant kažkokį reiškinį 
norima linkme. Net tada, kai sakome „automobilio valdymas“, „rake- 
tos valdymas“, kokios nors „sistemos valdymas“, paprastai galvoja- 
me apie to dalyko veikimo — automobilio važiavimo, raketos skry- 
džio, sistemos darbo — valdymą. Kibernetikoje pritaikyta ir labai 
svarbi valdymo veiklai grįžtamojo ryšio samprata. Suprantant bet 
kokį procesą kaip kažkokių įėjimų tikslingą vertimą žmogui rūpimais 
išėjimais, pasibaigus procesui, būtina palyginti gautas išėjimų cha- 
rakteristikas su norimomis — tai ir vadinama grįžtamuoju ryšiu. Jei 
tarp jų skirtumo nėra, galima toliau stebėti procesą nesikišant, bet jei 
paaiškėja, kad gauti rezultatai skiriasi nuo norimų, reikia imtis naujo 
poveikio procesui (žr. 1 pav.). 

Svarbiausias dalykas čia yra tikslas bei aiškus, valingas noras 
keisti esamą būklę. Žmogus gyvena stebėdamas gausybę aplink jį 
vykstančių ir jam rūpinčių reiškinių. Jei jie vyksta žmogui palankiai, 
jam tereikia atėjus laikui pasinaudoti to reiškinio rezultatais. Tik ta- 
da, kai numatomi rūpimo reiškinio savaiminės eigos rezultatai nepa- 
tinka, reikia nuspręsti, kokių rezultatų jis norėtų, tuos norimus rezul- 


tatus suprasti, įsisąmoninti kaip savo tikslą ir imtis priemonių, kad 
tikslas būtų pasiektas, tai yra imtis valdyti reiškinį. 


Valdymo Grįžtamasis 


poveikis ryšys 


Valdymo 
organas 
lėjimai Išėjimai 


1 pav. Kibernetinis valdymo modelis 





Žodis „vadyba“ kasdieninėje lietuvių kalboje dažniau imtas var- 
toti tik prieš keliasdešimt metų. Kalbininkai šį žodį ilgą laiką suprato 
kaip žodžio „žinyba“ sinonimą, reiškiantį sistemą centrinių ir vietinių 
organų bei įstaigų, kurių žinioje yra kokia nors valstybinio valdymo 
šaka. Vokiečių okupacijos metais vadybomis buvo vadinamos lietu- 
viškos savivaldos įvairių valdymo šakų centrinės įstaigos, pavaldžios 
okupacinei valdžiai. Nors jau ketvirtajame praeito amžiaus dešimt- 
metyje žymaus lietuvių vadybos mokslininko Vytauto Andriaus 
Graičiūno pasiūlymu žodis „vadyba“ buvo pradėtas vartoti profesio- 
nalios valdymo veiklos prasme, sovietmečiu vadybą suprantant kaip 
klasinio išnaudojimo įrankį, o penktajame dešimtmetyje atsiradusią 
kibernetiką paskelbus pseudomokslu, susidomėjimas šia veikla į Lie- 
tuvą grįžo su anglų kalbos žodžiu management, kurio atitikmuo lie- 
tuvių kalboje vartojamas neteiktinai (menedžmentas). Šis žodis iki 
šio laiko visai be jokio reikalo įsitvirtino daugelio lietuvių kalboje ir 
„menedžerių“ tituluose. Dėl šios priežasties mums ir lietuviško žo- 
džio „vadyba“, kuris prieškarinių entuziastų ir buvo vartojamas kaip 
angliško žodžio management atitikmuo, reikšmę bus patogiau su- 
prasti darant lankstą į anglų kalbą. 

Dar iki šiol dažname vadybos vadovėlyje anglų kalba parašyta: 
to manage means to do by others ' hands. Išversti derėtų taip: „„Vadyti 
(taip, būtent vadyti, o ne valdyti, čia ir yra skirtumas tarp tų dviejų 


žodžių) — reiškia daryti kitų rankomis“. Ir kai kurie lietuvių vadybos 
specialistai aiškina, kad vadybą iš visų kitų valdymo apraiškų skiria 
tai, jog valdomas ne tiesiogiai rūpimas reiškinys, o žmonės, turintys 
įtakos tam reiškiniui, t. y. valdoma per rūpimo reiškinio tarpininką, 
žmogų. Suprantant vadybą kaip savitą žmogaus veiklą, toks apibūdi- 
nimas per paviršutiniškas. Yra knygų anglų kalba, kuriose vadyba 
apibūdinama kaip sprendimų priėmimo mokslas. Aišku, kad ir toks 
apibūdinimas netinkamas, nes sprendimai priimami visur, kur tik 
žmogus veikia. Anglų kalboje pakankamai daug žodžių, į lietuvių 
kalbą verčiamų žodžiu „valdyti“: administrate, conduct, control, di- 
rect, dominate, govern, guide, lead, own, possess, reign, rule, steer, 
wield. Iš šių keturiolikos žodžių tik trys netinkami kalbant apie vieno 
žmogaus įtakos darymo kitam valdymą, žmogaus elgesio keitimą 
norimo tikslo linkme. Own ir possess atspindi nuosavybės santykius, 
o wield reiškia sugebėjimą naudotis, valdyti įrankį, prietaisą, įrengi- 
mą. Žodis manage savo pirmine prasme reiškia „sugebėti“, “įsigud- 
rinti“, „pajėgti“, matyt, įvardina kažkokius neeilinius gebėjimus 
veikti ir vartotinas su veiksmažodžiu, rodančiu, kokioje veikloje tas 
sugebėjimas lemia sėkmę. Turėdami kelių šimtmečių didžiosios pa- 
saulio dalies valdymo patirtį, anglai savo kalboje sukūrė ne tik dau- 
gybę veiksmažodžių, reiškiančių žmonių valdymą, įtakos jiems da- 
rymą siekiant norimo jų elgesio, bet ir iš tų veiksmažodžių 
sudarytiems daiktavardžiams suteikė daug skirtingų vėliau imtų pla- 
čiai vartoti prasmių: administrator — tvarkdarys; conductor — trauki- 
nio vadovas geležinkelių plėtros pradžioje, vėliau — dirigentas, te- 
chnikoje— laidininkas; controller- kontrolierius, dispečeris, 
technikoje — valdymo įtaisas; director — direktorius, režisierius; g0- 
vernor — gubernatorius, guide — gidas, /eader — lyderis, vadas, ved- 
lys; ruler — liniuotė; steering — vairavimo įranga. Taip atsitiko, kad 
kai buvo suprasta, jog žmonių valdymas yra savita veikla, galinti 
turėti daug bendrų ypatybių net tada, kai tie valdomi žmonės daro 
labai skirtingus darbus, anglų kalboje neatsirado žodžio, kuris reikštų 
tai, ką lietuvių kalboje reiškia žodis „vadovas“ pačia bendriausia šio 
žodžio prasme. Tada ir buvo suteikta prasmė „daryti kitų rankomis“ 


veiksmažodžiui /0 manage, o iš jo sudarytam daiktavardžiui „mana- 
ger“ suteikta bendros žmonių veiklos vadovo prasmė. Vadovo veikla 
ir mokslas, tiriantis tą veiklą, buvo pavadinti žodžiu management. 
Kad buvo taip, o ne kitaip, liudija iki šiol dar nenusistovėjęs vady- 
bos, kaip veiklos srities, apibrėžimas. 

Vytauto Didžiojo universiteto prorektorius profesorius Povilas 
Zakarevičius knygoje „Vadyba: genezė, dabartis, tendencijos“, išleis- 
toje 1998 m., vadybą apibrėžia kaip „visuminę organizacijos valdy- 
mo veiklą“, kurią sudaro visos įvairiapusės organizacijos veiklos ir 
gamybos, ir prekybos, ir finansų, ir kitų sričių valdymas. Todėl, 
P. Zakarevičiaus nuomone, žodžių deriniai: „personalo vadyba“, „fi- 
nansų vadyba“, „marketingo vadyba“, „gamybos vadyba“ bei „koky- 
bės vadyba“ nevartotini, o žodis „vadyba“ juose keistinas žodžiu 
„valdymas“. P. Zakarevičius pastebi, kad tai padaryti bus sunku, nes 
vadybos literatūroje anglų kalba visais tais atvejais vartojamas žodis 
management. Taip atsitiko, kadangi norėdami kilstelėti savo organi- 
zacijų atstovų, bendraujančių su vartotojais ir kitomis organizacijo- 
mis statusą, JAV įmonių vadovai paprasčiausiems savo prekybos 
agentams, neturintiems nė vieno pavaldinio, vizitinėse kortelėse ėmė 
rašyti sales manager, o vėliau toks žodžių derinys persikėlė į darbo 
sutartis ir mokslinę literatūrą, tiesiog išniekindamas pačią žodžio 
prasmę. Tada žodžio management pridėjimas prie kiekvienos organi- 
zacijos veiklos krypties pavadinimo atrodo jau visai ne taip neprotin- 
gai, kaip tai yra iš tikrųjų, suprantant vadybą, o kartu ir „„menedž- 
mentą“ pagal P. Zakarevičių. Daugelį vadybos specialistų trikdo 
gana plačiai paplitęs pareigybės pavadinimas „vadybininkas“. 
Džiaugiantis, kad taip iš lietuvių kalbos buvo ravimas beileidžiąs 
šaknis „menedžeris“, sunku. suprasti, kam jo prisireikė turint ir žodį 
„viršininkas“, ir žodį „valdytojas“, ir žodį „vedėjas“, ir žodį „tvark- 
darys“. Nors tarp pareigybių vardų jį visai galėtų pakeisti ir anksčiau 
minėti seni lietuviški žodžiai, jis yra visiškai tinkamas profesijos pa- 
vadinimas, Todėl suprantant vadybą (taigi ir „menedžmentą“) kaip 
mokslą, tiriantį visapusišką organizacijų veiklos valdymą ir sudarantį 
profesinio pasirengimo dirbti vadovo darbą (įgyti vadybininko profe- 

siją) pagrindą, visiškai aišku, kad ir personalo valdymas, ir gamybos 
valdymas, ir finansų valdymas, ir kokybės valdymas yra neatimamos 
vadybos veiklos ir vadybos mokslo sudėtinės dalys. 

Yra keblumų ir bandant suprasti, kuri iš sąvokų — „valdymas“ ar 
„vadyba“ — yra bendresnė. Taigi, vartojant bendriausia prasme, žodis 
„valdymas“ reiškia bet kokią tikslingą įtaką bet kam, todėl žmonių 
bendrijų, organizacijų valdymas, vadinamas vadyba, tėra viena iš 
valdymo apraiškų (ir ne būdingiausių ar plačiausiai paplitusių), nors 
paklausti apie tai, kaip supranta, kas yra valdymas, net ir išsilavinę 
žmonės dažniausiai ima kalbėti apie žmonių valdymą, visai užmirš- 
dami automobilio, televizoriaus ar net dujų viryklės valdymą. Ta- 
čiau, kai pradedame nagrinėti vadybą, kaip visuminį organizacijos 
valdymą, atskirų jos dalių veiklos keitimas arba bendros jos narių 
veiklos nukreipimas į kurį nors vieną organizacijos tikslą — aukštą 
kokybę, savalaikį darbo produkto pateikimą vartotojui laiku, kuo 
didesnį pelną ar į kitą, tegali būti pavadinti valdymu. Šiuo atveju są- 
voka „valdymas“ tampa siauresnė už sąvoką „vadyba“. 


Klausimai pasitikrinti: 

1. Kas yra valdymas? 

2. Kokie yra kibernetinio valdymo modelio elementai? 

3. Kuo vadyba, kaip žmonių veiklos sritis, skiriasi iš kitų veiklos 
sričių? 








4. Kokia sąvoka bendresnė: „valdymas“ ar „vadyba“? 


2. BENDRAS DARBAS. JO PASIDALIJIMAS IR 
KOORDINAVIMAS 


K. Marksas pateikė labai vaizdingą ir prasmingą pavyzdį, paro- 
dantį ir valdymo darbo būtinumą, ir jo ypatybes, skiriančias nuo kitų 
darbų. Jis rašo, kad, kai scenoje koncertuoja vienas smuikininkas, jis 
pats vienas, be niekieno pagalbos, gali puikiai atlikti muzikos kūrinį, 
suteikdamas publikai malonumą. Kai scena pilna įvairiais instrumen- 
tais grojančių muzikantų, publika galės pajausti malonumą tik tada, kai 
prieš juos atsistos dirigentas, valdantis bendrą jų visų darbą. Šis pa- 
vyzdys prasmingas trimis požiūriais. Pirmiausia parodydamas, kad kai 
darbą atlieka daugiau negu vienas žmogus, darbas turi būti padalintas 
visiems dalyviams. Tiesa, K. Markso pavyzdyje parodytą darbą pada- 
lina ne dirigentas, o kompozitorius, parašydamas muzikines kiekvieno 
instrumento partijas, ir toliau tas į dalis suskirstytas darbas turi būti 
derinamas, koordinuojamas, kad bendromis visų dalyvių pastangomis 
būtų gautas produktas, kurio norint dirbama, — tą ir daro dirigentas. 
Antra, pavyzdys rodo, jog vadovo darbas iš esmės skiriasi nuo valdo- 
mųjų, savo pastangomis kuriančių norimą produktą, darbo: jei visi or- 
kestro dalyviai kuria įvairius garsus, kurie tarpusavyje derėdami ir su- 
kelia bendrą garsą, džiuginantį klausytojus, tai dirigentas, atvirkščiai, 
neturi sukelti nė menkiausio garso, o savo judesiais parodyti, kokių 
pastangų jis nori iš orkestrantų. Trečia šio pavyzdžio prasmė yra ta, 
kad žmogus, valdantis kitų darbą turi būti išskiriamas iš visų bendrai 
dirbančių žmonių tik tada, kai to valdymo darbo susidaro pakankamai 
daug, šiuo atveju — orkestre, o kai to darbo mažiau: koncertuojant due- 
tu, trio, kvartetu ir kituose kameriniuose ansambliuose, kur darbas taip 
pat turi būti paskirstytas ir paskui derinamas. Valdymo darbą kartu su 
savo tiesioginiu produkto kūrimo darbu gali atlikti vienas iš to an- 
samblio narių. Nesunku suprasti, kad kai to valdymo darbo susidaro 
daugiau, negu pakelia vienas žmogus, ir jis, kaip visi kiti didesni dar- 
bai, turi būti atliekamas tam tikros vadovaujančių žmonių grupės. 

Žmonės, kaip darbo jėga arba įrankiai, imti valdyti panašiai, 
kaip darbiniai gyvuliai. Vienas iš vadybos klasikų Haringtonas 

Emersonas (Harrington Emmerson) yra pasakęs, kad žmogų, kaip ir 
asilą, galima valdyti arba morka iš priekio, arba lazda iš užpakalio 
(verta priminti, kad lazda, kuria buvo „skatinami“ dirbti vergai Se- 
novės Romoje, lotyniškai buvo vadinama stimulus). Vadybos prad- 
menys atsirado gal net anksčiau, prieš vergovinę santvarką, kai žmo- 
nės turėjo imtis kokio didesnio darbo, neįveikiamo vienam. Dabar 
sunku pasakyti, koks tai galėjo būti darbas: ar didelio ir stipraus gy- 
vūno medžioklė, ar svarbaus bendruomenei statinio (pastato, tilto, 
užtvankos) statyba, ar kova su bendruomenę užpuolusiais priešais, 
bet aišku, kad darbo pasidalijimo ir koordinavimo klausimas, kaip 
rimto susikaupimo ir nagrinėjimo reikalaujantis dalykas, žmonijai 
turėjo iškilti jau ankstyvuosiuose žmonių bendruomenių kūrimosi 
laikotarpiuose. Ir dabar, net imantis paprasčiausio bendro darbo, kad 
ir sunkaus baldo pernešimo dviese, pirmiausiai reikia tą darbą pasi- 
dalyti, numatyti, kas ką darys. Reikia sutarti, kas ims už kurios vie- 
tos, kas eis atbulas, o kas į priekį. Jeigu dar pakeliui bus kokių nors 
kliūčių, reiks numatyti, kaip tos kliūtys bus įveiktos: kas pirmas tas 
kliūtis pajus, kaip abiems reiks veikti, ir, jei paaiškės, kad vienu metu 
reikia staigiai kilstelėti ar truktelėti, susitarti, kas ir kaip duos ko- 
mandą. Gyvenime, žinoma, kai tokio darbo imamasi ne pirmą kartą, 
viskas atliekama daug paprasčiau, abiems iš karto be žodžių supran- 
tant, kaip reiks veikti, nesamprotaujant apie darbo pasidalijimą ir tų 
dalių suderinimą, bet darbo pasidalijimo klausimas yra pats pirmasis, 
iškylantis kiekvienam darbui virstant kelių žmonių veikla. 

Kadangi kiekvienas darbas yra tam tikro darbo objekto, vykusiai 
lietuvių kalbininkų pavadinto gaviniu, vertimas į reikalingą produktą, 
tai ir padalintas tarp kelių žmonių jis gali būti pagal veiksmus, ku- 
riuos būtina atlikti verčiant. Veiksmų seka, kurią reikia atlikti darant 
iš gavinio bet kokį produktą, yra vadinama jo darymo technologija. 
Žmonių veiklos produktų įvairovė paskatino didelės technologijų ir 
technologinių mokslų įvairovės atsiradimą. Žmonija sukūrė moksli- 
nius pagrindus ir dabar jaunimas mokosi statybos, mašinų gamybos, 
maisto produktų gamybos, transporto, avalynės, tekstilės ir kitokių 
gaminių gamybos, o paskutiniu laiku dar ir informacinių technologi- 

jų. Šiuolaikinėje vadyboje skiriamos trys žmogaus veiklos produktų 
rūšys: daiktai, paslaugos ir intelektiniai produktai. Ilgus žmonijos 
vystymosi šimtmečius didžiausias dėmesys buvo kreipiamas į daik- 
tus, iš medžiaginių gavinių padarytus erdvę užimančius ir regėjimu, 
lytėjimu bei kitais pojūčiais žmogaus pajuntamus padarytus produk- 
tus. Ir įvairių darbų būdai, ir jiems naudojamos darbo priemonės ska- 
tino mokslų plėtotę. O ir vadybos, kaip mokslo, pagrindai buvo pra- 
dėti dėti medžiaginių produktų darymo, vadinamo gamyba, 
bendrijose, pramonės įmonėse. Nagrinėjant žmonių darbinės veiklos 
valdymą iki praėjusio amžiaus 5-tojo dešimtmečio iš visų daiktų ga- 
mybos dėl paties produkto dydžio, labai savito ir sudėtingo darbo jį 
darant, jo vietos gamtinėje aplinkoje buvo išskiriama tiktai statyba. 
Šeštajame dešimtmetyje, rengiant vadybos vadovėlius, pastebėta, kad 
ne visus darbus galima valdyti remiantis pagrindais, sukurtais gamy- 
bos įmonėse. Greta vadovėlių su pavadinimais „(Gamybos valdymas“ 
atsirado ir vadovėliai „Gamybos ir (ar) paslaugų valdymas“, kuriuose 
maždaug pusė teksto būdavo skiriama daiktų gamybos valdymui ap- 
rašyti, o kita pusė — paslaugas teikiančių įmonių veiklos valdymui 
aprašyti. Atsirado daug įvairių paslaugos, kaip produkto, apibrėžimų. 
Ir dabar kasdieninėje buityje kaip paslaugos suprantamos ir avalynės 
bei automobilių taisymas, ir kirpimas, ir skalbimas bei cheminis va- 
lymas, ir konsultavimas, ir mokymas, ir gydymas. Tarptautinė Stan- 
dartizacijos Organizacija (ISO) 1997 m. paslaugą apibrėžė kaip tie- 
kėjo ir kliento atliekamų veiksmų esant tarpusavio sąveikai bei 
tiekėjo vidaus veiklos, skirtos kliento poreikiams tenkinti, padarinį. 
Tokiu apibrėžimu kaip esminis paslaugą skiriantis dalykas pažymi- 
mas paslaugos vartotojo vaidmuo, kuris gali pasireikšti tik nuo savitų 
vartotojo reikalavimų darbui ir darbo vaisiui išraiškos, tai yra taisant 
įvairius daiktus, nors pats taisymas visiškai atitinka gamybą, taip pat 
mokant ar gydant, kai yra bendri vartotojo ir paslaugos tiekėjo veiks- 
mai. Ta pati ZSO, tvarkydama darbo ir jo produktų kokybės valdymo 
sistemą, praėjusio amžiaus paskutiniame dešimtmetyje išskyrė ir in- 
telektinius produktus. Intelektinis produktas — tai intelektinis kūrinys, 
susidedantis iš per pagalbines priemones perteikiamos informacijos. 

Taigi ISO, nagrinėdama žmonių visų galimų darbo produktų visumą, 
išskyrė protinės veiklos vaisius, prie kurių priskirtina ir mokslo ži- 
nios, ir tų žinių taikymo būdai, ir įvairūs projektai, ir įstatymai, ir 
meno kūriniai, ir bet kokie kiti darbo vaisiai, kuriami proto pastan- 
gomis. Kuriant juos, gavinys yra tam tikros sukauptos žinios, darbo 
priemonės yra mokslo nustatyti dėsningumai ar priklausomybės, 
įvairios formulės ar algoritmai, modeliai bei pavyzdžiai, kuriais re- 
miantis iš tų turimų žinių kuriamos naujos, iki tol bent jau paties kū- 
rėjo neturėtos žinios. Kadangi pats žodis „technologija“ kilo iš žo- 
džio „technika“, kuri tapo labai svarbi pramoninėje gamyboje, tai ir 
kitose veiklos srityse, tokiose kaip gydymas, mokymas, buitinėje 
kalboje jis dažniausiai vartojamas tiktai siejant su sudėtingesnės te- 
chnikos naudojimu gydant ar mokant. Vadybininkui bet kokio gavi- 
nio: ar ligonio vertimo išgydytu žmogumi ligoninėje ar moksleivio 
vertimo išmokytu žmogumi mokykloje veiksmų seka, tų sričių spe- 
cialistų paprastai vadinama metodika, yra ta pati technologija, kiek- 
viename darbe turinti savo ypatybes ir sudaranti skirtingas galimybes 
tą darbą paversti bendru kelių žmonių darbu. 

Siekdami padėti aiškesnius bendro darbo pasidalijimo pagrindus, 
vadybininkai, pradėjus Dž. D. Tompsonui (J. D. Thompson), visas 
įmanomas darbų technologijas skiria į tris rūšis: nuosekliąsias, tarp1- 
ninkavimo ir intensyviąsias. 

Nuosekliosiomis technologijoms laikomos tos, kurias taikant 
griežtai nustatyta tvarka su gaviniu atliekama tam tikrų veiksmų, va- 
dinamų technologinėmis operacijomis, seka. Toje sekoje gavinys po 
truputį praranda savo būdingas savybes ir įgyja produkto savybių, 
kol galų gale tampa tuo produktu, dėl kurio visa veikla ir buvo pradė- 
ta. Būdingi tokių technologijų pavyzdžiai yra visų daiktų gamybos 
technologijos, dažnai jos taikomos ir teikiant paslaugas bei kuriant 
intelektinius produktus. Geriausiai išnagrinėtos ir aprašytos yra bū- 
tent gamybos technologijos, nes didėjant daiktų poreikiui ir plėtojant 
gamybą, reikėjo kurti ir imti naudoti vis daugiau techninių priemo- 
nių. Jos gali būti sukurtos tik giliai išnagrinėjus visus pokyčius, rei- 
kalingus gavinius verčiant produktu, tas jėgas, kurias reikia įveikti ir 

kitų veiksnių įtaką paties pokyčio eigai. Vadybininkui sudėtingiau- 
sias dalykas yra bendro darbo, kuriant intelektinius produktus, pasi- 
dalijimas, kadangi protinio darbo veiksmai ir jų ypatybės pradėtos 
giliau nagrinėti tik XX a. antrojoje pusėje ėmus plačiai naudoti skai- 
čiavimo techniką. Darbų, kuriems skaičiavimo technika dar nelabai 
naudojama ir kur gali būti labai vaisingos bendros kelių protų pas- 
tangos, veiksmų, į kuriuos galima būtų suskaidyti visą darbą, turinys 
ir seka per dažnai dar būna menkai suvokta net ir pačių žmonių, ku- 
rie tą darbą dirba. Jei fizinis darbas daugumos žmonių buvo dirbamas 
nuo neatmenamų laikų, ir jo veiksmai aiškiai matomi kiekvienam 
stebėtojui iš šalies, tai protinių darbų didesnė žmonių dalis ėmėsi tik 
dvidešimtajame amžiuje. O ir pastebėti bei suprasti, kokie proto 
veiksmai buvo atlikti darant vieną ar kitą darbą, tegali tik pats dar- 
buotojas, ir tai tik gerai žinodamas, kokie proto veiksmai iš viso gali 
būti, bei valingai stebėdamas ir nagrinėdamas savo minčių eigą. 

Tarpininkavimo technologijomis laikomos tos, kurias naudojant 
produktas yra tas pats gavinys, tik kitur. Paprastai toms technologi- 
joms būdingos trijų rūšių operacijos: sukaupimas, kai gaviniai suren- 
kami iš tiekėjų, pertvarkymas, kai gaviniai pertvarkomi taip, kad bū- 
tų tinkami vartotojui, ir paskirstymas, kai tie patys gaviniai, jau kaip 
reikalingi vartotojui produktai, paskirstomi vartotojams. Būdingi to- 
kių technologijų pavyzdžiai yra prekyba, gabenimas arba transporto 
paslaugos, bankų paslaugos, ryšiai. Tarpininkavimo technologijų 
ypatybė yra ta, kad, jei taikant kitas technologijas visos pastangos 
turi būti naudojamos keisti gavinį, paversti jį visai kitokiu dalyku, 
kurio nebuvo, tai vienas svarbiausių ir dažnai sunkiausiai įgyvendi- 
namų uždavinių, taikant tarpininkavimą, yra palaikyti nepakitusias 
gavinio savybes — neiškraipytą garsą kalbant telefonu, nepraradusią 
vartoti tinkančių savybių prekę, nepažeistą krovinį, o jei tas krovinys 
yra keleivis, tai ne tik nepažeistą, bet ir patenkintą. 

Intensyviomis technologijomis laikomos tos, kurios įgyvendi- 
namos keliems dirbantiems nuolat stebint gavinio būklę, įvertinant ją 
ir savo žiniomis kartų numatant ir atliekant būtinus veiksmus, kol 
gavinys bus paverstas norimu produktu. Tokia technologijų rūšis bu- 

vo išskirta remiantis gydytojų darbo ligoninėse pavyzdžiu, dėl to į 
vadybos žodyną buvo įtrauktas ir žodis „konsiliumas“ bendram dar- 
bui, taikant intensyvią technologiją, įvardyti. Greta gydymo tokios 
technologijos taikymo pavyzdžiu gali būti laikomas mokymas, bū- 
dingi tokios technologijos taikymo pavyzdžiai yra džiazo muzikos 
koncertai, sporto varžybos, teatro spektakliai, bendrai vykdomi pro- 
jektavimo bei mokslo darbai (žr. 2 pav.). 


Operacijos 


—————————————————, 

2 pav. Produktų darymo technologijų įvairovė 

Lygiai taip pat, kaip ir pernešant sunkų baldą, paskirstyti darbai 
turi būti suderinti, kad bendro darbo vaisiai būtų tokie, kokių norima. 
Pačiu pirmiausiu ir paprasčiausiu veiksmų suderinimo, koordinavimo 
būdu vadybininkai laiko tarpusavio prisitaikymą, kai keli bendro darbo 
dalyviai, vienodai suprasdami savo darbo prasmę ir turinį, patys sava- 
rankiškai parenka ir atlieka būtinus sėkmingam darbui veiksmus. Daž- 
niausiai taip ir suderinami visiems įprasti, gerai žinomi kelių gerai ma- 
tančių vienas kitą žmonių darbai. Būdingi ir vaizdūs tokio veiksmų 
suderinimo pavyzdžiai yra džiazo ansamblio koncertas, sporto žaidimų 
varžybos, dažnai taip veiksmai derinami ir kitais intensyvios technolo- 
gijos taikymo atvejais. Suprantama, kad patys suderinti savo veiksmus 
gali tik žmonės, turintys patikimų žinių apie bendro darbo būklę ir 
kiekvieno bendro darbo veikėjo veiklą kiekvieną akimirką. Tam reikia, 
kad visi viską matytų, kaip sporto varžybose ar teatro spektaklyje, arba 
viską girdėtų, kaip džiazo ansamblio koncerte. Be to, reikia, kad visi 
dalyviai turėtų labai išvystytus sugebėjimus, suteikiančius galimybę ne 
tik teisingai veikti, darbo eigai nukrypus nuo numatytos tvarkos, bet ir 
kurti bei atlikti vaisingiausius veiksmus, atsiradus bet kokiai galimybei 
gauti geresnių produktų. 

Kitas darbų derinimo būdas yra tiesioginis nurodymas. Kai ką 
nors reikia daryti, nurodo tam skirtas žmogus, stebintis visų dalyvių 
darbą, matantis visumą ir žinantis visus galimus darbo dalyvių 
veiksmus bei kiekvieno iš jų galimybes. Tai ir yra tiesioginis vado- 
vavimas, kurio gali prisireikti net porai žmonių pernešant sunkų 
daiktą, jei jie vienas kito ir aplinkos sąlygų gerai nemato. Būdingas 
tokio darbų derinimo pavyzdys yra dirigento darbas per koncertą, 
vado komandos kareiviams mūšyje, kasdieniniai vadovo nurodymai 
pavaldiniui, kai tam pavaldiniui prisireikia keisti veiksmus. 

Abu minėti būdai reikalauja, kad darbų derintojas (-a1) nuolat ste- 
bėtų darbų eigą ir tiesiogiai bendrautų su darbuotojais. Jie taip pat rei- 
kalauja, kad tas derintojas labai gerai išmanytų atliekamo darbo ypaty- 
bes, žinotų galimas kliūtis darbe ir būdus, kaip jas įveikti. Derinant 
pirmu būdu visi, derinantys pastangas, dirba kartu visą laiką, o deri- 
nant tiesioginio nurodymo būdu (tai ir yra vienas iš dažniausiai taiko- 

mų būdų), derintojas turi būti labai kvalifikuotas žmogus, ir net tada, 
kai viskas vyksta gerai, dėl viso pikto turi stebėti darbus, o tai dažnai 
pasirodo esąs tuščias laiko gaišimas. Todėl vadybininkai ėmė ieškoti 
kitų būdų, kaip galima būtų suderinti skirtingas kelių žmonių pastan- 
gas, siekiant norimo bendro rezultato. Tokiu derinimo būdu tapo griež- 
tų reikalavimų įvairiems su darbu susijusiems dalykams nustatymas, 
vadybos literatūroje vadinamas standartizavimu, bei numatymas veiks- 
mų, laiduojančių, kad tų standartų būtų laikomasi. 

Plataus standartizavimo taikymo veiksmams derinti pradžia prak- 
tikoje sietina su 1841 m. spalio mėn. 5 d. JAV įvykusia geležinkelio 
katastrofa, kur, susidūrus dviems keleiviniams traukiniams, žuvo du 
žmonės, aštuoni buvo sunkiai sužeisti, devyni nukentėjo lengviau. Pa- 
sirodo, kad nelaimės priežastis buvo ta, jog žinios apie eismo sąlygų 
pasikeitimą judėjo lėčiau, negu traukinys kelyje: veiksmingų ryšio 
priemonių ne tik su važiuojančiu traukiniu, bet ir su ant žemės stovin- 
čiomis stotimis nebuvo — telegrafu pradėta naudotis tik 1844 m., tele- 
fonu — 1878 m., o radiju, užpatentuotu 1897 m., tik dvidešimtojo am- 
žiaus pradžioje. Tada buvo griežtai nustatyti reikalavimai keliui bei 
riedmenims, jiems taisyti buvo paskirti žmonės, kurie turėjo laiduoti, 
kad bet kuriuo metu, kai traukinys judės, ir kelias, ir riedmenys griež- 
čiausiai atitiks tuos reikalavimus. Savaime suprantama, kad buvo nu- 
matytos ir priemonės eismo tvarkai nustatyti, paskirti atsakingi už tai 
darbuotojai, bet čia svarbu suprasti, kad galima laiduoti veiksmingą 
suderintą darbą net nematančių vienas kito ir nieko nežinančių apie 
būklę tam tikrą akimirką žmonių, būtent tiesiogiai niekam nestebint ir 
nenurodinėjant, o nustatant griežtus reikalavimus ir tikrinant, kad jų 
visą laiką būtų laikomasi. Kad būtų galima nustatyti tuos reikalavimus, 
žinoma, reikia aukštos kvalifikacijos, bet užtat tikrinimas, kad jų būtų 
laikomasi, yra daug paprastesnis darbas, ir kvalifikuotam žmogui ne- 
reikia nuolat stebėti, kad kas nors neatsitiktų. 

Einant nuo laisvesnio prie griežtesnio darbų derinimo standarti- 
zavimo, dabar vadyboje žinomi darbų derinimo būdai yra šie: įgū- 
džių standartizavimas, produktų standartizavimas, darbo veiksmų 
standartizavimas ir elgesio standartizavimas. Nors literatūroje anglų 

kalba pirmasis būdas ir vadinamas įgūdžių (ski//s) standartizavimu, 
čia turėtų būti minimi ne tik įgūdžiai, bet ir žinios, leidžiančios žmo- 
gui užsiimti tam tikra veikla ir tikėtis, kad jis savarankiškai sugebės 
dirbti vienas arba derindamas savo veiksmus su kitais, esant reikalui 
dirbti bendrai. Griežtai nustatyti žinių ir įgūdžių reikalavimai leidžia 
juos atitinkančiam žmogui įgyti tam tikrą profesiją, o jei toje profesi- 
joje yra skiriami tam tikri gebėjimų lygiai, leidžia įgyti ir jo gebėji- 
mus atitinkantį kvalifikacijos laipsnį, vardą ar kt. Bendrus tų standar- 
tų kūrimo pagrindus dažniausiai nustato valstybė, o pačius 
standartus, remdamosios šiais pagrindais, profesinės organizacijos 
arba valstybės institucijos. 

Vadyboje dar skiriamas darbų derinimas sudarant planą, kurį tin- 
kamiausia paminėti po derinimo standartizuojant žinias ir įgūdžius. 
Specialistai, galintys susiderinti bendrą tos pačios profesijos darbą, 
bus nepajėgūs to padaryti, kai į bendrą darbą įsijungs ir kitų profesijų 
atstovai. Štai tada ir prisireikia darbų plano, nurodančio įvairių spe- 
cialistų, dalyvaujančių bendrame darbe, veiksmų seką bei kiekvieno 
jų veiksmų rezultatus. Į kiekvieno atliekamą darbą kištis nereikia, 
nes darbuotojai visi deramai pasirengę, o be plano susiderinti darbus 
jiems gali būti ir per sunku. 

Ko gero, savo išraiška pats griežčiausias, nors ne toks griežtas 
galimu derinančiu poveikiu, yra produktų standartizavimas, ypač kai 
jis taikomas daiktams, kuriuos galima apčiuopti, išmatuoti. Nelabai 
seniai žmogus tegalėjo skirti šviesą, tamsą, na, ir dar keletą prieblan- 
dos laipsnių. Dabar jau turime ir šviesos srauto ir apšviestumo rodik- 
lius bei jų matavimo priemones, ir galime tiksliai šiuos dalykus nu- 
sakyti. Kvalimetrijos mokslas daugelį daiktų aprūpino kiekybiniais 
įvairių kokybės požymių rodikliais, o metrologijos — įtaisais, kuriais 
galima įvairius daiktų požymius pamatuoti. Taigi dabar dauguma 
daiktų turi griežtai apribotas įvairių požymių reikšmes, kurių nesilai- 
kant, joks daiktas negali patekti vartotojui. Jas sau gali nusistatyti 
gamintojas, gali ir kartu su vartotoju, bet dabar bent jo labiausiai var- 
tojamiems daiktams nustatomi net tarptautiniai standartai. Nors jų 
tikslas — apsaugoti daikto vartotoją, jie gali tikti ir žmonių, dalyvau- 


20 


jančių bendrame daiktų darymo darbe, veiksmams derinti, ypač, kai 
prieinama prie paskutinių jų darymo operacijų, kada pradeda ryškėti 
galutiniai daikto kokybės požymiai. Turintiems pakankamai žinių ir 
įgūdžių darbo dalyviams, remiantis tais galutiniais rodikliais, nesun- 
ku nustatyti ir reikalavimus savajai darbo daliai — taip galutiniai daik- 
to kokybės standartai tampa dalyvių darbų veiksmų derinimo įrankiu. 

Daug griežtesnis yra darbo veiksmų (procedūrų) standartizavi- 
mas, kai griežtai apibrėžiama visa veiksmų seka, kartais net nurodant 
ypatingus judesius, apibrėžiant darbo veiksnių išdėstymą erdvėje 1r 
t. t. Šis būdas labai populiarus ten, kur darbo vaisiaus kokybė iš viso 
sunkiai įvertinama, pavyzdžiui, teikiant paslaugas. 

Pats griežčiausias darbų derinimo būdas yra elgesio standartiza- 
vimas, kai griežtai apibrėžiamos vertybės: gėris, teisingumas ir tie- 
siog smulkmeniškai nurodoma, kaip elgtis, kai tos vertybės pavojuje. 
Anot H. Mincbergo (H. Mintzberg), tai jau žmogaus sielos pavergi- 
mas. Tai yra visų fanatikų veiksmų derinimas, veikiantis net tada, kai 
žmogus neturi jokio tiesioginio ryšio su derintoju. Jis plačiai naudo- 
jamas religinėse, politinėse bei nusikalstamose bendrijose, o korpo- 
racinės kultūros normų pavidalu vis plačiau taikomas ir ne pelno sie- 
kiančiose bei verslo organizacijose. 

Standartizavimas gali būti vaisingai taikomas darbams derinti tik 
tada, kai nuolat tikrinama, ar laikomasi standartų ir veiksmingų po- 
veikio priemonių, pastebėjus nukrypimus. 

Derinimo būdai buvo sukuriami iškilus naujiems darbų pasidali- 
jimo atvejams, kuriuos lėmė technologijos. Nuoseklioji technologija 
lėmė derinimą planu, o tarpininkavimo — veiksmų standartizavimu. 
Nors, dirbant pagal kiekvieną technologiją, galima taikyti visus Ži- 
nomus darbų derinimo būdus, taikant intensyvią technologiją, darbai 
derinami standartizuojant įgūdžius, atrinktiems darbuotojams tarpu- 
savyje prisitaikant. 

Bendro darbo technologiją ir darbų pasidalijimą pagal ją papras- 
tai parengia to produkto darymo specialistai inžinieriai-technologai. 
Jie dažniausiai parengia ir standartus, jei jų reikia darbams derinti, tik 
dirbant pagal intensyvią technologiją patys darbuotojai nustato darbų 

seką, jų turinį bei pasiskirsto juos, o paskui derina, prisitaikydami 
vienas prie kito. Dažniausiai darbų derinimas, koordinavimas ir yra 
pagrindinis kasdieninis kiekvieno vadovo darbas. 

Klausimai pasitikrinti: 

1. Kokios yra bendro žmonių darbo produktų rūšys? 

2. Kokios yra produktų darymo technologijų rūšys? 

3. Kokios technologijos naudojamos, darant šiuos produktus: 
pataisytą automobilį, banko paskolą, duonos gaminius, išgydytą 
ligonį, telefoninį pokalbį, džiazo ansamblio koncertą, pervežtą 
krovinį? 

4. Kokie yra produkto darymo technologijos paskirstyto darbo 
derinimo būdai? 


3. ORGANIZACIJOS. JŲ ĮVAIROVĖ 


Savo kasdieninėje veikloje žmogus labai daug ką valdo, ne tik 
įvairius įtaisus, bet ir žmones: pardavėjus, prašydamas parduoti no- 
rimą prekę, bendrakelionius autobuse ar troleibuse, prašydamas leisti 
praeiti, žmones, su kuriais kartu atlieka tam tikrus darbus, prašyda- 
mas atlikti tą ar kitą veiksmą. Žodžio management, taigi ir „vadyba“, 
prisireikė, kai pasidarė aišku, jog bendro žmonių darbo valdymas turi 
būti išskirtas iš kitų darbų ir jog jį vykdantys žmonės turi turėti tam 
tikrų žinių ir ypatybių, kad jiems galima būtų patikėti atsakomybę už 
ne vieno žmogaus darbą ir suteikti įgaliojimus tuos žmones valdyti. 
Tai pasidarė aišku pirmiausiai pramonės įmonėse, kuriose daugelio 
žmonių pastangomis buvo daromi vartotojams reikalingi daiktai, 
paskui parduodami tiems vartotojams, vėliau gautais pinigais atlygi- 
nant už darbuotojų darbą ir sunaudotus išteklius. Taigi vadybos, kaip 
ypatingos profesinės veiklos, supratimas sietinas su nuolat veikian- 
čiomis žmonių bendrijomis, siekiančiomis savo veikla sudaryti gali- 
mybes žmonėms laiduoti pragyvenimo šaltinį rinkos ekonomikos 
sąlygomis: užmokestį darbuotojams ir pelną savininkams. Taip į va- 
dybos sampratą greta poveikio produktą darantiems žmonėms, jų 
valdymo, iš karto turėjo įeiti ir piniginių išteklių valdymas. Tuo va- 
dyba, reikalaujanti iš vadovo sugebėjimų valdyti įvairiapusę įmonės 
veiklą, ir skiriasi nuo „darbo kitų rankomis“, šis skirtumas, deja, ne- 
matomas kai kuriuose amerikietiškuose vadovėliuose. Dabar vadyba 
siejama su organizacijomis — žmonių bendrijomis, susidariusiomis, 
norint pasiekti bendrą tikslą. Nors tokia bendrija yra ir du žmonės, 
nešantys sunkų baldą, aišku, kad ne tokios organizacijos paskatino 
vadybos, kaip savitos žmonių veiklos rūšies, atsiradimą. 

Todėl, gilinantis į vadybos esmę, pirmiausia reikia susipažinti su 
formaliomis, arba vadovaujantis valstybėje galiojančiais teisiniais 
aktais sukurtomis ir veikiančiomis organizacijomis, kurių įvairiapu- 
siška veikla, apimanti ne tik bendro žmonių darbo valdymą, nekelia 
abejonių. Be to, formalios organizacijos sudaro didžiąją organizacijų, 
su kuriomis gyvenime tenka susidurti kiekvienam žmogui, dalį. For- 

malios organizacijos paprastai yra skiriamos į dvi dideles grupes pa- 
gal pagrindinę ekonominę savo veiklos nuostatą: į pelno siekiančias, 
verslo, organizacijas arba įmones, ir ne pelno organizacijas. Nors 
abiejų organizacijų rūšių pavadinimai rodo didelį esminį skirtumą 
tarp jų, vadybiniu požiūriu jos labai panašios: mat net ir nesiekian- 
čios pelno organizacijos, veikdamos ekonominių rinkos santykių ap- 
linkoje, turi kurti, palaikyti tuos santykius, apsirūpinti visais veiklai 
būtinais ištekliais. Todėl jos turi taip pat rūpestingai, kaip įmonės, 
kontroliuoti visų savo išteklių, ir ypač piniginių, sąnaudas ir lyginti 
jas su turimomis atsargomis bei tų atsargų papildymo galimybėmis. 
Įmonės dėl galimybių atsiskaityti su kitais ekonominės veiklos daly- 
viais ir atlyginti susidariusius nuostolius svarbos paprastai įstaty- 
muose, reglamentuojančiuose jų steigimą ir veiklą, skirstomos pagal 
jų veikloje naudojamų materialinių ir finansinių išteklių nuosavybę ir 
teisinę formą į: 

e individualias arba personalines, kurių turtas priklauso vie- 
nam asmeniui; 

e tikrąsias ūkines bendrijas, kurių turtas priklauso tai įmonei 
steigti sudarytai asmenų grupei; 

e akcines bendroves, kurių turtas (ir proporcingai įsigytų įmo- 
nės akcijų kiekis) taip pat priklauso asmenų grupei pasidali- 
nant nuosavybę. 

Pagrindinis akcinių bendrovių skirtumas nuo pirmųjų dviejų 
įmonių rūšių yra tas, kad įmonės nuosavybė yra atskirta nuo akcinin- 
kų nuosavybės: individualios įmonės ir tikrosios ūkinės bendrijos 
savininkai privalo padengti susidariusius nuostolius ne tik įmonės 
turimu turtu, bet ir nieko bendro su įmonės veikla neturinčiu savo 
asmeniniu turtu, o akcinės bendrovės savininkai gali būti įpareigoti 
padengti susidariusius nuostolius tik turimų akcijų vertės dydį atitin- 
kančiu turtu. Greta žmonėms privačios nuosavybės teise priklausan- 
čių įmonių yra ir valstybinių įmonių, priklausančių valstybei, bei sa- 
vivaldybės įmonių, taip pat ir įmonių, sukurtų derinant įvairiems 
savininkams priklausantį turtą. Kadangi kiekviena įmonių rūšis turi 
savo vidinių santykių ir santykių su kitais veiklos dalyviais ypatybių, 

paprastai leidžiami kiekvienos rūšies įmonių steigimą ir veiklą reg- 
lamentuojantys įstatymai. 

Ne pelno organizacijos gali siekti viešosios arba grupinės nau- 
dos. Viešosios naudos (angl. public benefit) organizacijos be jokios 
naudos naudojamo turto savininkams arba nariams siekia visai vi- 
suomenei svarbių tikslų. Grupinės naudos (angl. mutual! benefit) or- 
ganizacijos sukuriamos tam, kad tenkintų tam tikros grupės žmonių, 
dažniausiai organizacijos narių, poreikius. Ne pelno organizacijos 
gali būti paremtos naryste arba turtu. Naryste paremtose organizaci- 
jose visa sprendimų galia kyla iš narių, kurie arba tiesiogiai spren- 
džia, arba renka atstovaujamuosius valdymo organus. Tokios yra 
visuomeninės organizacijos ir asociacijos. Turtu paremtų organizaci- 
jų valdymą lemia jų steigėjai ir turtą leidę naudoti savininkai. Tokie 
yra labdaros ir paramos fondai bei viešosios įstaigos. Viešoji įstaiga 
yra naudojant dalininko arba savininko turtą įsteigta ne pelno organi- 
zacija, turinti juridinio asmens statusą bei veikianti socialinėje, švie- 
timo, mokslo, kultūros ar kitose panašiose srityse ir viešai teikianti 
šių sričių paslaugas visuomenės nariams. Net ir gavusi pelno, ji netu- 
ri teisės skirstyti jo steigėjams, nariams, dalininkams. 

Iš ne pelno organizacijų išsiskiria įstaigos, valstybinės ir savi- 
valdybės organizacijos, vykdančios valdymo, kultūros, švietimo, so- 
cialines, buitines funkcijas. 

Informacinių technologijų pažanga pagimdė naują, savitą orga- 
nizacijos pavidalą — virtualią organizaciją, kada žmonių grupė, siek- 
dama vieno bendro tikslo, nebendrauja tiesiogiai, asmeniškai tam 
tikroje geografinėje erdvėje, o visus klausimus sprendžia naudodama 
pažangias informacines technologijas. Kaip ir kitos organizacijos, jos 
gali būti kuriamos nuolatinei veiklai ar kokiam vienam darbui atlikti. 

Daug labiau negu nuo turto nuosavybės organizacijos valdymo 
ypatybės priklauso nuo teikiamo produkto: pramonės įmonių teikia- 
mų medžiaginių produktų, gaminių daiktiškumas leidžia juos suskai- 
čiuoti ir taip vertinti darbo kiekį. Pakankamai tiksliai matuojant, ra- 
gaujant bei kitaip lyginant su nustatytais pavyzdžiais, galima įvertinti 
ir jų kokybę. Visa tai sukuria pakankamai aiškiai apibrėžtus darbo 

pasidalijimo ir koordinavimo pagrindus. Daiktiškumas taip pat lei- 
džia bet kurią akimirką darbą nutraukti, padaryti pertrauką, o paskui 
tęsti jį toliau. Padarytus daiktus galima saugoti, sukaupti jų atsargas 
ir laisviau tvarkyti darbo laiką, pačiai organizacijai nusistatant, kada 
padirbėti daugiau ir įtempčiau, kada mažiau ir lengviau. 

Paslaugas teikiančios organizacijos valdymo ypatybė yra ta, kad 
paslauga turi būti pradėta teikti tada, kai to panori vartotojas, ir todėl 
paslaugos teikimo procesas yra glaudžiai susietas su paklausa. Orga- 
nizacija turi prisitaikyti prie galimo savo svyravimo: viena vertus, 
neprarasti vartotojų ir visus aptarnauti paklausai išaugus, antra ver- 
tus, rasti kuo užimti organizacijai naudingus darbuotojus paklausai 
sumažėjus. Kita svarbi ypatybė yra ta, kad paslauga teikiama artimai 
bendraujant su vartotoju, su kuriuo kartais tenka net pasiskirstyti 
darbus (pavyzdžiui, gydant, mokant, parduodant), kai dalį būtinų 
veiksmų atlieka paslaugos tiekėjas, o dalį - pats vartotojas. Kaip jau 
minėta, paslauga laikomi ir paties paslaugos tiekėjo savarankiški 
veiksmai, vartotojui net nematant, kurie, norint suprasti darbo esmę, 
turėtų būti laikomi tokia pačia gamyba, kaip ir kitų daiktų. O atski- 
riant grynąją paslaugą, reikia prisiminti, kad ji yra veiksmas, pasikei- 
timai tam tikru laiku. Todėl jos kiekio ir kokybės požymiai yra nuo- 
lat kintantys ir sunkiai tiksliai nusakomi, taigi abi veikloje 
dalyvaujančios pusės visada gali skirtingai vertinti ir būti nepatenkin- 
tos taip ir nesuradusios tikros tiesos, o tai labai apsunkina bendro 
darbo valdymą. 

Intelektinius produktus kuriančios organizacijos valdymas ypa- 
tingas tuo, kad visas darbas, kurį reikia valdyti, vyksta Žmogaus 
smegenyse, ir niekas be paties darbuotojo nežino ne tik, kaip jis ten 
vyksta, bet ir ar vyksta iš viso. Kita valdymą apsunkinanti ypatybė 
yra ta, kad intelektinių produktų išraiška, kuria jie gali būti pateikti 
vartotojui — teksto, brėžinio, formulės ar programos — dažniausiai 
visai negali atspindėti įdėto darbo kiekio. Dar viena ypatybė yra ta, 
kad intelektinio produkto kokybė dėl per menkos patirties ir sukaup- 
tų duomenų skaičiaus negali būti pakankamai pagrįstai ir tiksliai ver- 
tinama. Ją net apibūdinti būna gana sunku, tenka lyginti su geriau- 

siais pavyzdžiais ir, remiantis labiausiai patyrusių darbuotojų išmin- 
timi, nusakyti tuos požymius, kuriais tas produktas turėtų skirtis nuo 
pavyzdžių. Šis darbas ypač patrauklus kūrybingoms asmenybėms, 
nes kiekvienas intelektinis produktas turi ryškesnių ar blankesnių 
naujumo požymių. Kaip jau minėta anksčiau, kuriant intelektinius 
produktus, ir gavinys, ir darbo priemonės taip pat yra informacija 
(kompiuteriai ir žinynai čia jau yra antros eilės darbo priemonės, 
kaip ir liniuotės, rašymo priemonės). Jei gaminant daiktus, darbo 
priemonės atskirtos nuo žmogaus — padėjęs kastuvą jis nebegali kas- 
ti— tai kuriant intelektinius produktus, darbo priemonės — informaci- 
ja iš žinynų, organizacijos sukurtų dokumentų — turi būti perkeltos į 
darbuotojo atmintį, kurioje priemonėmis gavinys-informacija paver- 
čiamas produktu-informacija. Taigi darbuotojo galimybės daug pri- 
klauso nuo darbo priemonių-informacijos, sukauptos jo atmintyje, 
kiekio ir sugebėjimo ja naudotis. Todėl intelektinių produktų kūrimo 
darbas labai patrauklus žmonėms, norintiems nuolat tobulėti, plėsti 
savo galimybes. Ta ypatybė taip pat sukelia ir organizacijos sukurtų 
intelektinių produktų pasisavinimo ir net panaudojimo prieš organi- 
zacijos interesus pavojų. Dėl šių priežasčių tokių organizacijų veikla 
yra sudėtingiausiai valdoma. 

Organizacijų valdymas turi savo ypatybių ir priklauso nuo anks- 
čiau nagrinėtų jose naudojamų darbo technologijų. 

Organizacijose, naudojančiose nuosekliąją technologiją, kiek- 
vienas žmogus turi aiškią savo vietą visoje gavinio vertimo produktu 
grandinėje: galima tiksliai apibrėžti, iš ko ir kokiame pavidale jis 
gaus gavinį savo darbui, kam ir kokiame pavidale turės pateikti savo 
darbo produktą. Jam aišku, kaip toli nuo visos darbų sekos pradžios 
ir pabaigos yra jo darbas, kokie jo veiksmai kokias pasekmes turės 
galutiniam visų bendro darbo produktui, ką jis gali padaryti, kad tas 
produktas būtų kuo geresnis ir kokios jo klaidos gali visą bendrą dar- 
bą paversti nieko vertu. Taigi visas bendro darbo valdymas turi aiš- 
kius ir tvirtus technologijos pagrindus, o pats gavinys judėdamas nuo 
darbo vietos prie darbo vietos perteikia informaciją apie būtinumą 
baigti vieną darbą ir imtis kito. 

Tarpininkavimo technologija, atvirkščiai, leidžia žmogui jaustis 
visai laisvam ir savarankiškam, beveik neturinčiam jokių tiesioginių 
ryšių su savo bendradarbiais, kaip pilnateisiui organizacijos atstovui, 
bendraujančiam su už organizacijos ribų esančiu tiekėju arba vartoto- 
ju. Ši laisvė kartais lemia tai, kad žmonės ima nebevertinti organiza- 
cijos ir išardo ją, sukuria daug mažų. Taigi taip dirbančios organiza- 
cijos tampa tramplinu į savarankišką verslą ambicingiems ir 
iniciatyviems žmonėms. Todėl paprastai tarpininkavimo technologi- 
jas taikančioms organizacijoms būna būdinga stipri bendrumo, išti- 
kimybės organizacijai dvasia, kuri, greta sėkmingos veiklos ir dar- 
buotojų pasitenkinimo darbu organizacijoje, dažniausiai ir būna 
pagrindinė jėga, sulaikanti organizaciją nuo subyrėjimo. Darbas to- 
kiomis sąlygomis būna patrauklus žmonėms, mėgstantiems bendra- 
vimą, naujus ir įvairius įspūdžius, bet ir tam tikrą apibrėžtumą, nes 
veiksmai, kuriuos reikia atlikti su kiekvienu nauju partneriu (tiekėju 
ar vartotoju), iš esmės yra vienodi, aiškiai apibrėžti bendrų organiza- 
cijos darbo taisyklių ir panašiai atliekami kitų tokį patį darbą dirban- 
čių bendradarbių. 

Darbas intensyvios technologijos sąlygomis ypač patrauklus 
žmonėms, mėgstantiems kolektyvinį, ansamblinį bendrą darbą, kada 
susidariusi kūrybiška nuotaika paskatina kiekvieno dalyvio galias ir 
jis pats ima gebėti tai, ko vienas niekada nepajėgtų. Taigi tai gali pa- 
tikti tik kūrybingiems žmonėms, bet ne visiems, o tik mokantiems ir 
mėgstantiems dirbti kartu, ne lenktyniaujant ir siekiant įrodyti savo 
pranašumą, net įveikiant savo asmenines ambicijas. Darbas intensy- 
vios technologijos sąlygomis, viena vertus, reikalauja labai gilių Ži- 
nių ir daug įvairių įgūdžių, kad žmogus galėtų dirbti kolektyvinės 
improvizacijos režimu, kita vertus, sudaro ypač palankias sąlygas 
naujoms žinioms kaupti ir naujiems įgūdžiams įgyti. Dėl šių priežas- 
čių valdyti tokį bendrą darbą vadovui iš šalies, menkai jame dalyvau- 
jant ir pažįstant, labai sunku. 

Daugumoje knygų apie vadybą, nagrinėjant organizacijų įvairo- 
vę, apsiribojama jų skirstymu pagal gamybos tipą. Gamybos tipo 
sąvokos prisireikė supratus, kad tiek produkto gamybos technologija, 

tiek įrengimai, tiek darbo pasidalijimas, tiek valdymas labai smarkiai 
priklauso nuo to, kiek tų produktų reiks pagaminti. Pavyzdžiui, inži- 
nieriui-mechanikui ne tiek svarbu, ką gaminti, kaip svarbu, kiek ga- 
minti. Mat, jeigu reikia padaryti tik keletą daiktų, neverta eikvoti lėšų 
sudėtingiems ir brangiems įrengimams, geriausia surinkti tokio darbo 
meistrų, kuriems net ir mokant daugiau ir dirbant ilgiau, galima bus 
gauti pelną, grupę. O jei reikia tūkstančių daiktų, verta parinkti bran- 
gius įrengimus ir taikyti pažangias technologijas, o jei milijonų — gali 
būti ekonomiškai naudinga suprojektuoti ir pastatyti specialią ga- 
myklą su ypač sudėtingais, unikaliais, vien tik tam produktui gaminti 
pritaikytais įrengimais. Kadangi panašūs samprotavimai tinka ir ki- 
tiems darbo produktams daryti, vietoje gamybos tipo sampratos ge- 
riau vartoti veiklos mastų sampratą, ir taip pat, kaip jau įprasta kal- 
bant apie gamybą, skirti masinius, serijinius ir vienetinius veiklos 
mastus. Literatūroje yra nurodyta daug įvairių požymių, net jų verti- 
nimo formulių, pagal kuriuos gamybos įmonės priskiriamos vienam 
ar kitam tipui. Aiškiausia ir prasmingiausia, kai masiniams veiklos 
mastams priskiriamos organizacijos, kurių darbo produktą darantys 
darbuotojai kiekvieną dieną atlieka vieną ir tą pačią technologinę 
operaciją. Savaime suprantama, kad tokia organizacija diena iš die- 
nos didžiuliais kiekiais pateikia vartotojams vienų ir tų pačių savybių 
turintį darbo produktą. Serijiniams veiklos mastams priskirtinos or- 
ganizacijos, pateikiančios vartotojams keletą produktų, kurie gami- 
nami kartu partijomis po tam tikrą skaičių, nuo kelių iki kelių tūks- 
tančių vienetų. Dažniausia produktus darantys darbuotojai kas dieną 
turi atlikti vis kitokią technologinę operaciją ir paprastai per mėnesį 
atlieka tiek skirtingų operacijų, kiek yra darbo dienų — apie dvi de- 
šimtis. Šį skaičių ir galima laikyti riba, skiriančia serijinius veiklos 
mastus. Vienetiniams veiklos mastams priskirtinos organizacijos, 
darančios kiekvieną produktą atskirai, kaip vienintelį, neatsižvelgiant 
į tai, ar vienu metu gaminamas tik vienas produktas, ar daug skirtin- 
gų. Laikant veiklos mastus skiriančių požymiu kiekvieno darbuotojo, 
darančio produktą, atliekamų technologinių operacijų skaičių, viene- 

tiniams veiklos mastams priskirtinos organizacijos, kurių darbuotojai 
kasdieną atlieka daugiau negu dvi skirtingas darbo operacijas. 

Masinių veiklos mastų sąlygomis darbas suskaidomas į smul- 
kiausias dalis, kad kuo daugiau darbo veiksmų galima būtų mechani- 
zuoti, ir griežčiausiai apibrėžiami visi reikalavimai, nes net nedidelis 
nukrypimas nuo geriausio varianto, padaugintas daugybę kartų, suke- 
lia didelių nuostolių. Todėl pagal masinius mastus veikiančios orga- 
nizacijos kasdieninis darbas turi būti numatytas ir suderintas kaip 
tiksliai veikiančio mechanizmo, o tiesiogiai gavinį produktu verčian- 
čio darbininko darbas tokiomis sąlygomis yra ir paprasčiausias, ir 
griežčiausiai apibrėžtas. Dar viena masiniais mastais veikiančios or- 
ganizacijos valdymo ypatybė yra ta, kad visą produkto darymo pro- 
cesą suskaidžius smulkiomis dalimis, atlikti savo darbą geriau, negu 
reikalaujama, nėra jokios prasmės, nes tai neturės jokios įtakos galu- 
tinei produkto kokybei ir todėl net nebus niekieno pastebėta, o bet 
koks nukrypimas į blogąją pusę gali turėti lemtingų pasekmių. Todėl 
turi būti ypač griežtai laikomasi kokybės reikalavimų, o žinant, kad 
geriausiai nuo bet kokių taisyklių pažeidimų saugo baimė, labai 
griežtai tikrinama darbo kokybė ir kiekvienas nukrypimas nuo jos 
reikalavimų lydimas atitinkamos bausmės. 

Esant vienetiniams veiklos mastams, darbai ne tik negali būti 
griežtai paskirstomi ir apibrėžiami, bet tegali būti numatomas tiktai 
kelias per skirtingas darbo vietas, vadinamasis technologinis maršru- 
tas. Patį operacijos turinį, darbo režimus, net tikslias savo darbo pro- 
dukto kokybės charakteristikas turi nustatyti darbuotojas, kuriam 
darbas pavedamas. Taigi šiomis sąlygomis į atliekančio operaciją 
darbuotojo pareigas įeina ir inžinerinio darbo parengimo dalis. Todėl 
vienetinių mastų sąlygomis dirbantis darbininkas turi turėti net tam 
tikrą inžinerinių žinių kiekį, leidžiantį jam ne tik teisingai parinkti 
technologinį savo darbo procesą, bet ir suprasti visų kitų bendro dar- 
bo dalyvių galimybes, kad, įvertinęs jas, teisingiausiai nustatytų rei- 
kalavimus savo atliekamo bendro darbo daliai. Taigi vienetiniai dar- 
bo mastai, viena vertus, reikalauja iš darbuotojo gilesnių žinių ir 
įgūdžių, kita vertus, palyginti su kitais mastais, suteikia palankesnes 

sąlygas naujoms žinioms kaupti ir naujiems įgūdžiams įgyti. Valdant 
vienetiniais mastais dirbančią organizaciją, susiduriama su nuolatiniu 
pavojumi, kad bus netolygiai aprūpinta darbu, dėl to vadovai, norin- 
tys išlaikyti stabilų personalą, turi dėti papildomų pastangų. 

Atskiras vienetinių veiklos mastų atvejis yra organizacija, suku- 
riama vienam darbui (projektui, programai) atlikti. Nuo kitų vieneti- 
niais mastais veikiančių organizacijų tokių valdymas skiriasi tuo, kad 
čia nėra toks svarbus žmogaus susitapatinimo su organizacija klau- 
simas, kaip būna tiek organizacijai, tiek jos nariui orientuojantis į 
ilgalaikį bendradarbiavimą. Čia svarbiausias tampa žmogaus suinte- 
resuotumas konkrečiu atliekamu darbu. Labai suinteresuotas jis gali 
būti pakantesnis darbe pasitaikantiems nesklandumams. Kita vertus, 
darbo laikinumas sumažina kai kurių žmonių atsakomybę, ir tokių 

Serijiniai veiklos mastai užima tarpinę padėtį tarp masinių ir vi- 
enetinių, todėl jų sąlygomis gali pasitaikyti ir vieniems, ir kitiems 
mastams būdingų apraiškų. Būtina žinoti, kad būtent serijinių mastų 
sąlygomis ypač veiksmingas gali būti brigadinis darbo organizavi- 
mas, todėl tokiomis sąlygomis reikia būti pasirengusiam dirbti darbi- 
ninkų grupėje, savarankiškai nusistatančioje darbo pasidalijimą bei jo 
derinimą ir net vertinimą. Siekiant suderinti reikalavimą kuo greičiau 
išleisti produktą su poreikiu kiek galima labiau panaudoti visus turi- 
mus darbo pajėgumus, serijiniais mastais dirbanti organizacija turi 
žymiai sudėtingiau negu kitos spręsti kasdieninio visų darbuotojų 
darbo valdymo klausimus, tam pastaruoju laiku vaisingai naudojami 
matematiniai metodai ir skaičiavimo technika. 

Norint geriau suprasti darbo įvairiose organizacijose ypatybes, 
verta panagrinėti ir įvairius jų ryšius su aplinkos erdve. Dažniausiai 
organizacijų veikloje reikalingos darbo priemonės nuolat yra išdėsty- 
tos tam tikrose patalpose, taigi darbuotojų darbo vietos pastovios, o 
gavinys keliauja per tas darbo vietas palaipsniui įgydamas darbo pro- 
dukto savybes. Ir visa organizacija, ir kiekvienas darbuotojas turi 
nuolatinę savo darbo vietą erdvėje. Remiantis tokių organizacijų 
veikla ir formavosi teoriniai vadybos pagrindai. 

Kartais pastatų, kelių, tiltų, laivų, kitų statinių statyboje, sunkių- 
jų mašinų gamyboje su tam tikra erdve nuolat susijęs būsimasis dar- 
bo produktas, o visi gaviniai bei darbo priemonės ir darbininkai pa- 
gal produkto technologinio proceso darbų seką pristatomi į tą būsimą 
produkto vietą. Joje ir vyksta gavinių, o jų paprastai būna daug ir 
įvairių, virsmas produktu, kuris dažniausiai, išskyrus laivus ir sun- 
kiąsias mašinas, ir lieka nuolat įsiterpęs į tą erdvę, kurioje buvo ku- 
riamas. Laivų statyboje ir sunkiųjų mašinų gamyboje tik darbininkai, 
darantys darbo vaisių, nuolat keičia savo darbo vietą būsimojo darbo 
vaisiaus atžvilgiu, o pati organizacija turi nuolatinę savo veiklos erd- 
vę — dokus, korpusus. Kai kuriami produktai, nuolat pasiliekantys 
tam tikroje žemės paviršiaus vietoje (pastatai, statiniai), visi su gavi- 
nių virsmu susiję darbuotojai ne tik turi nuolat keisti savo darbo vietą 
būsimo produkto atžvilgiu, bet ir turi klajoti kartu po tas vietas, kur 
jie bus amžiams paliekami. Toks „klajokliškas“ gyvenimo būdas, 
įprastų buitinių patogumų stygius, o dažnai ir darbas lauke daug kam 
būna labai nepatrauklus ir visą darbo proceso valdymą daro nepaly- 
ginamai sudėtingesnį. 

Sąsajų su aplinkos erdve požiūriu gana dažnas ir dar vienas va- 
riantas: kai dalis darbo priemonių yra nuolat susijusios su tam tikra 
vieta, o kita dalis juda. Taip yra geležinkelių transporto srityje, kurio- 
je naudojami atitinkamai įrengtų geležinkelių tinklas su stotimis ir 
geležinkeliais krovinius gabenantys traukiniai. Judėjimo gelžkeliais 
valdymo ypatybės minėtos anksčiau, tada ir geležinkeliai, ir stotys, 1r 
traukiniai priklausydavo vienai organizacijai. Ir dabar yra tokių or- 
ganizacijų, tačiau gana dažnai vežimais gelžkeliu rūpinasi net trys — 
kelių, riedmenų ir pervežimų organizacijos. Panaši padėtis ir su au- 
tomobilių transportu: kelių priežiūra rūpinasi viena organizacija, au- 
tomobilių parkų — kita, o keleivių vežimu — trečia. Įvairūs ir oro 
transporto organizacijų pavidalai bei deriniai. Ypatingi reikalavimai 
kyla organizacijų, prižiūrinčių patį gabenimą, valdymui: jos naudoja 
galingas technikos priemones, gabena daug ir brangių vertybių, net 
žmones, turi atsakyti ne tik už jų saugumą, bet ir už saugumą kitų 
judėjimo dalyvių, besinaudojančių tomis pačiomis nejudančiomis 

darbo priemonėmis. Savo ypatybių turi ir organizacijų, susijusių su 
pastoviosios ir su judančiosios darbo priemonių dalies, priežiūra. 

Dar viena organizacijos valdymo ypatybė susijusi su pagrindinės 
energijos, naudojamos gaviniui paversti produktu, šaltiniu, kuriuo 
gali būti technika, gamta ir pats dirbantis žmogus. Šiais laikais gavi- 
niui paversti darbo produktu dažniausiai naudojama techninės pri- 
gimties energija: elektra, šiluma, gaunama deginant dujas arba naftos 
produktus ar atsiradusi dėl branduolinių reakcijų. Labai svarbi ener- 
gijos naudojimo dirbant ypatybė yra ta, kad ji darbe yra valdoma — 
jos kiekis ir poveikis gali būti didinamas arba mažinamas, galų gale 
ji gali būti iš viso netiekiama. Ji yra daug didesnės galios už žmogų, 
todėl gali būti pavojinga tiek pačiam dirbančiam su ja, tiek kitiems, 
nedirbantiems, todėl reikalauja didesnės organizacijos atsakomybės, 
atsargumo. 

Dar yra daug veiklos rūšių, kuriose norimus gavinio virsmus 1e- 
mia gamtiniai procesai, žmogaus pasirinkti ir veikiami taip, kad duo- 
tų norimus rezultatus: laukininkystė, gyvulininkystė, miškininkystė, 
gamtinės kilmės energijos gamyba (vėjo ir hidroelektros energetika). 
Nors patys žmonės tokiose veiklose dažnai irgi atlieka gana daug ir 
sunkių darbų (laukų arimas ir priežiūra, miškų priežiūra, gyvulių šė- 
rimas ir priežiūra), pagrindinis gavinio vertimo produktu darbas yra 
atliekamas gamtos, kuri tą darbą ir be žmogaus atliktų, žinoma, ne- 
teikdama tokių produktų, kokius pateikia žmogui padedant. Norinti 
vaisingai dalyvauti tokioje veikloje organizacija turi labai gerai pa- 
žinti tuos gamtinius procesus. Negalima užmiršti, kad kartais, net ir 
įdėjus didžiules pastangas, dėl nenuspėjamų gamtos kaprizų rezulta- 
tai gali būti žymiai blogesni, negu turėtų būti. Pastaraisiais laikais 
atsirado naujas gamtos jėgų naudojimo būdas — biotechnologijos, 
kurios turi ir tam tikrų techninės prigimties energijos naudojimo po- 
žymių, nes gali būti panašiai valdomos. Plačiąja žodžio „valdyti“ 
prasme ir gamtos jėgos yra valdomos, nes ir dirvos tręšimas, ir gyvu- 
lių maitinimas, ir sanitarinis miško kirtimas bei purškimas yra val- 
dymo veiksmai, bet įjungti ir išjungti javų, gyvulių ar miško augimo 
žmogus negali. O naudojant biotechnologijas, toks dalykas yra įma- 

nomas, todėl reikia turėti omenyje šią dvilypę biotechnologijų pri- 
gimtį ir atkreipti dėmesį, kad valdant jas gali būti taikomos ir techni- 
nės prigimties energijos naudojimo ypatybės. 

Darbas, kai pagrindinis gavinio pokyčio energijos šaltinis yra pats 
žmogus paprastai yra pats patraukliausias žmonėms, norintiems mė- 
gautis tuo darbu: dirbant tokį darbą daugiausia nuo jo priklauso, visa- 
pusiškiausiai galima pasireikšti ir labiausiai išvystyti savo gebėjimus. 
Ir tokį darbą dirbančių žmonių organizacijos būna labiausiai besirūpi- 
nančios savo darbuotojais, jos, P. F. Drakerio (P. F. Drucker) žodžiais 
tariant, turi samdyti visą žmogų, o ne tik jo rankas arba galvą. 

Apžvelgiant vadybai turinčią įtakos organizacijų įvairovę (žr. 
3 pav.), reikia atkreipti dėmesį ir į dar vieną organizacijų rūšį — tei- 
kiančias akimirkos tvarumo produktus (varžybas, koncertus, spektak- 
lius, kitokius renginius). Valdant tokias organizacijas, žinotina, kad 
pats to produkto pateikimas vartotojui, paprastai suteikiantis didžiau- 
sią, kitose veiklose neprieinamą pasitenkinimą, tesudaro menką darbo 
laiko dalį. Didžiausią darbą tenka atlikti besirengiant šitam pateikimui: 
vienam arba grupėmis, arba mokantis, repetuojant, treniruojantis vi- 
siems organizacijos nariams. Dar viena tokių organizacijų ypatybė yra 
ta, kad jos turi būti griežtai valdomos, nes, pasirodžius, kad kažkas 
vyksta negerai, darbo eiga turi būti keičiama staigiai, taip, kad vartoto- 
jas net nespėtų nieko tokio pastebėti. Tai įmanoma vadovui turint ne 
formalius diktatoriaus įgaliojimus, o visišką darbuotojų pasitikėjimą, 
įsitikinimą, jog geresnio sprendimo esamu atveju šiai organizacijai 
surasti neįmanoma, ir reikia stengtis, kad vadovo nurodymas kuo stai- 
giau ir kuo tiksliau būtų įgyvendintas. Tai yra gana keblu, nes tokioms 
organizacijoms reikalingi kūrybingi žmonės, galintys improvizuoti 
atsižvelgdami į netikėtus aplinkos ar darbo eigos pasikeitimus (tai 
ypač svarbu sporto komandoms), o tokiems paklusti, visai užgniaužti 
savo požiūrį, sužinojus vadovo nurodymą, yra ypač sunku. Todėl ir 
vadovas turi stengtis įkvėpti besąlygišką pasitikėjimą savimi savo 
sprendimų ir visos veiklos aukštu profesionalumu. Labai svarbu ir as- 
meninės vadovo savybės, dorumas, nuoširdumas, organizacijos tikslai 
turi būti svarbesni už asmeninius ir kt. 

3 pav. Organizacijų įvairovė pagal atliekamo darbo ypatybes 


Klausimai pasitikrinti: 

1. Kas yra organizacija? 

Kokios yra teisinės organizacijos formos? 

Kuo skiriasi darbas įvairius produktus darančiose organizacijose? 


P:P-.B 


Kuo skiriasi darbas įvairias technologijas taikančiose 
organizacijose? 
5. Kuo skiriasi darbas įvairiais mastais veikiančiose organizacijose? 

4. SISTEMINIS POŽIŪRIS VADYBOJE. 
ORGANIZACIJOS PASKIRTIS (MISIJA) 


Vadybinės veiklos erdvėje — organizacijoje — vyksta daug įvairių 
procesų. Pagrindinis iš jų, aplink kurį ir vyksta visi kiti procesai, — 
technologinis gavinio vertimo produktu procesas. Kadangi organiza- 
cija yra žmonių bendrija, joje vyksta ir socialiniai žmonių bendravi- 
mo, lavinimo ir kiti procesai. Darbo procese, kuriant produktą, vyks- 
ta ir ekonominiai procesai: gavinio ir jam versti produktu sunaudotų 
išteklių vertė perkeliama į padaryto produkto vertę. Vyksta ir povei- 
kio gamtinei aplinkai procesai: naudojamas oras ir vanduo, į juos 
išmetami įvairūs teršalai. Vykstant procesams veikia ir žmonės, ir 
medžiagos bei kiti ištekliai, ir įrengimai bei pastatai, ir pinigai, ir 
gamtinė aplinka. Valdant organizaciją neįvertinus nors vieno šių 
elementų įtakos bei ypatybių, galima susilaukti ne tik organizacijai 
labai nepalankių pasekmių. Dėl šios priežasties ypač aktualus vady- 
boje tampa sisteminis požiūris. 

Žmonijai vis labiau pažįstant ją supančią aplinką, didžiausi 
mokslo žinių kiekiai buvo sukaupti susiformavus įvairioms pažinimo 
sritims, kiekvienoje iš jų ieškant svarbiausių priklausomybių ir dės- 
ningumų, gana dažnai beveik pavydžiai atsiribojant nuo kitų sričių, 
tik matematikai darant įtaką daugeliui mokslų. Ir nors galima rasti 
gausybę Aristotelio, Platono, Epikteto, Kanto ir Konfucijaus bei Lao 
Czi citatų, liudijančių įsakmų jų reikalavimą sieti visus esinius bei 
reiškinius ir įžvelgti tarpusavio priklausomybę, XIX-XX a. sandūro- 
je ėmė rastis daug naujų mokslų šakų, nagrinėjančių vis siauresnes 
sritis. Tokiomis sąlygomis didžiuliu žingsniu plėtojant pasaulio paži- 
nimą ir naudojant žinias žmonių labui, buvo 1950 m. Kanados biolo- 
go Liudvigo fon Bertalanfi (Ludwig von Bertalanfee) paskelbta ben- 
droji sistemų teorija. Sistema suprantama kaip visuma elementų, 
susietų ryšiais, sukuriančiais naują kokybę, kurios negalima išvesti iš 
tų elementų. Pavyzdžių čia gali būti daug; iš tokių pačių plytų pasta- 
tyti skirtingi pastatai, iš tų pačių raidžių „aaklns“ sudėti skirtingi žo- 
džiai „lankas“, „kalnas“ ir „klanas“. Pasaulyje žmogų supančią esinių 

ir reiškinių įvairovę atitinka ir sistemų įvairovė, prasidedanti papras- 
čiausiomis statinėmis sistemomis, kurias sudaro stabili tam tikrais 
ryšiais susijusių elementų visuma, sudėtingesnėmis, dinaminėmis, 
kurių elementų ryšiai kinta pagal tam tikrą dėsningumą. Toliau ei- 
nant sistemų sudėtingumo kryptimi išskiriamos savitos sistemos — 
augalai, dar toliau -— gyvūnai. Socialinės sistemos elementai yra 
žmonės, o visą sistemų seką baigia transcendentinės sistemos. Vado- 
vaujantis sisteminių požiūriu, į kiekvieną mus dominantį reiškinį ar 
esinį reikia pirmiausia pažiūrėti, kaip į statinę sistemą, susidedančią 
iš tam tikrų tarpusavyje susietų dalių ir išsiaiškinti jos, kaip dinami- 
nės sistemos, veikimą. Jei dominantis objektas gali būti suprastas, 
kaip dar sudėtingesnė sistema, jis turi būti nagrinėjamas, remiantis 
tos sudėtingesnės sistemos modeliu. Vienas iš svarbiausių vadyboje 
sisteminio požiūrio principų, yra sistemų hierarchiškumas, kuriuo 
remiantis kiekviena sistema gali būti išskaidyta į žemesnio lygio si- 
stemas, ir atvirkščiai, gali būti suprantama kaip aukštesnio lygio s1- 
stemos dalis. 

Suprantant kiekvieną reiškinį kaip statinę sistemą, jame turi būti 
išskiriami to proceso įėjimai, juos veikiantys veiksniai ir išėjimai. 
Būtent išėjimai, kurių tiesiai negalima išvesti iš įėjimų ir veiksnių, tą 
visumą padaro sistema. Suprantant reiškinį, kadangi jis vyksta laike, 
kaip dinaminę sistemą, prie statinės sistemos elementų reikia pridėti 
veiksnių poveikio įėjimams taisyklę, pagal kurią kisdami veiksniai ir 
paverčia įėjimus išėjimais. 

Valdymas, kaip statinė sistema, turi tuos pačius reiškinio, kaip 
statinės sistemos, elementus, kartu valdymo organą ir nuo savaiminės 
proceso eigos išėjimų besiskiriantį tikslą, kuris ir yra valdymo siste- 
mą sukurianti nauja kokybė. Dinaminę valdymo sistemą turi sudaryti 
valdymo poveikio taisyklės ir grįžtamasis ryšys. 

Žinome, kad žmonių grupę organizacija, kuriai reikia vadybos, 
paverčia bendras tikslas. Iki šiol galima aptikti įvairių ne tik buitinio 
lygmens, bet ir mokslinių nuomonių apie organizacijų, ypač pelno sie- 
kiančių įmonių, tikslą. Kartais teigiama, kad pagrindinis įmonės tikslas 
arba paskirtis (misija) yra gauti pelną, kartais, kad sudaryti organizac1- 

jos nariams gyvenimo sąlygas. Siekiant geriau suprasti, kokia yra 
kiekvienos organizacijos paskirtis, būtina remtis sisteminiu požiūriu. 

Kadangi organizacija yra grupė žmonių, tai pirmoji jos dalis yra 
bendrą darbą dirbantys žmonės. Kadangi ji sukuriama daryti kažką, 
ko nebuvo, vadinasi joje, kaip sistemoje, turi būti jos darbo produk- 
tas (išėjimai). Kadangi tas produktas turi būti daromas iš kažin ko, tai 
joje, kaip sistemoje, turi būti ir gavinys (įėjimai). Kadangi versti ga- 
vinį produktu reikia naudojantis darbo priemonėmis, vadinasi ir jos 
turi būti organizacijos, kaip sistemos, dalis. Su darbo priemonėmis 
susiję ir organizacijos piniginiai ištekliai, o su jais ir dar viena žmo- 
nių grupė — savininkai. Tai statinė sistema. Taip pat, kaip laikrodis 
negali būti suprastas, kas tai per daiktas, jei jis neina ir nerodo laiko, 
taip ir organizacija, kaip sistema, gali būti aiškiai ir vienareikšmiškai 
suprasta, tik žinant visų tų anksčiau minėtų dalių veikimą, gaviniui 
virstant produktu. Aiškiai apibūdinus produkto darymo technologinį 
procesą, organizacija suprantama kaip dinaminė sistema. Kad galima 
būtų visiškai vienareikšmiškai suprasti organizaciją kaip dinaminę 
sistemą, ji turi būti papildyta dar kiekvieną darbo produktu virstančio 
gavinio pokytį lydinčia informacija. Suprantama, kad vienas anks- 
čiau minėtų tikslų — pelnas — išreiškia vienos organizacijos, kaip s1- 
stemos dalies, savininkų interesus, o antras —- pragyvenimo sąlygų 
sudarymas, kitos dalies — darbuotojų interesus. 

Organizacijos paskirtį aiškinsimės nagrinėdami pelno siekian- 
čios organizacijos, įmonės, pavyzdį. Remdamiesi sistemų hierarchiš- 
kumo principu, panagrinėkime įmonę, kaip aukštesnio lygio siste- 
mos, į kurią ji įeina, sudėtinę dalį. Kaip jau buvo minėta anksčiau, ji 
veikia tam tikroje aplinkoje, teikdama savo darbo produktus vartoto- 
jams, taigi lygiavertė įmonei dalis didesnėje sistemoje yra vartotojai. 
Kadangi produktus reikia daryti iš gavinių, įmonė turi turėti jų šalti- 
nius, taigi dar viena lygiavertė jai dalis yra įvairių išteklių tiekėjai. 
Kadangi paprastai tokį patį produktą tiekia ne tik mus dominanti 
įmonė, bet ir kitos, dar viena lygiavertė jai dalis didesnėje sistemoje 
yra tokių pačių produktų tiekėjai, į kuriuos būtinai tenka atsižvelgti 
dirbant, literatūroje paprastai vadinami konkurentais. Kadangi visos 

organizacijos veikia tam tikrose žmonių bendruomenėse, dar viena 
lygiavertė didesnės sistemos dalis, su kuria reikia bendrauti savo 
veikloje, yra tos bendruomenės valdymo įstaigos. Kadangi tarp visų 
kia bankų. Šiuolaikinėje visuomenėje svarbias bendro gyvenimo 
tvarkymo funkcijas atliekant valstybei, sistemoje turi būti ir valstybi- 
nės įstaigos. Tai yra statinė sistema. Apibrėžiant įmonę kaip dinami- 
nę sistemą, statinę reikia sieti su produkto pardavimu vartotojui, iš- 
teklių pirkimu iš tiekėjų, mokėjimu už darbą darbuotojams ir pelno 
atidavimu savininkams. 

Tampa aišku, kad abiejų anksčiau minėtų tikslų įgyvendinimo 
šaltinis yra iš vartotojų už parduotus produktus gauti pinigai. Taigi, 
pripažįstant, kad pelnas yra aiškiausias įmonės veiklos sėkmingumo 
rodiklis, jo pasiekimo negalima laikyti įmonės paskirtimi (misija), 
jis, o kartu ir kitas minėtas tikslas, gali būti pasiektas tik tada, kai 
įmonė savo teikiamais produktais taip gerai įtinka vartotojams, kad 
tie už juos sumoka tiek, jog pakanka ir savininkams, ir darbuotojams, 
ir dar įmonės tolesnei plėtrai (žr. 4 pav.) 


T 
AS 


Produkto Iš T 
darymo  [E2)] Produktas [LD Pinigai 
procesas || ii 


Darbo 
priemonės 























4 pav. Įmonės, kaip sistemos, ir jos aplinkos elementų sąveika 







Savininkai 

Neužmirština, kad pasiekti turi būti visi trys tikslai, nes jei savi- 
ninkai negaus jiems reikiamo pelno, jie gali savo pinigus perkelti 
kitur, ir įmonė žlugs. Įmonė žlugs ir tada, jei darbuotojai negaus no- 
rimo atlyginimo — niekas nenorės joje dirbti, bet abi išlikimo sąlygos 
bus patenkintos, jei įmonė savo produktais taip tenkins vartotojų po- 
reikius, kad vartotojai patenkins piniginius įmonės poreikius. Taigi 
įmonės paskirtis yra kuo geriau tenkinti savo produktų vartotojų po- 
reikius. Savo klasikiniu tapusiame veikale dar 1936 m. Česteris Ber- 
nardas (Ch. Barnard, The functions of executive) padarė išvadą, kad, 
siekdama išgyventi, kiekviena organizacija turi formuluoti pagrindinį 
savo tikslą, nukreipdama jį ne į organizacijos vidų (darbuotojus ir 
savininkus), o į išorę (vartotojus). Suprantama, kad gali būti organi- 
zacijų, tokių kaip klubai ir kitos laisvalaikio leidimo organizacijos, 
kurių pagrindinis tikslas — tenkinti savo narių poreikius, bet jos tada 
turės verstis turimais savo narių ištekliais, nes bet kokiai veiklai rei- 
kalingi įvairūs ištekliai. Čia verta pasiremti uždarų ir atvirų sistemų 
sampratomis. Uždaros sistemos, neturinčios jokių ryšių su aplinka, 
gali naudotis tik vidiniais ištekliais. Papildyti savo egzistavimui rei- 
kalingus išteklius gali tik atviros sistemos, dalyvaujančios tam tik- 
ruose mainuose su aplinka, duodančios aplinkai kažką jai reikalingo 
ir mainais iš aplinkos gaunančios jų gyvavimui reikalingus išteklius. 
Taigi, siekdamos 1lgiau egzistuoti, visos organizacijos turi veikti kaip 
atviros sistemos. Taip turi veikti ir veikia daugelis laisvalaikio orga- 
nizacijų, tenkindamos savo narių poreikius ir kartu rasdamos, ką 
pateikti ir platesnei žmonių bendruomenei: patrauklius renginius, 
svarbias vertybines orientacijas, tradicijas ir kt.: už tai iš tos ben- 
druomenės gauna papildomų išteklių savo veiklai. 

Jei siekiant suprasti pelno siekiančios organizacijos, įmonės, kuri 
egzistuoja tiesiogiai parduodama savo darbo vaisius vartotojui ir ver- 
čiasi iš jo gautais pinigais, paskirtį ne tik buitiniu, bet ir moksliniu 
lygmeniu, ne viskas galutinai aišku, tai ne pelno siekiančiose organi- 
zacijose paskirties klausimą suprasti dar kebliau. Tas keblumas kyla ir 
iš neretai nepratusiam protui sunkiai suprantamos darbo produkto es- 
mės, ir iš dažno vartotojo nuasmeninimo. Analizuokime, pavyzdžiui, 

ligoninę, mokyklą ir karinį dalinį. Sisteminį nagrinėjimą geriausia 
pradėti nuo organizacijos darbo turinio: iš ko (gavinio), kaip (darbas) 
ir ką (produktas) organizacija padaro. Ligoninės atveju iš praradusio 
tam tikrus sveikatos požymius žmogaus gydant padaromas žmogus su 
kiek galima atkurtais tais sveikatos požymiais. Mokyklos atveju 1š 
turinčio menkas žinias ir nemokančio nei jų daugiau gauti, nei naudo- 
tis jomis žmogaus, mokant, padaromas žmogus, ne tik turintis tam 
tikrą visumą sutvarkytų, tinkamų naudoti žinių, bet ir įvaldęs tam tik- 
rus būdus, kaip gauti naujų Žinių ir kaip gyvenime naudotis turimo- 
mis. Paprastai žiūrint, karinio dalinio gavinys yra gyvas priešas, kuris 
naudojant įvairius žudymo būdus paverčiamas lavonu. Žiūrint sudė- 
tingiau, gavinys — priešo užimtas žemės plotas, darbas — priešo išva- 
rymas karinėmis priemonėmis, o produktas — užimtas žemės plotas. 
Tokia veikla būdinga kariniam daliniui karo metu, o taikos metu jo 
gavinys — mažai ką apie karą išmanantis ir dar mažiau mokantis ka- 
riauti jaunuolis, darbas — karinis to jaunuolio rengimas, o produktas — 
puikiai karo veiksmams parengtas pilietis. Atrodo, per didelių keblu- 
mų, suprantant šių organizacijų veiklą, nebuvo, bet keblumų atsiran- 
da, suprantant vartotoją. Iš pirmo žvilgsnio ligoninės darbo vartotojas 
yra ligonis, o mokyklos darbo — moksleivis, bet reikia prisiminti savo 
rūpesčius, atsiradusius sunkiau susirgus kam nors iš artimųjų, ir varto- 
tojo samprata smarkiai išsiplečia, apima ne tik išgydyto ar išmokyto 
žmogaus artimuosius, bet ir jų darbo produktų vartotojus, prisiminki- 
me, kaip daugybę žmonių sukrečia netikėtos žmonijai svarbių asmenų 
mirtys. Dar sudėtingiau su kariniu daliniu — net ir karo veiksmų metu 
tiesioginių jo darbo produktų vartotojų gana mažai, nesulyginti su tais 
produktais suinteresuotų žmonių skaičiumi. Taikos metu karui pa- 
rengtas žmogus, skirtingai negu pagydytas ar mokykloje išmokytas, 
vargiai gali būti laikomas tiesioginiu karinio dalinio veiklos vartotoju. 
Dalykas pasidaro aiškesnis, kai, remdamiesi dvidešimt pirmojo am- 
žiaus išmintimi, karinio dalinio veiklos produktu laikysime saugumo 
jausmą, kuriam sukurti greta daugybės kitokių veiklų reikalingas ir 
pakankamos dalies visuomenės narių parengimas kovai už savo ben- 
druomenės saugumą su jį pažeisti nusiteikusiais ir galinčiais priešais. 

Esminis skirtumas tarp įmonių ir ne pelno siekiančių organizaci- 
jų yra tas, kad jei įmonės, siekdamos tęsti savo veiklą, ištekliais turi 
apsirūpinti, naudodamos tiesiai iš vartotojų už parduotus darbo pro- 
duktus gautus pinigus, tai ne pelno organizacijos lėšomis yra aprūpi- 
namos iš tam tikrų bendrų jų sankaupų: valstybių ir savivaldybių 
biudžetų, įvairių fondų. Lėšų skyrimą vienai ar kitai organizacijai 
lemia tų lėšų sankaupų valdytojai, gaunantys savo įgaliojimus iš 
žmonių, sukaupusių tas lėšas. O tam, kad tie lėšų valdytojai skirtų 
pakankamą jų kiekį, jie turi būti įtikinti, kad organizacijos veikla yra 
reikalinga ir vaisinga. Geriausias to įrodymas yra tiesioginių vartoto- 
jų pasitenkinimas organizacijos darbo vaisiumi, nors dėl minėto var- 
totojo nuasmeninimo įmonėms aiškiai mokamais pinigais išreiškia- 
mas vartotojų pasitenkinimo jų veikla lygis pakeičiamas 
visuomenine nuomone. Tai labai savitas ir sudėtingas reiškinys, ku- 
ris, naudojant įvairias viešųjų ryšių technologijas, kartais gali būti 
paveiktas ir ne visai atitinkančios tikrąjį darbo produktą vertės ir jų 
vartotojų pasitenkinimo lygio. Nežiūrint įvairių keblumų, stengiantis 
suprasti organizacijų paskirtį, absoliuti vadybos specialistų dauguma 
XXI a. pradžioje laiko, jog bendras tikslas, kuris ir paverčia bet kokią 
žmonių grupę organizacija, reikalaujančia vadybos, vadinamas orga- 
nizacijos paskirtimi arba misija, yra tos žmonių grupės bendro darbo 
produktų vartotojų poreikių tenkinimas. 


Klausimai pasitikrinti: 

1. Kuo sistema išsiskiria iš visų bet kokių elementų sankaupų? 

2. Kokie yra organizacijos, kaip dinaminės sistemos, elementai? 

3. Kokie elementai kartu su organizacija sudaro aukštesnio lygio 
sistemą? 








4. Kokia yra kiekvienos organizacijos paskirtis (misija)? 

5. ORGANIZACIJOS TIKSLŲ KOMPLEKSAS 


Svarbiausias organizacijos tikslas, jos paskirtis arba misija, 
įprasminantis patį organizacijos egzistavimą, yra per daug apibend- 
rintas, kad galėtų būti naudojamas organizacijai reikalingų įvairių 
žinių ir įgūdžių turintiems žmonėms telkti bei jų kasdieninės veiklos 
uždaviniams nustatyti. Todėl jai reikia suteikti tiksliau, pageidautina 
net kiekybiškai apibrėžtą išraišką, o toliau ją skaidyti pagal įvairius 
požymius. Verslo organizacijų, įmonių, matyt, aiškiausiai organizaci- 
jos paskirtį, susietą su jos egzistavimo galimybėmis, išreikš komerci- 
nis arba prekybos tikslas: parduoti visus organizacijos padarytus pro- 
duktus, gaunant kuo didesnį pelną, kuris, kaip ir parduotų produktų 
kiekis, gali būti išreikštas skaičiais. Nesiekiančių pelno organizacijų 
paskirtis gali būti išreikšta kiek kitaip: pasiekti, kad vartotojai sunau- 
dotų visus organizacijos darbo produktus ir kurtų viešąją nuomonę, 
teikti tolesnei veiklai reikalingus išteklius, o ir šituos dalykus galima 
išreikšti skaičiais. 

Toliau tenka pasiaiškinti, o kas gi daugiausiai lemia tuos varto- 
tojų poreikius. Iš gyvenimiškos patirties aišku, kad tai darbo produk- 
to atitikimas vartotojo poreikius arba kokybė. Čia tenka apsistoti ties 
kokybės samprata. Jos apibrėžimą pateikė Tarptautinė Standartizaci- 
jos Organizacija (/SO). Standarte LST EN ISO 8402:1995 lietuviškas 
apibrėžimas yra toks: „Kokybė — tai objekto savybių visuma, lei- 
džianti jam tenkinti išreikštus ir numanomus poreikius“. Taigi siek- 
dama įgyvendinti savo paskirtį organizacija turi aiškiai išsikelti sau 
tikslą — pateikti vartotojo norimos kokybės produktą. Šis tikslas gali 
būti vadinamas techniniu, nes remiasi techninių produkto naudojimo 
ypatybių tyrimu ir pagal jas techniniais to produkto sukūrimo iš ap- 
linkos objektų pagrindais. Produkto kokybė gali būti išreikšta ir kie- 
kybiniais rodikliais, nes kokybės aktualumas paskatino audringą plė- 
totę tokių mokslų, kaip kvalimetrija, nagrinėjanti įvairių darbo 
produktų kokybės požymių kiekybinę išraišką, ir metrologija, nagri- 
nėjanti įvairių daiktų ir reiškinių požymių matavimą. Taigi, išsivys- 

čius šiems mokslams, ne tik sugebama išreikšti kiekybiškai daugelį 
įvairių produktų kokybinių požymių, bet juos net ir išmatuoti. Dar 
neseniai žmonės tik apytikriai skyrė šviesą, prieblandą ir tamsą, o 
dabar jau turime šviesos srauto ir apšviestumo vienetus bei jų mata- 
vimo priemones. Būtini daugelio įvairių produktų kokybės rodikliai 
yra nustatomi valstybiniuose ar tarptautiniuose standartuose. Jie taip 
pat būna nurodomi ir produktų techninėje dokumentacijoje: darbo 
brėžiniuose, receptūrose, technologinių procesų kortelėse; gali būti 
nustatomi užsakymo ar pirkimo ir pardavimo sutartyse. 

Vartotojas nori gauti organizacijos teikiamą darbo produktą ta- 
da, kada jam to prisireikia. Žinant vartotojų poreikius, galima nusta- 
tyti ir būtiną pateikti produktų kiekį bei laiką. Kaip anksčiau minėta, 
nuo reikalingo produktų kiekio priklauso ir gavinio vertimo produktu 
technologija, tampanti darbo pasidalijimo tarp tą darbą atliekančių 
organizacijos narių, darbininkų, pagrindu. Iš šio vartotojų poreikio 
iškyla dar vienas organizacijos tikslas — pateikti vartotojams reika- 
lingą darbo produktų kiekį jiems reikalingu laiku. Šis tikslas iš įpra- 
timo vadinamas gamybos tikslu. Angliškai gerokai tiksliau —- opera- 
ting goal, lietuviškai, kad jis tiktų apibūdinti ir paslaugų teikimą, ir 
intelektinių produktų kūrimą, geriau tiktų vadinti veikimo ar darymo 
tikslu. Jį suderinus su ritmingos nuolatinės veiklos būtinumu, kuris 
reikalingas siekiant organizacijos ilgalaikio egzistavimo, galima būtų 
išreikšti taip: pateikti vartotojams reikalingą darbo produktų kiekį 
jems reikalingu laiku darant juos geriausiai organizacijos gyvybin- 
gumą laiduojančiais mastais. 

Trečias dalykas, kurio nori vartotojas iš organizacijos, yra pat- 
raukli darbo produkto kaina. Jis verčia organizaciją iškelti sau dar ir 
ekonominį tikslą, tik šis tikslas, kaip ir tik ką nagrinėtas darymo tiks- 
las, negali būti pagrįstas vien vartotojo poreikiais, o turi palaikyti ir 
organizacijos gyvybingumą. Tada ekonominis tikslas gali būti toks: 
pateikti organizacijos darbo produktus patenkinančia vartotojus ir su- 
teikiančia organizacijai kuo didesnį pelną kaina. Aišku, kad tam visus 
organizacijos išteklius, naudojamus darant produktą, ir jų pokyčius 

organizacijos gaunamomis pajamomis ir vartotojų galimybėmis. 

Tuo ir galima baigti nagrinėti aiškiai apibrėžiamus tikslus, ky- 
lančius iš organizacijos egzistavimą lemiančių jos produkto vartotojų 
poreikių. Neįgyvendinus nors vieno šių tikslų vartotojas gali nusisuk- 
ti nuo organizacijos darbo produktų ir pasmerkti ją žlugti. Visi šie 
tikslai turi būti išreikšti ir pateikiant kiekvieną užduotį darbuotojui: 
jam turi būti nurodyti darbo kokybės reikalavimai, kiek ir kada darbo 
turi būti padaryta ir kiek išteklių turi būti sunaudota. 

Vartotojai yra svarbiausia, bet ne vienintelė, organizacijos gyvy- 
bingumą lemianti jos veiklos aplinkos dalis. Organizaciją gali su- 
žlugdyti ir kita jos dalis — socialinė organizacijos veiklos aplinka, 
teikianti jai reikalingą darbo jėgą. Jei organizacija pasiūlys žymiai 
blogesnes darbo sąlygas, negu tos aplinkos žmonės yra įpratę turėti 
savo darbovietėse, niekas nenorės įsijungti į ją, ir organizacija tiesiog 
negalės būti įkurta. Jei bus pasiūlytos nežymiai blogesnės sąlygos ir 
norinčių dirbti organizacijoje atsiras, tie darbininkai dirbs ir blogiau, 
ir lėčiau, negu reikia, norint patenkinti visus vartotojų poreikius. Iš 
čia kyla reikmė organizacijai turėti ir socialinį tikslą: sudaryti savo 
darbuotojams sąlygas, skatinančias juos našiai ir kokybiškai dirbti. 

Socialinė aplinka yra ne paskutinė organizacijos veiklos aplin- 
kos dalis, galinti pakirsti tos organizacijos veiklos galimybes. Te- 
chninės revoliucijos metais, savo gamybine veikla žmonijai smarkiai 
pažeidus gamtinės aplinkos pusiausvyrą, būtent tos pusiausvyros pa- 
žeidimas gali organizacijos veiklą padaryti iš viso neįmanomą, vals- 
tybės valdymo organų paprasčiausiai draudžiamą tam tikroje geogra- 
finėje aplinkoje. Kad to neįvyktų, organizacija turi turėti ir 
gamtosauginį tikslą: nepažeisti gamtinės aplinkos pusiausvyros orga- 
nizacijos veiklos geografinėje erdvėje. 

Taip organizacijos paskirtis yra suskaidoma pagal žinias, reika- 
lingas tenkinant įvairių produktų vartotojų poreikius, kartu yra svar- 
būs ir tikslai, padedantys organizacijai sėkmingai egzistuoti ir turint 
santykių su kitais jos likimą lemiančiais aplinkos elementais, ku- 

riems įgyvendinti taip pat reikalingos specifinės sociologijos bei 
psichologijos ir ekologijos žinios (žr. 5 pav.). 

5 pav. Organizacijos tikslų kompleksas pagal reikalingas žinias 


Kad galėtume suprasti organizacijos tikslų įvairovę, jų klasifika- 
vimo pagal aplinkos elementų keliamus reikalavimus ir žinojimo 
sritis nepakanka. Svarbios tokios visiems žinomos sąvokos: strategi- 
niai, taktiniai ir operatyvūs tikslai. Šio tikslų skaidymo pradmenys 
kilęs iš Senovės Graikijos karybos. Žodis stratos graikiškai reiškia 
kariuomenę, o agos — vedu. Strategija buvo suprantama kaip svar- 
biausias karo vado planas, numatantis, kaip laimėti karą. Taktika 
reiškė kautynių vedimo planą. Taigi karyboje strategija reiškė di- 
džiausio, galutinio karo veiksmų tikslo įgyvendinimo planą, o takti- 
ka — sudėtinę jo dalį, susijusią su kare vykstančiais mūšiais. 

Strategijos ir taktikos sąvokos dabar plačiai vartojamos civili- 
niame gyvenime ir organizacijų veikloje. Kadangi apie karą iki galu- 

tinės pergalės taikiame gyvenime, matyt, kalbėti jau nėra prasmės, 
vadybos literatūroje, aiškinant strategijos sąvokos prasmę, aptinkama 
gana didelė skirtingų požiūrių įvairovė. Yra autorių, teigiančių, kad 
planą strategija verčia išteklių, reikalingų tai strategijai įgyvendinti, 
kiekis: strateginiais planais laikomi tokie, kurie reikalauja didžiausio 
įvairių išteklių kiekio. Yra teigiančių, kad planą strategija verčia nu- 
matomų įgyvendinti pokyčių svarba organizacijos gyvenime — stra- 
tegija esanti svarbių esminių pokyčių organizacijoje įgyvendinimo 
planas. Yra teigiančių, kad strategija yra iš esmės naujų, skirtingų 
nuo organizacijos egzistavimo plano sudarymo akimirką, reiškinių 
įgyvendinimo planas. Yra ir tokių, kurie laiko, kad planą strategija 
verčia laikotarpio, kuriam planas numatomas, trukmė, o dažnas va- 
dybos knygų autorius tiesiog nurodo, jog strategija laikytinas planas, 
skirtas ilgesniam negu penkerių, septynerių, dešimties ar keliolikos 
metų laikotarpiui. Bet ar galima strategija laikyti planą, skirtą penke- 
riems metams į priekį, jei organizacija turi ir planą dešimtmečiui ar 
penkiolikai metų? Lyginant su karyba, išeitų, kad ne — tai jau būtų 
taktika, o strategija laikytinas planas tolimiausiai ateičiai. Tai, kad 
būtent numatomas laiko tarpas, o ne reikalingi ištekliai ar numatomų 
pokyčių naujumas ar svarba verčia planą strategija, galima pagrįsti 
tuo, jog organizacija, nenumatanti jokių esminių pokyčių ar darbų, 
reikalaujančių didelių išteklių sąnaudų, negalėtų turėti strategijos. O 
kasdieninio gyvenimo patirtis rodo, kad, imantis bet kokių veiksmų, 
reikia aiškiai žinoti galutinį tikslą — ką tais veiksmais tikimasi pasiek- 
ti: dar senovės kinai sakė, kad žmogus niekada nenueis, kur nori, jei 
nežino, kurlink jis eina. Taigi, jei įgyvendinant organizacijos paskirtį 
aiškiausiai apibrėžiamas galutinis, t. y. strateginis tikslas — negali 
būti visiška, galutinė pergalė kaip kare, geriausiai jis apibūdintinas 
kaip norima organizacijos būklė tolimiausioje galimoje numatyti at- 
eityje. Tik tos ateities atstumo negalima riboti jokiu tiksliu metų 
skaičiumi. Galvodamas apie organizacijos veiklą, vadovas turi kreip- 
ti ją kiek įmanoma į tolimesnę ateitį. Deja, keblumas čia tas, kad kar- 
tais galima tvirtai numatyti dešimtmetį į priekį, nors, žinoma, visokie 
atsitiktinumai visada įmanomi, bet jie neturi tapti pateisinimu žiūrint, 

tik kur koją statyti. Kartais net sunku nuspėti toliau negu vienerius 
metus į priekį. Tada strateginiai tikslai ir tebus numatyti vos viene- 
riems metams į ateitį, bet jie visiems sprendžiantiems kasdieninius 
klausimus turi būti žinomi kiekvieną akimirką, kai tik nustatomą 
sprendimo tikslą reikia suderinti su ilgalaikiais tikslais. Tam tikrų 
keblumų, apibrėžiant strateginių tikslų išskyrimo pagrindą, sukelia 
tai, kad ir tikslai, kurių siekiant, reikia įgyvendinti esminius poky- 
čius, ir tikslai, kurių siekiant, reikia sunaudoti daug įvairių išteklių, 
paprastai būna ilgalaikiai ir patenka tarp strateginių tikslų, skiriamų 
pagal numatomą laiko horizontą. Nepamirština, kad strateginiai tiks- 
lai gali būti siekiami ne tik įgyvendinant reikšmingas, daug išteklių 
reikalaujančias programas, bet ir atliekant kasdieninius darbus. Yra 
vadybos teoretikų ir praktikų, teigiančių, kad ir esmingiausius poky- 
čius, ir didelius darbus, kuriuos atskirai darant reikėtų daug tam skir- 
tų išteklių, galima įgyvendinti tuos darbus paskelbus strateginiais 
tikslais ir derinant prie jų visus kasdieną priimamus sprendimus bei 
atliekamus veiksmus. Vienas garsios JAV korporacijos vadovų dar 
tais laikais, kai nebuvo interneto, kas mėnesį į filialus įvairiuose pa- 
saulio kraštuose siųsdavo vaizdajuostes su savo penkiolikos minučių 
kalba apie praėjusio mėnesio rezultatus ir ateities uždavinius. Kiek- 
vienoje tokioje vaizdajuostėje jis būtinai skirtinga tvarka paminėdavo 
visus svarbiausius strateginius organizacijos tikslus, kad jie įsitvirtin- 
tų darbuotojų pasąmonėje ir visada padėtų orientuotis sprendžiant 
kasdieninius klausimus. Taip strateginiai tikslai tampa orientyrais 
kasdieninėje organizacijos veikloje, nukreipdami kiekvieną sprendi- 
mą į toliausią perspektyvą. 

Organizacijos darbuotojai turi kiekvieną dieną nuo jos pradžios 
iki pabaigos atlikti tam tikrus darbus. Būdami laisvą valią ir protą 
turintys žmonės, jie turi žinoti ir kiekvieno savo atliekamo darbo tik- 
slą. Tikslai, nustatomi trumpiausiam ateities laikotarpiui, vadinami 
operatyviais (nuo lotynų kalbos žodžio operatio — veiksmas). 

Nors strateginiai tikslai yra daug konkretesni ir aiškesni negu 
organizacijos paskirtis, bet vis vien gana bendri, ir nuo jų iš karto 
negalima pereiti prie operatyvių tikslų, kuriais remiantis būtų formu- 

luojamos kasdieninės užduotys, skirtos kiekvienam darbuotojui. To- 
dėl prisireikia taktinių, skirtų trumpesniems tarpiniams laikotarpiams 
(metams, pusmečiams, ketvirčiams ar mėnesiams) tikslų, kuriais re- 
miantis jau galima būtų nustatyti ir aiškiausius, konkrečiausius ope- 
ratyvius tikslus. 

Kaip žinome, svarbiausias organizacijos tikslas — paskirtis arba 
misija — formuluojamas visai organizacijai, kai ji kuriama. Nagrinė- 
dami tikslų įvairovę pagal numatomą ateities, į kurią jie orientuoti, 
atstumą, pastebėjome, kad organizacijoje turi būti nustatyti tikslai, 
skirti ir darbuotojų kasdieninei veiklai. Taigi tikslai gali įvairuoti ir 
pagal adresatą, kuriam jie nustatomi. Jie gali būti visos organizacijos, 
jos dalies arba individualūs darbuotojo. Taip pat, kaip pereinant nuo 
paskirties iki operatyvių tikslų, prisireikia strateginių ir taktinių, einant 
nuo visos organizacijos iki individualių tikslų reikalingi jos dalinių ir 
padalinių bei smulkesnių grandžių tikslai, kuriais remiantis yra nusta- 
tomi individualūs tikslai. Dažniausiai visai organizacijai suformuluo- 
jama paskirtis bei strateginiai ir taktiniai tikslai, o kai kuriose srityse, 
kur vyksta greiti pokyčiai (pvz.: pardavimų, finansų) visos organizaci- 
jos mastu numatomi ir operatyvūs tikslai. Daugumai organizacijos da- 
linių greta paskirties numatomi taktiniai ir operatyvūs tikslai, o strate- 
giniai numatomi tik daliniams, turintiems svarbią reikšmę, 
įgyvendinant visai organizacijai svarbius pokyčius. Individualiems 
darbuotojams dažniausiai nustatomi tik operatyvūs tikslai, taktiniai 
nustatomi tik dalyvaujantiems įgyvendinant svarbius pokyčius. 


Klausimai pasitikrinti: 
1. Kodėl paskirtį reikia išreikšti per tikslų visumą? 
Kokia yra tikslų įvairovė pagal Žinių sritis? 








2 
3. Kokie yra strateginiai tikslai? 
4. Kam reikalingi taktiniai ir organizacijos sudėtinių dalių tikslai? 

6. ORGANIZACIJOS KŪRIMAS 


Vadovo ir pavaldinio santykiai, o ir visa profesinė vadovo veikla 
prasideda žmonių bendrijoje, suderintomis pastangomis siekiančioje 
vieno tikslo — organizacijoje. Pačios organizacijos kūrimas turėtų 
nejeiti į vadybos mokslą, nes organizacija yra būtina vadybinės veik- 
los erdvė, kurios nesant, nėra ir vadybos. Kadangi kuriant organizac1- 
ją dedami ir tam tikri būsimos jos veiklos valdymo pagrindai, o tarp 
organizacijos kūrėjų dažnai būna ir būsimasis jos vadovas, norint 
geriau suprasti vadybą būtina panagrinėti ir organizacijos kūrimą. 

Kuriant organizaciją, teikiančią naują produktą, taigi ir lemian- 
čią ekonominę visuomenės raidą, dalyvaujančių žmonių vaidmenis 
geriausia suprasti, remiantis austrų ekonomisto Jozefo Šumpeterio 
(Joseph Schumpeter) 1911 m. išleistoje knygoje „Ekonominės raidos 
teorija“ išdėstytomis mintimis. Jis skiria penkis pagrindinius ekono- 
minės raidos veikėjus: išradėją, savininką, verslininką, vadovą ir 
darbininką. „Gaminti, vadinasi derinti mūsų turimus daiktus ir jė- 
gas, — rašo jis. - Gaminti ką nors kita arba kitaip, vadinasi, kurti nau- 
jus tų daiktų ir jėgų derinius“. Štai čia ir išaiškėja svarbiausias eko- 
nominės raidos veikėjas — išradėjas, kuriantis naujus daiktų, jėgų ir 
žinių derinius. Tie deriniai ir tampa svarbiausiu visuomenės turto 
augimo šaltiniu, o ne iš darbininko atimta pridedamojo darbo vai- 
siaus dalis, kaip klaidingai teigė K. Marksas, ir kaip, deja, iki šiol 
mano daugelis socialistų bei komunistų. Išradėju būti skatina nuola- 
tinis pažinimo alkis bei noras sukurti ką nors tokio, ko dar niekas 
nėra sukūręs. Jis turi turėti lakią vaizduotę, būti smalsus ir kūrybin- 
gas, sugebėti sutelkti savo pastangas intensyviai ir kryptingai veiklai. 
Išradėjas turi turėti ne tik labai gilių savo profesijos žinių, bet ir platų 
mokslinį akiratį bei žinių iš artimų savo profesijai sričių. Jo veiklos 
rezultatai — naujos žinios, naujų produktų, jų darymo technologijų 
bei jų tobulinimo idėjos. Vienas stipriausių išradėją skatinančių veik- 
ti poreikių — palikti po savęs kokią nors vertybę, kuria gali naudotis 
daugybė žmonių. Iš to galima daryti išvadą, kad išradėjas yra žmo- 

gus, kreipiantis savo gyvenimą į tolimą ateitį, kuri bus po jo, nes jo 
veiklos vaisiai atsimenami ir naudojami amžiais. 

J. Šumpeteris teigė, kad siekiant įgyvendinti išradimą platesniu 
mastu XX-ajame amžiuje jau reikia nemenkų pradinių išteklių — pas- 
tatų, įrengimų, įrankių ir kitų ilgo naudojimo vertybių. Taip pat rei- 
kia žaliavų ir darbininkų, tiesiogiai savo pastangomis verčiančių or- 
ganizacijos gavinį jos darbo produktu, o jų išradėjas neturi ir negali 
turėti. Tada prireikia savininko, turinčio tų išteklių arba lėšų, už ku- 
rias galima įsigyti žaliavų ir darbininkų. Anot J. Šumpeterio, savi- 
ninkas ne tik ir ne visų pirma yra tarpininkas prekiaujant preke, ir ne 
perkamoji galia, o šios galios gamintojas. Jis padeda įdiegti naujus 
derinius. Pagrindinis savininko veiklos tikslas —- sukaupti kuo didesnį 
turtą, kuris gali likti po jo. Nereikia painioti tikro savininko su turtin- 
gu švaistūnu, ribojančių savo interesus savo gyvenimo trukmės lai- 
kotarpiu. Nors savininko tikslas turi aiškiai apibrėžtą kiekybinę, susi- 
etą su materialinėmis vertybėmis, išraišką, būdamas nukreiptas į 
tolesnę negu gyvenimo trukmė ateitį, tai yra jau aukštesnio lygio 
tikslas, sulyginamas su išradėjo tikslu. Neturėdamas išradėjui reika- 
lingų gabumų, savininkas kitaip patenkina savo gyvenimo įprasmi- 
nimo poreikį. Savininkas turi būti nuoseklus, atkaklus, atsakingas, 
atsargus 1r patikimas, jis turi turėti gilių ekonomikos bei teisės žinių 
ir išvystytą intuiciją. 

J. Šumpeteris rašė, kad savininkas padeda įdiegti naujus derinius. 
Bet jis negali turėti pakankamai žinių apie konkrečių išradimų galimy- 
bes rinkoje ir ekonominius jų panaudojimo rezultatus. Taigi reikia su- 
pažindinti savininką su išradėjo idėja, kad savininkas patikėtų jos prak- 
tiškumu ir investuotų savo turtą tam išradimui įgyvendinti. Tada ima 
veikti verslininkas, kuris, remdamasis savo technine kompetencija ir 
suvokdamas rinką, parengia išradimo įgyvendinimo planą ir, sudomi- 
nęs juo savininką, gauna lėšų naujos veiklos pradžiai. Reikia atkreipti 
dėmesį, kad dabar žodis „verslininkas“ dažnai suprantamas kaip žo- 
džių „komersantas“ arba „pirklys“, „prekybininkas“ sinonimas. Tačiau 
J. Šumpeteris rašė, kad tas ar kitas asmuo yra verslininkas, jeigu jis 
įgyvendina naują derinį, o nustoja juo būti, kai tik jo veikla pradeda 

ribotis vien apyvarta. Svarbiausias verslininko veiklos tikslas —- pama- 
tyti įgyvendintą kokią nors naujovę, sukurti tą naujovę dauginantį me- 
chanizmą. Kaip rašo J. Šumpeteris, tai tiesiog kovos troškimas, tai 
sėkmės siekimas dėl sėkmės. Verslininkui, kaip ir išradėjui, reikia 
vaizduotės, kūrybiškumo, reikia ir gana plačių (nebūtinai gilių) profe- 
sinių žinių apie rūpimų produktų sandarą bei darymo technologiją ir 
vartojimo ar naudojimo ypatybes. Jam reikalingos ir makroekonomi- 
kos bei mikroekonomikos, rinkodaros ir teisės Žinios. Verslininkas 
savo veiklą vertina pagal per gyvenimą įkurtų organizacijų skaičių, o 
kadangi daugelis tų naujovių egzistuoja labai trumpai, jis per daug ne- 
sivargina dėl to, kas liks po jo. 

Kuriant organizaciją, visos veiklos variklis yra verslininkas. Jis 
suranda rinkoje vietą išradėjo sukurtai darbo produkto idėjai, paskui 
įtikina savininką paskirti savo turto dalį numatomai veiklai. Šie trys 
veikėjai ir lemia būsimos organizacijos pagrindus: prie išradėjo sukur- 
tos produkto sampratos (iš ko, kas ir kaip organizacijoje bus daroma) 
pridėjus verslininko pateikiamą vartotojo ir jo poreikių apibūdinimą, 
nustatoma organizacijos paskirtis. Toliau jau numatoma organizacijos 
raida. Prieš šį veiksmą verslininko iniciatyva renkamas būsimos orga- 
nizacijos vadovas. Jis kartu su išradėju, savininku ir verslininku daly- 
vauja spręsdamas organizacijos raidos kelius nuo pat įsikūrimo ligi 
tolimiausios numatomos ateities. Vadovu būti žmones skatina noras 
valdyti kitus bei matyti aiškius savo vadovaujamų žmonių veiklos re- 
zultatus. Vadovui reikia vadybos, produkto darymo technologijos, 
ekonomikos, psichologijos ir teisės žinių. Vadovas turi būti valingas, 
atsakingas, lankstus, aukštos dorovės Žmogus. Gavęs organizacijos 
valdymo įgaliojimus vadovas savarankiškai numato reikalingą organi- 
zacijos sudėtį bei bendros organizacijos narių veiklos pagrindus. Tada 
vadovas jau gali imti telkti darbuotojus, kartu su jais numatydamas 
kiekvieno pareigas bei veiklos skatinimo taisykles. Č. Bernardas mo- 
ko, kad tikslas, kurio siekdamas žmogus įsijungia į organizaciją, nie- 
kada negali visiškai sutapti su bendru organizacijos tikslu. Vadovo, 
labai glaudžiai siejančio savo veiklą ir gyvenimą su organizacija, veik- 
la yra kreipiama pagal numatomą toje organizacijoje dirbti laiką. 

Čia pateiktas teorinis organizacijos kūrimo dalyvių ir jų veiksmų 
vaizdas. Praktikoje dažnai kelis vaidmenis, kartais ir visus keturis, 
atlieka mažiau žmonių: kartais net vienas žmogus. Henris Fordas ir 
Alfredas Nobelis gana sėkmingai veikė ir kaip išradėjai, ir kaip savi- 
ninkai, ir kaip verslininkai, ir kaip vadovai. O štai Tomas Edisonas, 
vienas didžiausių išradėjų žmonijos istorijoje ir sėkmingas verslinin- 
kas, buvęs prie daugybės dabar plačiai naudojamų techninių priemo- 
nių atsiradimo ir paplitimo ištakų, buvo gerokai prastesnis savininkas 
ir vadovas. Dabar į verslą žengiančiam žmogui būtina suprasti, kokie 
dalykai skatina žmogų imtis to ar kito vaidmens, kokių žinių ir savy- 
bių reikia, norint sėkmingai atlikti vieną ar kitą vaidmenį. To reikia, 
kad jis galėtų pagrįstai apsispręsti, kokių vaidmenų gali imtis pats, o 
kokiems vaidmenims atlikti reikia pasirinkti tinkamus bendražygius. 

Minėti keturi veikėjai yra tik minties apie organizaciją kūrėjai, o 
organizacija reali tampa tik atsiradus joje darbininkams, savo pastan- 
gomis verčiantiems gavinius darbo produktais. Tik tada susikuria 
žmonių grupė, siekianti bendro tikslo — teikti produktą, tenkinantį 
vartotojų poreikius. Įprasta, kad buitinėje lietuvių kalboje ir kai ku- 
riuose vadovėliuose dažnai darbininkais vadinami materialinės ga- 
mybos srityje tiesiogiai produktus gaminantys ir juos tvarkantys dar- 
buotojai. Šioje knygoje darbininku, kuris literatūroje anglų kalba 
vadinamas operator, bus vadinamas ir fizinį, ir protinį darbą, ver- 
čiant organizacijos gavinį produktu, dirbantis Žmogus: pramonės 
įmonėje — staklininkas, šaltkalvis, siuvėjas, kepėjas; parduotuvėje — 
pardavėjas, ligoninėje - gydytojas, orkestre — smuikininkas, universi- 
tete — profesorius ir t. t. Jie yra ne tik nelabai reikšmingos anų keturių 
sukurtos mašinos dalys, klusniai vykdančios pavestus darbus. Jie 
sukuria organizacijos vertybinių nuostatų lauką, tarpusavio bendra- 
vimo įpročius, turi arba sukuria elgesio normas, tradicijas, visa tal, 
kas dabar vadinama korporacine kultūra, kas tampa labai svarbus 
požymių rinkinys, kiekvieną organizaciją skiriantis iš kitų. Darbinin- 
kas turi turėti reikiamų darbui profesinių žinių bei įgūdžių, būti 
darbštus, kruopštus, pareigingas. Juo tapti dažniausiai skatina noras 
mėgautis patraukliu darbo turiniu bei užsitikrinti saugią ir sočią buitį. 


53 


Didžiulė įvairių darbo pobūdžio laisvalaikio užsiėmimų, vadinamų 
hobi, įvairovė liudija, kad ne kiekvienam pavyksta gauti dirbti mėgs- 
tamą darbą — priešingu atveju nebūtų reikalo eikvoti laisvą laiką, o 
dažnai ir nemažas lėšas, siekiant pasidžiaugti mėgiamu užsiėmimu. 
Todėl svarbiausia darbo paskata darbininkui dažnai lieka galimybė 
susidaryti norimas materialines gyvenimo sąlygas. Kadangi darbi- 
ninkų pajamos rinkos sąlygomis paprastai orientuotos į pagrindinius 
poreikius, dauguma darbininkų savo gyvenimą tvarko į ateitį žiūrė- 
dami nepalyginamai arčiau negu pirmieji keturi organizacijos kūrė- 
jai. Tie darbininkai, kurie dirba mėgstamą darbą, savo gyvenimą 
tvarko atsižvelgdami į darbinės veiklos laiką, paprastai tariant, į laiką 
iki pensijos, numatydami savo profesinio tobulėjimo kryptis ir būdus 
bei galimą darbo pobūdžio keitimą, ir sieja jį su norimu pasiekti pra- 
gyvenimo lygiu (žr. 6 pav.). 

J. Šumpeteris nagrinėjo organizacijas, esančias techninės ir eko- 
nominės pažangos viršūnėje, sukurtas teikti visiškai naują, niekieno 
anksčiau negamintą produktą, bet pakankamai sėkmingai gali gyvuoti 
ir organizacijos, teikiančios jau kitur žinomą, tik jų būsimos veiklos 
erdvėje naują, produktą. Gali veikti ir organizacija, teikianti plačiai 
žinomą ir vartojamą produktą, jei jo poreikis organizacijos veiklos 
erdvėje yra per menkai patenkinamas. Suprantama, kad kuriantis to- 
kioms organizacijoms, o jų yra absoliuti dauguma, išradėjas visai ne- 
bereikalingas, o pirminius organizacijos paskirties ir veiklos pobūdžio 
pagrindus paprastai sėkmingai padeda verslininkas. Turėdamas pakan- 
kamai lėšų veiklos pradžiai jis gali veikti ir kaip savininkas, o laiky- 
damas save pasirengusiu vadovo darbui, verslininkas dažnai imasi ir 
vadovo vaidmens pradiniu organizacijos veiklos laikotarpiu. 

Kaip žinoma, organizacija, kaip veikianti sistema, ima gyvuoti 
joje atsiradus darbininkams. Kadangi darbininko santykiai su organi- 
zacija labai svarbūs abiems pusėms ir kiekviena pusė gali sąmonin- 
gai ar nesąmoningai pažeisti kitos interesus, pasaulinėje praktikoje 
įprasta, kad tuos santykius imasi teisiškai reguliuoti valstybė. Teis1- 
niams vadybinių santykių pagrindams labai svarbios fizinio ir juridi- 
nio asmens sąvokos. Teisėje fiziniu asmeniu vadinamas žmogus, api- 
brėžiamas kaip teisinio santykio dalyvis. Teisinę žmogaus padėtį 
išreiškia jo teisnumas ir veiksnumas. Teisnumas — tai galėjimas turėti 
įstatymo numatytas teises ir pareigas. Piliečių teisnumas atsiranda 
nuo pat gimimo, bet realizuojamas tik sulaukus tam tikro amžiaus ir 
išnyksta po mirties. Veiksnumas — tai fizinio asmens galėjimas savo 
veiksmais įgyti teises ir susikurti pareigas. Lietuvoje visišką veiks- 
numą įgyja asmenys, tapę pilnamečiais. Nepilnamečiai nuo 15 iki 18 
metų turi ribotąjį veiksnumą: teisę savarankiškai disponuoti savo 
uždarbiu ar stipendija, įgyvendinti savo kūrinių, atradimų, išradimų, 
racionalizacinių pasiūlymų autorines teises, bet sudarinėti sandėrius 
gali tik turėdami tėvų, įtėvių arba globėjų sutikimą. Veiksnumas gali 
būti apribotas teismo tvarka dėl psichinės ligos, kliudančios žmogui 
suprasti savo veiksmus ir juos valdyti, arba dėl piktnaudžiavimo al- 
koholiu bei narkotikais. 


55 


Juridinis asmuo — tai organizacija, turinti savo turto, galinti savo 
vardu įgyti turtinių arba neturtinių teisių ir turėti pareigų, būti ieško- 
vu arba atsakovu teisme. Juridinis asmuo atlieka tam tikras ūkines, 
administracines ir socialines funkcijas. Jo veiksnumas ir teisnumas 
įtvirtinamas įstatais (nuostatais), registruojamais statymų numatyta 
tvarka. Juridinio asmens veikla pasibaigia organizaciją likvidavus 
arba perorganizavus. 

Įvairių organizacijų registravimo tvarka skirtinga: politinės par- 
tijos, pavyzdžiui, registruojamos Teisingumo ministerijoje, kultūri- 
nės — Kultūros ministerijoje, kūno kultūros ir sporto — Kūno kultūros 
ir sporto departamente. Daugelį įmonių, įstaigų ir organizacijų įsta- 
tymų numatyta tvarka registruoja Valstybės įmonė Registrų centras 
bei savivaldybės institucijos. Įmonių registravimą reglamentuoja Lie- 
tuvos Respublikos įmonių rejestro įstatymas, Lietuvos Respublikos 
įmonių įstatymas, atskirų teisinių formų įmonių įstatymai ir kiti tei- 
sės aktai. Nutarus steigti įmonę, tą nutarimą skirtingų įmonių rūšims 
reikia įforminti įvairiai: bendrosios jungtinės veiklos sutartimi, stei- 
gimo sutartimi arba steigimo aktu. Reikia parengti ir įmonės įstatus, 
kurie, notaro patvirtinti, pateikiami registruojant. Steigiant akcinę 
bendrovę, reikia sukviesti steigiamąjį akcininkų susirinkimą, kurio 
protokolas taip pat reikalingas registruojant. Rengiantis įregistruoti 
įmonę, reikia kreiptis ir dėl vardo įmonei suteikimo į Valstybinį pa- 
tentų biurą ir gauti įmonės vardo liudijimo pažymėjimą bei pateikti 
kitus įstatymų numatytus dokumentus. Įmonė nuo jos įregistravimo 
dienos tampa juridiniu asmeniu ir gali pradėti vykdyti veiklą. Rejest- 
re įregistruotai įmonei suteikiamas rejestro numeris (kodas) ir išduo- 
damas įmonės įregistravimo pažymėjimas. 

Taigi pagrindinis teisinis dokumentas, susijęs su juridinio as- 
mens veikla ir valdymu, yra juridinio asmens įstatai, kurių turinys 
paprastai būna apibrėžiamas tos rūšies organizacijos įstatymu. Ka- 
dangi, kaip jau minėta, vadybiniu požiūriu, sudėtingiausios yra akci- 
nės bendrovės, panagrinėsime akcinės bendrovės (AB) įstatų ypaty- 
bes. Įstatymas reikalauja, kad įstatuose būtų nurodyta: bendrovės 
pavadinimas, jos buveinė, ūkinė veikla (gaminamos produkcijos, 

atliekamų darbų, teikiamų paslaugų rūšys), veiklai turimų išteklių 
dydis (įstatinis kapitalas), bendrovės valdymas, pelno paskirstymo 
taisyklės, bendrovės reorganizavimo ir likvidavimo tvarka. Bendro- 
vės valdymo organai yra visuotinis akcininkų susirinkimas, stebėtojų 
taryba, valdyba ir administracija. 

Visuotinis akcininkų susirinkimas yra aukščiausias AB valdymo 
organas. Tik visuotinis akcininkų susirinkimas turi teisę: keisti ir pa- 
pildyti AB įstatus, rinkti revizorių, stebėtojų tarybos narius, jei stebė- 
tojų taryba nesudaroma — valdybos narius, o jeigu nesudaroma nei 
stebėtojų taryba, nei valdyba — rinkti administracijos vadovą. Jis turi 
teisę tvirtinti metinę finansinę ataskaitą ir paskirstyti pelną bei likvi- 
duoti arba reorganizuoti bendrovę. 

Įstatyme numatyta stebėtojų taryba yra savininkų sudarytas ren- 
kamas valdymo organas, kuris koncentruoja savininkų bendrijos inte- 
resus ir valią. Ji skiria valdybos narius ir atleidžia juos iš pareigų, 
analizuoja valdybos veiklą, finansinių išteklių naudojimą ir kitus 
svarbius bendrovės veiklos klausimus, teikia visuotinam akcininkų 
susirinkimui pasiūlymus ir atsiliepimus apie bendrovės finansinę ata- 
skaitą, pelno paskirstymą ir valdybos ataskaitą. Bendrovei valdyti 
stebėtojų taryba skiria kolegialų valdymo organą - valdybą, vado- 
vaujamą valdybos pirmininko. 

Valdyba svarsto ir tvirtina įmonės valdymo struktūrą ir pareigy- 
bes, administracijos vadovo ir jo pavaduotojų, pareiginius nuostatus, 
atlyginimus, jų kandidatūras, įmonės dalinių nuostatus, administrac1- 
jos darbo reglamentą. 

Bendrovės ūkinę veiklą valdo administracija. Administracijos va- 
dovą (prezidentą, generalinį direktorių, direktorių) skiria valdyba. Ad- 
ministracija dirba vadovaudamasi įstatymais, bendrovės įstatais, dalinių 
ir pareiginiais nuostatais bei administracijos vadovo sprendimais. 

Administracijos vadovas, vadovaudamasis bendrovės įstatais, sa- 
vo pareiginiais nuostatais, valdybos nutarimais ir darbo reglamentais, 
turi teisę sudaryti bendrovės sandėrius. Bendrovės įstatuose ir admi- 
nistracijos darbo reglamente gali būti numatytos sritys, kuriose sava- 
rankiškai veikti ir sudaryti bendrovės sandėrius turi teisę administraci- 

jos vadovo pavaduotojai arba kiti įgalioti asmenys. Kaip jau matėme 
iš visuotinio akcininkų susirinkimo įgaliojimų sąrašo, bendrovė gali 
nesudaryti nei stebėtojų tarybos, nei valdybos, o visą jos valdymą pa- 
vesti akcininkų susirinkimo išrinktam administracijos vadovui. Tai ir 
yra viena iš priežasčių, dėl kurių pageidautina, kad nuo pat organiza- 
cijos kūrimo pradžios dalyvautų ir būsimasis vadovas. 


Klausimai pasitikrinti: 

1. Kokie yra svarbiausi veikėjai kuriantis organizacijai? 
Kas yra fizinis ir juridinis asmuo? 

Kokie yra organizacijos įteisinimo etapai? 








PLB 


Koks yra organizacijos įstatų turinys? 

7. VADOVAS ORGANIZACIJOS VALDYMO 
SISTEMOJE. VADOVAVIMO STILIUS 


Nepriklausomai nuo organizacijos tipo, jos valdymo struktūros 
viršūnėje paprastai yra prezidentu, generaliniu direktoriumi, direkto- 
riumi, pirmininku ar kitaip vadinamas vadovas. Jo padėtis yra dvily- 
pė: viena vertus, jis yra savininkų samdinys, gavęs iš jų įgaliojimus 
naudoti nuosavybę ir jiems atskaitingas, kita vertus, jis — visų kitų 
organizacijos darbuotojų samdytojas (darbdavys), reikalaujantis 
įtempto darbo iš jų. Vadybos literatūroje tokia jo padėtis dažnai va- 
dinama „dviejų skrybėlių priešprieša“ — vadovas turi būti paklusnus 
savininkams, arba „būti su pavaldinio skrybėle“ ir skubėti ją nusiimti 
prieš savininkus, ir iškilmingai reiklus pavaldiniams — kaip karalius 
karūną „būti su vadovo skrybėle“. 

Savininkai, pavesdami vadovui naudoti savo nuosavybę, kurian- 
tis organizacijai ar samdant naują vadovą, nustato organizacijos veik- 
lai jų keliamus reikalavimus bei tolesnes organizacijos raidos kryptis. 
Tai vadovas turi įgyvendinti savo pavaldinių pastangomis, o jo paties 
darbą savininkai vertina pagal jo vadovaujamų žmonių bendros veik- 
los rezultatus. Vėliau uždavinys tikslinti organizacijos paskirtį ir 
formuluoti organizacijos raidos kryptis visiškai pereina vadovui: sa- 
vininkai pasilieka sau tik teisę tvirtinti. Taigi vadovas, norėdamas 
pratęsti savo įgaliojimus, turi rengti tokias organizacijos raidos kryp- 
tis ir pasiekti tokių veiklos rodiklių, kurie geriausiai atitiktų savinin- 
kų, investavusių savo lėšas į organizaciją, poreikius, kalbant apie 
verslo organizacijas, įmones — atneštų jų savininkams kuo didesnį 
pelną. Jei vadovas neparengs savininkams priimtinos tolesnės veiklos 
programos arba nesugebės jos įgyvendinti, savininkai gali ne tik va- 
dovą atleisti, bet ir pakeisti organizacijos specializaciją arba iš viso ją 
likviduoti ir turtą investuoti į kitą veiklos sritį. 

Sudėtingi ir vadovo santykiai su pavaldiniais: vadovas, visų pir- 
ma, turi pasirūpinti, jog darbas tarp visų pavaldinių būtų paskirstytas 
taip, kad būtų geriausiai panaudojamos ir jų pačių, ir turimų įrengimų 
galimybės. Paskirsčius darbus, reikia skatinti — sudaryti tokias sąly- 

gas, kad darbuotojai, siekdami savo tikslų, dėl kurių jie ir įsiliejo į 
organizaciją, padarytų tai, ko iš jų nori vadovas. Sudėtinga vien išsi- 
aiškinti, ko pirmiausia iš darbovietės nori žmogus: ar pinigų, ar sau- 
gumo, ar galimybės dirbti mėgstamą darbą, ar ugdyti savo gebėjimus 
ar ko kito, nėra lengva, nes retas būna pats sau atsakęs į tokį klausi- 
mą. Pastaraisiais metais išryškėjo dar viena svarbi ir sunki vadovo 
pareiga: mokyti savo tiesioginius pavaldinius savarankiškai dirbti, 
nuolat ugdyti jų kvalifikaciją. Japonų specialistai teigia, kad vidutinė 
įrengimų naudojimo trukmė jų šalies pramonėje — septyneri metai, ir 
keičiami jie ne dėl fizinio, o dėl moralinio susidėvėjimo. Taigi dau- 
giau nei per trisdešimt savo darbo veiklos metų japonų darbininkas 
turi keturis ar penkis kartus išmokti dirbti naujais įrengimais, įvaldyti 
naujas technologijas. Todėl daugelyje Japonijos organizacijų kiek- 
vienas darbuotojas kasmet po mėnesį mokomas. Taip tikslingai ke- 
liama darbuotojų kvalifikacija, didinamas universalumas, paslanku- 
mas. Vienas iš svarbiausių šios veiklos elementų — tai darbuotojų 
veiklos vertinimas, nes tai leidžia darbuotojui sužinoti, ar vadovas 
patenkintas jo darbu (nuo to priklauso jo atlyginimas), skatina jį to- 
bulintis, labiau sieti savo gyvenimą su organizacija. Prieš kurį laiką 
apklausti keli šimtai sėkmingiausių JAV organizacijų vadovų kaip 
antrą pagal žinių trūkumą savo darbo problemą įvardijo būtent dar- 
buotojų veiklos vertinimą. Toje pačioje apklausoje pirmąja buvo nu- 
rodyta grupinio protinio darbo organizavimo ir veiksmingų protinio 
darbo grupių kūrimo problema. Dvidešimtojo amžiaus antrojoje pu- 
sėje dėl spartaus ir dažnai nenuspėjamo aplinkos kitimo atsiradus 
daugiau ir sudėtingesnių problemų, vadovas prarado tą kvalifikacijos 
monopolį, kurį esant paprastajai kooperacijai turėjo būdamas išrink- 
tas iš geriausių darbininkų. Vadovui prisireikė įvairių sričių funkci- 
nių specialistų pagalbos, o jų intersai dažnai susikerta.Tada ir prisi- 
reikia vienu laiku vykstančio grupinio darbo: iš karto turi būti 
išsiaiškinti visi prieštaravimai ir bendromis jėgomis surastas tomis 
sąlygomis geriausias sprendimas, kurį paskui visi vykdytų kaip ben- 
drą veiklos programą. 

Greta apžvelgtų vertikalių valdymo ryšių, kuriais siekiama povei- 
kio, vadovas turi ir daugybę horizontalių ryšių: su tiekėjais, pirkėjais, 
vartotojais, bankais, valstybinėmis įstaigomis, komunikacijų organiza- 
cijomis ir kt. Šie ryšiai irgi reikalauja nemažai vadovo darbo laiko. 
Visi jo ryšiai pasireiškia kaip informacinės emocinės sąveikos, ku- 
rioms būdinga įtampa, didžiulė turinio įvairovė, trumpalaikiškumas ir 
atsitiktinumas. Tai ne tik daugiau negu kiti darbai sekina organizacijai 
vadovaujančio žmogaus organizmą, bet ir menkina jo protinius suge- 
bėjimus, todėl vadovų darbo atlyginimas bei jo psichofiziologinių ga- 
limybių atkūrimas reikalauja didesnio dėmesio (žr. 7 pav.) 


UŽ- 1. PASKIRTIS PRO- 
DUO-| 2. RAIDOS KRYPTYS JEK- 
TIS 3. RODIKLIAI TAS 


PIRKĖJAI 


Da PARDAVĖJAI 
VADOVAS E D Ba BANKAI 
|VALST. |STAIGOS| 


VALST. ĮSTAIGOS 


1. DARBŲ PASKIRTIS 
2. PAVALDINIŲ MOTYVAVIMAS 


3. DARBŲ EIGOS KONTROLĖ IR 
REGULIAVIMAS 

4. DARBUOTOJŲ DARBO VERTINIMAS 
IR JŲ UGDYMAS 

5. KOLEKTYVINIO PROTINIO DARBO 
ORGANIZAVIMAS 


PAVALDINIAI 


1. INFORMACINIAI EMOCINIAI RYŠIAI 
2. TRUMPI RYSIAI 

3. ĮVAIRŪS RYSIAI 

4. ATSITIKTINIAI RYŠIAI 





7 pav. Vadovo ryšiai 

Vadovas - žmogus, atsakingas už bendro darbo rezultatus ir tu- 
rintis įgaliojimus paskirstyti darbą bei jį koordinuoti, derinti. Jis at- 
lieka svarbiausią vadybos darbo dalį, o kartais ir visą vadybos darbą. 
Aiškiausiai jaučiama ir geriausiai pavaldinių suprantama vadovo 
darbo apraiška yra jo vadovavimo stilius. Vadovavimo stilius — tai 
vadovui būdingų jo bendravimo su pavaldiniais elgsenos ypatybių 
visuma, nulemta jo nuostatų bei asmenybės savybių. Vadybos litera- 
tūroje dažniausiai skiriami trys vadovavimo stiliai: autokratinis, arba 
diktatoriškas, demokratinis, arba konsultatyvus, ir liberalus. Kai ku- 
rie vadybos teoretikai vadovavimo stilių sampratos atsiradimą sieja 
su senovės graikų filosofo Platono kūriniu „Valstybė“. Menką pa- 
grindą tam galima rasti tik kalbiniu požiūriu, mat Platonas nagrinėjo 
įvairias valstybės santvarkas, o ne vadovų darbo ypatybes. Jis įvardi- 
jo keturias valstybės santvarkas: tironiją — žiauria priespauda pagrįstą 
santvarką, timokratiją — garbės troškimu pagrįstą santvarką, oligar- 
chiją — turto cenzu pagrįstą santvarką, ir demokratiją — grindžiamą 
visų piliečių lygiomis teisėmis ir galimybėmis dalyvauti valstybės 
valdyme. Taigi su vadovo elgsena tiesiogiai galima susieti tik de- 
mokratiją bei tironiją, tik esminiai pastarosios požymiai šiuolaikinėje 
civilizuotoje visuomenėje vargu ar begali būti aptinkami. 

Autokratinis vadovavimo stilius pasižymi visos valdžios ir svar- 
biausių, o kartais net kiekvieno, klausimų sprendimo galių sutelkimu 
asmeniškai vadovo rankose. Jo didžiausias privalumas — aiški asme- 
ninė vadovo atsakomybė už visą organizacijos veiklą, taigi ir už 
kiekvieną jos sėkmę ar nesėkmę. Šis stilius geras ir dėl mažesnių 
laiko sąnaudų, priimant valdymo sprendimus, ir dėl veiklos darnumo, 
įgyvendinant juos. Didžiausias jo trūkumas — pavaldinių turimų žinių 
ir gebėjimų nepanaudojimas organizacijos tikslams: nuolatinis vado- 
vo nurodymų laukimas ir labai griežta darbo kontrolė varžo pavaldi- 
nių kūrybingumą ir taip pakerta organizacijos vystymosi galimybes 
bei blogina socialinį ir psichologinį klimatą joje. Taip pat per didelė 
priklausomybė nuo vieno asmens didina ir nesėkmių organizacijos 
veikloje riziką. Autokratinis vadovavimo stilius daro labai neigiamą 
įtaką ir paties vadovo asmenybei: skatina perdėtą pasitikėjimą savimi 

ir nepasitikėjimą pavaldiniais. Per daug pasitikėdamas savimi vado- 
vas savinasi visus organizacijos laimėjimus, o kaltę dėl nesėkmių 
suverčia pavaldiniams, ir, laikydamas save visos organizacijos sėk- 
mės laidu, ima piktnaudžiauti savo padėtimi, naudodamasis organi- 
zacijos ištekliais savo asmeniniams poreikiams tenkinti. Tai ypač 
pavojinga, nes ne tik autokratiškai valdomose organizacijose žŽmo- 
gus, įsiliedamas į ją, įsipareigoja būti paklusnus vadovui ir paprastai 
vengia ne tik prieštarauti jam, bet net užuominomis parodyti savo 
nepasitenkinimą. Atvirkščiai, kiekviena proga stengdamiesi parodyti 
savo paklusnumą bei pagarbą vadovui, pavaldiniai natūraliai skatina 
kiekvieną vadovaujantį žmogų linkti į autokratiškumą, o jau turinti 
autokrato pradus asmenybė gali moraliai smukti. 

Demokratinis, arba konsultatyvus, stilius pasižymi bendru vado- 
vo ir pavaldinių darbu, sprendžiant valdymo klausimus. Tiesa, kal- 
bant apie pavaldinių dalyvavimą vadovo darbe, šio stiliaus taikymo 
ribos gana plačios — nuo žinių pateikimo vadovui, teikiant pasiūly- 
mus, iki dalyvavimo, rengiant galutinį sprendimą. Didžiausias šio 
stiliaus privalumas — galimybė, pasiremiant pavaldinių žiniomis, gi- 
liau ir visapusiškiau išnagrinėti darbe kylančias problemas ir parengti 
geresnius jų sprendimo variantus. Geras jis ir tuo, kad žmonės, daly- 
vavę priimant sprendimą, jaučiasi asmeniškai atsakingi už jo įgyven- 
dinimą, rodo daugiau iniciatyvos. Taip pat, būdami daugiau įsigilinę 
į klausimo esmę, įgyvendinant sprendimą, pavaldiniai yra pasirengę 
savarankiškai imtis reikalingų veiksmų, iškilus netikėtoms kliūtims. 
Kita vertus, bendromis pastangomis spręsdami organizacijai svarbius 
klausimus, įsitikinę atsiradusių sugebėjimu išsamiai išnagrinėti kiek- 
vieną klausimą bei pateikti daug įvairių galimų sprendimų, tokios 
bendrai sprendžiančios grupės nariai kartais pervertina savo galimy- 
bes, sumenkina prieštaraujančių veiksnių įtaką. Susitapatinę su, jų 
manymu, galingu grupės proto potencialu jie praranda savo asmeninę 
atsakomybę ir priima daug rizikingesnius sprendimus. Tokį reiškinį 
atpažino amerikiečių psichologas L. Džeinis (L. Janis) ir jį pavadino 
„grupiaminte“ (groupthink). Didžiausiu demokratinio vadovavimo 
stiliaus trūkumu laikomos didelės laiko sąnaudos, reikalingos tiek 

žmonėms pasirengti spręsti klausimą, tiek paties sprendimo priėmi- 
mo procesui. Demokratinis vadovavimo stilius, suteikdamas galimy- 
bes pavaldiniams tobulėti ir labiau susitapatinti su organizacija, rei- 
kalauja didesnio pavaldinių išsilavinimo bei atsakomybės už bendro 
darbo rezultatus. 

Liberalus stilius pasižymi didžiausiu vadovo dėmesiu bendriau- 
siems darbo principams ir didele pavaldinių laisve, pasirenkant darbų 
eiliškumą bei būdus. Didžiausias jo pranašumas ir yra ta pavaldinio 
jaučiama laisvė darbe, atpalaiduojanti jo kūrybines galimybes. Todėl 
šis stilius laikomas priimtiniausiu kūrybingoms asmenybėms, papras- 
tai nemėgstančioms apribojimų savo darbe. Didžiausias jo trūkumas — 
menkos galimybės atlikti darbą pagal tiksliai nustatytą laiką ir pasiekti 
aiškiai apibrėžtą produkto kokybę. Stiliaus pavadinimas, reiškiantis 
laisvę, nuslepia vadybai svarbiausią dalyką, kad, neatlikdamas ben- 
dram darbui būtinų valdymo veiksmų, vadovas užkrauna juos pavaldi- 
niams. O pavaldiniai ne visuomet nori ir moka valdymo darbą dirbti. 
Todėl tiek jie, tiek su organizacija susiję žmonės už jos ribų, liberaliai 
valdomos organizacijos būklę kartais pagrįstai įvardija kaip netvarką. 

Augant žmonių išsilavinimui ir tapus aktualiam žmogaus teisių 
klausimui, įprasta tinkamiausių laikyti demokratinį stilių, lyg ir neži- 
nant, kad istorijoje visos valstybės didžiausią savo galybę ir visapusiš- 
ką suklestėjimą pasiekdavo autokratiškai, dažnai net ir labai kruvinai, 
valdomos.  Dvidešimtojo amžiaus antrojoje pusėje psichologas 
R. Tanenbaumas (R. Tannenbaum) pasiūlė modelį, kuriame vadova- 
vimo stiliai suprantami kaip įvairių vadovo ir pavaldinių darbo propor- 
cijų organizacijos valdymo darbe visuma. Jo pradžia yra autokratinis 
stilius, kai didžiąją valdymo darbo dalį atlieka vadovas, pavaldiniams 
palikdamas tik informacijos šaltinių vaidmenį, o pabaiga — beveik sa- 
vivalda, kai pavaldiniams suteikiamos sąlygos ir įgaliojimai rengti 
sprendimus, juos priimti bei organizuoti jų įgyvendinimą, vadovui pa- 
siliekant sau psichologiškai nemaloniausius darbų kontrolės ir nukry- 
pimų šalinimo darbus. Tos visumos viduryje - demokratinis stilius, kai 
visas valdymo darbas tarp vadovo ir pavaldinių dalinamas maždaug 
pusiau. Tarp jo ir savivaldos atsirado liberalųjį pakeitęs ne viename 

vadybos literatūros šaltinyje aprašytas dalyvaujamasis (partisipatyvi- 
nis) stilius (participative management), kai darbuotojai nuolat daly- 
vauja visuose valdymo sprendimų priėmimo ir įgyvendinimo etapuo- 
se. Jo pranašumai panašūs į demokratinio stiliaus pranašumus, tik daug 
stipriau išreikšti. Ypač veiksmingas dalyvaujamasis stilius, ugdant dar- 
buotojų kvalifikaciją bei siekiant jų didesnio susitapatinimo su organi- 
zacija, taigi ir iniciatyvos bei atsakomybės už organizacijos veiklą. 
Trūkumai irgi panašūs: didesnės laiko sąnaudos sprendimams priimti 
bei dideli reikalavimai, kad darbuotojai būtų įvairiapusiškai išprusę, 
sugebėtų bendradarbiauti, o ne varžytis. 

Praeito amžiaus aštuntojo dešimtmečio pabaigoje amerikiečių 
psichologai V. Vrumas ir P. Jetonas (V. Vroom, P. Yetton) pasiūlė 
modelį, kaip pasirinkti tinkamiausią stilių, atsižvelgiant į laiką spren- 
dimui priimti, žinias apie būklę ir pavaldinių nuostatas organizacijos 
bei jos vadovo atžvilgiu. Atsakęs į septynis klausimus apie esamą 
būklę, turimas žinias apie ją, pavaldinių pasirengimą bei vadovo ir 
pavaldinio santykius, vadovas gali sužinoti, kokią valdymo darbo 
pasidalijimo su pavaldiniais proporciją geriausia pasirinkti. Laikantis 
šio modelio, jei informacijos būklei įvertinti visiškai pakanka, spren- 
dimas turi būti priimtas ir įgyvendintas greitai, vadovas yra tikras, 
kad pavaldiniai visai paklus jo valiai ir be priekaištų įgyvendins jo 
priimtą sprendimą, tai net didžiausias demokratas turėtų elgtis autok- 
ratiškai. Jis taip pat turėtų gebėti pranešti pavaldiniams savo spren- 
dimą taip, kad niekam nekiltų nė menkiausių abejonių dėl būtinumo 
elgtis taip, kaip įsakė vadovas. Ir, atvirkščiai, jei informacijos apie 
būklę ir jos keitimo būdus nepakanka, jei veikti galima neskubant, o 
ir pats darbas truks gana ilgą laiką, darbe laukia daug netikėtumų, 
tiktai būtinai įsitikinęs, jog pavaldiniai yra labai susiję su organizaci- 
ja ir jaučia didelę atsakomybę už jos bendro darbo sėkmę, net pats 
didžiausias autokratas turėtų visą sprendimo rengimą ir priėmimą bei 
jo įgyvendinimo organizavimą pavesti būsimiesiems to sprendimo 
vykdytojams. Sau turėtų pasilikti jų pačių numatytų darbų vykdymo 
kontrolę bei pataisymo veiksmų organizavimą, įvykus kokiam nu- 
krypimui nuo numatytos būklės. 

Taip atrodo vadovavimo stiliaus klausimas rezultatyvios ir efek- 
tyvios bendros organizacijos narių veiklos laidavimo požiūriu, bet, 
savaime suprantama, kad vadovavimo stilius, kaip ir kiti bet kokio 
žmogaus elgsenos požymiai labai priklauso nuo jo prigimtinių ir 
bręstant įgytų asmenybės savybių: temperamento, charakterio, aukš- 
tosios nervinės veiklos tipo. Jau vaikystėje tampa pastebimas kai ku- 
rių žmonių noras vyrauti, primesti savo valią kitiems, tai gali tapti 
dirva vadovo autokrato stiliui susidaryti. Sutinkama daug žmonių, 
kurie tiesiog nejaukiai jaučiasi, iškilus reikalui prieštarauti kitam ar- 
ba net viso labo įvertinti kito veiksmus — tai ir yra dirva vadovo libe- 
ralo stiliui susidaryti, kai toks žmogus užima vadovo pareigas. Gana 
daug žmonių nuo mažens ir patys mėgaujasi bendravimu su kitais, ir 
kitus džiugina savo komunikabilumu bei aktyvumu — tokie žmonės 
vadovaudami bus vadovai demokratai. Todėl vadovavimo stilius lie- 
ka ryškiausias vadovo asmenybės bruožas, kuris turi didžiulę įtaką 
socialiniam ir psichologiniam klimatui organizacijoje, 0 per jį ir vi- 
sos organizacijos veiklos rezultatyvumui bei veiksmingumui, net 
pačiam organizacijos gyvybingumui. Žvelgiant iš organizacijos po- 
reikių, lygiai taip pat, kaip imdamasis vadovo darbo, žmogus turi 
sukaupti reikalingų įvairių sričių žinių, turi žinoti, kas bus nagrinė- 
jama toliau, jis turi išmokti ir valdyti savo elgseną taip, kad ji nebūtų 
kliūtimi sėkmingai bendrai organizacijos narių veiklai. 

Nors dėl vadovo asmenybės savybių ir nuostatų vadovaujančio 
žmogaus elgsena, vadovaujant kitiems žmonėms, ir turi aiškiai 1š- 
reikštų ypatybių, kurios leidžia jo vadovavimo stilių laikyti atitin- 
kančiu vieną iš įprastų trijų tipų, jis turi būti pajėgus keisti savo stilių 
atsižvelgdamas į savo veiklos sąlygas. 

Vadybos literatūroje galima aptikti daug vadovui būtinų savy- 
bių, nuo kurių priklauso ne tik vadovavimo stilius, sąrašų, kuriuose 
įvardyta daugiau negu dvidešimt savybių. Dažniausiai sutinkamos: 
atsakingumas, patikimumas, valingumas, empatija ir noras bei suge- 
bėjimas nuolat mokytis. Kadangi vadovas iš savininkų gauna įgalio- 
jimus disponuoti turtu, dažnai daug kartų viršijančiu jo asmeninį tur- 
tą, o nuo jo veiklos priklauso daugelio jam pavaldžių žmonių 


66 


gyvenimo lygis bei kiti žmonėms svarbūs dalykai, viena iš svarbiau- 
sių savybių, kurias turi turėti vadovas, yra atsakingumas. Tiek savo 
įgaliojimus, gautus iš savininkų, tiek pavaldinių paklusnumą vadovas 
pasiekia pažadais apie sėkmę ateityje, todėl labai svarbus vadovo 
patikimumas — jo elgsenos principų apibrėžtumas ir aiškumas bei 
nenukrypstamas jų laikymasis net sudėtingose situacijose. Vadovo 
darbas, ypač būtinybė sužadinti darbinį pavaldinių aktyvumą, reika- 
lauja didelių dvasinės energijos sąnaudų, todėl labai svarbu, kad 
žmogus, besiimantis vadovo darbo, gebėtų sutelkti visas savo jėgas 
numatytiems tikslams, prisiimtiems pažadams įgyvendinti ir kad jis 
būtų valingas. Prisimenant, kad viską, ką numato vadovas, įgyvendi- 
na jo pavaldiniai, aišku, kad vadovas kiekvieną savo sprendimą turi 
mokėti pranešti taip, kad pavaldiniai suprastų ir patikėtų sprendimo 
reikalingumu, taip pat turi suprasti tuos pavaldinių poreikius, kurie 
geriausiai juos skatintų dirbti. Tam vadovas turi sugebėti vertinti 
reiškinius 1š įvairių savo pavaldinių pozicijų — turėti empatijos savy- 
bę. Ši savybė dažniausiai yra prigimtinė, bet gali būti įgyta nuolatos 
domintis grožine literatūra, teatru bei kinu. Žmonija įžengė į sparčių 
ir dažnai iš anksto sunkiai nuspėjamų pasikeitimų erą. Todėl organi- 
zacijos turi sugebėti prisitaikyti prie nuolat besikeičiančių sąlygų, o 
tai reikalauja iš esmės naujų, netradicinių valdymo sprendimų. Todėl 
šiuolaikinis vadovas turi turėti nuolatinį mokymosi, tobulinimosi 
poreikį ir mokėti papildyti savo žinias bei įgūdžius naujausiais moks- 
lo ir praktikos laimėjimais. 


Klausimai pasitikrinti: 

1. Kur slypi vadovo padėties dvilypumas? 

2. Kas yra vadovo vadovavimo stilius? 

3. Kokie yra plačiausiai žinomi vadovavimo stiliai? 

4. Koks šiuolaikinis požiūris į vadovavimo stilių įvairovę? 
5 








Kokios savybės būtinos vadovui? 

8. ORGANIZACIJOS VALDYMO STRUKTŪRA 


Įteisinus organizaciją ir sudarius darbo sutartį su jos vadovu, jam 
pavedama imtis tą organizaciją kurti: sudaryti materialią organizacijos 
bazę ir sutelkti reikalingus darbuotojus. Prieš tai turi būti suprojektuo- 
tas produkto darymo technologinis procesas: parinkti gaviniai, numa- 
tytos visos jų vertimo produktu technologijos operacijos, parinkti įren- 
gimai. Apskaičiavus kiekvienos operacijos darbo imlumą ir pamačius, 
kad kai kurių imlumas kelis kartus viršija vidutinę operacijos trukmę, 
numatomas didesnis tai operacijai atlikti reikalingų įrengimų skaičius. 
Žinant visus įrengimus ir jų skaičių parenkamos reikalingos patalpos 
bei numatomas įrengimų išdėstymas erdvėje. Lygiagrečiai su įrengimų 
įsigijimu ir jų išdėstymu pasirinktoje erdvėje vadovas gali imtis telkti 
darbuotojus. Kiek kokių profesijų ir kvalifikacijos darbuotojų (kurie 
šioje knygoje pavadinti darbininkais), tiesiogiai savo pastangomis ver- 
čiančių gavinį organizacijos produktu, reikia, vadovas žino iš techno- 
loginio proceso projekto, kurio sudėtinė dalis yra ir įrengimų išdėsty- 
mas erdvėje. Net nedidelėse organizacijose, be darbininkų ir vadovo 
pinigines lėšas tvarkantys, padarytus produktus parduodantys ir kiti 
žmonės. Telkdamas darbuotojus, vadovas turi tai pradėti daryti ne nuo 
darbininkų, o nuo savo artimiausių bei svarbiausių padėjėjų vadovo 
darbe. Technologinį produkto darymo procesą, įvertindami naujausius 
technologinių mokslų laimėjimus ir žinodami visą naudojamų jame 
įrengimų įvairovę, projektuoja atitinkamai pasirengę tam tikros veiklos 
srities technologai (pramonėje ir statyboje — inžinieriai, sveikatos ap- 
saugoje — gydytojai, lavinant protą - pedagogai, fizinio lavinimo srity- 
je- treneriai ir t. t.). O pirmasis darbas, kurį turi atlikti pats vadovas, 
yra sukurti organizacijos valdymo struktūrą. 

Literatūroje organizacijų teorijos ir vadybos klausimais žodžiai 
„organizacijos struktūra“ sutinkami su įvairiausiais pažyminiais, 
įterptais tarp jų, — „socialinė“, „demografinė“, „profesinė“, „kvalifi- 
kacinė“, „gamybinė“, „technologinė“, „organizacinė“, „valdymo“. 
Žodis „struktūra“ reiškia vieną iš svarbiausių bet kokios sistemos, 

taigi ir organizacijos, charakteristikų: jos sandarą, sudėtinių dalių ir 
jų tarpusavio ryšių visumą. Kadangi organizacija yra kuriama tam 
tikram produktui daryti, tai aišku, kad beveik visi pažyminiai rodo, 
jog įvairios minėtos struktūros nėra kuriamos tikslingai, bet pasireiš- 
kia kaip socialinės, demografinės, profesinės ar net organizacinės 
technologinio produkto darymo proceso projektavimo ir jo įgyvendi- 
nimo pasekmės. Tik valdymo struktūra yra kuriama sąmoningai, kad 
būtų lengviau suderinti technologinį produkto darymo procesą, pro- 
jektuojant į operacijas suskaidyto bendro darbo dalis, atliekamas or- 
ganizacijos narių skirtingose darbo vietose. 

Vadybinio organizacijų struktūrizavimo, t. y. organizacijų valdy- 
mo struktūros kūrimo klausimas dabar yra vienas iš sudėtingiausių 
vadybos moksle ir praktikoje. Anglų vadybos specialistai T. Bernsas ir 
Dž. Stelkeris savo plačiai vadybininkų žinomame darbe „Inovacijų 
vadyba“ (T. Burns, G. Stalker, Management of innovation. London: 
Tavistock. 1961) įtraukė organinės ir mechanistinės valdymo sistemos 
sampratas. Organiniu valdymu jie pavadino tokį, kai darbas koordi- 
nuojamas prisitaikant tarpusavyje be jokio aiškaus pareigų ir atsako- 
mybės pasiskirstymo, visus kylančius bendro darbo klausimus spren- 
džiant kolektyviai. Valdymą, kuris remiasi tiksliu ir aiškiu darbo 
pasidalijimu ir sąveikos darbe reglamentavimu, jie pavadino mecha- 
nistiniu. Šie pavadinimai puikiai atitinka abiejų vadybos būdų esmę: 
pirmasis iš jų panašus į gyvo organizmo veiklą, susidūrus su neįprastu 
trikdžių, kitas primena gerai suderintą mechaninės sistemos veiklą. 
Autoriai, radę organinį valdymą inovatyviose organizacijose, niekada 
jo nepriešino su mechanistiniu, o atvirkščiai, tame pačiame darbe tei- 
gia, kad kai tik organizacija ima dirbti nuolat pasikartojančios veiklos 
režimu, mechanistinė sistema yra tinkamesnė. Aišku, kad sunku pasi- 
dalyti darbus ir atsakomybę, kai dirbama ieškant, improvizuojant, 
imama veikti iš karto apsisprendus tik dėl kito žingsnio. Tačiau kai tik 
koks produktas daromas antrą ar trečią kartą, jau imamasi vadovautis 
iš patirties susidarytais įgūdžiais, o kai numatoma darbą kartoti daugy- 
bę kartų, verta visus veiksmus aiškiai apibrėžti ir jiems atlikti samdyti 
ne tokius kvalifikuotus ir kūrybingus žmones. 

Psichologai teisingai pastebėjo, kad organinis valdymas patrauk- 
lesnis iniciatyvioms ir kūrybingoms asmenybėms, labai neigiamai, 
kartais net liguistai, reaguojančioms į bet kokius suvaržymus ir apribo- 
jimus. Teisingai siedami žmonijos ateitį su tokiomis asmenybėmis, kai 
kurie iš psichologų per anksti padarė išvadą apie visuotinį organinio 
valdymo būdo įsigalėjimą ateityje ir rekomenduodami jį jau dabar, 
neįvertina dviejų svarbių veiksnių. Pirmiausia, net automatizavus ga- 
mybą ir kompiuterizavus dalį šiandieną žmogaus atliekamo protinio 
darbo, didžioji žmonijos dalis dirbs nuolat pasikartojančio darbo reži- 
mu mechanistiškai valdomose organizacijose. Antrasis psichologų 
neįvertintas veiksnys yra grynai psichologinis — didžioji žmonijos dalis 
nėra ir tikrai greitai nebus nei labai kūrybinga, nei labai iniciatyvi, taigi 
ir patrauklumo požiūriu mechanistinis valdymas dar 1lgą laiką daugu- 
mai žmonių bus artimesnis. Deja, per didelį entuziazmą organinių si- 
stemų atžvilgiu kartais parodo ir vadybos autoritetais pripažįstami 
žmonės bei vadybos žinių populiarintojai visuomenėje. 

Kaip teigė T. Bernsas ir Dž. Stelkeris, organinis valdymas veiks- 
mingesnis naujose, pradedančiose veikti, naujoves diegiančiose orga- 
nizacijose, vaisingai jis gali būti taikomas ir kuriant akimirkos tvarumo 
produktus. Organinio valdymo propaguotojai dažnai vartoja džiazo ir 
simfoninio orkestro analogiją laikydami džiazą pavyzdžiu, bet vargu ar 
jie patys norėtų susidurti su „džiazuojančiu“ šeimos gydytoju, parda- 
vėju, valdininku, remontininkų ar kitu įprastinius kasdieninius porei- 
kius tenkinančių žmogumi. Dabar net kovai su galimomis stichinėmis 
nelaimėmis iš anksto kuriamos organizacijos, jos struktūrizuojamos, 
žmonės mokomi ir treniruojami atlikti būtinus darbus bei kuriamos 
mechanistinės sistemos, siekiant išvengti bet kokių „organiškumo“ 
apraiškų. T. Bernso ir Dž. Stelkerio tyrimai parodė, kad organiškai 
valdoma organizacija gali rezultatyviai ir veiksmingai veikti tada, kai 
jungia išsilavinusius ir bendro darbo rezultatais asmeniškai labai suin- 
teresuotus žmones. Vis dėlto ir ji geriau panaudotų savo narių galimy- 
bes nors apytikriai iš anksto padėjusi darbų pasidalijimo ir derinimo 
pagrindus, kuriais remdamiesi organizacijos nariai galėtų užpildyti dar 
esančias Žinių ir įgūdžių spragas. 

Vadybos teorija buvo kuriama remiantis stambiais mastais dir- 
bančių pramonės įmonių patirtimi ir siekiant tenkinti nuolat pasikar- 
tojančiu režimu dirbančių organizacijų veiklos veiksmingumo didi- 
nimo poreikius. Aiškus ir tikslus darbo pasidalijimas ir jo 
koordinavimas tokiose organizacijose neįmanomas kitaip negu me- 
chanistiškai valdant. Žinoma, dabar visos organizacijos dažnai diegia 
naujoves, veikia nuolat greitai ir nenuspėjamai kintančios aplinkos 
sąlygomis. Tai vadybos teoriją papildė nauja — pokyčių valdymo sri- 
timi, bet kiekvienas žmogus, norėdamas įsitraukti į organizaciją, turi 
aiškiai žinoti, ką jis joje turės veikti, kokius elgesio apribojimus pri- 
siimti ir kokius savo poreikius joje galės patenkinti, o to be organiza- 
cijos valdymo struktūros aiškiai apibrėžti negalima. 

Organizacijos valdymo struktūrą kurti prireikė, kai ne tik tiesiogi- 
nis darbas, verčiant gavinį produktu, pareikalavo daugelio žmonių pas- 
tangų, bet kai organizacijos jungiamų žmonių skaičius pasidarė toks 
didelis, kad ir valdymo darbui teko telkti daug žmonių. Ypač vaizdin- 
gai tai išaiškėjo karyboje, kai karo vadai turėjo užtikrinti greitus ir su- 
derintus daugybės karių veiksmus mūšyje. Pirmas vadybos teoretikų 
giliau nagrinėtas istorinis pavyzdys - Senovės Romos legionai. Jie 
buvo stuktūrizuoti remiantis aiškiais principais: visi legionieriai buvo 
jungiami į pirmines grupes, dešimtines, vadovaujamas dešimtininkų, 
dešimt dešimtinių buvo jungiamos į šimtines, centurijas, vadovauja- 
mas šimtininkų, centurionų, dvi šimtinės sudarė manipulą, keturios 
manipulos sudarė kohortą, o dešimt kohortų buvo jungiamos į legio- 
nus, vadovaujamus konsulų. Toks buvo ir pirmųjų pramonės įmonių 
struktūrizavimo modelis, iš pradžių net ir vadintas „legionine“ valdy- 
mo struktūra. Tik vėliau taip sudaryta struktūra pavadinta linijine, nors 
nubraižytas jos vaizdas primena ne kokią nors liniją, o išsišakojusias 
medžio šaknis. Pavadinimas šis buvo pagrįstas tuo, kad kiekvieną or- 
ganizacijos narį su aukščiausiu vadovu jungia linija, ant kurios „suver- 
ti“ visi tarpiniai vadovai. Ši struktūra gera tuo, kad labai aiški kiekvie- 
no vadovo atsakomybė už viską, kas vyksta jam pavaldžiame vienete, 
ir kiekvienam pavaldiniui aišku, kad visais klausimais jis pirmiausia 
turi kreiptis į savo tiesioginį vadovą, 0 su juo nesutarus į to vadovo 

vadovą. Bloga ji tuo, kad žinios tarp aukščiausio ir žemiausio lygių 
perduodamos per daugybę tarpininkų, dėl to ir laikas gaištamas, ir ga- 
limi tokie iškraipymai, kaip žaidžiant „sugedusį telefoną“. 

Iki šiol nesibaigia diskusijos dėl galimo pavaldinių skaičiaus, 
vadinamosios valdymo normos (angl. span of control). Ir nors mūsų 
tautietis V. A. Graičiūnas amžiams įrašė savo vardą į vadybos moks- 
lo istoriją būtent sukūręs formulę tai valdymo normai nustatyti, dabar 
labiau priimtina P. Drakerio (P. Drucker) mintis, kad nėra valdymo 
normos. Vadovas teoriškai gali turėti kiek nori pavaldinių. Iš tiesų 
yra riba, kuri nustatoma pagal vadybinės atsakomybės normą, yra 
skaičius žmonių, kuriems vadovas gali padėti, pagelbėti, kuriuos gali 
mokyti siekiant savo darbo tikslų. Tai yra tikra riba, bet ji neapibrėž- 
ta. Jeigu žinome, kad organizacija vadybiškai struktūrizuojama tam, 
kad visi jos nariai būtų kuo geriau aprūpinami vaisingai ir veiksmin- 
gai bendrai veiklai būtinomis žiniomis, o tų žinių daugiausia prisirei- 
kia, operatyviai valdant kasdieninę veiklą, tai nesunku suprasti, kad 
vadovo galimybės priklauso ne tiek nuo pavaldinių skaičiaus, kiek 
nuo būtinų paskleisti naujų žinių kiekio. Kaip nustatyti tą pavaldinių 
skaičių, kuris būtų sėkmingai suvaldomas, kol kas aiškūs moksliniai 
pagrindai dar nepadėti, ir V. A. Graičiūnas į vadybos mokslo istoriją 
pateko ne todėl, kad jo formulė teisinga, ne todėl, kad ja naudojantis 
nustatytas didžiausias pavaldinių skaičius — septyni — praktiškai tinka 
daugeliui protinį darbą dirbančių žmonių organizacijų, o todėl, kad 
jis pirmasis pabandė matematiškai susieti valdymo darbo apimtį su 
kiekybiškai įvertinamomis valdymo santykių ypatybėmis, nagrinėjo 
vadybą kaip informacinį, pasikeitimo žiniomis procesą. P. Drakeris 
pateikia puikaus didelio pavaldinių skaičiaus suvaldymo pavyzdį -— 
garsią prekybos kompaniją Sears, Roebuck « Co, kurioje regioni- 
niams vadovams pavaldūs daugiau negu šimto prekybos įmonių ir 
taškų vadovai. Paslaptį P. Drakeris išreiškia labai paprastai: „žmonės 
turi būti valdomi rodiklių, o ne savo bosų“. Iš tiesų, jei žmogus turi 
aiškius savo veiklos rodiklius, atspindinčius jo darbo kiekį, kokybę ir 
sąnaudas, sugebėdamas pats spręsti visas darbe kylančias problemas, 
jis visai nereikalauja vadovo dėmesio: pats vertina savo darbą, pats 

nutaria, ką ir kaip keisti savo darbe. Čia jau darbo pasidalijimo ypa- 
tybės, kaip jos leidžia kiekvieno pavaldinio darbą aprūpinti tais ro- 
dikliais. Čia taip pat ir vadovo sugebėjimas rasti visiems suprantamas 
veiklos įvertinimo išraiškas. Pagaliau žmogaus galimybės vadovauti 
pavaldiniams priklauso ir nuo jo paties bei pavaldinių kvalifikacijos, 
net ir tarpusavio santykių, taigi pavaldinių skaičius kiekvienu atveju 
ribojamas daugelio nuo vadovo nepriklausančių ir priklausančių 
veiksnių, kuriuos, kuriant struktūrą, reikia kruopščiai išsiaiškinti ir 
įvertinti. 

Linijinė valdymo struktūra buvo visiškai tinkama paprastosios 
kooperacijos, kai visi pavaldiniai dirba vienodą darbą, sąlygomis. Ta- 
da kiekvieno jų darbą išmanantis ir sugebantis net geriau už pavaldi- 
nius atlikti žmogus galėjo išspręsti bet kokius bendro darbo valdymo 
klausimus. Padėtis smarkiai pasikeitė, prasidėjus technologinei spe- 
cializacijai, kai visa bet kurio daikto gamybos eiga buvo imta skaidyti 
į operacijas, 0 toms operacijoms atlikti imti kurti ir gaminti našūs 
įrengimai. Jau pats darbo padalijimas tarp dviejų žmonių sukelia iš 
esmės naujų problemų vadovui. Jis turi nuspręsti, kada vienas žmogus 
turi baigti darbą ir perduoti kitam, siekdamas, kad visi darbininkai 
nuolat dirbtų ir kad produktas būtų laiku pagamintas. Be to, jam dar 
teko pasirūpinti, kad būtų tiksliai įvertinta perduodamo kitam darbuo- 
tojui pusgaminio kokybė. Esant paprastajai kooperacijai, toks klausi- 
mas iš viso nekilo, nes kiekvienas pavaldinys turėjo laiduoti deramą 
baigto gaminio kokybę. Norint laiduoti, kad per kelių, tegu nors ir 
dviejų, darbininkų rankas perėjęs gaminys atitiktų galutinius kokybės 
reikalavimus, būtina aiškiai nustatyti ir kokybės reikalavimus pusga- 
miniui, nuo kurių nukrypus toliau gaminant gaminys jau nebegalės 
atitikti galutinių kokybės reikalavimų, bus jau nebepataisomai suga- 
dintas. Sudėtingesnis tampa ir užmokesčio už darbą organizavimas — 
vietoje vienos kainos už visą produkto pagaminimą tenka nustatyti 
kiekvienos operacijos įkainį, įvertinant ir reikalingas darbo sąnaudas, 
ir kvalifikaciją. Sudėtingesni pasidaro ir medžiagų srautai, ir įrengimų 
priežiūra bei kiti vadovo dėmesio reikalaujantys dalykai. 

Sprendimą, kaip valdyti organizacijas perėjus prie technologinės 
darbininkų specializacijos, savo 1903 metais išleistoje knygoje 
„Imonės valdymas“ pasiūlė amerikiečių inžinierius Frederikas Vins- 
lou Teiloras (Frederick Winslaw Taylor, Shop management). Jo siū- 
loma struktūra vadinama funkcine, o nuo tos knygos ir pradedama 
skaičiuoti vadybos, kaip šiuolaikinio mokslo, istorija. Išnagrinėjęs 
visumą darbų, kuriuos turi atlikti vadovas, laiduodamas darnų savo 
pavaldinių, darbininkų, darbą, Teiloras suskaidė jį į aštuonias funkci- 
jas. Darbų vykdymą pasiūlė pavesti aštuoniems funkciniams vado- 
vams, iš kurių septyni turėjo perimti darbus iš aštuntojo — tiesioginio 
darbininkų vadovo, Teiloro vadinto artelės dešimtininku. Tie darbai 
reikalavo didžiausio specialaus pasirengimo. Taip jis ir valdymą, 
kuris anksčiau buvo vieno žmogaus darbas, pavertė bendru kelių 
žmonių darbu. Tas F. V. Teiloro skaidymas pasirodė labai tinkamas, 
ir pagal jį toliau plėtojosi valdymo struktūros. Greta artelės dešimti- 
ninko, jis pasiūlė įvesti instrukcijų klerką, kuris turėtų apibrėžti visus 
reikalavimus darbui. Tas funkcinis vadovas vėliau virto inžinieriumi- 
technologu. Pasiūlė jis ir klerką darbų eilės tvarkai palaikyti, numa- 
tantį užduotis darbininkams, laiduojančias ir galutinį daikto pagami- 
nimą, ir darbininko aprūpinimą darbu. Iš jo vėliau atsirado dispeče- 
vardu F. V. Teiloras pavadino žmogų, atsakingą už darbo kokybę. Jis 
vėliau tapo kokybės kontrolieriumi ar kitokiu kokybės valdymo dali- 
nių darbuotoju. Pasiūlė F. V. Teiloras įvesti ir remonto dešimtininką, 
atsakingą už įrengimų naudojimą, priežiūrą ir remontą. Vėliau tuo 
pagrindu buvo kuriamos vyriausio mechaniko arba įrengimų priežiū- 
ros tarnybos. F. V. Teiloro pasiūlytas darbo greičio ir įkainojimų 
klerkas vėliau tapo svarbia įmonėje darbo normuotojo pareigybe ir 
svarbiu darbo organizavimo bei užmokesčio dalinių kūrimo pagrin- 
du. Drausmės inspektorius, kuriam greta iš pavadinimo išplaukiančių 
pareigų F. V. Teiloras kaip vieną iš svarbiausių pareigų nurodė tai- 
kintojo funkcijas, visiškai atitinka didelę dalį šiuolaikinių personalo 
tarnybų veiklos vykdytojų. Septintasis funkcinis vadovas — greičio 
stebėtojas — šiuolaikiniu supratimu geriausiai atitiktų mokytojo, dar- 

bo instruktoriaus, pareigybę, dabar irgi įeinančią į personalo tarnybų 
sudėtį. Džiaugdamasis šiuo savo sprendimu F. V. Teiloras rašė, kad 
didžiausia nauda, kurią duoda ši reforma, yra galimybė per palyginti 
trumpą laiką parengti pareigūnus, kurie tikrai galėtų atlikti iš jų rei- 
kalaujamas funkcijas, o senosios sistemos sąlygomis praeidavo metų 
metai bemokant žmones, kurie galų gale išmokdavo sąžiningai atlikti 
tik dalį savo pareigų. Ir jis buvo teisus: tais laikais, kai aukštosiose 
mokyklose tebuvo mokoma inžinerijos pagrindų, dauguma vadovų ir 
būdavo parenkami iš inžinierių, arba iš gabių patyrusių darbininkų, o 
toliau karjeros laiptais žengdavo priklausomai nuo savo darbo sėk- 
mės, 0 specialių žinių įgydavo priklausomai nuo jų darbe iškilusių 
problemų. O dėl technologinės darbininkų specializacijos žinių, būti- 
nų norint sėkmingai vadovauti jiems, kiekis ir įvairovė išaugo taip, 
kad tapo nebeaprėpiama vienam nuolat įtemptą darbą dirbančiam 
žmogui. Pavedus darbą, F. V. Teiloro vadintą funkcija, gabesniam 
darbininkui ar šiaip labiau išsilavinusiam žmogui, jis po kurio laiko 
galėjo išsiaiškinti svarbiausius to darbo sprendimus lemiančius 
veiksnius, suprasti savo veiklos rezultatų priklausomybes nuo tų 
veiksnių ir tapti gana kvalifikuotu paskirtų klausimų sprendėju. 

Deja, F. V. Teiloro siūloma sistema, kai kiekvienas darbininkas 
galėjo gauti tiesioginius nurodymus ne tik iš artelės dešimtininko, bet 
ir iš kiekvieno funkcinio vadovo, praktikoje pasirodė negyvybinga, 
nes taip išnyko ne tik aiški asmeninė tiesioginio vadovo atsakomybė, 
bet ir darbininkas tapo smarkiai sutrikdytas. Išeitis buvo rasta sujun- 
giant linijinius ir funkcinius struktūrizavimo pagrindus organizacijos 
valdymo struktūroje. Per daug nesigilinant, galima paaiškinti, kad 
linijinėje-funkcinėje valdymo struktūroje tiesiogiai darbo produktą 
kuriantys organizacijos nariai, kuriuos šioje knygoje vadiname dar- 
bininkais, paprastai buriami į grandis remiantis linijiniais pagrindais, 
o tuojau po aukščiausio lygio vadovu kuriamas funkcinių dalinių ar- 
ba specialistų sluoksnis. Taip daroma todėl, kad, pirma, gavinio ver- 
timo produktu eiga yra sparčiausiai kintantis reiškinys ir turi būti 
esant reikalui greitai paveikiamas, o tam labai tinkami vienvaldiški 
linijinio vadovo įgaliojimai bei griežta asmeninė atsakomybė. Be to, 

darbininkai paprastai sudaro didžiausią organizacijos narių dalį, daž- 
nai skaičiuojamą net šimtais ir tūkstančiais, todėl jiems valdyti pui- 
kime legionus). Funkcinių dalinių sluoksnis sukuriamas tam, kad 
padėtų linijiniams vadovams spręsti daugiau specialių žinių reikalau- 
jančius klausimus, kurie atsiranda gavinio vertimą darbo produktu 
išskaidžius į daugelį darbo operacijų ir vykdant juos skirtingose dar- 


bo vietose (žr. 8 pav.). 
VADOVAS 





VADOVAS 






a) linijinė struktūra b) funkcinė struktūra 
O gamybiniai padaliniai [ funkciniai padaliniai 


8 pav. Linijinė ir funkcinė organizacijos valdymo struktūra 


F. V. Teiloro pasiūlytas vadybos darbo išskaidymas į keletą skir- 
tingų žinių reikalaujančių funkcijų tapo didelio tiek vadybos darbo, 
tiek visos organizacijų veiklos veiksmingumo kėlimo pagrindu, bet 
taip pat sukėlė ir daugelyje vadybos vadovėlių minimą linijos- 
funkcijos konfliktą (angl. Jine-staff conflict). Kad būtų galima iš- 
vengti atsakomybės išskaidymo, būdingo funkcinei struktūrai, priva- 
lomo vykdyti sprendimo teisė buvo palikta tik linijiniams vadovams, 
o funkcinių vadovų sprendimai tampa privalomi tik patvirtinti liniji- 
nio vadovo to vadovo vadovaujamoje grandyje. Funkciniai vadovai, 
ar patys pastebėję organizacijos veikloje kokį nors taisytiną reiškinį, 
ar linijinio vadovo paprašyti pagalbos, turėtų kruopščiai išnagrinėti 
kilusio nesklandumo priežastis ir pateikti grandies, kurioje nesklan- 


76 


dumas kilo, vadovui rekomendacijas, kaip padėtį pataisyti. Tik taip 
jie galėtų realiai padėti specialių žinių stokojantiems linijiniams va- 
dovams, bet tada jie kartu su linijiniais vadovais būtų ir atsakingi už 
visus nesklandumus organizacijos veikloje. Būdami labiau išsilavinę, 
jie greitai rado būdą, kaip tos atsakomybės išvengti: vietoje konkre- 
čių pasiūlymų, ką reikia daryti, taisant nesklandumą, jie ėmė rengti 
draudimų sistemas, kurios esą turėtų užkirsti galimybes nesklandu- 
mui pasikartoti ateityje, ir teikti jas aukščiausiems organizacijos va- 
dovams. Tų vadovų patvirtinti draudimai tapdavo privalomi visiems 
darbuotojams, o jų kūrėjai tapdavo vadovų įgaliotais draudimų lai- 

čius klausimus, funkciniai vadovai pakeitė savo pastangų kryptį iš 
apačios valdymo hierarchijos atžvilgiu į viršų ir sugebėjo atsikratyti 
asmeninės atsakomybės už visos organizacijos veiklos jų kuruojamo- 
je srityje rezultatus. Dėl to nemažai valdymo darbų organizacijoje 
prarado tikslingą savo ryšį su svarbiausiais tos organizacijos galuti- 
niais veiklos rezultatais ir virto savitiksliais biurokratiniais veiks- 
mais. Išvengti to galima tik visus funkcinius vadovus pavertus asme- 
niškai atsakingais už galutinius jų kuruojamos veiklos srities 
rezultatus ir su jais susiejus skatinimą bei karjeros galimybes. 

Nuolat ir sunkiai nuspėjamai besikeičiančios aplinkos sąlygomis 
veikiančios šiuolaikinės organizacijos retai tegali išlaikyti nekintamą 
savo veiklos režimą bei veiksmingai veikti turėdamos pastovią val- 
dymo struktūrą. Todėl organizacijų valdymo struktūros papildomos 
reikalingais valdyti naujovių įgyvendinimą elementais, kurie veikia 
panašiai kaip organinės sistemos. Valdymo struktūros, susidedančios 
iš įvairių rūšių elementų, susidarytų naudojant kelis tarpusavio ryšių 
sluoksnius, vadinamos matricinėmis valdymo struktūromis, kurios 
detaliau bus nagrinėjamos skyriuje apie pokyčių valdymą. 

Klausimai pasitikrinti: 


Jr 


2. 
3. 
4 


Koks yra organizacijos valdymo struktūros kūrimo tikslas? 
Kokie yra linijinės valdymo struktūros pranašumai ir trūkumai? 
Kokie yra funkcinės valdymo struktūros pranašumai ir trūkumai? 
Kokios yra linijos-funkcijos konflikto priežastys ir kaip jas 
pašalinti? 


9. ORGANIZACIJOS VALDYMO STRUKTŪROS 
PROJEKTAVIMAS 


Pirmasis vadovo darbas, būtinai atliktinas dar prieš pradedant 
telkti žmones į organizaciją, yra vadybiškai ją struktūrizuoti, nustaty- 
ti kiekvieno būsimo organizacijos nario vaidmenį, iš to kylančius 
reikalavimus, keliamus pretendentui į organizaciją, įvertinant turimas 
žinias, įgūdžius ir asmenines savybes. Tik tada reikia imti telkti 
žmones, numatyti jų darbo skatinimo būdus (žr. 9 pav.). 


ORGANIZACIJOS PASKIRTIS IR STRATEGIJA 


VADOVAI 


Vadovybės narių paskirtis, strategija, įgaliojimai, atsakomybė 


ORGANIZACIJOS VADOVŲ GRUPĖS NARIAI 


Organizacijos vadybinės struktūros dalinių paskirtis, funkcijos, rodikliai 


VADYBINĖS ORGANIZACIJOS STRUKTŪROS DALINIAI 


Pareigybės paskirtis, funkcijos, darbo rodikliai, paskatos 


a Bal PRETENDENTAI AU ORAS Ge r 


Pretendentų dirbti organizacijoje žinios, įgūdžiai, asmeninės savybės, poreikiai 





9 pav. Vadybinis organizacijos struktūrizavimas — visos organizacijos 
ir jos narių interesų derinimo įrankis 

Turint parinktus ir pasirengusius eiti numatytas pareigas darbuo- 
tojus, galima imtis prieš tai suplanuoto kasdieninio darbo. 

Savaime suprantama, kad organizacijos vadybinė struktūra turi 
keistis ir plėtotis, todėl reikia ją numatyti ir pradedant veiklą, ir to- 
lesnėje veikloje, kad būtų galima sėkmingai dirbti ne tik šiandieną, 
bet ir toliau. 

Vadybos literatūroje galima sutikti priešingų nuomonių, organi- 
zacijos struktūrizavimo krypties klausimu: ar ją reikia struktūrizuoti 
iš viršaus į apačią — pradedant nuo aukščiausio vadovo (prezidento, 
generalinio direktoriaus), ar iš apačios į viršų — pradedant nuo eilinių 
darbuotojų, tiesiogiai savo pastangomis verčiančių organizacijos ga- 
vinį produktu, ir jungiant juos į vis stambesnius struktūros dalinius. 

Darant produktą, apie kiekvieną jo darymo technologinę opera- 
ciją turi būti pateiktas didelis kiekis informacijos ne tik apie pradines 
gavinio kokybės charakteristikas bei galutinius darbo rezultatus ir 
darbuotojo darbo paskatas, bet ir apie kitus darbo sistemos elemen- 
tus: darbo priemones, darbo įrankius, energiją ir jos šaltinius, jų re- 
zultatyvaus, veiksmingo ir saugaus naudojimo reikalavimus. Todėl 
daugiausia informacijos, nukreipiančios kasdienę kiekvieno nario 
veiklą, reikia būtent produkto darymo procese, kuris turi būti nuolat 
kartojamas, suskaidytas smulkiomis dalimis ir paskirstytas daugeliui 
organizacijos narių. Būdamas priklausomas nuo tiek daug įvairių 
veiksnių, kurių kombinacijos praktikoje gali sukelti daug netikėtų 
situacijų, būtent operatyvus produkto darymo proceso valdymas rei- 
kalauja didžiausių informacinio darbo pastangų, ir siekiant jį paleng- 
vinti darbuotojai turi būti jungiami į grupes, kuriose didžiausia darbe 
reikalingos informacijos dalis yra pastovi, o vadovui tereikia stebėti 
produkto darymo procesą ir kurti būtiną akimirkos informaciją, rei- 
kalingą esant nukrypimams nuo numatytos eigos, bei skleisti ją dar- 
buotojams, turintiems keisti savo veiksmus. Dėl šios priežasties, au- 
toriaus nuomone, organizacijos valdymo struktūra turi būti 
projektuojama, pradedant nuo savo pastangomis tiesiogiai darbo pro- 
duktą darančių žmonių. 

Žemiausiame organizacijos hierarchijos lygyje tiesiogiai savo 
pastangomis keičia gavinį ne tik darbuotojai, darantys darbo produk- 
tą, nors jie paprastai sudaro didžiausią jos narių dalį. Daugeliui jų 
prireikia darbuotojų, kontroliuojančių darbo ir produkcijos kokybę, 
prižiūrinčių patalpas ir įrengimus, įrengimus derinančių, ruošiančių 
įrankius, gabenančių, sandėliuojančių, ruošiančių ir pateikiančių mai- 
stą darbuotojams ir kt. Ši darbuotojų grupė labai įvairi pagal profesi- 
nę sudėtį ir pagal darbe reikalingą pastovią bei akimirkos informaci- 
ją, bet pagal savo vaidmenį įmonėje aiškiai išsiskiria iš kitų. 

Nors vis plačiau naudojami kompiuteriai, apdorojantys didelius 
įmonės rezultatyviai ir veiksmingai veiklai garantuoti reikalingos 
informacijos kiekius, labai svarbią vietą įmonėje užima ir sudaro apie 
penktadalį visų darbuotojų grupė žmonių, kuriančių ir skleidžiančių 
darbuotojų veiklą, nukreipiančią vadybinę informaciją bendrų tikslų 
linkme. 

Taigi vadybiškai struktūrizuojant įmones, išskirtinos trys tos 
struktūros posistemės: produkto darymo (darbuotojai, tiesiogiai ver- 
dukto darymo technologinį procesą ir visų kitų darbuotojų vykdomus 
darbo procesus) ir vadybos (darbuotojai, kuriantys ir skleidžiantys 
visą rezultatyviai ir veiksmingai įmonės veiklai reikalingą informaci- 
ją). Pradedant kurti organizacijos valdymo struktūrą nuo produkto 
darymo dalies, iš karto išryškėja, kokią santykinai pastovią informa- 
ciją pirminių grupių nariai turės savo atmintyse, kokią jiems reiks 
pateikti centralizuotai ir kokiose srityse tiesioginis vadovas galės 
priimti galutinį sprendimą. Tik nustačius, kokia vadybos darbo dalis 
tenka produkto darymo dalinių vadovams, galima spręsti apie reika- 
lingą vadybos posistemės plėtojimą: tikslus, atsakomybę, įgaliojimus 
ir kt. Kadangi priežiūros posistemė labai glaudžiai susijusi su pro- 
dukto darymu ir jos darbo technologija labai panaši į produkto dary- 
mo (tokioms veiklos rūšims neretai kuriamos specializuotos įmonės), 
tai prieš struktūrizuojant vadybos posistemę, naudinga būtų apsi- 
spręsti ir dėl priežiūros posistemės struktūros ir jos dalinių vadovų 
įgaliojimų, sprendžiant veiklos valdymo klausimus. 

Vienas iš sudėtingiausių klausimų, kuriant organizacijos valdy- 
mo struktūrą, yra pirminių produkto darymo dalinių specializavimo 
pagrindų parinkimas. Kraštutiniai tų padalinių specializacijos varian- 
tai — tai technologinė ir daiktinė specializacija. Technologinė specia- 
lizacija, kai į pirminius dalinius įtraukiami visi vienos profesijos dar- 
bininkai. Daiktinė- kai į pirminius dalinius įtraukiami įvairių 
profesijų darbininkai, bendromis pastangomis atliekantys visą tam 
tikro produkto arba aiškiai išsiskiriančios jo dalies technologinį da- 
rymo procesą. Tiek vienas, tiek kitas variantas turi savo pranašumų ir 
trūkumų. Taikant technologinę specializaciją, geriau panaudojamos 
įrengimų ir darbininkų galimybės, bet kebliau organizuoti tvarkingą 
gavinio judėjimą per visas darbo vietas ir laiduoti nuolatinį visų dar- 
bininkų aprūpinimą darbu. Tada organizacijos vadybos posistemėje 
būtina turėti produkto darymo proceso valdymo dalinį. Kai speciali- 
zacija daiktinė — lengviau laiduoti, kad produktas bus padarytas savo 
laiku ir kokybiškai, bet sunkiau gerai prižiūrėti įrengimus ir plėtoti 
personalo galimybes — valdymo posistemėje prireikia įrengimų prie- 
žiūros ir personalo dalinių. Pirminių dalinių specializavimo klausi- 
mas formalizuotai galėtų būti sprendžiamas, lyginant įrengimų eksp- 
loatacijos bei darbuotojų kvalifikacijos panaudojimo (galinčio būti 
išreikšto ir nuostoliais dėl broko, priemokomis už žemesnės kvalifi- 
kacijos darbus) produkcijos vienetui išlaidas su operatyvaus valdymo 
išlaidomis (galinčiomis būti išreikštomis operatyvaus valdymo per- 
sonalo darbo užmokesčiu, palūkanomis už įšaldytas nebaigtoje ga- 
myboje lėšas ir kt.), skirtomis produkcijos vienetui. Nesunku supras- 
ti, kad net pirminė informacija, reikalinga objektyviai sprendimui 
pagrįsti, dėl įvairių priežasčių yra praktiškai nepasiekiama, o ir teori- 
niai šių priklausomybių modeliai dar nėra paruošti praktiškai naudo- 
ti. Taigi klausimą, ar įmonė daugiau įgis, ar praras technologiškai 
arba daiktiniu pagrindu specializuodama pirminius produkto darymo 
dalinius, jos vadovų ansamblis turi spręsti intuityviai, remdamasis 
savo žiniomis ir patirtimi. Vadovų veiklos rezultatyvumas bei 
veiksmingumas labai priklausys nuo vadovybės sugebėjimo aprūpinti 
juos veiksminga jų veiklos rezultatų vertinimo rodiklių sistema bei 

deramai paskirstyti operatyvaus veiklos valdymo įgaliojimus tarp 
valdymo darbą dirbančių darbuotojų. Dažniausiai tenka kombinuoti 
abu pirminių produkto darymo dalinių specializavimo pagrindus. 








2; 
3. 
4 


Klausimai pasitikrinti: 
1. 


Kokiu tikslu kuriama organizacijos valdymo struktūra? 
Kokios svarbiausios valdymo struktūros posistemės? 

Nuo kurios posistemės pradėtina kurti valdymo struktūra? 
Kokie yra pirminių organizacijos produkto darymo dalinių 
specializavimo pagrindai? 

10. VADYBOS SPRENDIMAI 


Visi įmonės darbuotojai ištisą darbo dieną keičia savo darbo ob- 
jektą — gavinį ir verčia jį produktu, reikalingu kitiems darbuotojams 
arba už įmonės ribų esantiems vartotojams. Ištisą darbo dieną dirba 1r 
vadovas, bet net profesionalūs vadovai kartais sutrinka paklausti, 
kokį produktą jie daro. Vienintelis vadovo asmeniško darbo produk- 
tas yra vadybos sprendimas — nauja informacija apie būtinus atlikti 
veiksmus — kurį jis padaro iš gavinio — informacijos apie konkrečią 
įmonės ir jos aplinkos situaciją, naudodamas darbo priemones — tu- 
rimas žinias apie įvairių jos veiklą lemiančių veiksnių tarpusavio są- 
veikos priežastinius ryšius ir dėsningumus. Šį darbo produktą pe- 
rteikdamas pavaldiniams komunikacijos procese vadovas ir atlieka 
savo pareigas įmonei, o pavaldiniai, vykdydami vadovo sprendimus, 
suteikia impulsus įmonės, kaip veiklos sistemos, elementams, lai- 
duodami, kad būtų pasiekti visi įmonės tikslai. 

Operatyviai valdant įmonę vadovui dažnai tenka tiesiog „šaudyti 
sprendimais“, nes tiek gavinys produkto darymo procese greitai kei- 
čia savo savybes, tiek kiti su įmonės veikla susiję reiškiniai neretai 
netikėtai pakinta. Tokia situacija reikalauja staigiai reaguoti ir pa- 
siekti, kad pavaldiniai pakeistų elgesį, atsižvelgdami į konkrečias 
sąlygas, neatitinkančias tų, kurios buvo numatytos nuolatinei veiklai. 
Įmonės, kuri sukurta nuolat teikti tą patį produktą, valdymo persona- 
las paprastai parengia produkto darymo, kokybės formavimo, gamto- 
saugos ir pardavimo procesų reglamentus, kurių laikydamiesi dar- 
buotojai turi laiduoti rezultatyvią ir veiksmingą įmonės veiklą, 
siekdami visų jos tikslų. Dėdami pagrindus ilgalaikei rezultatyviai ir 
veiksmingai veiklai, įmonės vadovai ir specialistai, atsakingi už tam 
tikrų tikslų įgyvendinimą, išnagrinėja ir būdingiausius galimus nuo- 
latinės veiklos reglamentų sąlygų neatitikimus bei parengia sprendi- 
mus, kaip turi būti veikiama kiekvienu tokiu atveju. Tie sprendimai 
taip pat gali būti įforminti įvairiuose nuolatinio veikimo valdymo 
dokumentuose: nuostatuose, instrukcijose, standartuose. Sprendimai 
taip pat gali būti viešai paskelbiami per įvairius pasitarimus ir įtvirti- 

nami mokomų darbuotojų atmintyje. Taigi operatyviai valdant, ne- 
maža dalis sprendimų gali būti priimta tiesiog naudojantis jau su- 
kaupta patirtimi ir galiojančiais valdymo dokumentais. 

Šiuolaikinės įmonės veikia taip smarkiai besikeičiančiomis ir 
sunkiai iš anksto nuspėjamomis aplinkos sąlygomis, jų veiklai turi 
įtakos tokia gausybė veiksnių, kad ir išmintingiausi vadybos specia- 
listai negali parengti sprendimų visoms įmanomoms nukrypimo nuo 
normalių sąlygų situacijoms. Todėl dar didelę įvairiausių lygių vado- 
vų operatyvaus valdymo sprendimų dalį sudaro nerutininiai, nestan- 
dartiniai ir nepasikartojantys sprendimai, kurie, kaip ir visi kiti ope- 
ratyvaus valdymo sprendimai, turi būti priimti greitai. Būtinumas 
nuspręsti greitai vadovus, neturinčius sistemingo vadybinio pasiren- 
gimo, skatina griebtis pirmo šovusio į galvą sprendimo varianto, net 
nebandant paieškoti kitokio. Labai greitai, tiesiog automatiškai, sudė- 
tingoje situacijoje turi veikti ir automobilio vairuotojas, bet tam, kad 
įgytų ir įtvirtintų tokius greito reagavimo įgūdžius, jis mokosi atlikti 
atskirus veiksmus, įvairias jų kombinacijas, kol iš aplinkos gautas 
signalas apie pavojų automatiškai priverčia veikti visą judesių gran- 
dinę, net negalvojant apie jų eiliškumą ir derinimą (tie dalykai buvo 
sąmoningai ir valingai kartojami daug kartų mokantis). Panašiai turė- 
tų būti ir profesionaliam vadovui — gavus trikdančią informaciją, jo 
smegenys turėtų automatiškai pateikti patį geriausią sprendimą. Paty- 
rusiems vadovams taip ir būna, bet užuot mokiusis iš klaidų, galima 
mokytis spręsti sąmoningai, atliekant visus mąstymo veiksmus arba 
susidūrus su kokiu nelabai svarbiu klausimu, arba pernagrinėjant sa- 
vo ar kitų jau išspręstą problemą. Apie vadybos sprendimus rašoma 
kiekviename vadybos vadovėlyje, yra pakankamai daug leidinių, 
skirtų vien tik vadybos sprendimams, todėl šiame skyriuje pabandy- 
sime atkreipti skaitytojo dėmesį į kai kuriuos vadybos sprendimo 
ypatumus, svarbius valdant kasdieninę įmonės veiklą. 

Visiems procesams įmonėje vykstant taip, kaip ir buvo numatyta 
ją kuriant, vadovui tereikėtų tik džiaugtis ir užsiimti įmonės perspek- 
tyvos, jos plėtros klausimais. Deja, įmonės veiklos tikrovė daug sudė- 
tingesnė, ir gausybė jos veiklai turinčių įtakos veiksnių praktikoje taip 

dažnai netikėtai nukrypsta nuo, atrodytų, nuodugniai ištirtų ir tiksliai 
numatytų jų derinių, jog vadovas negali net svajoti apie tai, kad ilgiau 
negu vieną valandą jam nebūtų pranešta apie kokį nors nukrypimą. 
Prieš kurį laiką JAV atlikti tyrimai parodė, kad net aukščiausio lygio 
vadovai teturi mažiau negu dešimt atvejų per savaitę, kai niekieno net- 
rukdomi gali dirbti pusę valandos, o žemiausio lygio vadovui nauja 
problema kyla maždaug kas dvi minutes. Labai dažnai ir nuspręsti, 
kaip reikia elgtis tokiomis neįprastomis sąlygomis, žinių, patirties ir 
įgaliojimų pakankamai teturi tik pats vadovas, kurio didžiąją kasdienio 
darbo turinio dalį ir sudaro operatyvaus valdymo sprendimai. 

Pats faktas, kad vadovui įsikišti prireikia iškilus darbo truk- 
džiams, veikia trikdančiai, net erzinančiai, ir per dažnai neprofesiona- 
lūs vadovai pirmiausia bando surasti kaltininką, sukėlusį tą nemalonią 
situaciją, ir psichologiškai išsikrauti jį nubaudžiant ar bent apibarant. 
Deja, taip ne tik nepanaikinama galimybė, kad pasikartos tas pats 
nesklandumas, kurį panaikinti kiekvieno įsikišimo atveju turėtų siekti 
profesionalus vadovas, bet dažnai pasirenkamas ne pats geriausias 
reagavimo į konkretų nesklandumą būdas. Siekiant išvengti šios per 
dažnai pasitaikančios klaidos, nuolat verta pasikartoti ir iki automa- 
tiško įgūdžių lygio įsisavinti pirmuosius keturis vadybos sprendimo 
etapus. Kad nebūtų ieškoma kaltininko, pirmiausia reikia atsakyti į 
klausimą: kas atsitiko, kokia reiškinio būklė turėjo būti, o kokia yra 1š 
tikrųjų? Vadovėliuose šis etapas vadinamas problemos suformulavi- 
mu. Jis būtinas, kad iš karto nukreiptų vadovo mintis rezultatyvia 
linkme. Pratinantis prie tokio sprendimo būdo, kartais verta proble- 
mos formuluotę net garsiai sau ištarti prieš nagrinėjant toliau. Antras 
etapas — visų veiksnių, turinčių įtakos situacijai, ištyrimas, vadovė- 
liuose dažniausiai vadinamas situacijos modelio sudarymu. Jis labai 
reikalingas, nes vien nuostata išvardyti visus problemą sukėlusius 
veiksnius trukdo staiga pasiduoti pirmam užplūdusiam, labiausiai ati- 
tinkančiam trikdantį nukrypimo psichologinį poveikį, dažnai besibai- 
giančiam beveik piktdžiugišku pasitenkinimu, suradus kaltininką, no- 
rui susidoroti su juo. Trečias etapas-— nukrypimo priežasties 
nustatymas, išnagrinėjus visus situacijai įtakos turinčius veiksnius 1r 

jų derinį, prieš atsirandant nesklandumui. Šiuo atveju vėl svarbu su- 
valdyti savo nuotaikas, nes svarbiausias dalykas yra grąžinti sutrikdy- 
tą valdomą procesą į normalias vėžes ir siekti, kad daugiau tokių su- 
trikimų nepasikartotų. Tačiau to siekiant, net ir esant aiškiai 
pavaldinio kaltei, labiau savo elgesį keisti gali tekti vadovui, o ne kal- 
tininkui: vadovas arba turi nebepavesti jam panašių darbų, arba pa- 
mokyti jį geriau dirbti, arba paieškoti veiksmingesnių paskatų jį dirbti 
geriau, arba geriau aprūpinti darbui reikalingomis priemonėmis ir iš- 
tekliais, arba pats labiau kontroliuoti ir t. t. Apskritai profesionalus 
vadovas turi būti įsisąmoninęs, kad kiekvieno jo pavaldinio kiekvie- 
noje nesėkmėje yra ir jo asmeniškos kaltės dalis. Ji nebūtinai turi būti 
susijusi su konkrečiais pavaldinio veiksmais įvykus nesklandumui, 
bet labai dažnai būna susijusi su vadovo klaidomis arba netobulumais, 
kuriant visą įmonės valdymo sistemą. Sąmoningai įvardyti problemos 
atsiradimo priežastis būtina dėl to, kad būtų galima teisingai iškelti 
būsimų veiksmų tikslą. Tikslo suformulavimas ir yra ketvirtas vady- 
bos sprendimo etapas, kuriuo ir turėtų baigtis pirmasis automatiškai 
įsisavintų sprendimo įgūdžių ugdymo etapas. Tikslas tegali būti tei- 
singai suformuluotas įvertinant problemos aktualumą, ją sukėlusias 
priežastis ir joms pašalinti galimus panaudoti išteklius. Jei priežastis 
yra pašalinama, sprendimo tikslas gali būti jos pašalinimas: taip ne tik 
panaikinama nepalanki situacija, bet ir išvengiama, kad ji pasikartos 
ateityje. Jei priežastis nepašalinama, galima kelti tikslą pašalinti tik 
nepalankias pasekmes ir numatyti elgesį tokiam pačiam nukrypimui 
pasikartojant. Gali būti ir tokia situacija, kad nei priežasčių, nei pa- 
sekmių vadovas įveikti negali, taigi tuomet gali būti keliamas tikslas, 
kaip prisitaikyti prie tam tikro nukrypimo nuo numatytos veiklos ir 
konkrečiu atveju, ir ateityje. Kaip matome, tikslo pasirinkimų spekt- 
ras gali būti gana platus - nuo nukrypimo pasikartojimo ateityje vi- 
siško galimybių pašalinimo iki susitaikymo su nukrypimu, kaip neiš- 
vengiama blogybe, todėl ir būtina nepraleisti nė vieno etapo: 
problemos suformulavimo, situacijos modelio sudarymo ir priežasčių 
nustatymo. Savaime suprantama, taip ilgai ir sudėtingai dirbti prieš 
pradedant spręsti trikdančią situaciją operatyviai valdant įmonės veik- 


87 


14 vargu ar įmanoma. Todėl ir reikia laisvalaikiu treniruotis vėl iš nau- 
jo nagrinėjant jau buvusias darbo situacijas ar net buitinius nesklan- 
dumus, kol ištreniruotas protas tikslą suformuluos automatiškai, kaip 
automatiškai pateikiami nerviniai impulsai patyrusio automobilio vai- 
ruotojo rankoms ir kojoms pavojingoje situacijoje. 

„Šaudant operatyviais sprendimais“ per dažnai pamirštama, jog 
kiekvienas įgyvendintas sprendimas turi ne tik trumpalaikes, atitin- 
kančias konkretų sprendimo priėmimą sukėlusią situaciją, bet ir ilga- 
laikes pasekmes. Kadangi atitaisymo veiksmai dažniausiai gali būti 
padaryti, perskirstant turimus darbo, gamybinio pajėgumo, pinigų ir 
laiko išteklius kitaip, negu buvo padaryta nuolatinei veiklai, tai gali 
turėti įtakos tolesnei įmonės veiklai. Operatyvaus valdymo sprendi- 
mai dažnai lemia ir naują reiškinių, apie kuriuos anksčiau net nebuvo 
pagalvota, supratimą, neretai tenka sukurti naujus darbo būdus ir iš- 
mokyti jų darbuotojus. Galų gale kiekvieno nestandartinio sprendimo 
poreikis sukelia ir psichologinę įtampą, parengiančią darbuotoją nau- 
jiems, neiprastiems veiksmams, leidžiančią sėkmingiau įveikti jų 
inertiškumą, kaip vieną didžiausių kliūčių įgyvendinant veiklos po- 
kyčius. Todėl kiekvienas operatyvaus valdymo sprendimo tikslas turi 
būti suderintas su ilgalaikiais organizacijos tikslais, kad imantis nes- 
tandartinių veiksmų būtų pasinaudota proga pakreipti įmonę tų 1lga- 
laikių tikslų, vadinamų strateginiais, kryptimi. Valdymo praktikoje 
dar dažnai strategija suprantama tik kaip konkrečių veiksmų progra- 
ma, pamirštant jos, kaip nuolatinės veiklos tobulinimo orientyro, 
funkciją. Dėl šios priežasties įmonės strategija turi būti plačiai pa- 
skelbta darbuotojams, giliai įsisąmoninta visų sprendimus priimančių 
vadybininkų, kad automatiškai, kaip ir minėti keturi pirmieji etapai, 
prieš pradedant ieškoti konkrečios situacijos sprendimo, to sprendi- 
mo tikslas būtų suderintas su strateginiu tikslu. 

Sprendžiant įmonės valdymo problemas, atkreiptinas dėmesys į 
dar vieną ypatybę — būtinumą turėti daugiau negu vieną sprendimo 
variantą. Tokia nuostata taip pat turėtų būti automatiška — vadovas 
neturėtų skelbti sprendimo, kol turi tik vieną jo variantą. Nors prieš 
pradedant veikti turi būti apsvarstyta kiek galima daugiau įvairių vei- 

kimo būdų, pradėjus veikti, lieka tik vienas. Vadovas, kaip ir pasakų 
karžygys, pasirinkęs vieną kelią iš trijų, kitus turi užmiršti — jais eiti 
galimybių nebėra. Vadovas, kitaip negu karžygys, neranda rodyklių 
susidariusios situacijos kryžkelėje, o pats nusibrėžia kelią. Kadangi 
veiklos sąlygų įvairovė yra tokia didelė, jog ir tolygių veikimo būdų 
galima rasti daug, o susiviliojimas vienu keliu gali paslėpti nuo vado- 
vo žvilgsnio jo trūkumus, kurių neturėtų kitas kelias, jis turi nusibrėžti 
kuo daugiau tų galimų kelių. Šiuo požiūriu labai įdomus P. Drakerio 
liudijimas, kad japonų vadybininkai, ieškodami sprendimų, visada 
prideda vieną alternatyvą, kurios paprastai nenumato vakariečiai, — 
nieko nedaryti. Iš tiesų vadovas turi pagalvoti ir apie tai, o kas atsi- 
tiks, jei dėl kokių nors aplinkybių jo sprendimas nebus įgyvendintas, 
ar jis pats nebegalės paveikti situacijos. Tas vakarietiškas veiklumas 
dažnokai primena Violetos Palčinskaitės pasakos herojų nuostatą: 
„Kažką reikia veikti nedelsiant, ryžtingai“. Tikriausiai neatsitiktinai 
atsirado išsigimusios biurokratijos „gilaus stalčiaus nuostata“ — dėti 
gaunamus raštus į gilų stalčių, iš kurio juos išėmus po tam tikro laiko, 
pasirodo, kad nieko daryti jau nebereikia. Sąmoningas nusistatymas 
niekada neapsiriboti vienu sprendimo variantu, taip pat įdiegtas auto- 
matiškai, gali apsaugoti vadovą nuo dalies turinčių įtakos veiksnių 
nepakankamo įvertinimo ir kitokių klaidų. 

Kadangi operatyvaus valdymo sprendimai sudaro didžiąją darbo 
dalį, žemesnio lygio vadovų, ypač tiesiogiai vadovaujančių produktą 
darantiems darbuotojams, visi minėti vadybos sprendimo priėmimo 
etapai — tikslo nustatymas, jo suderinimas su ilgalaikiais tikslais ir 
keleto sprendimo variantų parengimas turėtų būti atliekami tiesiog 
automatiškai, o tam reikia nuolat treniruotis. 

Suformulavus tikslą, reikia imtis ieškoti sprendimo galimybių. 
Šiame etape paprastai skiriami loginis ir euristinis problemos sprendi- 
mo būdai. Sprendžiant loginiu būdu, remiamasi mokslo suformuluo- 
tais priežastiniais ryšiais, naudojamasi moksliniais įvairių problemų 
sprendimo metodais, taikomi matematiniai sprendimo modeliai. 
Sprendžiant euristiniu būdu, remiamasi specialistų kūrybinėmis gali- 
mybėmis, patirtimi ir intuicija, naudojami įvairūs klausimynai, grupi- 

nio protinio darbo metodai. Žinoma, vieno ar kito būdo pasirinkimas 
pirmiausia priklauso nuo turimos informacijos apie probleminę situaci- 
ją išsamumo bei patikimumo. Sprendžiant vienu ar kitu būdu, taip pat 
skiriasi ir tam tikrų etapų eiliškumas: sprendžiant loginiu būdu, aiškiai 
ir tiksliai apibrėžus tikslą, iš karto turi būti suformuluoti ir kriterijai bei 
ribojančios sąlygos. Sprendžiant matematiniais metodais, jie visi turi 
būti įtraukti į matematinį modelį. Sprendžiant euristiniu būdu, kad ne- 
būtų varžoma sprendėjų fantazija ir kūrybinė iniciatyva, tiek kriterijai, 
tiek ribojančios sąlygos formuluotinos jau turint įvairių sprendimų va- 
riantų visumą, kai žinoma, kad daugiau sprendimų sukurta nebebus ir 
reikia parinkti geriausią. 

Vieną iš vadovo darbo ypatybių atspindi ir nesibaigianti diskusi- 
ja: kas yra vadyba — mokslas ar menas? Antroje praeito šimtmečio 
pusėje valdymo srityje ėmus plačiai naudoti skaičiavimo mašinas, 
paplito nuomonė, kad ir žmonių valdymas — vadyba yra moksliškai 
nesunkiai sumodeliuojamas, kad jo didumą galės perimti skaičiavimo 
technika. Kadangi nuolat pasikartojantys sprendimai ir buvo perduoti 
skaičiavimo technikai, organizacijose sumažėjo vadovaujantis per- 
sonalas, išnyko net po keletą tarpinių vadovų sluoksnių, išplito hori- 
zontalūs organizacijos dalinių ryšiai. Likusių vadovų veikla išsiplėtė 
į gylį (tolimesnę ateitį) ir į plotį (už organizacijos ribų — į rinką, vi- 
suomenę), atsirado naujų daugiau intuicijos ir kūrybos reikalaujančių 
darbų. Žymus vadybos teoretikas Henris Mincbergas (Henry Mintz- 
berg) skiria tris vadovo vaidmenų grupes: tarpasmeninių, informaci- 
nių ir sprendimo vaidmenų grupė. Tarpasmeninę grupę sudaro: as- 
muo-simbolis, atliekantis funkcijas, kaip ceremoniją; vedlys, paskui 
save vedantis pavaldinius; ryšys, siejantis organizaciją su kitomis. 
Informacinę grupę sudaro: stebėtojas, nuolat stebintis aplinkoje ir 
organizacijoje vykstančius procesus ir renkantis valdyti reikalingą 
informaciją; skleidėjas, perduodantis pavaldiniams jų darbe reikalin- 
gą informaciją; skelbėjas, skleidžiantis informaciją apie organizaciją 
už jos ribų. Sprendimo vaidmenys: tobulintojas, nesklandumų šalin- 
tojas, išteklių skirstytojas ir derybininkas. Neurologams nustačius, 
kad loginį žmonių mąstymą valdo kairysis smegenų pusrutulis, o 

intuityvųjį (taigi ir meninę kūrybą) — dešinysis, ši vaidmenų visuma 
gali padėti suprasti mokslo ir meno pradus vadovo darbe. Aišku, kad 
tobulintojas ir išteklių skirstytojas daugiausia turi remtis loginiu mąs- 
tymu. Atlikdamas vedlio ir ryšio vaidmenis, vadovas dėl savo asme- 
nybės akimirkos tiesioginio poveikio labiau turi remtis intuicija. Gre- 
ta didelės loginio mąstymo reikšmės stebėtojo, nesklandumų 
šalintojo ir derybininko vaidmenyse dėl ypatingos greito reagavimo 
konkrečiose situacijose svarbos, vaidmens atlikimo sėkmingumą 
dažnai nulemia intuicija. Tam tikras abiejų pusrutulių darbo derinys 
būtinas atliekant ir kitus vaidmenis. Dabar mokslo dar nenustatyta 
net apytikslės loginio ir intuityvaus darbo proporcijos vadyboje, bet 
tai nėra taip svarbu. Jei menininkas savo kūrybinės intuicijos produk- 
tą gali pateikti tokiu pavidalu, kokiu jį sukūrė (pavyzdžiui, eilėraščio, 
paveikslo ar muzikos kūrinio), tai vadovas visus savo kūrinius turi 
išreikšti kalba, kad juos galima būtų pateikti pavaldiniams, kurie ir 
įgyvendins juos vadovaujamos organizacijos veikloje. Todėl loginis 
vadybos pradas yra ypač svarbus, o mokslinis vadybos nagrinėjimas 
ir jos mokymasis labai prasmingi. 


Klausimai pasitikrinti: 

1. Kas yra asmeniško vadovo darbo gavinys, darbo priemonės ir 
produktas? 
Kokie yra pirmieji vadybos sprendimo priėmimo etapai? 

3. Kokie yra problemos sprendimo paieškos būdai? 








Ko daugiau vadybos veikloje: mokslo ar meno? 

11. VADYBOS FUNKCIJOS 


Nustačius organizacijos paskirtį ir strategiją, sukaupus reikalingą 
pajėgumą, sutelkus darbui reikalingus žmones ir aprūpinus juos būti- 
nais ištekliais, organizacija gali pradėti veikti — daryti produktą, rei- 
kalingą vartotojui. Tam, kad daugelio žmonių pastangos būtų sude- 
rintos taip, kad sunaudojant mažiausiai išteklių, reikalingo kokybės 
lygio produktas būtų padarytas numatytu laiku, organizacijos narių 
darbas turi būti valdomas. 

Vadovas organizaciją valdo savo sprendimais. Priėmusio spren- 
dimą vadovo darbo objektu tam tikra prasme tampa pavaldiniai, ku- 
riuos jis turi paveikti taip, kad jie įgyvendintų jo sprendimą. Pavaldi- 
niai tik sąlygiškai gali būti pavadinti vadovo darbo objektu, nes jie 
yra savo valią ir teises turintys žmonės ir patys keičia savo elgesį, — 
vadovas tegali paskatinti jų apsisprendimą keisti elgesį taip, kaip to 
nori jis. Nors kartais ir pasakoma, kad vadovas iš gavinio, nedaran- 
čio, ko jam reikia, pavaldinio, daro produktą - pavaldinį, darantį kas 
reikia, pavaldinys save valdo pats, bet ir vadovas turi atlikti kelis 
darbus, kad pavaldinys sėkmingai įgyvendintų jo sprendimą. 

Vadovui nusprendus, ką reikia daryti, norint pakeisti jo netenki- 
nančią būklę, tarp toliau būtinų atlikti darbų visuose vadybos vado- 
vėliuose pirmiausia minimas planavimas — būsimų veiksmų sekos ir 
jų derinimo numatymas. Kadangi sprendimas turės būti įgyvendintas 
daugelio pavaldinių pastangomis, reikia numatyti ne tik visus tikslui 
pasiekti būtinus veiksmus, bet ir bendro darbo paskirstymą tarp bū- 
simų jo vykdytojų, jų tarpusavio ryšius bendroje veikloje. Planuojant 
padedami tolesnės vaisingos bendros veiklos pagrindai: numatomi 
kiekvieno bendro darbo etapo rezultato įvertinimo rodikliai (koky- 
bės, laiko, išteklių sąnaudų ir kt.), kuriais vadovaujasi kiekvienas, 
dalyvaujantis bendroje veikloje, ir kuriais remiasi vadovas, atlikda- 
mas kitus valdymo veiksmus. 

Turint darbų visumą, išskaidytą į dalis pagal reikalingas darbo 
priemones bei darbuotojų sugebėjimus, atliekamas antrasis darbas — 

organizavimas — žmonių ir materialių bei nematerialių darbo elemen- 
tų sistemos, leidžiančios atlikti numatytus veiksmus, sukūrimas. 

Atkreiptinas dėmesys į tai, kad šie pirmieji vadovo darbai vyk- 
domi skirtingai organizacijose, sukuriamose vienam produktui pada- 
ryti (programai ar projektui įgyvendinti) ir skirtose nuolat pasikarto- 
jančiai veiklai atlikti. Pirmuoju atveju suplanuojama visa veikla nuo 
pradžios iki pabaigos, parenkami vykdytojai, aprūpinami darbo prie- 
monėmis bei gaviniais, ir atėjus laikui duodamas nurodymas pradėti 
dirbti. Imantis nuolat pasikartojančio darbo ši vadovo veikla skyla į 
dvi dalis. Pirmiausia, remiantis būsima darbo apimtimi, galimomis 
išteklių sąnaudomis, suprojektuojamas technologinis produkto dary- 
mo procesas, kuris paskui bus kartojamas daug kartų, ir numatomas 
optimalus darbo vietų išdėstymas, taip atliekant didelę dalį planavimo 
darbo. Paskui atliekama pirmoji organizavimo darbo dalis: įrengia- 
mos darbo patalpos, jose išdėstomos darbo priemonės ir sutelkiami 
reikalingi darbuotojai. Taip organizacija parengiama nuolatinei neper- 
traukiamai veiklai, o antroji planavimo darbo dalis — konkrečių pro- 
duktų darymo veiksmų užduočių nustatymas, atliekama remiantis 
specialia operatyvinio darbo planavimo sistema, kuri turi laiduoti, kad 
produktas būtų padarytas kuo sparčiau, kuo geriau panaudojant visus 
reikalingus išteklius. Antroji organizavimo darbo dalis išplaukia 1š 
operatyvaus darbo plano užduočių ir turi laiduoti kiekvienos darbo 
vietos aprūpinimą medžiagomis, įrankiais, informacija bei paslaugo- 
mis, būtinomis operatyvaus plano užduotims įvykdyti. 

Sukūrus plano įgyvendinimo sistemą, reikia pasiekti, kad žmo- 
nės imtų daryti, kas numatyta plane, skatinti organizacijos narius — 
sužadinti jų pastangas veikti nurodyta kryptimi. Čia atsiskleidžia 
vienas svarbiausių vadybos ir valdymo skirtumų: valdant jau sukurtą 
techninę sistemą, tereikia paspausti įjungimo mygtuką, ir sistema ims 
veikti. O pagrindinis organizacijos elementas, žmogus, neturi tokio 
mygtuko, o turi savo valią ir pats apsisprendžia, ką ir kada jam dary- 
ti, todėl būtini tam tikri vadovo veiksmai, siekiant, kad pavaldinys 
imtųsi to, ko reikia vadovui. 

Pavaldiniams pradėjus veikti reikia kontroliuoti — palyginti dar- 
bų eigą arba rezultatus su numatytais. Tą reikia daryti ne dėl nepasi- 
tikėjimo pavaldiniais, o todėl, jog viskas kinta taip greitai ir dažnai 
nenuspėjamai, kad gali kilti trukdymų, apie kuriuos vadovas, duo- 
damas užduotį, net pagalvoti negalėjo, ir pavaldinys gali sutrikti, ne- 
bežinoti, kaip reikia elgtis. Čia reikia atkreipti dėmesį į skirtingas 
lietuvių kalbos žodžio „kontrolė“ ir angliško contro/ reikšmę. Ang- 
liškai jis reiškia esamos ir norimos padėties palyginimą bei pataisy- 
mo veiksmus esant skirtumams, o lietuviškai jis tereiškia „stebėji- 
mas, priežiūra, siekiant ką (pa)tikrinti; patikrinimas“. Todėl valdymo 
darbas, literatūroje anglų kalba vadinamas control! arba controlling 
vartojant panašiai skambantį žodį lietuvių kalboje, turi būti padalytas 
į du darbus: kontrolę ir reguliavimą. Deja, vadybos knygose anglų 
kalba vartojamas terminas control kelia abejonių ir dėl paties juo 
apibrėžiamo valdymo darbo turinio: paprastai greta jau minėtų patik- 
rinimo ir padėties pataisymo veiksmų kaip pirmas vadybos darbo 
etapas minimas reikalavimų darbui suformulavimas. O tai, sekant 
valdymo darbų eigą, yra aiškiai per vėlu. Kaip jau buvo minėta anks- 
čiau, tai turi būti paskutinis planavimo darbo etapas, kurio neatlikus 
sunku ir organizuoti, o paskelbti vykdytojui apie darbo paskatas iš 
viso neimanoma nepaaiškinus, kokiais rodikliais remiantis bus verti- 
namas jo darbas. 

Taigi po atliktos kontrolės išaiškėjus nukrypimams nuo numaty- 
tų reikalavimų, reikia reguliuoti — perskirstant išteklius grąžinti darbo 
procesą į numatytas vėžes. Minėtas lingvistinis terminų pakeitimas 
turi ir svarią vadybinę prasmę: patikrinimas yra vienas paprasčiausių 
vadybos darbų, o reguliavimo operacija savo turiniu yra gerokai su- 
dėtingesnė, nes sugalvoti, kaip pataisyti sugadintą dalyką dažniausia 
būna daug sunkiau, negu nuspręsti, kaip daryti naują. Todėl regulia- 
vimas turi būti pavedamas, ir praktikoje dažnai taip daroma, kai 
kontroliuoja ne pats vadovas, kitokias žinias ir įgūdžius bei įgalioji- 
mus turintiems darbuotojams. 

Pasiekus numatytus rezultatus, reikia atlyginti dirbusiems — pa- 
teikti jiems tai, ko jie siekė, kreipdami savo pastangas organizacijai 

reikalinga linkme. Šio darbo autoriui nepavyko aptikti nė viename 
vadybos literatūros šaltinyje, matyt, todėl, kad atlyginimas už darbą 
rinkos ekonomikos šalyse seniai laikomas savaime suprantamu daly- 
ku. Deja, jį būtina priminti posocialistinių šalių, 1lgus metus prakti- 
kavusių tiesiog pakrikusius, lygiavos iškraipytus darbo užmokesčio 
principus, organizacijų vadovams. Atlyginimas už darbą turi užbaigti 
vadovo pareigų pavaldiniui atliekant jo numatytą užduotį, visumą. 
Kaip matėme kibernetiniame valdymo modelyje, siekiant vaisingai 
valdyti, būtinas grįžtamasis ryšys. Kadangi pavaldinys taip pat valdo 
savo elgesį, jis irgi turi gauti grįžtamąjį ryšį, rodantį jo pastangų 
sėkmingumą — tai vadovas ir suteikia atlygindamas už darbą. 
Anksčiau jau minėta, kad siekdamas palengvinti vadovo darbą 
technologinio darbo pasidalijimo sąlygomis, F. V. Teiloras skyrė 
septynias vadovo funkcijas, darbus, būtinus atlikti, siekiant skirtingų 
tikslų: produkcijos kokybės, reikiamo jos kiekio, įtempto darbuotojų 
darbo, darbui parengtų įrengimų ir kt. Taip buvo nagrinėta vadovo 
darbo krypčių įvairovė. Pirmasis į vadovo darbo veiksmus kaip į nu- 
oseklų procesą 1916 m. pažvelgė prancūzų pramonininkas ir vadybos 
teoretikas A. Fajolis (Z. Fayol), šiek tiek besiskiriančius nuo anks- 
čiau minėtų vadovo darbo etapus pavadino administravimo operaci- 
jomis. Toks pavadinimas rodo technologinį A. Fajolio požiūrį į va- 
dybos darbo turinį ir daug tiksliau atitinka poreikį giliai ištirti 
vadybos darbo procesą. Deja, JAV A. Fajolio darbai plačiai paplito 
tik po Antrojo pasaulinio karo, o paskui pirmasis ėmęs gilintis į va- 
dybos darbo procesą Liuteris Gjulikas (Luther Gulick), vadybos dar- 
bo dalis, kurių visumą užrašė santrumpa POSDCORB (Planning, 
Organizing, Staffing, Directing, Coordinating, Reporting, Budge- 
ting), taip pat pavadino vadybos funkcijomis, sukeldamas iki šio lai- 
ko besitęsiančią terminologinę painiavą. Mat tai, ką A. Fajolis pava- 
dino administravimo (vadybos) darbo operacijomis, daugumoje 
vadybos vadovėlių, remiantis L. Gjuliku, dabar vadinama valdymo 
(vadybos) funkcijomis, kurias F. V. Teiloras išskyrė remdamasis vi- 
sai kitais pagrindais. Į šią terminologinę painiavą 1972 m. pirmieji 
dėmesį atkreipė sovietų vadybos specialistai, mat leisdami visai di- 

džiulei šaliai privalomus tvarkomuosius dokumentus buvo priversti 
vengti dviprasmybių. Išeitį jie rado vadybos darbus, išskirtus sekant 
A. Fajolio požiūriu, pavadindami pagrindinėmis arba bendrosiomis 
valdymo funkcijomis, o išskirtus sekant F. V. Teiloro požiūriu, konk- 
rečiosiomis arba specialiosiomis funkcijomis. Sovietų vadybos spe- 
cialistai 1980 m. rado ir, autoriaus manymu, geriausią išeitį Iš šios 
terminologinės painiavos — kaip ir F. V. Teiloras vadybos funkcijo- 
mis vadino vadybos veiklą (kokybės valdymą, pardavimų valdymą, 
personalo valdymą, finansų valdymą ir kitas, kurių iš viso priskai- 
čiuodavo beveik dvi dešimtis) siekiant skirtingų tikslų. O visą šiame 
skyriuje nagrinėtą būtiną atlikti vadybos darbų kompleksą siekiant 
bet kurio tikslo jie pavadino vadybos ciklu, ratu, kurį, kaip to ciklo 
elementai, sudaro planavimas, organizavimas, skatinimas, kontrolė. 
Deja, nekorektiškas vadybos darbo dalių pavadinimas nėra vienin- 
telė teoriškai dar galutinai ir visuotinai priimtinai neišspręsta proble- 
ma. Dar didesnė problema, kad iki šiol vadybos literatūroje galima 
aptikti daug įvairių vadybos turinį atskleidžiančių darbų, pagal 
A. Fajolį - administravimo operacijų, pagal daugumą vadybos literatū- 
ros šaltinių valdymo funkcijų — kompozicijų. Įvairiuose literatūros šal- 
tiniuose autoriui yra tekę sutikti nuo trijų (šiame darbe prireikė šešių) 
iki aštuonių vadybos funkcijų, atskleidžiančių vadybos darbo turinį. 
Bendras įvairių vadybos funkcijų sąrašas, kurį autorius sudarė iš skir- 
tingų vadybos knygų, viršija pusantrą dešimtį. Tai, kas lietuviškai pa- 
vadinta skatinimu, vadovėliuose anglų kalba vadinama ir motivating, ir 
stimulating, ir directing, ir leading, ir kitaip. Deja, tai nėra tik kalbinė 
įvairovė: leading reiškia vedimą paskui save, tai buvo ypač aktualu 
karo veiksmuose, bet vargu ar turi prasmės šiuolaikinių organizacijų 
valdymo srityje. Stimulating ir directing reiškia tiesioginį poveikį iš 
išorės, juk ir stimulų Senovės Romoje buvo vadinamas vienas pirmųjų 
žmogaus valdymo įrankių — lazda vergui mušti, motivating reiškia vi- 
dinių veikimo paskatų sudarymą. Kai kurie vadybos teoretikai kaip 
vadybos funkciją išskiria komunikavimą. Komunikavimas - ypač 
svarbi ir sudėtinga vadovo darbo dalis, nes „darbas kitų rankomis“ 
priklauso nuo to, kaip tie kiti suprato, ko iš jų nori vadovas, kaip aiš- 

kiai vadovas viską išreikš. Atlikęs kiekvieną vadybos ciklo elementą, 
jis apie savo darbo rezultatus turi kažkam pranešti, kitaip jie nebus 
įgyvendinti, bet tai yra organiška kiekvieno vadovo darbo pabaiga, o 
ne lygiavertis etapas kitiems nagrinėtiems vadybos darbo etapams. 

Visos minėtos vadybos funkcijos turi būti realizuojamos neatsi- 
žvelgiant į tai, ar organizacija sukurta tik vienam darbo produktui 
daryti, ar ilgalaikiam darbui atlikti tiekiant vartotojui tą patį produk- 
tą; ar valdomas ilgalaikių tikslų įgyvendinimo procesas, ar norima 
pasiekti labai artimą tikslą. Jei organizacija sukurta tik vienam darbo 
produktui daryti, tai veiklos valdymas siekiant ilgalaikio tikslo — to 
produkto padarymo ir trumpalaikių tikslų — kokio smulkesnio darbų 
etapo baigimo ar dienos užduoties įvykdymo tesiskiria darbų plano 
detalizavimo mastu. Siekiant ilgalaikio tikslo, numatomi stambesni 
darbų etapai ir ilgesni laiko tarpai. Kitos vadybos funkcijos atlieka- 
mos labai panašiai, tik dažniau. Veiklos, siekiant ilgalaikių ir trumpa- 
laikių tikslų, valdymas nuolat pasikartojančių režimu veikiančiose 
organizacijose labai skiriasi. Jei valdant veiklą siekiama ilgalaikių 
tikslų, visos vadybos funkcijos realizuojamos nuosekliai pagal anks- 
čiau išdėstytą tvarką nuo planavimo iki atlyginimo, tai siekiant trum- 
palaikių tikslų, visas veiklos procesas planuojant ne tik turi būti su- 
skaidytas detaliau ir išdėstytas trumpesniais laiko tarpais, bet plano 
realizavimo sistemos sukūrimas — organizavimas — atliekamas dar 
nebaigus viso planavimo. Planavimas iki kiekvienos produkto dary- 
mo operacijos ir minimalaus laiko intervalo, kuriame dar galima da- 
ryti įtaką darbo procesui, užbaigiamas jau susiejus visus darbuotojus 
su tam tikriems darbams skirtomis specializuotomis darbo vietomis. 
Sukuriama ir nuolatinio įtempto darbo skatinimo sistema, kuri skiria- 
si nuo didesnės apimties darbų skatinimo sistemos. Panašiai ir kont- 
rolės-reguliavimo darbų pora operatyviai valdant kasdieninę veiklą 
nuolat atliekama, remiantis aiškiai nustatytais darbo reglamentais. 
Atlyginimas už darbą, siekiant ilgalaikių tikslų, siejamas su aiškiai 
apčiuopiamais svarbiais darbo rezultatais, o siekiant trumpalaikių 
tikslų — su atliktų darbų kiekiu per tam tikrą kalendorinį laiko tarpą 
(per savaitę, per mėnesį). 

Klausimai pasitikrinti: 

1. Kokius darbus turi atlikti vadovas siekdamas, kad pavaldiniai 
įgyvendintų jo sprendimą? 
Kuo skiriasi F. V. Teiloro ir A. Fajolio požiūriai į vadovo darbą? 

3. Kaip teisingai vadinti vadovo darbų visumą priėmus sprendimą? 
Kuo skiriasi planavimas ir organizavimas vykdant vienkarčius 
darbus ir kuriant nuolat veikiančią organizaciją? 


12. PLANAVIMAS - PIRMASIS VADYBOS 
SPRENDIMO ĮGYVENDINIMO ETAPAS 


Suderintų grupės žmonių pastangų, siekiant bendro tikslo, valdy- 
mas prasideda būsimų veiksmų numatymu — planavimu. Jei jau orga- 
nizacija nusprendžia pasiekti kokį nors tikslą, vadovas turi numatyti, 
kokius veiksmus reikės atlikti. Tam reikia nustatyti, kaip turės ateityje 
atrodyti mums rūpintis objektas ir kiek ta būklė skirsis nuo esamosios. 
Taigi plane gali būti ne tik numatomų atlikti darbų turinys, bet ir ro- 
dikliai, rodantys rūpimo objekto būklę ateityje. Būtent tokie paprastai 
būna besikuriančios organizacijos įvairių veiklos sričių planai, pagal 
kuriuos vėliau numatomi konkretūs visos organizacijos, jos dalių ir 
pavienių darbuotojų veiksmai. Planai numatomam toliausiam organi- 
zacijos veiklos periodui, nuo kurių nustatymo ir prasideda nuolatinis 
kryptingas organizacijos veiklos valdymas, vadinami strategija arba 
strateginiais planais. 

Dažniausiai organizacijos kuriamos net negalvojant apie tai, kaip 
ir kada jos nustos veikti, o siekiant ilgalaikio egzistavimo aplinkos 
sukuriamomis sąlygomis. Taigi, ką kiekvienas priimdamas sprendimus 
turi žinoti, kad kiekvienu žingsniu „eitų, kur reikia“. Pirmiausia turi 
žinoti, kaip norima kad atrodytų organizacijos darbo produktas ateity- 
je, kuo jis turi skirtis nuo šiandieninio. Tie skirtumai turi būti aiškiai 
išreikšti įvairius produkto požymius rodančiais kokybės rodikliais. Tie 
nuostatai paprastai vadinami produkto strategija. Ją būtina Žinoti vi- 
siems, sprendžiantiems, kokius įrengimus įsigyti, kokie turi būti te- 
chnologijos patobulinimai, kokias naujas žinias skleisti ir kokius nau- 
jus mokomų darbininkų įgūdžius stiprinti. Toliau reikia išmanyti 
vadinamąją rinkos strategiją: kokią dalį rinkos tikimasi užimti, kiek 
produktų per metus reikia pateikti rinkai, kokios kainų politikos orga- 
nizacija laikysis, kokiais paskirstymo kanalais naudosis, kokiomis 
priemonėmis rems savo produktų pardavimus. Šiuos nuostatus pir- 
miausia būtina žinoti produkto darymo technologams, nes jau anksčiau 
buvo pagrįsta, jog būtent veiklos mastai lemia, kiek išteklių įdėti į te- 
chnologinį darbo parengimą, kokias technologijas ir kokius įrengimus 

naudoti. Jie reikalingi ir užmezgant santykius su paskirstymo, ir su 
reklamos sričių organizacijomis, ir plėtojant savo komercines tarnybas. 
Žinant šiuos nuostatus, jau galima nusistatyti ir produkto darymo, iš 
įpratimo dažniausiai literatūroje vadinamą gamybos, strategiją. Joje 
numatomas būsimos veiklos mastas, naudojami technologiniai proce- 
sai ir įrengimai ir su tuo susijusi profesinė-kvalifikacinė darbininkų 
sudėtis. Organizacijos, neturinčios didesnio poveikio gamtinei aplin- 
kai, paprastai kaip šios strategijos dalį numato ir būsimą. gamtosaugi- 
nių reikalų būklę. O organizacijos, daugiau veikiančios gamtinę aplin- 
ką, tuoj po gamybos strategijos imasi kurti gamtosaugos strategiją: 
numato svarbiausius būsimus veiksmus, jiems reikalingus įrengimus ir 
įtaisus bei personalą. Šie nuostatai turi būti žinomi ir sprendžiantiems 
įrengimų projektavimo, gamybos bei įsigijimo klausimus, ir valdan- 
tiems personalą. Susidarius šiuos nuostatus galima prieiti prie persona- 
lo strategijos: numatyti, kiek, kokių profesijų ir kvalifikacijų darbuoto- 
jų dirbs organizacijoje, kokias pareigas užims, kaip jiems bus mokama 
už darbą, kaip jie bus mokomi, keliama jų kvalifikacija, kaip bus val- 
doma jų karjera, kuo jie bus patraukiami dirbti organizacijoje ir pan. 
Visą strategijų derinį vainikuoja finansų strategija su savo nuostatais, 
kokį pelną organizacija tikisi gauti, kaip jį skirstyti, iš kokių šaltinių 
finansinius išteklius. Pastaraisiais metais šis derinys papildomas vi- 
suomenine strategija (public strategy), kurioje numatomos organizaci- 
jos viešųjų ryšių, rėmimo, dalyvavimo gyvenamosios bendrijos reika- 
luose nuostatos. Matyt, nereikia daug aiškinti, kad čia aprašytas loginis 
strategijos darbų sudarymo nuoseklumas, o praktikoje visų strategijų 
komplekso kūrimas yra iteratyvus darbas: padarius kiekvieną naują 
žingsnį, grįžtama atgal ir jo nuostatai derinami su ankstesnių žingsnių. 
Neretai tenka keisti net kelių ankstesnių žingsnių numatytus nuostatus. 
Todėl ir finansų strategija sudaroma pačioje pabaigoje, stengiantis 1š 
anksto nevaržyti atskirų sričių specialistų kūrybingumo ir įvedant vie- 
ną griežčiausių piniginių išteklių apribojimą, tik suderinus nuostatus 
visomis svarbiausiomis organizacijos darbo produkto kūrimo veiklos 
kryptimis. Visuomeninė strategija lieka kaip santykiškai savarankiška 

visus organizacijos gyvybingumą ateityje laiduojančius nuostatus už- 
baigianti dalis. 

Vadybos moksle išskirtinio dėmesio strateginis valdymas susilau- 
kė tik po antrojo pasaulinio karo ir iki dabar daugiausia nagrinėjamas 
strategijos kūrimo arba strateginio planavimo klausimas. Dėl savo ap- 
imamų klausimų įvairovės ir sudėtingų galimų aplinkos veiksnių deri- 
nių ateityje strateginis planavimas, skirtingai nuo operatyvaus plana- 
vimo, negali pasiremti darbo produktų darymo technologijos mokslų 
sukauptomis žiniomis. Strateginis planavimas vykdomas daugelio pa- 
žinimo sričių apimančio rinkodaros mokslo, parengusio daug įvairių 
strategijos sudarymo būdų. Vienas labiausiai paplitusių yra vadinamoji 
SWOT (strenghts, weaknesses, opportunities, threats) metodika, besi- 
remianti organizacijos privalumų ir trūkumų bei ateities galimybių ir 
pavojų nagrinėjimu. Remiantis išvadomis apie šių keturių dalykų ga- 
limus derinius ir numatoma, kur organizacijai kreipti savo pastangas 
ateityje. Jei organizacijos privalumai ir trūkumai gali būti įvertinami 
nelabai sunkiai, remiantis įvairių mokslo šakų žiniomis ir žiniomis 
apie kitas toje pačioje veiklos srityje dirbančias organizacijas, tai atei- 
ties galimybių ir pavojų įvertinimas susijęs su atsakymu į šimtmečius 
filosofus jaudinančius du klausimus: kiek tiksliai žmogus gali numaty- 
ti ateitį ir kiek jis gali tą ateitį paveikti. Nesvarbu, kaip vadovas atsaky- 
tų į juos, norėdamas vaisingai valdyti organizacijos gyvenimą ateityje, 
jis turi imtis prognozavimo — tam tikro reiškinio būklės numatymo 
ateityje. Aišku, kad spėlioti apie ateitį — rizikingas dalykas, konkrečiu 
tam tikros organizacijos atveju gali pasirodyti, kad dėl kažkokio atsi- 
tiktinio veiksnio arba netikėto žinomų veiksnių derinio numatyta atei- 
tis turi mažai bendro su tuo, kas toje ateityje vyksta, ir, atvirkščiai, pa- 
sirodys, kad nuspėti tokie dalykai, kurių ir didžiausias aiškiaregys 
nebūtų numatęs. Siekdami išvengti nemalonių netikėtumų, įvairių 
mokslų atstovai, daugiausiai besiremdami matematika, yra sukūrę ne- 
mažai prognozavimo metodikų. Pagal daugumą iš jų, tiesa, skirtingai 
vertinant įvairių laikotarpių duomenis, remiamasi žiniomis apie orga- 
nizacijos ir jos aplinkos kitimą praeityje. Nors yra specialistų, lyginan- 
čių prognozavimą, remiantis praeitų periodų duomenimis, su automo- 

bilio vairavimu, žiūrint į užpakalinio vaizdo veidrodėlį, nuolat kintan- 
čių ir nuo daugelio veiksnių priklausančių reiškinių būklė gali būti 
numatoma praktiškai tiksliai. Taigi dabar kvalifikuotas vadovas nesii- 
ma kurti strateginių planų neturėdamas net kelių prognozės variantų, 
parengtų remiantis skirtingomis prognozavimo metodikomis. Būtina 
pabrėžti tą didžiulę reikšmę, kurią prognozuojant turi vadovo intuicija 
ir kūrybiškumas. Todėl greta matematinių metodų plačiai ir vaisingai 
taikomi vadinamieji euristiniai sprendimo metodai, kai tam tikros Ži- 
nos kuriamos pasiremiant ne mokslo sukurtais pagrindais, bet išimtinai 
kvalifikuotų, patyrusių ir kūrybingų žmonių intuicija. Tam yra sukurta 
gausybė klausimynų bei bendro protinio darbo metodų. 

Organizacijos strategija yra pagrindinis jos planas, kaip įgyven- 
dinti savo paskirtį, o kad jis būtų įgyvendinamas kasdieniniais orga- 
nizacijos narių veiksmais, būtini operatyvūs planai, kuriais remiantis 
būtų formuluojamos kiekvienos darbo dienos užduotys kiekvienam 
darbuotojui. Pereinant nuo visos organizacijos planų tolimiausiai 
ateičiai, reikalingos dvi tarpinės planų rūšys: taktiniai visos organi- 
zacijos planai ir operatyvūs organizacijos struktūrinių dalinių planai. 
Turėdamas planą, kuris dažniausiai būna išreikštas norimų pasiekti 
įvairiose organizacijos gyvavimo srityse rodiklių pavidalu, vadovas 
turi numatyti norimą tų rodiklių dydį kiekvieniems kalendoriniams 
metams. Rodikliai, numatyti artimiausiems metams, tampa pagrindu 
operatyviems organizacijos struktūrinių dalinių planams, kurie pa- 
prastai būna sudaromi metų ketvirčiams ir mėnesiams, kurti. 

Prieš pereinant prie operatyvių planų, būtina atkreipti dėmesį į 
planavimo ir organizavimo ypatybes, kuriant nuolat tam tikrą produk- 
tą teikiančią organizaciją. Vadybos funkcijos praeitame skyriuje apra- 
šytu nuoseklumu vykdomos tik įgyvendinant vienkartinį sprendimą, o 
kuriant organizaciją pirmosios dvi funkcijos tam tikrais momentais 
susipina. Kaip jau buvo minėta skyriuje apie organizacijos valdymo 
struktūrą, prieš pradedant ją komponuoti, reikia suprojektuoti organi- 
zacijos produkto darymo technologinį procesą. Vadybos požiūriu, jis 
irgi yra planas, iš ko, kokias priemones naudojant ir kaip turi būti pa- 
darytas organizacijos produktas, — taigi sutinkame dar vieną plano 

išraiškos formą — darbų sąrašą. Ir tai dar ne visa planų formų įvairovė: 
prieš kuriant technologiją, reikia turėti ir paties produkto planą: kaip 
jis turi atrodyti ir kuo skirtis nuo kitų panašių produktų. Šis planas yra 
išreiškiamas brėžiniu, jei tai mechaninės prigimties daiktas: mecha- 
nizmas, statinys, baldas ir kt., arba receptūra, jei tai cheminės prigim- 
ties produktas: maistas, dažai, plastmasės ir kt. Siekiant, kad vartoto- 
jas, nesigilindamas į produkto sandaros subtilybes, galėtų pagrįstai 
vertinti tų produktų kokybę, brėžiniai ir receptūros paprastai papildo- 
mi ir jų kokybės rodiklių sąrašu, kurį turėdamas produktas gali būti 
vienareikšmiškai nustatytas. Kuriant organizaciją, būtina turėti ir jos 
išsidėstymo erdvėje planą, kuris taip pat išreiškiamas brėžiniu, rodan- 
čiu pastatą, kuriame įsikuria organizacija, ir įrengimų išdėstymą pa- 
talpose. Štai čia į planavimą turi įsiterpti organizavimas, nes įrengimų 
išdėstymas jau priklauso ne tiek nuo technologinio proceso operacijų 
nuoseklumo, kiek nuo to, kaip bus sudaryti žemiausiojo valdymo hie- 
rarchijos lygio pirminės produktą darančių darbininkų grupės. Sie- 
kiant, kad tų grupių vadovai būtų atsakingi už visas priemones, kurios 
būtinos sėkmingam darbui, taigi ne tik už pavaldinius, bet ir už jų 
naudojamus įrengimus bei užimamas patalpas su visais inžineriniais 
tinklais, tos pirminės grupės dėstytinos tam tikrose aiškiai apribotose 
erdvėse, kurias kartais verta net atskirti sienomis. Tik atlikus šį orga- 
nizavimo funkcijai priklausantį darbą, organizacijos planavimas gali 
būti tęsiamas toliau: numatomas įrengimų bei įvairių inžinerinių tink- 
lų išdėstymas. Paskui jau gali būti pereinama prie organizavimo: ku- 
riama materialinė organizacijos bazė: parenkamos arba statomos pa- 
talpos, įsigyjami ir sumontuojami įrengimai bei imami telkti 
darbininkai. Tuo ir baigiamas organizacijos, kaip naujo darinio, pla- 
navimas ir organizavimas, po kurio reikia imtis jos nuolatinės veiklos 
planavimo ir organizavimo. Norėdami suformuluoti kasdienines dar- 
bo užduotis darbininkams remdamiesi visos organizacijos operaty- 
viais planais, turėsime remtis produkto darymo planu — technologinio 
proceso operacijų seka bei pirminės darbininkų grupės planu — visų 
darbininkų darbo vietų išdėstymu. Tačiau tokiu atveju mums pritrūks 
sąsajos tarp visos organizacijos operatyvaus plano ir kiekvieno darbi- 

ninko darbo plano. Visos organizacijos operatyvioje veikloje siekiami 
rodikliai turi būti išskaidyti visiems organizaciją sudarantiems valdy- 
mo struktūros daliniams ir jų sudėtinėms dalims iki paties žemiausio 
lygio. Ir tik žemiausiojo lygio junginių operatyvūs darbo planai gali 
būti individualių darbininkų darbo planų, kasdieninio darbo užduočių 
sudarymo pagrindu. 

Kaip matyti, perėjimas nuo ilgalaikių visos organizacijos planų 
prie kiekvienam darbuotojui nustatytų kasdieninių užduočių, kurias 
vykdant būtų pasiekti tie ilgalaikiai organizacijos tikslai ir būtų lai- 
duota sėkminga organizacijos veikla, gana sudėtingas, todėl prieš 
pradėdami veikti, organizacijų vadovai paprastai parengia arba pasi- 
renka tam tikrą operatyvaus darbo planavimo sistemą. Nors ta siste- 
ma turi savo ypatybių, organizacijoms teikiant skirtingus produktus, 
didžiausią įtaką tos sistemos pagrindams turi veiklos mastai. Papras- 
čiausiai operatyvaus darbo planavimo sistema atrodo esant masi- 
niams veiklos mastams, nes remiasi vienu aiškiai nustatytu rodikliu — 
darbo ritmu, reiškiančiu laiko tarpą tarp dviejų vienodų produktų 
padarymo. Technologai turi taip sukomponuoti masiniais mastais 
daromų produktų technologijas, kad daugumai operacijų atlikti reika- 
lingas laikas būtų lygus ritmo trukmei, o didesnės trukmės operacijos 
būtų ilgesnės sveiką skaičių kartų, kad joms atlikti reikėtų įrengti tą 
darbo vietų skaičių — tai vadinama darbo srovės sinchronizavimu. 
Konkrečios užduotys kiekvienai darbo vietai gali būti ir nenustato- 
mos, nes kiekvienas darbininkas, praėjus vieno ritmo laikotarpiui 
sulaukia savo darbo vietoje naujo gavinio kitai savo darbo operacijai. 
Šiokių tokių paskaičiavimų ir nukrypimų nuo ritmo prisireikia, kai 
tam tikrose darbo vietose atliekamų operacijų darbo imlumas yra 
keliskart didesnis už ritmą. Planavimui supaprastėjus, labai sudėtin- 
gas tampa organizavimas — griežto takto laikymosi visose darbo 
grandyse laidavimas bei ypač darnus visų priežiūros darbų vykdy- 
mas. Operatyvaus darbo planavimo sistema esant serijiniams veiklos 
mastams yra labai sudėtinga dėl to, kad vienu metu daroma ne viena 
kelių produktų partija ir reikia laiduoti du dalykus: produktų partijos 
padarymą numatytu laiku bei visų darbininkų nuolatinį aprūpinimą 

darbu, kad būtų racionaliai panaudotos visos tiek darbininkų, tiek 
įrengimų galimybės. Kadangi darant produktus partijomis tenka per- 
derinti įrengimus ir darbininkui pasirengti naujam darbui, reikšmin- 
gas tampa laikas, reikalingas tam pasirengti, techninėse instrukcijose 
vadinamas pradžios-pabaigos laiku. Jis ir yra vienas svarbiausių 
veiksnių kartu su padarytos produkto dalies verte, apskaičiuojant op- 
timalų kiekvienos dalies partijos dydį. Kiekvienos dalies kiekvienos 
partijos darymo pradžia priklauso nuo numatytos produktų partijos 
darymo pabaigos, dalies apdorojimo iki tol, kol ji bus įtraukta į pro- 
duktą, laiko bei produkto jau su įtraukta dalimi apdorojimo laiko. 
Dalies apdorojimo laikas skaičiuojamas ne tik įvertinant technologi- 
joje numatytą savybių keitimo laiką, bet ir tarpoperacinio pragulėji- 
mo sandėlyje laiką, kuris tampa būtinas serijinėje gamyboje. Skirtu- 
mas tarp visos produktų partijos užbaigimo ir tam tikros operacijos 
pradžios laiko vadinamas pralenkimu, kuris ir tampa vienu iš svar- 
biausių išeities duomenų operatyviam darbo planavimui. Konkreti 
užduotis darbininkui suformuluojama atsižvelgiant į operacijos pra- 
lenkimo laiką ir darbininko užimtumą kitais darbais. Taigi, operaty- 
viai planuojant darbą serijinėje gamyboje, reikia įvertinti pastovius 
duomenis apie kiekvieną produkto dalį, kiekvieną jos darymo opera- 
ciją ir nuolat kintančius duomenis apie kiekvienos dalių partijos būk- 
lę bei darbo vietų užimtumą darbu. Šioje vadybos srityje jau seniai 
vaisingai taikomi matematiniai modeliai. Ikikompiuteriniais laikais 
tam būdavo naudojamos sudėtingos kartotekos tiek operatyvaus pla- 
navimo daliniuose, tiek kiekvienoje produkto darymo grandyje, da- 
bar tam parengta kompiuterinės programos. Operatyvus darbo plana- 
vimas, esant vienetiniams veiklos mastams, vykdomas panašiai kaip 
esant serijiniams tik dėl to, kad kiekvienas produktas daromas atski- 
rai, o ne partijomis. Ekonomiškai neverta dėti didelių pastangų te- 
chnologiškai darbui parengti ir dauguma planuoti reikalingos infor- 
macijos apie pralenkimus sukuriama remiantis patirtimi. Visas 
darbas planuojamas remiantis operacijų medžio modeliu, kuriame 
kiekvienos atskirai daromos produkto dalies technologinių darymo 
operacijų seka vaizduojama kaip medžio šaka, tam tikroje vietoje 

įsijungianti į iš daugelio dalių susidedantį produktą, kurio tolesnės 
darymo operacijos vaizduojamos, kaip medžio kamienas. 

Nagrinėjant planavimo klausimą, būtina atkreipti dėmesį į pla- 
čiausiai žinomą grafiškai išreikštų planų rūšį - tinklinį planavimą. 
Tinklinis planas sudaromas iš dviejų elementų: rodyklių, vaizduojan- 
čių darbus, ir rutuliukų, vaizduojančių įvykius. Įvykiu tinkliniuose 
planuose laikomas sąlygiškai jokio laiko neužimantis momentas, ka- 
da atsiranda nauja, anksčiau nebuvusi kokybė, t. y., kai baigiamas 
kažkoks darbas. Kadangi nauja kokybė atsiranda tik atlikus tam tikrą 
darbą, tai tinklinis grafikas ir sudarytas iš rutuliukų, sujungtų rodyk- 
lėmis, o kadangi vienas įvykis gali būti kelių darbų pradžia arba keli 
darbai, atliekami lygiagrečiai, gali baigtis vienu įvykiu, planas vizua- 
liai primena iš pradžių platėjantį, o paskui siaurėjantį tinklą, praside- 
dantį vienu įvykiu ir besibaigiantį kitu (žr. 10 pav.). 

Nors kiekvienas planas gali būti išreikštas būtinų atlikti darbų 5ą- 
rašu, tinklinis grafikas ypač patogus tuo, kad jis vaizdžiai parodo dar- 
bus, kurie gali būti atliekami lygiagrečiai vienu metu. Antrasis svarbus 
tinklinio plano pranašumas yra tas, kad atlikus nesudėtingus skaičia- 
vimus galima atrinkti tą darbų grandinę, kuri lemia viso darbų komp- 
lekso trukmę. Kadangi ta grandinė paprastai apima apie penktadalį 
visų darbų, vadovas gali sutelkti savo dėmesį tik tiems darbams, gero- 
kai sutaupydamas savo laiką ir pastangas.Ta grandinė paprastai vadi- 
nama kritiniu tinklinio plano keliu. Ir trečiasis tinklinio plano prana- 
šumas yra tas, kad jis gali būti lengvai stambinamas ir smulkinamas: 
bet kuris išskaidytas į smulkesnes dalis darbas gali būti pavaizduotas 
tinklinio grafiko pavidalu ir įterptas į buvusios rodyklės vietą. Ir, at- 
virkščiai, bet kurį tinklinį grafiką galima pavaizduoti viena rodykle, 
jungiančia darbų pradžią ir pabaigą vaizduojančius įvykius, ir tą ro- 
dyklę įterpti į sudėtingesnį darbų kompleksą vaizduojantį tinklinį gra- 
fiką. Dėl šių priežasčių tinkliniai planai laikomi geriausiais įrankiais, 
planuojant labai sudėtingus darbų kompleksus, atliekamus dalyvaujant 
daugeliui vykdytojų. Dabar jiems sudaryti ir darbui su jais yra pareng- 
tos kompiuterinės programos, jungiamos į programų ar projektų val- 
dymo programų kompleksus. 

L = 16 


R=8 LL=7 R=9 
0 1 FINANSAVIMAS 4 10 MED IAGŲ BANDOMAJAI 
0 2 DARBO GRUPĖS SUDARYMAS GAMYBAI GAVIMAS 
2 3 ORG.PROJEKTOPARENGIMAS 5 10 ĮRANGOS IR ĮRANKIŲ GAVIMAS 
2 4 "MED IAGŲ BANDYMUI 6 9 ĮRENGIMŲ GAVIMAS 
U SAKYMAS 8 10 DARBUOTOJŲ MOKYMAS 
2 5 |RANGOSIR ĮRANKIŲ 9 10 ĮRENGIMŲ MONTAVIMAS 
U SAKYMAS 10 11 BANDOMOJI GAMYBA 
2 6 |RENGIMŲU SAKYMAS 11 12 TECHNOLOGIJOS TIKSLINIMAS 
3 7 MED IAGŲ GAMYBAI 7 12 MED IAGŲ GAMYBAI GAVIMAS 
U SAKYMAS 12 13 PIRMŲJŲ PRAMONINIŲ 
3 8 DARBUOTOJŲ PAVYZD |Ų GAMYBA 


KOMPLEKTAVIMAS 


Skaičiai po rodyklėmis DARBO TRUKMĖ 

Lz ANKSČIAUSIAS DARBO BAIGIMO LAIKAS 
L,  VĖLIAUSIAS DARBO BAIGIMO LAIKAS 

R LAIKO REZERVAS, KIEK GALIMA VĖLUOTI 


10 pav. Naujo technologinio proceso įgyvendinimo tinklinis grafikas 


Klausimai pasitikrinti: 

1. Kaip gali būti išreikštas planas? 

Kokios yra planų įvairovės? 

Kokios turi būti organizacijos strategijos sudedamosios dalys? 








=> :R 


Kuo vertinga tinklinė plano išraiška? 

13. DARBO SKATINIMAS 


Suplanavus darbus ir sukūrus žmonių grupę, aprūpintą viskuo, 
ko reikia, kad tas planas būtų įgyvendintas, suorganizavus (organiza- 
vimas aprašytas skyriuje apie organizacijos valdymo struktūrą), rei- 
kia pasiekti, kad žmonės imtų daryti tai, kas suplanuota. Klausimas, 
kaip elgtis, kad žmonės darytų tai, ką vadovas suplanavo, visada kėlė 
rūpestį praktikams ir buvo vadybos teoretikų nuolat nagrinėjamas. 

Mokslinės vadybos raidos pradžioje teoretikai šį klausimą siejo su 
vadovo iš aplinkos gautomis ar pačių išlavintomis galiomis ir gebėji- 
mu jomis naudotis. Nagrinėdami vadovų veiklos praktiką, jie sudarė 
sąrašą galių, kurias išlavinęs ir teisingai naudodamas vadovas gali 
sėkmingai suburti pavaldinius vykdyti jo priimtus sprendimus. Įvairio- 
se vadybos knygose galima rasti tokias vadovo galias: teisinę, atlygio, 
žinių, pavyzdžio, atstovo, prievartos ir apgaulės. Teisinė vadovo galia 
keisti pavaldinio elgesį atsiranda teisiškai įforminus žmogaus ir orga- 
nizacijos santykius, pasirašius darbo sutartį, kurioje įsitraukiantis į or- 
ganizaciją asmuo įsipareigoja vykdyti savo vadovybės nurodymus. 
Atlygio galia atsiranda vadovui įsipareigojus sumokėti už pavaldinio 
atliktą darbą. Žinių arba žinojimo, kartais vadinama eksperto, galia 
atsiranda pavaldiniui įsitikinus, kad vadovas yra labai svarbus jo sėk- 
mingam gyvenimui organizacijoje reikalingų žinių, kurių gauti iš kitur 
būtų neįmanoma arba labai sunku, šaltinis. Pavyzdžio galia atsiranda, 
kai vadovas pasirodo pavaldiniui esąs sektinas pavyzdys. Atstovo galia 
atsiranda, kai žmogus supranta, jog vadovas, spręsdamas bendrus or- 
ganizacijos reikalus už jos ribų, sprendžia ir tam žmogui svarbius 
klausimus, arba kai spręsdamas vidinius reikalus pabrėžia dalykus, 
ypač svarbius tam žmogui. Prievartos galia atsiranda, kai vadovas pa- 
rodo galįs sukelti kokią nors rimtą grėsmę įprastam žmogaus gyveni- 
mui organizacijoje, jeigu nebus vykdoma jo valia. Na ir apgaulės galia 
atsiranda, kai vadovas nenorinčiajam vykdyti jo sprendimų asmeniui 
pateikia klaidinančių žinių arba apie laukiamą pasitenkinimą paklusus 
jo valiai, arba apie laukiamus nemalonumus nepaklusus. Suprantama, 
kad naudojant pirmąsias galias, pavaldinys savo noru paklūsta vadovo 

valiai, o dvi paskutiniąsias — prieš savo valią. Taigi čia jau iškyla do- 
rovinis klausimas. 

Vadybos suvokimo perversmą padarė amerikiečių psichologas 
Daglas Makgregoras 1960 m. išleistoje knygoje „Žmogiškoji įmonės 
pusė“ (D. McGregor, The human side of enterprise) paskelbęs savo 
„teoriją Y“. Jo nuomone, tuometinėje praktikoje plačiausiai paplitę 
valdymo pagrindai rėmėsi nuostata, kad žmogus iš prigimties yra tin- 
gus bei vengiantis prisiimti atsakomybę, ir todėl, siekiant vaisingo 
darbo“. Pavadinęs tokius valdymo pagrindus „teorija X“, D. Makgre- 
goras juos griežtai paneigė, pareikšdamas, kad kiekvienas žmogus 
pats turi įgimtą veiklos poreikį bei atsakomybės jausmą, o tingus ir 
neatsakingas darbe darosi tik todėl, kad su juo elgiamasi kaip su to- 
kiu. Todėl jis pasiūlė tuos valdymo pagrindus keisti naujais, kuriuos ir 
pavadino „teorija Y“. Ši teorija remiasi nuostata, kad žmogui būdinga 
ir veiklos poreikis, ir atsakomybės jausmas, todėl vadovo uždavinys 
yra sudaryti tokias sąlygas, kad pavaldinys suprastų, jog geriausias 
būdas patenkinti savo poreikius, dėl kurių jis įsitraukė į organizaciją, 
yra vykdyti vadovo valią. Taip D. Makgregoras pagrindinį dėmesį 
įtakos pavaldinio elgesiui klausimu perkėlė nuo vadovo ir jo galių į 
pavaldinį ir jo poreikius. Norėdamas savo nuostatas pateikti įtikina- 
miau, D. Makgregoras turėjo giliau panagrinėti žmogaus poreikius ir 
jų taikymo galimybes vadyboje. Nagrinėdamas juos rėmėsi psichiatro 
ir psichoterapeuto Eibramo Maslou (Abraham Maslow) žmogaus po- 
reikių hierarchine klasifikacija, dažnai vaizduojama piramidės pavida- 
lu ir vadinama „Maslou piramide“. Pagal E. Maslou, pagrindiniai 
žmogaus poreikiai yra fiziologiniai, susiję su pačia jo išgyvenimo ga- 
limybe: maisto, drabužių, stogo virš galvos. Patenkinus fiziologinius 
poreikius, pagal E. Maslou, svarbiausias žmogui tampa saugumo po- 
reikis. Vienas vadybos klasikų, norėdamas parodyti, kad tie du porei- 
kiai yra būdingi ir svarbiausi visiems gyviems padarams, yra pasakęs, 
kad žmogų, kaip ir asilą, galima valdyti arba morka iš priekio, arba 
lazda iš užpakalio. Po saugumo poreikio, pagal E. Maslou, eina po- 
reikis priklausyti bendrijai, būti priimtam į sau panašių būrį, mėgautis 

bendravimu. Patenkinus priklausymo poreikį, pagal E. Maslou, žmo- 
gui svarbu patenkinti pagarbos ir meilės poreikį — norą būti ne tik pri- 
imtam į bendriją, bet ir išskiriamam joje, gerbiamam ar mylimam. Ir 
aukščiausias E. Maslou poreikių hierarchijoje yra savęs realizavimo 
poreikis, kuris, autoriaus manymu, lietuviškai ir rusiškai dažnai ne- 
tiksliai vadinamas saviraiška. E. Maslou šį poreikį pavadino se/f“ 
actualization ir paaiškino didžiosiomis raidėmis: The MAN MUST BE 
what HE CAN BE, t. y. žmogus turi būti tuo, kuo jis gali būti. Raiška 
tėra tik išorinis kažko žymėjimas, parodymas, galįs būti ir nesusijęs su 
esinio ar reiškinio esme, o E. Maslou aiškiai pabrėžia savo esmės su- 
radimą ir įsikūnijimą joje. 

Išgyvenimo poreikiai nuo seniausių laikų skatino žmogų ieškoti 
aplinkoje maisto, rūbo, būsto, o įgijus tam tikrų produktų gamybos 
sugebėjimų suformavo savitą žmonių santykių būdą — produktų, ku- 
rių pasidarydavo daugiau, negu pačiam reikia, mainus į kitų padary- 
tus jam reikalingus perteklinius produktus. Vėliau, atsiradus pini- 
gams, fiziologiniai poreikiai įgavo pinigų poreikio pavidalą ir sudarė 
galimybes vadovui pažadėtais už darbą pinigais keisti pavaldinio 
elgesį. Žmogaus elgesio keitimas, įvairiais būdais naudojant pini- 
gus — mokant darbo užmokestį, premijas, komisinius, už kai kurias 
darbuotojui suteikiamas paslaugas, skiriant organizacijos akcijų ir 
kt. — dažnai literatūroje vadinamas ekonominiais valdymo metodais. 

Daugeliui žinoma, jog norėdamas, kad pavaldinys ką nors pada- 
rytų, vadovas dažniausiai įsako arba paprastai pasako. Bandomas 
susieti su kokiais nors žmogaus poreikiais įsakymas sukelia tam tikrų 
sunkumų, siekiant, kad jis atitiktų „teoriją Y“, nes paprastai jis su- 
prantamas beveik kaip tam tikra prievarta, žmogaus teisių pažeidi- 
mas. Tuos sunkumus pavyksta įveikti susiejus jį su žmogaus saugu- 
mo poreikiu, kuris dabar dažnai būna labai svarbus įsitraukiant į 
organizaciją, kaip į tam tikrą mažesnę ir geriau suprantamą erdvę, 
saugančią žmogų nuo įvairių gresiančių pavojų. Įsitraukdamas į or- 
ganizaciją, žmogus savanoriškai prisiima tam tikrus apribojimus: 
darbo laiką ir vietą, darbo tvarką, būtinybę turėti vadovą. Tenkinda- 
mas saugumo poreikį, žmogus leidžia vadovui keisti jo elgesį įsaky- 

mu, ir ne tik įsakymu, o ir instrukcijomis, standartais, normomis ir 
kitomis priemonėmis, literatūroje dažniausiai vadinamomis administ- 
raciniais, organizaciniais ar teisiniais valdymo metodais. 

Meilės ir pagarbos poreikį tenkindamas vadovas gali keisti žmo- 
gaus elgesį tam tikromis pagarbos apraiškomis: asmeniškomis ar vie- 
šomis padėkomis, diplomais, garbės (pasižymėjimo) raštais, atminti- 
nomis dovanomis, tam tikrais pagarbos ritualais, visu tuo, kas 
vadinama moralinėmis paskatomis, kurių paveikumas dabar dažnai 
be pagrindo sumenkinamas. Savęs lyginimas su kitais ir noras pa- 
siekti tą patį, ką kiti pasiekė, yra vienas iš svarbiausių žmogaus tobu- 
lėjimą skatinančių veiksnių. Amerikiečių vadybos literatūroje dabar 
galima rasti daugybę pavyzdžių, kaip organizacijose renkami geriau- 
si įvairių profesijų darbuotojai, o pas mus dažnai vadybininkų, o ne 
darbuotojų, nevertinamų taikomų moralinių paskatų įvairovė tiesiog 
stebinanti: nuo padėkos laiškų šeimai, pasižymėjimo diplomų, dide- 
lių portretų darbo vietoje ar prie pagrindinio įėjimo į organizaciją iki 
firminių kepurėlių, pilnų ženkliukų su nugalėtojo portretu ir užrašu 
the best, ir net iki teisės visą mėnesį statyti savo automobilį į firmos 
vadovo automobilio vietą. 

Savęs realizavimo poreikis aiškiausiai tenkinamas tobulinant sa- 
vo įgūdžius patraukliausioje veiklos srityje. Vadovui tai suteikia ga- 
limybę daryti įtaką pavaldinio elgesiui, pašalinant iš darbo jam nepa- 
traukliausias dalis arba, atvirkščiai, papildant darbą patraukliomis. 
Žinoma, kad būtent darbo turinys dažnai lemia jauno žmogaus pasi- 
renkamą būsimąją profesiją, o susisiejęs su ja, įgijęs Žinių ir įgūdžių 
žmogus dažnai tiesiog nebedrįsta net pagalvoti apie kitokį darbą. Ka- 
dangi šis poreikis yra aukštesnio lygio, tai jei turimas darbas laiduoja 
žmogui ir jį patenkinantį gyvenimo lygį, ir saugumą, keisdamas dar- 
bo turinį pagal darbuotojo poreikius, vadovas gali daryti jam nemen- 
ką įtaką. Naudojimasis šiomis paskatomis vadybos literatūroje daž- 
niausiai vadinamas socialiniais ir psichologiniais valdymo metodais. 

Yra ir prasmingesnė savęs realizavimo poreikio tenkinimo gali- 
mybė — mėgautis ne savo darbo turiningumu, o jo rezultatų reikalin- 
gumu kitiems ir supratimu, kad jokį kitą darbą dirbdamas savo išto- 

bulintų, Dievo ar gamtos duotų gebėjimų vaisingiau panaudoti ir ge- 
riau įprasminti savo gyvenime negalėsi. Vadovas nuolat tai pabrėž- 
damas ir sudarydamas sąlygas įsitvirtinti darbuotojų sąmonėje korpo- 
racinei kultūrai, besiremiančiai tarnavimo organizacijos darbo 
vaisiaus vartotojo poreikiams nuostatomis, taip pat gali veikti paval- 
dinio elgesį (žr. 11 pav.) 


POREIKIAI VADYBOS METODAI KONKRETŪS POVEIKIO BŪDAI 
Darbuotojų, kaip vadybos dalyvių, 
supratimas 

11 pav. Žmogaus poreikiai, vadybos metodai ir vadybos poveikio būdai 


Būtina atkreipti dėmesį į tai, kad kiekviena paskata turi iš kitų ją 
išskiriančių pranašumų bei trūkumų. Pinigai, kurie dabar Lietuvoje 
lemia ne tik žmogaus išgyvenimo, bet ir daugumos kitų poreikių ten- 
kinimo galimybes, yra labai stipri, dažnai būna pati stipriausia, našaus 
ir kokybiško darbo paskata. Be to, iš visų paskatų jie vieninteliai turi 
kiekybinę išraišką, todėl nesunku palyginti jų sąnaudas su rezultatais 
ir keisti poveikio stiprumą. Antra vertus, jų poreikis yra labai egois- 
tiškas ir gali supriešinti žmogų su organizacija. Reikia taip pat Žinoti, 
kad žmogų dirbti skatina ne patys pinigai, o jų gavimo taisyklės — už 
ką kiek pinigų galima gauti, todėl jos turi būti kruopščiai parengtos, 
plačiai paskelbtos ir jų griežtai laikomasi. Taip pat pinigai yra vienin- 
telė paskata, kurios ištekliai yra riboti, todėl reikia iš anksto parengti 

aiškius jų naudojimo pagrindus ir palikti atsargas tiems atvejams, kai 
tik juos naudojant bus tegalima įveikti iškilusias nenumatytas kliūtis. 
Įsakymas ir kitos saugumo poreikiu besiremiančios paskatos yra ge- 
resnės tuo, kad jos yra vienintelės tiesioginės — tiesiai ir aiškiai išreiš- 
kia, ko vadovui reikia. Būdamas įsipareigojęs jo klausyti, pavaldinys 
ima keisti elgesį net negalvodamas, kokius savo poreikius, įvykdęs 
nurodymą, galės patenkinti. O taikant kitas paskatas, pavaldinys nori 
vieno, o vadovas kito, ir abu tie norai pavaldinio sąmonėje turi būti 
palyginti bei suderinti. Todėl saugumo poreikiu besiremiančios pa- 
skatos yra greičiausiai veikiančios ir daugiausia naudojamos valdant 
kasdieninę veiklą bei iškilus grėsmėms. Didžiausias jų trūkumas, kad 
jos slegia pavaldinį, silpnina jo savarankiškumą bei kūrybiškumą. 
Darbo turinys, kaip paskata, geresnis tuo, kad pats savaime yra skati- 
nantis dirbti, leisdamas vadovui taupyti savo pastangas. Blogas jis yra 
tuo, kad turiningo darbo poreikis yra ne mažiau egoistiškas kaip pini- 
gų, todėl labai besimėgaujantys savo darbu asmenys gali sukelti stiprų 
pasipriešinimą bet kokioms naujovėms ir net visai sąžiningai savo 
asmeninius poreikius imti laikyti neginčijamais darbo ir visos organi- 
zacijos reikalavimais. Dėl to ypač sunku valdyti kūrybinį darbą dir- 
bančias menininkų ir mokslininkų organizacijas. Gyvenimo prasmė, 
kaip paskata, savo stiprumu su jokiomis kitomis nepalyginama — vis- 
kas, kas žmonijos istorijoje buvo padaryta svarbaus, buvo daroma ne 
už pinigus, ne iš baimės ir ne iš noro pasimėgauti darbu, o būtent sie- 
kiant įprasminti savo gyvenimą. Tik didžiausia nelaimė yra ta, jog dėl 
to padaryti ir didieji žygdarbiai, ir didieji nusikaltimai (prisiminkime 
kad ir fašizmą bei bolševizmą) — viskas priklauso nuo žmogaus verty- 
binių nuostatų. Todėl vadovas nuolat turi turėti omenyje, kad orienta- 
cija į už organizacijos ribų esančio vartotojo poreikių tenkinimą yra ir 
paskata, ir darbuotojo vertybines orientacijas formuojantis veiksnys. 
Nors žmonės kartais patys būna neįsisąmoninę savo poreikių ir jų hie- 
rarchijos, jie turi visus minėtus poreikius, o jų aktualumas jiems pa- 
tiems priklauso ir nuo gyvenimo sąlygų, ir nuo jų išsilavinimo bei 
žmogiškosios brandos ir net nuo nuotaikos. Taigi vadovas turi suge- 
bėti naudoti visas paskatas ir taikyti jas pagal darbo aplinkybes bei 

darbuotojo poreikių hierarchiją tą akimirką, kada vadovas imasi veikti 
pavaldinio elgesį. 

Klausimai pasitikrinti: 

1. Kuo D. Makgregoro „teorija Y“ skiriasi nuo vadovo galių teorijos? 

2. Kokius E. Maslou klasifikacijoje išskirtus poreikius tenkina 
pinigai, įsakymas ir darbo turinys? 

3. Kuo geri ir kuo blogi įvairūs vadybos metodai? 

4. Kokius vadybos metodus turi geriausiai įvaldyti vadovas? 


14. DARBO PASKATŲ VEIKSMINGUMO 
DINAMIKA 


Savanoriško žmonių bendro darbo pradžioje dažniausia paskata 
buvo galimybė gauti bendromis pastangomis sukurto vaisiaus, sume- 
džioto žvėries, atitekančio vandens, surinktų vaisių, įsirengto būsto 
dalį, o veiksmai buvo derinami tarpusavyje prisitaikant. 

Išaugus žmogaus gamybiniam pajėgumui, ne tik turtui, bet ir be- 
laisviui tapus vertingu plėšikų grobiu, žmonija įžengė į gana ilgą isto- 
rinį prievartinio darbo tarpsnį, kuriame svarbiausias valdymo įrankis 
buvo įsakymas, o paskata jį vykdyti - smūgis lazda. Taigi pirmasis 
žmogaus poreikis, buvęs valdant bendrą darbą, tikriausiai saugumo. 

Paaiškėjus vergų darbo nevaisingumui ir keliamoms suirutėms 
ėmus griauti visuomenės pagrindus, buvo pradėta remtis fiziologi- 
niais žmogaus poreikiais. Vergai paversti baudžiauninkais, kurie 
gaudavo žemės sklypelį, kuriame galėjo prasimanyti sau maisto, arba 
kurie gaudavo maisto iš žemės savininko, kuriam dirbo. Tą žemės ir 
maisto kiekį jau šiek tiek imta sieti su darbo rezultatais. Bendram 
darbui savininko laukuose valdyti, matyt, iš įpročio dar ilgą laiką 
buvo taikomi tas pats įsakymas ir ta pati lazda. Svarbiausiu valdymo 
įrankiu tada tapo bažnyčių diegiamos vertybinės orientacijos, bes1- 
remiančios Žmogaus gyvenimo prasmės poreikiu. Iš vadovo pozicijų 
vertintina katalikiška pažiūra į darbą, kai reikalaujama nevogti, tingė- 
jimas yra viena iš didžiųjų nuodėmių, kai skatinamas nuolankumas 
net blogam šeimininkui, nes Dievas žino, kam kokį šeimininką duoti. 
Monoteistinė religija yra nepaprastai geras valdymo įrankis, įrodęs 
savo veiksmingumą per keliolika Europos istorijos šimtmečių. Nuo- 
statos, kad visa, taigi ir kiekvieno vadovo, valdžia yra iš Dievo, ver- 
tingumo vadovui aiškinti nereikia. O krikščioniškoji nuostata apie 
vienintelį trumpą žemiškąjį, be jokių vilčių reinkarnuoti gyvenimą, 
kuris turi būti skirtas kentėti, pagal kurio rezultatus nusipelnysi am- 
žiną dangų arba amžiną pragarą, matyt, turėtų būti laikoma vienu iš 
didžiausių žmonijos vadybinės minties šedevrų. Jei prie to pridėsime, 
kad tai minčiai įtvirtinti naudotos visos visų menų, nuo muzikos iki 

architektūros, galimybės veikti per pasąmonę, gausime tiesiog pa- 
vyzdinį gyvenimo prasmės naudojimą valdymo praktikoje. 

Esminis darbo našumo augimas sietinas su pilietiniu žmogaus iš- 
laisvinimu iš darbo priemonių, pirmiausia žemės, savininko valios ir 
su darbo jėgos virtimu preke, kurios savininkas gali ją parduoti už 
pinigus, kapitalistinėje gamyboje. Taip prasidėjo pinigų, kaip paska- 
tos, vyravimo laikotarpis. Skaitytojo dėmesį dar kartą reikia atkreipti 
į tai, jog skatina ne patys pinigai, o taisyklės, kuriomis remiantis jie 
mokami už darbą. Teisingai sakoma, kad pinigai skatina dirbti tik tol, 
kol nepatenka į kišenę, o patekę į ją jau skatina ieškoti, kur juos ge- 
riausiai išleisti. Ėmus mokėti už darbą, pirmą kartą po kelių žmonijos 
siai viską, ko reikėjo gyvenime, darbas tapo pagrindinis jos gerovės 
šaltinis, buvo išlaisvintas nuo grubios, net fizinės, prievartos, nors 
marksistai teisūs, kad buvo įvesta ekonominė prievarta. Kad ir kaip 
būtų, žmogaus gyvenimo lygio susiejimas per pinigus su jo darbo 
rezultatais, vystantis žmonijos gamybinėms jėgoms, suvaidino ne 
mažesnį vaidmenį negu mokslo ir technikos revoliucija. Žinoma, 
normalaus eilinio žmogaus pinigų poreikis yra ribotas: trejų pietų 
nesuvalgysi, kelių kostiumų neužsivilksi, net dviem mašinomis iš 
karto nevažiuosi. Šeštajame ir septintajame dešimtmečiuose JAV 
buvo plačiai žinoma stratifikacijos teorija, kuri turėjo paneigti mark- 
sistinę klasių teoriją. Buvo skelbiama, kad pagal gyvenimo lygį JAV 
visuomenė susisluoksniuoja kaip sluoksniuotas pyragas į, atrodo, 
septyniolika sluoksnių — „stratų“. Tose „stratose“ sumišę įvairiais 
nuosavybės ryšiais su gamybos priemonėmis susiję žmonės, todėl 
K. Markso teorija nebeturi pagrindo. Mat vienoje „stratoje“ galima 
kartu rasti ir kvalifikuotą samdomą darbininką, ir smulkų savininką, 
turintį vieną kitą samdinį, kitoje — kartu yra turtingesnis savininkas ir 
gerai apmokamas vadybininkas, pagal K. Marksą irgi samdinys. O 
jau išradėjai, sporto ir populiaraus meno „žvaigždės“ esą iš viso su- 
jaukia marksistinį pasaulį. Rašoma čia apie tai tiktai todėl, kad vie- 
name iš amerikiečių verstame tekste apie šią teoriją buvo pateikti 
duomenys plataus tyrimo, kuris rodė, jog daugiau nei aštuoniasde- 

šimt procentų amerikiečių miršta toje pačioje „stratoje“, kurioje g1- 
mė, likę kilo aukštyn arba smuko žemyn. Pakilimo aukštyn priežas- 
tys, pasirodo, esą keturios: sėkminga santuoka, palikimas, sėkmė 
biržoje ir talentas, leidžiąs sukurti vertingą naują darbo vaisių. O dar- 
bo užmokesčio už kasdieninį įtemptą darbą šiame sąraše nėra, ir nėra 
todėl, kad jis čia visai neveikia kaip paskata — žmogus paprasčiausiai 
nenori per daug plėšytis, jei gyvena pakenčiamai, taip pat, kaip kiti, į 
kuriuos jis yra ir nori būti panašus. Apie dešimt metų vėliau darbo 
užmokesčio skatinančio poveikio tyrimai buvo atlikti dvidešimt aš- 
tuoniose stambiose tuometinės Vakarų Vokietijos firmose. Išvados 
buvo tokios: darbo užmokestis visai neskatina darbo našumo kėlimo 
ir jo kokybės gerinimo, jis skatina tik norą dirbti kenksmingomis są- 
lygomis. Jei gerai organizuotoje gamyboje žmogus nori padidinti 
savo darbo našumą nors penkiais procentais, jis turi arba daryti pen- 
kiais procentais daugiau kas dieną, arba dešimčia procentų daugiau 
kas antrą. Ir už tokias pastangas jis tegaus penkis procentus prie pa- 
kankamai didelio atlyginimo. Panaši padėtis ir su kokybe, kuriai rei- 
kalavimai, esant gana smulkiam darbo pasidalijimui, yra nustatomi 
tokie, kad laiduotų deramą galutinę vaisiaus kokybę, ir bet koks da- 
rymas geriau, negu reikia, tiesiog beprasmis — jo niekas net nepajus. 
Visiškai kas kita su darbu kenksmingomis sąlygomis — čia žmogus, 
šiais laikais ėmęs daug labiau rūpintis savo sveikata, vieną kartą turi 
nuspręsti, eis jis į tokį darbą ar neis. Todėl, jei tokį darbą būtina atlik- 
ti, reikia pasiūlyti patrauklų masalą, skatinantį kuriam laikui surizi- 
kuoti. Taip ir susiklosto darbo užmokesčio politika. Kalbą apie pini- 
gų skatinantį poveikį geriausia baigti septintajame dešimtmetyje 
paskelbta amerikiečių psichologo Frederiko Hercbergo (F. Herzberg) 
vadinamąja dviejų veiksnių teorija. Išnagrinėjęs daugiau kaip dvi 
dešimtis veiksnių, turinčių įtakos žmogaus požiūriui į darbą, jis juos 
visus suskirstė į dvi dalis: higieną ir paskatas. Prie higienos jis pri- 
skyrė tuos veiksnius, kurie turi būtinai patenkinti turimus žmogaus 
poreikius. Skatinantį poveikį, deja, priešinga, atstūmimo nuo darbo, 
linkme higienos veiksniai ima sukelti, jei jie yra nepatenkinami. Pa- 
skatos yra veiksniai, kurie gerina žmogaus požiūrį į darbą, žadina jo 

pastangas našiau ir kokybiškiau dirbti. Darbo užmokestį 
F. Hercbergas priskyrė higienai. Taigi dvidešimtojo amžiaus pabai- 
goje, išsivysčiusiose šalyse pakilus gyvenimo lygiui, darbo užmokes- 
tis teskatino vieną vienintelį dalyką — norą užimti pareigas su pat- 
raukliu darbo užmokesčiu. Vadybininkai visu balsu prabilo apie 
paskatų dirbti krizę. 

Supratus, kad pinigai prarado svarbiausios paskatos dirbti našiai 
ir kokybiškai vaidmenį, naujausio požiūrio vadybos teoretikai padarė 
vieną iš didžiausių klaidų vadybos mokslo istorijoje — nusprendė, kad 
svarbiausia paskata bus darbo turinys, ir pagrindiniu darbo motyvų 
krizės sprendimo būdu buvo paskelbtas darbo paįvairinimas. Papras- 
čiausia jo apraiška — vadinamoji rotacija, kai darbininkai periodiškai 
keitėsi darbo vietomis. Buvo atlikta daug tyrimų, norint nustatyti to 
keitimosi periodiškumą tam, kad ir darbas nenusibostų, ir turimi įgū- 
džiai nebūtų prarasti. Buvo atlikti ir sudėtingesni tyrimai, vienas iš 
tyrėjų buvo norvegų mokslininkas J. Torsrudas (J. Thorsrud). Buvo 
nustatyta, kad žmogų darbe erzina menka reikalingų įgūdžių įvairovė 
ir trumpa darbo operacijos trukmė; neaiškūs darbo rezultatai; neaiški 
darbo reikšmė: kokią įtaką žmogaus darbas turi galutiniams ben- 
driems rezultatams; labai griežtas visų darbo ypatybių reglamenta- 
vimas ir nebuvimas galimybių ką nors pakeisti pagal savo galimybes 
ir norus; blogas grįžtamasis ryšys —- menkos galimybės sužinoti, kas 
darbe pasisekė, kas ne. Tyrimų pagrindu buvo pasiūlyti ir svarbiausi 
socialinio projektavimo (social engineering) būdai: vertikalus darbų 
jungimas, kai į vieną sujungiamos ir pavedamos vienam darbuotojui 
kelios viena paskui kitą einančios darbo operacijos. Antrasis horizon- 
talus darbų jungimas, kai prie pagrindinės gavinio vertimo produktu 
operacijos priskiriamos bei pavedamos vienam darbuotojui ir pagal- 
binės arba aptarnavimo operacijos: darbo priemonių derinimo, prie- 
žiūros ir net remonto, gavinio, darbo eigos ir produkto kokybės kont- 
rolė, kėlimo ir gabenimo bei kitokie darbai, taip pat grupinis darbas. 
Plačiai nuskambėjo švedų automobilių gamybos bendrovės „Volvo“ 
sprendimas statyti maždaug du kartus brangesnę negu konvejerinė 
gamyklą. Joje visas darbas buvo suskaidytas į dalis, skiriamas gru- 

pėms po 15-18 žmonių. Grupės pačios sprendžia, kaip pasidalyti 
darbą grupės viduje. Tokia gamykla ėmė veikti 1972 m. Kalmaro 
mieste ir pasirodė esanti veiksminga. Šis sprendimas turi esminę 
reikšmę, suprantant darbo skatinimo problemas ir jų sprendimą: 
įmonės vadovai lėšas skyrė ne pinigais darbininkams kompensuoti 
darbo nepatrauklumą, o tam, kad būtų sudarytos ne geriausiai te- 
chniškai pagrįstos sąlygos, o tokios, kurios būtų patrauklios darbi- 
ninkams, kad būtų sudarytos sąlygos darbininkams dirbti taip, kaip 
jiems labiausiai patinka. Nors ir būtina, kad vadybininkas gerai žino- 
tų visus galimus darbo įvairinimo būdus, kad mokėtų sumažinti dar- 
bo nepatrauklumą, tą laikotarpį, kai ši kryptis vyravo vadybos moks- 
le, laikau vadybos gėda - žmogus neturi eiti į darbą kaip vaikas 
žaisti; darbas yra ir daug svarbiau, ir daug rimčiau. Teisingai įvertinti 
šį laikotarpį (maždaug 1960-1930 m.) vadybos teorijoje ir praktikoje 
galima remiantis žinomo rusų sociologo Vladimiro Jadovo pasaky- 
tais žodžiais: „Jei jau pačių kūrybingiausių profesijų žmonės, moks- 
lininkai ir menininkai, sako, kad teturi tik penkis nuošimčius 
džiaugsmo savo darbe, tai ko norėti mums, paprastiems mirtingie- 
siems. Ir ar ilgai dar kvailinsime mūsų jaunimą pasakėlėmis apie ne- 
paprastą darbo proceso patrauklumą? Vienintelis darbo patrauklumo 
šaltinis yra tas, kad jo produktai kažkam reikalingi“. 

Taigi mes atėjome prie išvados, kad pagrindinė paskata šiuolaiki- 
niam išsilavinusiam žmogui, viso pasaulio piliečiui dirbti, ir ne bet 
kaip dirbti, yra savo darbo produktais, reikalingais kitiems žmonėms, 
įprasminti savo gyvenimą. Vadybos teorija ir praktika buvo papildyta 
nauju įrankiu — korporacine kultūra. Kiekviename vadybos vadovėlyje 
atsirado skyrius „Valdymas korporacine kultūra“. Organizacijos kor- 
poracinė kultūra yra tas vertybinių orientacijų laukas, kuris skiria ją 1š 
kitų organizacijų ir kuris nukreipia kiekvieno organizacijos nario elge- 
sį bendrų tikslų linkme, kaip magnetinis laukas nukreipia įelektrintą 
dalelę. Korporacinės kultūros svarbos didėjimas šiais laikais siejamas 
su organizacijos veiklos aplinkos kitimo greičio ir nenuspėjamumo 
didėjimu bei žmogaus priklausomybės nuo organizacijos stiprėjimu. 
Kai aplinka yra pastovi arba kinta pagal žinomus dėsningumus ir žmo- 

gus gali vadovautis vien savo asmeniniais interesais, žmonių santykius 
pakankamai gerai, nepažeisdami niekieno interesų gali reguliuoti pini- 
giniai rinkos santykiai. Kai aplinka yra tokia pati, kaip anksčiau minė- 
ta, bet ima lemti kolektyviniai žmonių interesai, tarpusavio santykiai 
geriausiai reguliuojami bendru susitarimu, kuris šiais laikais dažniau- 
siai įforminamas teisiškai ir jo laikymasis laiduojamas tam tikromis 
sankcijomis. Kai gyvenimo aplinka yra smarkiai ir nenuspėjamai kin- 
tanti, žmonių santykiams reguliuoti nebelieka jokio kito pagrindo, kaip 
tik per ilgus amžius kolektyvinio proto sukurtos dorovinės normos. 
Mat pinigais daug, ypač naujų reiškinių pasekmių negalima įvertinti, o 
teisinės normos remiasi praeities patirtimi, kuri irgi dažnai neatitinka 
naujų sąlygų. O dorovinės vertybės ir normos yra labai universalios, 
gali būti taikomos įvairiausiomis sąlygomis, o ir remiasi amžių patik- 
rintomis nuostatomis. Kadangi dauguma žmonių dėl savo siauros spe- 
cializacijos pavieniui negali pateikti vartotojui reikalingo produkto, už 
kurį tas vartotojas suteiktų pragyvenimo šaltinį, jie noromis nenoromis 
turi susirasti organizacijas, kuriose jų asmeniniai sugebėjimai galėtų 
būti vaisingiausiai panaudojami ir pasidaro labai priklausomi nuo tų 
organizacijų. O pačių organizacijų veiklos aplinka dabartiniais laikais 
apibūdinama kaip nuolatos sparčiai ir nenuspėjamai kintanti. Taigi 
tokiomis sąlygomis žmogaus ir organizacijos santykiams vaisingai 
reguliuoti tinkamiausios lieka dorovinės vertybės ir normos, kurios yra 
svarbiausias organizacijos korporacinės kultūros sukuriamas valdymo 
įrankis. Organizacijos stengiasi sukurti jas iš kitų skiriančios korpora- 
cinės kultūros pagrindus ir paskleisti juos tarp organizacijos narių. 
Daugelis organizacijų tiksliai suformuluoja savo korporacinės kultūros 
nuostatas tam tikro manifesto (corporate culture statement) pavidalu ir 
išspausdinusios įteikia kiekvienam priimamam darbuotojui, o visą te- 
kstą ar pagrindinius nuostatus eksponuoja dailiai apipavidalintus ma- 
tomose vietose. Pagrindiniais korporacinės kultūros nuostatų teiginiais 
vadovai nuolat remiasi, cituoja juos tvarkomuosiuose dokumentuose, 
kalbėdami viešai bei asmeniniuose pokalbiuose su pavaldiniais. 

Kaip rodo daugelis korporacinės kultūros veiksmingumo tyrimų, 
veiksminga korporacinė kultūra paprastai remiasi aiškiai išreikštais ir 
paskelbtais nuostatais šiose srityse: 


pirmiausia organizacijos paskirties - tenkinti savo teikiamais 
vaisiais vartotojų poreikius; 

organizacijos strateginių nuostatų visomis veiklos kryptimis, 
nukreipiant žmogų ilgalaikių tikslų linkme ir žiūrint į jį kaip 
į ilgalaikį bendradarbį; 

problemų sprendimo technologijų ir procedūrų (čia ypač 
svarbi nuostata dėl darbuotojų dalyvavimo valdymo darbe); 
darbo užmokesčio principų; 

profesinio kilimo organizacijoje (karjeros) politikos; 
vertinamų veiklos ir elgesio ypatybių; 

tiesiogiai nesusijusios su darbu paramos žmogui; 
visuomeninės organizacijos veiklos (labdaros, kultūros, 
sporto rėmimo); 

išskirtinių vaizdo ypatybių (spalvos, aprangos ir kt.). 


Baigiant šį skyrių, reikia dar kartą pakartoti, kad bet kokio val- 
dymo įrankio paveikumas priklauso ir nuo situacijos, ir nuo skatina- 
mojo ypatybių, net nuotaikos skatinimo akimirką. Todėl, žinodamas 
bendriausias tiesas apie visus tuos įrankius ir jų paveikumo kitimo 
kryptis, vadovas turi mokėti taikyti visus galimus įrankius, kad visa- 
da galėtų pasiekti tą, ką reikia, kad ir kokios būtų aplinkos sąlygos 1r 
pavaldinio nuostatos bei nuotaikos. 








Klausimai pasitikrinti: 

1. Kada ir kodėl pinigai prarado veiksmingiausios darbo paskatos 
vaidmenį išsivysčiusiose šalyse? 

2. Kokia yra F. Hercbergo dviejų veiksnių teorijos esmė? 

3. Kokie yra darbo įvairinimo būdai? 

4. Kokie yra veiksmingos korporacinės kultūros pagrindiniai 


nuostatai? 

15. KONTROLĖ IR REGULIAVIMAS 


Kad nebūtų trikdomi skaitytojai, susipažinę su teoriniais vady- 
bos pagrindais, skaitydami vadybos literatūrą anglų ar rusų kalbomis 
bei lietuviškus jų vertimus, šiame skyriuje bus nagrinėjami abu val- 
dymo darbai sudarantys vadybos funkciją, vadinamą „kontrole“, lai- 
kant darbo rodiklių nustatymą ne kontrolės, o planavimo sudėtine 
dalimi. Kaip rodo tyrimai, dėl pačios savo prigimties kontrolė arba 
tikrinimas yra bene didžiausią pavaldinių nepasitenkinimą sukeliantis 
vadovo darbas. Žmogus, dirbantis darbą, kurį moka dirbti, visada 
pats puikiai žino, kaip jam pavyko darbą atlikti, taigi nei jam, nei 
darbų sėkmei laiduoti jokios vadovo kontrolės nereikėtų. 

Kontrolė — tai esamos būklės lyginimas su norima, todėl vadovo 
pareiga yra kuo aiškiau ir tiksliau išreikšti, kokios būklės jis norėtų. 
Deja, per dažnai vadovo nurodymai skamba panašiai į lietuvių pasa- 
kos karaliaus įsakymą: „Nueik ten, nežinau kur, atnešk tą, nežinau 
ką“. Todėl vadovas turi įsisąmoninti, kad duodamas kiekvieną nuro- 
dymą turi nustatyti laiką, kada jis turi būti įvykdytas; kiekį, kiek dar- 
bo produktų turi būti padaryta; kokybės reikalavimus, kuriuos turi 
atitikti darbo produktas, ir įvairių išteklių sąnaudas, kiek jų gali būti 
sunaudota, vykdant užduotį. Savaime suprantama, kad aiškiausiai ir 
lengviausiai patikrinama, ar nurodymas buvo atliktas laiku, taip pat 
darbo produktų kiekis. Vykdytojui dažnai pakankamai aiškus ir ne- 
sunkiai įvertinamas atitikimas kokybės reikalavimams. Dėl savo įvai- 
rumo ir vertinimo skirtumų kebliausiai nustatomos išteklių — me- 
džiagų, energijos, darbo, darbo priemonių- sąnaudos, kurios 
bai priklauso ne tiek nuo paties vykdytojo, kiek nuo numatyto pro- 
dukto darymo technologinio proceso bei įvairių išteklių kainos rinko- 
je. Vykdytojui gali kilti neaiškumų ne tik dėl įvairių išteklių sąnaudų, 
bet kartais net ir dėl kokybės, ypač jei jo darbo rezultatai sudėtingiau 
derinasi su anksčiau dirbusiųjų, ir bendro rezultato kokybei patikrinti 
reikia specialių techninių priemonių. Tada vykdytojas gali imti abe- 
joti ir tuo, ar darbas jau baigtas, ar dar ne. Taigi vadovo įsikišimas 

tampa būtinas ir visai nesusiejant jo su nepasitikėjimu vykdytojo 
mokėjimu dirbti ir padorumu. 

Siekiant, kad būtų panaikintas tas „prigimtinis“ kontrolės nepa- 
trauklumas tiek vadovui, tiek vykdytojui, vėl reikia atsakyti į pagrin- 
dinį vadybos klausimą: „Koks veiksmo (šiuo atveju kontrolės) tiks- 
las?“. Tada pasidaro aišku, jog kontroliuojama siekiant, kad darbas 
būtų atliktas kokybiškai, laiku 1 mažiausiomis visų išteklių sąnau- 
domis, o tai rūpi ir padoriam vykdytojui, ir padoriam vadovui. Taigi 
kontroliuoti reikia, siekiant laiku pastebėti galimus nukrypimus nuo 
numatytų sąlygų, pateikiant užduotį. Sunkiau įvertinamos įvairių dar- 
bo veiksnių derinių pasekmės ir atsitiktinės nesėkmės tiek vykdytojui 
dirbant, tiek ir vadovui rengiant bei pateikiant užduotį. Reikėtų ne- 
pamiršti, kad vadovas, pateikdamas užduotį, pabrėžia tai, ką jis mano 
esant svarbiausia, o vykdytojas didžiausią dėmesį kreipia 1 tai, ką jis 
suprato esant svarbiausia imdamasis darbo, o tie dalykai ne visada 
sutampa. Todėl vadybos išmintis: ,,Nesvarbu, ką vadovas norėjo pa- 
sakyti ir ką pasakė, svarbu, ką pavaldinys suprato“ — dar kartą pa- 
grindžia kontrolės būtinumą norint išvengti nesusikalbėjimo. Todėl 
vadovas kontrolę turi suprasti kaip veiksmą, siekiant apsaugoti orga- 
nizaciją, taigi ir patį vykdytoją, nuo galimų nesėkmių. Tokia nuostata 
jis turi nuoširdžiai vadovautis ir išaiškinti pavaldiniams, kad jų dar- 
bas kontroliuojamas ir jų pačių labui. 

Deja, per dažnai vadovai nesupranta kontrolės esmės ir mėgauja- 
si ja kaip viena vaizdžiausių savo valdžios apraiškų, tuo tiesiog erzin- 
dami ir įžeidinėdami padorius darbuotojus. Antra vertus, kai darbuo- 
tojų ir organizacijos tikslai gerokai nesutampa, pavaldiniai ima 
pažeidinėti organizacijos interesus, saugodami savuosius. Ir vienu, ir 
kitu atveju darbuotojai nori išvengti kontrolės, nukreipti tikrintojo 
dėmesį nuo savo veiklos nesklandumų. Tyrimais nustatyta keletas 
kontrolės vengimo būdų. Paprasčiausias iš jų — žinių apie savo darbą 
ar jo rezultatus iškraipymas, apgaulė, melavimas, tiesos slėpimas. Yra 
ir sudėtingesnių. Pavyzdžiui, devynioliktame amžiuje Anglijos gele- 
žinkelio darbuotojų pirmą kartą taikytas biurokratinis elgesys. Nie- 
kaip nesugebėję pasiekti, kad būtų patenkinti jų reikalavimai, profsą- 

jungų vadai rado gausybę netikslumų įvairių darbuotojų darbo inst- 
rukcijose ir patarė jiems, nekreipiant dėmesio į sveiką protą, tiesiog 
paraidžiui vykdyti visus jose įrašytus reikalavimus. Kaip ir reikėjo 
tikėtis, geležinkelių darbas staiga sutriko. Didelių nelaimių išvengti 
pavyko tik todėl, kad viršininkai patys ėmė pažeidinėti instrukcijas ir 
vadovavo remdamiesi sveiko proto reikalavimais, kiekvieną kartą 
patys versdami nukrypti nuo instrukcijų besipriešinančius pavaldinius 
ir atsakomybę už pasekmes viešai prisiimdami sau. Administracija 
buvo priversta pasiduoti. Ir dabar nesąžiningi arba neprotingų vadovų 
vadovaujami darbuotojai neretai turi galimybę pasiekti savo organiza- 
cijai (aišku, ir jos vadovybei) prieštaraujančius tikslus, prisidengdami 
ne tiek svarbių, kiek formaliai įteisintų organizacijoje galiojančių rei- 
kalavimų vykdymu. Kitas kontrolės vengimo būdas, vadinamas stra- 
teginiu elgesiu, yra visai priešingas pirmajam, kai vykdytojas, nesi- 
skaitydamas su kasdieniniais reikalavimais, juos pažeisdamas, siekia 
galutinio rodiklio, pagal kurį jo veikla gerai vertinama. Puikus to pa- 
vyzdys — „socializmo“ principo „planas — bet kokia kaina“ vykdymas. 
Kadangi gamybos apimties plano vykdymas būdavo pagrindinis viso- 
keriopos įmonės gerovės laidas, ta kaina tapdavo ir žema produkcijos 
kokybė, ir saugumo technikos, ir gamtosaugos reikalavimų pažeidi- 
mas. Biurokratiškai elgiantis, pakenčiamas svarbiausių tikslų pažei- 
dimas, ir, gresiančiam pavojui neištikus, laiduojama ilgalaikė ramybė. 
O strategiškai elgiantis, vardan svarbaus galutinio tikslo pakenčiami 
kasdieniniai nemalonumai, kuriuos, palyginti su tikslu, žmogus laiko 
tiesiog smulkmenomis. 

Kaip dirbama, dažnai galima pakankamai tiksliai įvertinti stebint 
darbo eigą, žinoma, jei stebėtojas pakankamai gerai supranta tą darbą, 
bet visą laiką stebėti — per didelė gaišatis. Stebėjimas puikiai tinka no- 
rint nustatyti, ar darbas jau baigtas, ar ne, taigi —- darbų pabaigos laiką. 

Tiek atlikto darbo kiekį, tiek kokybę tiksliausiai nustatyti galima 
matuojant, kai tas kiekis ar koks nors kokybės požymis palyginamas, 
naudojant matavimo įtaisą (liniuotę, ruletę, svarsčius, svarstykles bei 
kt.), sukurtą pagal tam tikro matavimo vieneto etaloną. Taip gaunama 
pati tiksliausia ir aiškiausiai (skaičiais) išreikšta darbo kiekio arba ko- 


124 


kybės požymio reikšmė, iš karto nukreipianti tikrintoją, kokius veiks- 
mus gali reikėti atlikti, jei užduotis vykdoma arba jau įvykdyta blogai. 

Dar vienas tikrinimo būdas yra visiems žinomas — buhalterijoje 
taikomas registravimas, kai kiekvienas įvykęs pokytis yra pažymi- 
mas arba tam tikruose dokumentuose, arba grafikuose, arba dabar, 
išplitus šiuolaikinėms informacinėms technologijoms, skaičiavimo 
mašinų atmintyje. 

Kokybės valdymo vadovėliuose minimas ir skaičiavimo būdas, 
kai matavimo ar registravimo būdais gautos žinios apie tam tikrus 
kokybės požymius, suradus jų matematinę priklausomybę, paverčia- 
mos aiškesne išraiška, nurodančia kažkokio darbo vaisiaus kokybę. 
Istoriškai ne per seniausiai, kol metrologai nebuvo sukūrę matavimo 
priemonių, ir tokie plačiai žinomi bei vartojami transporto priemonių 
kokybės požymiai, kaip galingumas ir greitis, galėjo būti nustatyti tik 
skaičiuojant. 

Žinomas dar vienas savitas kontrolės būdas, vadinamas organo- 
leptiniu, kai tikrinama remiantis žmogaus pojūčių suteikiamomis 
žiniomis apie daikto kokybės požymius. Vaizdingiausias pavyzdys — 
skonio ir kvapų degustacija. Galimi ir kitokie žmogaus pojūčių pa- 
naudojimo atvejai. „Iš akies“ kalviai gana tiksliai nustato kalamo 
metalo temperatūrą, o klausa muzikoje tampa pagrindiniu kontrolės 
įrankiu. Vieno lakūnų rengimo treniruoklio autorius pasakojo, kad 
pakviestas susitikti su studentais Antrojo pasaulinio karo padangių 
asas Pokryškinas niekaip negalėjo studentams papasakoti jam svar- 
biausių valdymo skydelio rodyklių išdėstymo ir paaiškinti, 1 ką jis 
labiausiai žiūrėdavo. Jis, esą, pasakęs maždaug taip: „Aš nežiūrėda- 
vau į skydelį, o dairiausi aplinkui ir ieškojau ore priešo lėktuvų. Va- 
riklio sūkius man rodė kairysis pakinklis, aukštį - diafragma, greitį — 
saulės rezginys“ ir panašiai. Taigi pats darbuotojas, pasijutęs bendros 
su darbo mašina sistemos dalimi, gali išmokti savo pojūčiais kontro- 
liuoti darbo eigą ir kokybę. 

Literatūroje minimas ir sociologinis kontrolės būdas, kai dėl 
įvairių darbo produkto ar jo darymo proceso ypatybių apklausiami 
vartotojai arba darbo proceso dalyviai. Šis būdas, viena vertus, gali 

būti pats nepatikimiausias, nes dažnai būna nulemtas akimirkos nuo- 
taikos, kita vertus, gali būti pats vertingiausias, nes tiesiogiai išreiš- 
kia pagrindinio organizacijos gyvybingumo laiduotojo, jos produkto 
vartotojo, požiūrį. Todėl apklausas reikia rengti ir atlikti labai rūpes- 
tingai, 0 jų rezultatais remtis atsakingai ir atsargiai. 

Kai reikia įvertinti įvairius kokybės požymius atspindinčių ro- 
diklių visumą, palyginti keletą vienos paskirties produktų, arba įvai- 
rios paskirties produktus palyginti pagal vieną kokybės požymių rūšį, 
taikomas ekspertizės būdas. Šiuo būdu vertinti gali didelę patirtį tu- 
rintys aukštos kvalifikacijos profesionalai, kurie atrenkami pagal tam 
tikrus kriterijus, atsižvelgiant į produktų savybes ir jų vertinimo ki- 
tais būdais galimybes. 

Būtina atkreipti dėmesį į kai kurias kontrolės ypatybes įvairiose 
organizacijose. Pirmiausia į paslaugų darbo eigos ir kokybės kontro- 
lę. Primintina, kad paslaugą reikėtų suprasti kaip bendrus vartotojo ir 
paslaugos tiekėjo veiksmus, kurie atliekami gydant, mokant, konsul- 
tuojant. Paslaugos nereikėtų painioti su savarankiškais jos tiekėjo 
veiksmais, kurie atliekami valant drabužius, taisant techniką, remon- 
tuojant būstą. Jie yra gryniausia gamyba. Kiekvienam aišku, kad tarp 
žmogaus, teikiančio paslaugą, ir vartotojo susikuria labai asmeniški 
ryšiai, kuriems būtinas visiškas pasitikėjimas. O tam pasitikėjimui ir 
darnaus bendradarbiavimo santykiams bet koks įsikišimas 1š šalies 
gali labai pakenkti, kiekvienai pusei jis gali pasirodyti arba kaip ne- 
pasitikėjimas paslaugos tiekėju, arba kaip vartotojui galintis kelti 
įvairius pavojus neleistinas smalsavimas apie jo reikalus. Paslauga 
turi ir dar vieną svarbią ypatybę — vartotojas iš paslaugos tiekėjo gali 
reikalauti ir tam tikrų nukrypimų nuo organizacijoje galiojančios 
tvarkos bei kokybės reikalavimų. O kadangi kiekviena organizacija 
turi tenkinti savo darbo vaisiaus vartotojo poreikius, gali kilti keblu- 
mų tiek darbuotojui, tiek tikrintojui, o kiek gi leistina nukrypti. Todėl 
vienas iš svarbiausių ir naudingiausių paslaugos kontrolės būdų yra 
vartotojų apklausa. Dabar, šiuolaikinėms informacinėms technologi- 
joms nepaprastai išplėtus galimybes rinkti ir saugoti įvairiausias Ži- 
nias, šis būdas bus labai populiarus. Tik čia reikia prisiminti, kad 

vartotojas dažniausiai nepajėgus visapusiškai išnagrinėti ir įvairių 
darbo eigos, ir galutinių darbo vaisiaus kokybės požymių ir linkęs 
savo nuomonę reikšti dviejų, daugiausiai trijų lygių vertinimais: ge- 
rai arba blogai, patiko arba nepatiko, kartais įterpiant — vidutiniškai 
arba pusėtinai. Todėl vadovai turi rasti vartotojų išsilavinimo lygį 
atitinkančius požymių pavadinimus ir pateikti skirtingo jų lygio ap- 
raiškų pavyzdžių, kad vartotojo įvertinimai būtų naudingi, ieškant 
darbo tobulinimo krypčių. Kita vertus, kad darbuotojas nepasijustų 
visai organizacijos nevaržomas ir neimtų savivaliauti, kelti pavojų 
geram jos vardui, vadovui negalima atsisakyti ir išorinės, jo paties ar 
paskirto kontrolieriaus kontrolės, nuolat stebint, periodičkai apeinant, 
pasidomint, ar nereikia pagalbos. 

Kovos su jau minėta tarpininkavimo technologijas taikančioms 
organizacijoms būdinga organizacijos suskaidymo grėsme sėkmin- 
gumą labai sustiprino informacinių technologijų išplėstos kontrolės, 
taikant registravimą, galimybės. Štai viena savo metu garsi pasauli- 
nė, konsultacijas teikianti organizacija iš visų savo savarankiškai su 
vartotojais bendraujančių darbuotojų, dirbančių įvairiausiuose pasau- 
lio kraštuose, reikalaudavo kas savaitę į centrinės būstinės duomenų 
bazę pateikti kiekvienos dienos darbo ataskaitas, aprašant atliktus 
darbus kas pusę valandos. Nežinia, ar jas kas nagrinėja, ar ne, bet 
grėsmė bet kada grįžti prie darbuotojo turėtų susitikimų su įvairiais 
vartotojais tyrimo išlieka, ir tai gerokai sulaiko nuo pagundos atlikti 
organizacijai kenksmingus veiksmus. O iki šiuolaikinių informacinių 
technologijų atsiradimo — kas galėjo svajoti apie tokias visuotinės 
kontrolės galimybes? 

Skaitytojui, matyt, jau aiškūs sunkumai kontroliuojant intelekti- 
nio produkto kūrimo darbą. Sunkumai kyla iš to, kad tas darbas, 
vykstantis smegenyse, visiškai negali būti stebimas iš šalies. Yra 1r 
kitokių sunkumų: pirmiausia būdamas labai asmeniškas, reikalaujan- 
tis didžiulio susikaupimo kūrybinis darbas ypač priklauso nuo dar- 
buotojo nuotaikos — jo eigą gali visiškai sutrikdyti susierzinimas, 
sukeltas ne tik kokio nors negrabaus įsikišimo iš šalies, bet net ir ašt- 
raus garso, per daug atkreipiančio į save dėmesį. Antra, dėl dar per 

menko kūrybinio protinio darbo turinio ir veiksmų mokslinio ištyri- 
mo dažnas kūrėjas ne tik negali sau aiškiai pasakyti, kiek darbo pada- 
ryta ir kiek dar liko, bet net ir paaiškinti, ką ir kaip jis dabar daro. 
Deja, yra taip, kaip yra, o vadovas, kuriam tenka valdyti intelektinius 
produktus kuriančių darbuotojų bendriją, nori nenori turi atlikti visus 
savo darbus, taigi ir kontroliuoti jų eigą tam, kad kiekvienas darbas 
būtų laiku ir kokybiškai atliktas. Įvertinus tai, kas pasakyta, intelekti- 
nius produktus kuriančių organizacijų vadovai, siekdami gauti kont- 
rolei būtinų žinių, organizacijos gyvenimo norma, jos korporacinės 
kultūros dalimi paverčia periodinius darbuotojų seminarus, skirtus 
pagrindinėms darbo problemoms nagrinėti. Jų metu, pagrindžiant tai 
visų darbuotojų, ypač mažiau patyrusių, profesinio ugdymo poreikiu, 
reikalaujama ataskaitų apie pagrindinių darbų vykdymo eigą, kurių 
svarbiausia dalis yra žinios apie organizacijai sukurtus naujus inte- 
lektinius produktus. Iš tų žinių vadovas susidaro vaizdą apie darbo 
būklę ir gali imtis reikalingų veiksmų. Prašoma taip pat papasakoti ir 
apie patirtas sėkmes bei nesėkmes, sutiktus sunkumus ir būdus, kaip 
jie buvo įveikti, taip pat ir kitus dalykus, pranešėjo manymu, galin- 
čius būti naudingais ugdant organizacijos narių asmeniškas ir visos 
organizacijos bendras kūrybines galimybes. 

Veiksmai, kuriuos reikia atlikti pasirodžius, kad kažkas vyksta 
ne taip, kaip numatyta, paprastai reikalauja papildomų išteklių, kurių 
atsargas vadovai turi numatyti, planuodami bet kokią veiklą. Valdant 
produkto darymo eigą, dažniausiai prireikia papildomo laiko ir darbo 
pajėgumo: reikia iš naujo peržiūrėti darbų eiliškumą, perskirstyti 
darbus vykdytojams. Valdant produkto kokybę — daugiau žinių, nes 
dažnai tam, kad būtų pataisytas sugadintas produktas, žinių reikia 
gilesnių ir platesnių, negu tam, kad sukurti technologinį jo darymo 
procesą. Savaime suprantama, kad taisant reikia atlikti papildomus 
darbus, o jiems taip pat būtini ir pajėgumas, ir laikas. Visi reguliavi- 
mui reikalingi ištekliai turi ir vertinę išraišką, taigi jų atsargos gali 
būti sudaromos pinigų pavidalu, nors anksčiau minėtiems darymo ir 
kokybės valdymo veiksmams būtina numatyti laiko atsargų. Taigi 
reguliavimas yra papildomų veiksmų numatymas būklei pataisyti, 

išteklių atsargų veiksmams atlikti suradimas bei viso tų veiksmų val- 
dymo ciklo realizavimas. Kaip jau buvo minėta, tikrinimo darbai pa- 
prastai būna pavedami specialiai paskirtiems darbuotojams, turin- 
tiems reikalingų žinių ir aprūpintiems būtinomis darbo priemonėmis. 
Būdingas tokių darbuotojų pavyzdys — buhalteriai, tikrinantys eko- 
nominių reiškinių vyksmą. Daugelyje pramonės įmonių išskiriami ir 
darbo bei produkto kokybės kontrolieriai, net sudaromi specialūs 
techninės kontrolės skyriai ar departamentai. Reguliavimo veiksmai 
reikalauja žymiai gilesnio teorinio pasirengimo bei didesnės patirties, 
todėl įvairiose organizacijose jos vykdomos skirtingai. Dažnai būna 
parengiami specialūs reglamentai, kuriuose numatoma, kas ką turi 
daryti, įvykus būdingiems nukrypimams nuo numatytos darbo eigos. 
Žinoma ir daug įvairių sričių inspektorių, kurie greta tikrinimo įga- 
liojimų turi įgaliojimus ir atlikti tam tikrus, griežtai reglamentų nu- 
matytus reguliavimo veiksmus. Reguliuoti rengiami ir specialūs ope- 
ratyvaus valdymo pasitarimai (dispečeriniai, penkių minučių), 
kuriuose iškilę nesklandumai sprendžiami atsakingų darbuotojų ko- 
lektyvinio protinio darbo būdu. Dabar, išplėtojus informacinių te- 
chnologijų įvairovę, šį darbą galima atlikti ir nepaliekant savo darbo 
vietų. Kartais (dažniausiai valdant gabenimą) kontrolės ir reguliavi- 
mo darbai koncentruojami vieno specialiai parengto darbuotojo, dis- 
pečerio, arba sukurtos dispečerinės tarnybos rankose. Dažniausiai 
reguliavimas sudaro didžiąją linijinio, o ir kiekvieno žemiausio lygio 
vadovo darbo dalį. Remdamiesi savo paties atliktos arba iš kitų kont- 
rolierių gautais kontrolės duomenimis, jie turi nuspręsti, kokie bus 
būtini atlikti būklės atitaisymo veiksmai, bei turi įgyvendinti juos 
savo pavaldinių pastangomis. 

Klausimai pasitikrinti: 

1. Kokie trys etapai sudaro vadybos funkcijos, vadovėliuose anglų 
kalba vadinamos control arba controlling, turinį? 

2. Koks yra kontrolės tikslas? 

3. Kokiais būdais galima kontroliuoti darbą? 

4. Kaip atliekamas nukrypimų nuo norimos būklės šalinimas — 
reguliavimas? 


16. TEISINIS VADYBOS SANTYKIŲ 
REGULIAVIMAS 


Organizacijos vadovybei parengus savo valdymo struktūrą ir Ži- 
nant, kiek kokius darbus dirbančių darbuotojų reikės, galima imtis 
kurti organizaciją, telkti joje žmones. 

Susidomėjęs organizacijos kvietimu dirbti, žmogus ateina tartis 
dėl būsimo darbo ir kitų gyvenimo organizacijoje sąlygų. Visateisiu 
organizacijos nariu jis tampa pasirašęs su jos vadovybės atstovu dar- 
bo sutartį. Darbo sutarties klausimą, kaip ir daugelį kitų dalykų, ku- 
riuose tyčia ar netyčia gali būti pažeisti piliečio interesai, paprastai 
imasi teisiškai reguliuoti valstybė. Darbo santykiai daugelyje valsty- 
bių, kaip ir Lietuvoje, reguliuojami vadovaujantis keturiais pagrindi- 
niais principais. 

Pirmasis darbo santykių reguliavimo principas — darbo sutarties 
šalių lygybė. Jis garantuoja pretendentui teisę kelti savo reikalavimus 
ir sąlygas, gauti visą jo apsisprendimui reikalingą informaciją ir fik- 
suoti darbo sutartyje svarbius jam susitarimo momentus. 

Antrasis principas —- draudimas vienašališkai keisti sąlygas, dėl 
kurių šalys susitarė. Kadangi gali smarkiai pasikeisti sutartyje konk- 
rečiai nenustatytos sąlygos tiek organizacijos, tiek darbuotojo įtakos 
srityje, darbuotojui suteikiama teisė nutraukti darbo sutartį, įstatymui 
nustatant tik jo tvarką. 

Trečiasis principas —- galimybė darbdaviui nutraukti darbo sutartį 
tik pagal įstatymo nustatytus pagrindus. Kadangi organizacija yra 
visapusiškai stipresnė už pavienį darbuotoją (turi nepalyginamai 
daugiau lėšų, materialinių vertybių, informacijos, įgaliojimų dispo- 
nuoti įvairiais ištekliais) ir gali daug labiau pažeisti žmogaus intere- 
sus negu žmogus, organizacijos, darbdavio galimybė savo iniciatyva 
nutraukti darbo sutartį yra aiškiai ir griežtai reglamentuota. O pagal 
antrąjį principą suteikiama galimybė darbuotojui nutraukti darbo su- 
tartį įstatymiškai reglamentuojama nepalyginamai mažiau. 

Ketvirtasis principas — darbuotojų lygiateisiškumas, kuris nepri- 
klauso nuo lyties, rasės, tautybės, politinių įsitikinimų, pažiūros 1 

religiją ir kitų aplinkybių, nesusijusių su dalykinėmis darbuotojų sa- 
vybėmis. 

Norinčiam įsilieti į organizaciją asmeniui gyvybiškai svarbu 
daug dalykų: tai ir darbo užmokestis, ir darbo laikas, ir pareigos, 1r 
darbo sąlygos, ir atostogų trukmė, ir socialinės garantijos, ir atsako- 
mybė, ir galimos nuobaudos, ir darbo sutarties galiojimo trukmė bei 
nutraukimo sąlygos, ir dar daug kitų dalykų. Tačiau ne dėl visų daly- 
kų reikia tartis su kiekvienu asmeniškai, yra ir nustatytų bendrai visai 
organizacijai, kiekvienam ateinančiam tik paliekant teisę sutikti su 
jais ir įsidarbinti, arba nesutikus pasiieškoti kitos organizacijos. 

Daugelyje valstybių įstatymas reikalauja, kad kiekvienoje darbo 
sutartyje besitariančios šalys privalo sulygti dėl tokių būtinų sąlygų: 
darbuotojo darbo vietos (įmonė, jos dalinys, padalinys); darbo funk- 
cijų — dėl tam tikros profesijos, specialybės, kvalifikacijos, darbo 
arba tam tikrų pareigų; darbo atlyginimo. Svarbiausieji darbo sutar- 
ties elementai yra darbo funkcijos ir darbo atlyginimas — samdytojas 
pareiškia, kam, kokiems darbams jis kviečia žmogų į organizaciją, o 
žmogus, jei sutinka imtis tų darbų, kiek nori gauti pinigų iš samdyto- 
jo. Taigi pareiginiai nuostatai, kurie buvo aptarti anksčiau, turi būti ir 
kai kuriose valstybėse yra pirmasis ir pagrindinis samdytojo bei sam- 
domojo nagrinėjimo ir derybų objektas greta siūlomo darbo atlygi- 
nimo, nes tik sutarus dėl darbo, atsiranda pagrindas tartis dėl užmo- 
kesčio už jį. 

Darbo sutartyje gali būti numatyti tik pavieniam darbuotojui 
svarbūs klausimai, bet žmogui, prisidedančiam prie organizacijos, 
turi būti žinomos ir priimtinos bendros daugeliui organizacijos narių 
veiklos sąlygos. Tie dalykai aptariami kolektyvinėje sutartyje tarp 
darbdavio arba jo įgaliotų atstovų ir samdomųjų darbuotojų atstovų. 
Kad įsijungdamas į organizaciją žmogus galėtų visapusiškai įvertinti 
sąlygas, kuriomis jis turės dirbti, Lietuvos darbo sutarties įstatymas 
reikalauja, jog, sudarydamas darbo sutartį, darbdavys arba jo įgalio- 
tas asmuo privalo supažindinti priimamą dirbti asmenį su raštiška 
kolektyvine sutartimi. Skirtingose valstybėse kolektyvinės sutarties 
turinys įvairuoja. Paprastai kolektyvinė sutartis pradedama bendrais 

samdytojo ir samdomųjų įsipareigojimais bei sutarties sudarymo, 
galiojimo terminų bei jos laikymosi tikrinimo ir ginčytinų klausimų 
sprendimo tvarkos aprašymu, dažniausiai jau įstatymo nustatytu. To- 
liau nustatomos įdarbinimo, darbo sutarties pakeitimo ir nutraukimo 
sąlygos, darbo sutarties turinys ir forma, pasiruošimo darbo sutarčiai 
pakeisti ar darbuotojui atleidisti dėl reorganizacijos laikas (laikas tarp 
pranešimo darbuotojams ir pasikeitimų pradžios), įspėjimo laikas, 
prieš nutraukiant darbo sutartį, ir išeitinės kompensacijos dydis. Dau- 
gelis šių dalykų taip pat būna valstybės įstatymiškai reglamentuoti. 

Kitoje sutarties dalyje nustatomas organizacijos darbo režimas: 
darbo dienos, savaitės, mėnesio trukmė, pamainingumas, darbo ir 
nedarbo dienų kaita, šventės, atostogos. Nustatomi ir visi nukrypimai 
nuo normalaus darbo režimo (sutrumpinta darbo diena, ne visa darbo 
savaitė, darbas pagal specialius grafikus ir kt.). Nustatomos pertrau- 
kos pavalgyti, pailsėti, asmens reikalams, nustatoma atostogų trukmė 
visoms organizacijos darbuotojų grupėms. 

Išsivysčiusiose šalyse pastaraisiais dešimtmečiais labai išpopu- 
liarėjo įvairūs darbuotojams patogesni darbo režimai: lankstus 
(/lexitime), „suspausta“ savaitė (compressed work week, arba CWW) 
ir kiti. Lankstus laikas reiškia, kad darbuotojams suteikiama galimy- 
bė pasirinkti savo darbo pradžios ir pabaigos laiką iki tam tikros va- 
dovybės nustatytos ribos. Dabartinėje praktikoje išsiskiria trys bū- 
dingi variantai: darbo pradžios ir pabaigos laikas gali būti nustatomas 
įvairiam laikotarpiui; darbo diena gali būti nevienodos trukmės (lei- 
džiama skolintis laiko atsižvelgiant į savaitės ar mėnesio darbo laiko 
fondą; vadovybė gali nustatyti laiko tarpus, kada visi darbuotojai 
būtinai turi būti organizacijoje (core time)). Įvairūs lankstaus laiko 
režimai, naudojami praktikoje, jau įgavo plačiai priimtus pavadini- 
mus, kuriuos pateiksime lankstumo didėjimo tvarka: 

1. Lankstus ciklas (flexitour) — darbuotojas gali pasirinkti savo 

darbo pradžios ir pabaigos laiką tam tikram laikotarpiui (pvz., 
savaitei ar mėnesiui), išlaikant normalią darbo dienos trukmę; 

2. Slystantis laikas (gliding time) — darbuotojas gali kaitalioti 
darbo pradžios ir pabaigos laiką kasdieną, išlaikydamas 
normalią darbo trukmę. 

3. Kintanti diena (variable day) — darbuotojui suteikiama teisė 
keisti darbo dienos trukmę, išlaikant bendrą darbo laiką il- 
gesnį periodą (savaitę, mėnesį). 

4. Kintanti diena be būtino laiko (mani/lex). Taip pat, kaip ir 
kintanti diena, tik retkarčiais reikalaujamas būtinas apsilan- 
kymas organizacijoje kelioms valandoms. 

5. Lanksti vieta (/lexiplace), kai darbuotojui leidžiama net pasi- 
rinkti darbo vietą (namuose, bibliotekoje ir t. t.). 

Labai visiems darbuotojams svarbus yra skyrius apie darbo už- 
mokestį, kuriame numatomas skirtingų darbo užmokesčių sistemų ir 
darbo užmokesčio tarifų taikymas, papildomi skatinimo pinigais būdai 
(premijos, organizacijos apmokamos paslaugos, dividendai ir kt.) ir jų 
taikymas bei kiti organizacijai būdingi užmokesčio už darbą principai. 

Svarbus yra ir skirtas darbų saugai kolektyvinės sutarties sky- 
rius, kuriame įvardijamos visos darbo vietos, kuriose nukrypstama 
nuo normalių darbo sąlygų ir apsisaugojimo nuo kenksmingo povei- 
kio žmogui jose priemonės. Paprastai prie šio skyriaus pridedamas ir 
darbo sąlygų gerinimo priemonių planas. 

Kiekvienam organizacijos nariui labai aktualus vidaus tvarkos 
taisyklių skyrius. 

Daugelis organizacijų patrauklumą dirbti didina darbuotojams 
teikiamomis socialinėmis garantijomis: pensiniu draudimu, periodi- 
niais sveikatos patikrinimais, skiepijimu nuo gripo ar kitų ligų ir kt.: 
visa tai įtraukta į socialinių garantijų skyrių. 

Svarbus kiekvienam darbuotojui ir skyrius apie darbo ginčų 
sprendimo organizacijoje tvarką. Jame nustatyti darbuotojo ir vado- 
vybės nesutarimų sprendimo būdai. 

Anksčiau minėta, kad vienu iš svarbiausių veiksnių, skatinančių 
žmones įsilieti į organizaciją ir joje vaisingai dirbti, visame pasaulyje 
pastaraisiais dešimtmečiais tapo jos vertybinių orientacijų laukas, 


134 


besiskirianti nuo kitų organizacijų korporacinė kultūra, o daugelis jos 
svarbiausių dalių būna įteisintos kolektyvinėje sutartyje. 

Įvairiose valstybėse skirtingas ne tik kolektyvinių sutarčių turi- 
nys, bet ir jų rengimo, pasirašymo bei laikymosi priežiūros procedū- 
ros. Nors vadybiniu požiūriu teisingas sprendimas būtų, kad samdo- 
mųjų vardu kolektyvinę sutartį pasirašytų tų samdomųjų išrinkti 
atstovai, daugelyje valstybių kaip administracijos partneriai sudarant 
kolektyvinę sutartį yra įteisintos profesinės sąjungos, gavusios sam- 
domųjų įgaliojimus juos atstovauti. Matyt, profesinės sąjungos liko 
istoriškai, kadangi tik joms žmonija turi būti dėkinga už kolektyvinių 
sutarčių, kaip įrankio, leidžiančio atstovauti silpnesnės darbo santy- 
kių pusės interesams, atsiradimą. Kaip žinoma, profesinės sąjungos, 
tredjunionai, atsirado Didžiojoje Britanijoje XVIII a. pabaigoje, kaip 
profesinės samdomųjų darbininkų bendrijos, siekusios geresnių dar- 
bo jėgos pardavimo sąlygų. To jos galėjo sėkmingiau siekti burda- 
mos kuo daugiau narių, sukaupdamos daugiau lėšų ir galėdamos su- 
rengti platesnio masto viešus veiksmus: piketus, demonstracijas, 
streikus. Daugelis iš jų palaipsniui ėmė pritarti marksistinei-lenininei 
teorijai ir tapo „veiksmingų klasių kovos įrankiu“. Taip profesinės 
sąjungos virto svarbus politinės kovos veikėjas, prarado daugelį ryšių 
su pavienių žmonių interesais konkrečiose organizacijose, 0 sąsajos 
su profesiniu žmogaus tobulėjimu, jo prisitaikymu prie besikeičian- 
čių darbo rinkos sąlygų jose nuo pat pradžių buvo labai menkos. 

Vienas iš svarbiausių greta darbo turinio ir užmokesčio klausimų 
įsidarbinančiam žmogui yra saugių darbo sąlygų klausimas. Žmogaus 
sveikatai, gyvybei, darbingumui įtaką, reikalaujančią kryptingų darbo 
saugos veiksmų, daro darbo sąlygos — visa darbo aplinkos veiksnių 
visuma, kurioje gali pasitaikyti ir kenksmingi veiksniai, dėl kurių po- 
veikio darbuotojai gali netekti darbingumo, sveikatos. Tie veiksniai 
gali būti fizikiniai, cheminiai, biologiniai ir psichofiziologiniai. 

+ Fizikiniai veiksniai — tai tokie, kurių pagrindą sudaro fiziki- 
niai substancijų kitimai aplinkoje, turintys neigiamos įtakos 
organizmo būsenai, pvz.: atmosferos slėgio padidėjimas ar 
sumažėjimas, aukšta arba žema temperatūra, triukšmas, vib- 

racija, elektromagnetiniai laukai, lazerinė, ultravioletinė, j0- 
nizuojančioji spinduliuotė ir kt. 

+ Cheminiai veiksniai — tai tokie, kurių pagrindą sudaro dujų, 
garų, aerozolio ar dulkių pavidalo medžiagos, chemiškai są- 
veikaujančios su organizmu ir turinčios neigiamos įtakos or- 
ganizmo būsenai, pvz.: anglies monoksidas, bitumas, degu- 
tas, gyvsidabris ir jo junginiai, ozonas, rūgštys, šarmai, 
švinas ir jo junginiai ir kt. 

+ Biologiniai veiksniai - tai tokie, kurių pagrindą sudaro gyvu- 
linės ar augalinės kilmės medžiagos, mikroorganizmai ir jų 
veiklos produktai, turintys neigiamos įtakos organizmo bū- 
senai, pvz.: grybelinių ligų, stabligės, tuberkuliozės ir kt. su- 
kėlėjai. 

+ Psichofiziologiniai veiksniai — tai tokie, kurių pagrindą suda- 
ro nervinės ir emocinės įtampos elementai, turintys neigia- 
mos įtakos organizmo būsenai, pvz.: dažni monotoniški (ste- 
reotipiniai) įtempti judesiai, priverstinė nepatogi darbo poza, 
ilgalaikė regėjimo, balso, dėmesio įtampa ir kt. 

Kad būtų galima veiksmingiau laiduoti žmonių sveikatą darbe ir 
tiksliau reglamentuoti kompensacijas bei garantijas, veikiant kenks- 
mingiems darbo aplinkos veiksniams, kai kuriose valstybėse, kaip ir 
Lietuvoje, darbo sąlygos klasifikuojamos į šešias grupes: optimalias, 
normalias, pavojingas, kenksmingas, labai kenksmingas ir ekstrema- 
lias darbo sąlygas. Atsižvelgiant į darbo sąlygų grupę įstatymais nu- 
matomos tikrinančios institucijos bei patikrinimų periodiškumas. 

Kadangi dirbant neretai įvyksta nelaimingų atsitikimų, dėl kurių 
laikinai arba visam laikui sumažėja arba prarandamas darbingumas, 
o kartais net gyvybė, didelį interesų susikirtimą gali sukelti nelai- 
mingi atsitikimai darbe. Todėl daugelyje valstybių yra griežtai įsta- 
tymais reglamentuojamas ir nelaimingų atsitikimų fiksavimas, ir ty- 
rimas, ir atsakomybė už juos bei pagalba nukentėjusiems. 

Valstybinei darbų saugos politikai vykdyti ir kontroliuoti, ar lai- 
komasi darbo ir darbo saugos įstatymų, kitų šiuos klausimus regla- 
mentuojančių norminių aktų, valstybėse kuriamos įvairios priežiūros 

institucijos. Lietuvoje prie Socialinės apsaugos ir darbo ministerijos 
yra įkurta Valstybinė Darbo inspekcija. 

Būtina atkreipti dėmesį į tai, kad įstatyminė darbo santykių bazė 
dėl greitai besikeičiančių socialinės darbo aplinkos sąlygų ir nuolat 
kylančių samdomų darbininkų reikalavimų daugelyje valstybių yra 
viena iš labiausiai kintančių teisinės sistemos dalių, todėl, spren- 
džiant konkrečius klausimus, pageidautina teisininkų konsultacija 
apie tuo metu galiojančias teisines normas. 


Klausimai pasitikrinti: 
1. Kokie yra teisinio darbo santykių reguliavimo principai? 
Koks yra darbo sutarties turinys? 








2 
3. Koks yra kolektyvinės sutarties turinys? 
4. Kaip teisiškai reguliuojamas darbo sąlygų klausimas? 

17. DARBO ORGANIZACIJOJE PRADŽIA 


Sudaręs darbo sutartį žmogus tampa pilnateisiu organizacijos na- 
riu ir savo tiesioginio vadovo vadybinio poveikio objektas. Nors ir 
turėdamas reikalingą kvalifikaciją bei darbo patirtį, ėmęs dirbti naujoje 
organizacijoje žmogus turi susipažinti su bendradarbiais, tarpusavio ir 
vadybinių santykių tradicijomis bei kitais korporacinės kultūros ele- 
mentais. Kaip rodo tyrimai, įsiliejimo į organizaciją laikotarpis, kol 
žmogus pasijunta visateisis ir patenkintas savo gyvenimu organizacijo- 
je, vadinamas socialinės adaptacijos laikotarpiu, trunka apie metus 
laiko. Tyrimai taip pat rodo, kad šis laikotarpis didelei daliai organiza- 
cijų naujokų sukelia įtampą, kurios nepakėlę jie palieka organizaciją su 
kartėlio jausmu, o organizacijai sukelia darbuotojų paieškos problemų, 
palieka vadovų darbo nuostolių, sugadintą socialinį ir psichologinį 
klimatą, o kartais ir piniginių nuostolių dėl sugadintų produktų ar dar- 
bo priemonių, kartais ir dėl santykių su vartotojais. 

Jei profesiją suprasime kaip darbinės veiklos rūšį, reikalaujančią 
specialaus pasirengimo ir galinčią būti pragyvenimo šaltiniu, tai iš to 
galima daryti išvadą, jog vieną profesiją nuo kitos profesijos skiria 
žmogaus veiklos darbo objekto vertimo darbo produktu technologi- 
nio proceso ypatybės. Žinių ir įgūdžių įvairovė, reikalinga profesijai 
įsigyti, priklausys nuo gavinių, darbo priemonių ir darbo produktų 
įvairovės. Žinios bus reikalingos apie gavinių kokybės rodiklių ir 
juos lemiančių veiksnių įvairovę ir apie darbo produktų kokybės ro- 
diklių ir juos lemiančių veiksnių įvairovę. Daugiausia žinių reikės 
apie technologiniame darbo procese vykstančius reiškinius ir jų po- 
veikio produkto kokybei dėsningumus. Šioje srityje reikalingų žinių 
kiekis daug priklausys nuo mokslo ir technikos išsivystymo bei jų 
nulemtos naudojamų įrengimų įvairovės. Labiausiai išvystytus įgū- 
džius įgyjant profesiją reikia turėti tiesioginio poveikio gaviniui te- 
chnologiniame darbo procese metu. Ta įgūdžių įvairovė vėl gi bus 
nulemta naudojamų įrengimų įvairovės. Taip pat įgyjant profesiją 
būtini gavinio bei darbo produkto kokybės įvertinimo bei nukrypimų 

nuo aukštos kokybės reikalavimų priežasčių nustatymo — diagnoza- 
vimo įgūdžiai. 

Dirbant konkrečioje organizacijoje svarbios pasirodo ne visos pro- 
fesinės žinios, reikalingi ne visi įgyti įgūdžiai. Taip pat pasirodo, kad 
turimas žinias svarbioje organizacijai srityje gali tekti žymiai pagilinti, 
o reikalingus įgūdžius daugiau ištobulinti. Be to, dirbant konkrečioje 
organizacijoje specialistui reikia įsilieti į kitų specialistų grupę, kuri 
bendromis jėgomis sprendžia organizacijai svarbius uždavinius. 

Tam, kad naujas organizacijos narys pagilintų savo žinias apie 
organizacijai aktualiausius klausimus, išvystytų organizacijai reika- 
lingiausius įgūdžius ir taptų darnaus specialistų ansamblio dalimi, 
reikalingas pareiginis naujo organizacijos nario rengimas. 

Profesionaliai pasirengęs Žmogus, įsijungęs į organizaciją, turi 
įsigyti žinių apie organizacijos darbo produktų įvairovę, jų kokybės 
charakteristikų visumą bei apie svarbiausias produktų kokybės ga- 
rantavimo problemas. Taip pat jis turi įsigyti konkrečių žinių apie 
organizacijoje naudojamų gavinių visumą bei svarbiausias jų koky- 
bės problemas. Didžiausia konkrečių žinių dalis turi būti susijusi su 
darbo technologiniu procesu, ypač su tomis operacijomis, kurias teks 
naujam darbuotojui atlikti: naudojamais įrengimais ir pagalbinėmis 
priemonėmis, darbo režimais, svarbiausiais veiksniais, turinčiais įta- 
kos darbo našumui ir kokybei. Tobulinti reiks visą įgūdžių gamą: 
nuo gavinio kokybės įvertinimo, manipuliavimo darbo priemonėmis, 
įrengimų priežiūros iki darbo produkto kokybės vertinimo ir daž- 
niausiai šioje organizacijoje pasitaikančių darbo trūkumų šalinimo. 
Norint, kad darbuotojas geriau orientuotųsi savarankiškai spręsdamas 
su darbu susijusias problemas, jis turi žinoti ir organizacijos paskirtį, 
ir strategines nuostatas ateityje, taip pat organizacijos veiklos aplin- 
kos ypatybes — pagrindinius vartotojų, tiekėjų, konkurentų požymius. 
Turi jis Žinoti ir padalinio, į kurį įeina, vietą visoje organizacijoje, 
kaip sistemoje, turi žinoti organizacijos valdymo pagrindus: jos val- 
dymo struktūrą, aukščiausio lygio vadovų pareigų ir atsakomybės 
pasiskirstymą; sprendimų priėmimo proceso ypatybes; darbo verti- 

nimo organizacijoje pagrindus; profesinės karjeros būdus bei vado- 
vavimo stiliaus ypatybes. 

Norėdamas socialiai adaptuotis, jis turi būti supažindintas su or- 
ganizacijoje nusistovėjusiomis bendravimo su vadovais ir bendradar- 
biais normomis, konfliktų sprendimo, pasidalijimo patirtimi, grupi- 
nio darbo tradicijomis ir kitais korporacinės kultūros elementais. 
Taip pat jis turi būti asmeniškai supažindintas su savo artimiausiais 
bendradarbiais ir su savo darbo rezultatų vartotojais. 

Matyti, kad visus tuos sėkmingai naujo darbuotojo veiklos pra- 
džiai būtinus darbus, reikalaujančius iš jo nemenkų proto ir valios 
pastangų, nuveikti jam turi padėti tiesioginis vadovas, kuris pats turi 
didumą reikalingos informacijos, o esant jos trūkumui, turi pakan- 
kamai įgaliojimų padaryti prieinamus informacijos šaltinius. 

Kadangi tiek profesinė, tiek socialinė pareiginio rengimo dalis 
realizuojama to paties asmens, abi tos dalys gali būti vykdomos ly- 
giagrečiai, sąmoningai orientuojant vadovo pastangas abiejomis 
kryptimis. Atsakinėjant į klausimus ir analizuojant profesines pro- 
blemas, gali būti rodomos vadovų ir pavaldinių santykių ypatybės, o 
kalbant apie santykius tarp bendradarbių, gali būti parodyti bendro 
darbo organizavimo pagrindai. Visas šis darbas skyla į keletą etapų, 
kurių turinys ir laiko trukmė pritaikomi individualiai kiekvienam 
naujam darbuotojui. 

Pareiginis ruošimas pradėtinas nuo darbuotojo informavimo apie 
organizacijos padėtį jos veiklos aplinkoje, ypatingų reikalavimų, ku- 
riuos ta aplinka kelia organizacijai, paaiškinimo ir būdų, kuriais or- 
ganizacija stengiasi tuos reikalavimus patenkinti, nupasakojimo. Jei 
organizacija turi svarbiausių darbo ir vadybos procesų dokumenta- 
vimo tradicijas, pareiginis rengimas tęstinas tokių dokumentų studi- 
jomis. Vadovas, pateikęs naujam darbuotojui tų dokumentų komp- 
leksą ir paprašęs jį savarankiškai juos panagrinėti pažadėdamas 
paaiškinti viską, kas pasirodys neaišku, gali daug lengviau diagno- 
zuoti galimas pareiginio rengimo problemas, nes darbuotojas ima 
reikšti savo nuomonę jau daugiau žinodamas apie organizaciją ir ra- 
miai viską apsvarstęs, mažiau jaudindamasis negu improvizuotame 

pokalbyje. Atsakius į visus naujam darbuotojui rūpimus klausimus 
apie organizacijos būklę, pereitina prie konkretaus jo darbo organi- 
zacijoje nagrinėjimo. Tą nagrinėjimą geriausiai pradėti nuo pačių 
dažniausiai pateikiamų jo darbo produktų. Tam vadovas turi pasi- 
ruošti visą darbuotojo pateikiamų darbo produktų sąrašą ir išdėstyti jį 
dažnumo mažėjimo tvarka: pirmiausia — produktai, pateikiami kas- 
dien, paskui — kas antrą dieną, kas savaitę, kas mėnesį, kartą per me- 
tus ir galų gale — rečiau negu kartą per metus. Tam, kad darbuotojas 
iš karto būtų orientuotas į visą savo darbų spektrą, su šiuo darbų są- 
rašu jis turi būti supažindintas iš karto. Pirmoji detalaus darbų nagri- 
nėjimo porcija turi pateikti darbuotojui visą informaciją, reikalingą 
jam pirmąją darbo savaitę. Pateikus žinias apie pirmosios savaitės 
darbo produktus, jų gamybos technologinio proceso ypatybes ir atsa- 
kius į visus darbuotojui kilusius klausimus, jo pareiginis rengimas 
tęsiamas darbo vietoje. Ten jam parodomi darbo įrengimai, jis asme- 
niškai supažindinamas su artimiausiais bendradarbiais, būtinai pa- 
brėžiant, kokios pagalbos jis gali tikėtis iš kiekvieno jų bei organiza- 
cijos vadovybės vardu paprašius naujajam nariui tokios pagalbos. 
Pirmąją darbo savaitę naujasis darbuotojas savo darbo vietoje aplan- 
komas kiekvieną dieną: taip parodomas visų suinteresuotumas kuo 
greitesniu įsitraukimu į organizaciją. Jam suteikiama galimybė aptar- 
ti iškylančius keblumus tiesiogiai su vadovu. 

Padirbėjus pirmąją savaitę, prieš pradedant toliau detaliai nagrinė- 
ti kitus naujojo darbuotojo darbo produktus ir jų darymo technologinio 
proceso ypatybes, jis jau gali būti supažindintas su organizacijos va- 
dybine struktūra, aukščiausio vadovų ansamblio funkcijų pasiskirsty- 
mu, svarbiausiais padalinio uždaviniais organizacijoje, jo darbo varto- 
tojais ir vertintojais bei vertinimo kriterijais. Šios žinios turi būti 
konkretizuotos parodant organizacijos padalinių išsidėstymą patalpose 
(tikrovėje arba išdėstymo schemoje) bei pranešant organizacijos vado- 
vų ir kitų atsakingų pareigūnų, į kuriuos darbuotojui gali tekti kreiptis, 
pavardes, telefonus ir nusistovėjusią kreipimosi tvarką. Toliau suda- 
roma tolesnio darbuotojo pareiginio rengimosi programa porai savai- 

čių, nurodomi reikalingų žinių šaltiniai ir būdai juos pasiekti, o esant 
reikalui, tuos informacijos šaltinius pateikia pats vadovas. 

Toliau pareiginis rengimas vykdomas atsižvelgiant į konkrečias 
problemas, jei reikia, sudarant individualaus mokymo sutartis su ge- 
riausiais specialistais, nukreipiant į reikalingus kursus, pasiunčiama 
pasitobulinti kitose organizacijose. 

Prieš tris dešimtmečius ir už Lietuvos ribų buvo žinoma naujo 
darbuotojo adaptavimo sistema parengta ir įgyvendinta Vilniaus 
skaičiavimo mašinų gamykloje. Iš tyrimo sužinojus, kad dažniausiai 
organizaciją palieka žmonės, teišdirbę gamykloje mažiau nei keturio- 
lika mėnesių, tam darbuotojų kontingentui buvo skirtos papildomos 
pastangos. Atsakomybė už profesinę ir socialinę naujų narių adapta- 
ciją teko jų tiesioginiams vadovams. Jiems buvo paruoštos rekomen- 
dacijos, kaip dirbti šį darbą (anksčiau pateiktas darbų aprašymas re- 
miasi šiomis rekomendacijomis). Buvo numatyti specialūs renginiai, 
skirti organizacijoje socialiniam ir psichologiniam klimatui, palan- 
kiam naujų darbuotojų adaptacijai, kurti. Vienas iš tokių renginių 
buvo kas ketvirtį vykstantis visų organizacijos narių, dirbančių ma- 
žiau nei vieneri metai, susirinkimas kiekviename stambiame daliny- 
je, kuriame susibūrę šimtai žmonių. Per tokį susirinkimą, dalyvaujant 
aukščiausiai dalinio vadovybei bei profesinių sąjungų vadovams, visi 
artimiausi naujų darbuotojų vadovai turėdavo referuoti apie kiekvie- 
no darbuotojo adaptacijos procesą, problemas ir jų sprendimą. Nau- 
jausi darbuotojai atsidurdavo vadovybės ir profesinių sąjungų dėme- 
sio centre ir galėdavo tikėtis realios pagalbos sprendžiant problemas. 
Konkrečios informacijos pateikimas, derinimas su pamokomis, ne- 
formaliu bendravimu ir net su ritualizuotais renginiais, pasirodė gana 
veiksmingas ne tik Lietuvos įmonėse. Dauguma to darbo elementų 
gali būti naudingi ir dabar. 

Anksčiau aprašytas vadovų darbas naujų organizacijos narių pro- 
fesinės ir socialinės adaptacijos laikotarpiu. Kadangi žmogus įsilieja į 
naują organizaciją savo valia, aišku, kad jis yra suinteresuotas kuo 
greičiau įsitvirtinti joje ir pats tam turi dėti pastangų. Vienas iš svar- 
biausių dalykų šiuo metu yra išsiaiškinti savo vietą visame organizaci- 

jos darbo procese ir konkrečių savo darbo produktų vartotojų reikala- 
vimus savo darbui. Oficialiai nustatytus reikalavimus savo darbo pro- 
duktui naujokas sužino arba iš veikiančios techninės ir technologinės 
dokumentacijos, arba iš savo tiesioginio viršininko. Kadangi kiekvieno 
žmogaus darbo produktas organizacijoje turi savo vartotoją, dažniau- 
siai bendradarbį, kuriam tas produktas tampa gaviniu tolesniam darbui, 
gali būti, kad dėl savo profesinio pasirengimo lygio bei įgūdžių ypaty- 
bių tam bendradarbiu: būtų patogiau, jei oficialūs reikalavimai būtų 
papildyti jo paties iškeltais. Būtent tų asmeniškų savo produkto varto- 
tojo nuostatų produkto atžvilgiu išsiaiškinimas ir pastangos atitikti jas 
yra vienas iš svarbiausių veiksnių, lengvinančių naujoko adaptaciją. 
Panašiai išsiaiškinti reikia ir su darbuotojais, pateikiančiais naujokui jo 
darbo gavinius. Tik šiuo atveju aiškinamasi naujoko darbo problemos 
ir galimybės sėkmingai tęsti darbo procesą, sumažinant bendradarbio 
jam keblumus sukeliančius reikalavimus, žinoma, laiduojant deramą 
savo darbo produkto kokybę. Taip nuo pirmųjų žingsnių nukreipdamas 
pastangas savo artimiausių bendradarbių darbui palengvinti, naujokas 
vaisingai prisideda prie bendro darbo rezultatų gerinimo ir sukuria 
tvirtą darbinį pagrindą draugiškiems santykiams su bendradarbiais bei 
vadovu, kuriam nesukeliama naujų problemų, o kai kurios iš senų net 
išsprendžiamos. 


Klausimai pasitikrinti: 

1. Kodėl kyla darbuotojo pareiginio rengimo būtinybė? 

2. Koks yra darbuotojo pareiginio rengimo turinys? 

3. Kokius darbus turi atlikti tiesioginis naujo darbuotojo vadovas, 
vykdydamas pareiginį rengimą? 

4. Kokie yra naujo darbuotojo uždaviniai, atliekant jo pareiginį 








rengimą? 


143 


18. VALDYMO KOMUNIKACIJA (BENDRAVIMAS) 


Tapęs visateisiu organizacijos nariu, žmogus patiria pirmąjį savo 
vadovo valdymo poveikį — išgirsta jo įsakymą ar nurodymą, ką turi 
padaryti. Kaip žinoma, vadybos darbas susideda iš dviejų labai skirtin- 
gų dalių: pirmosios — sprendimo, ką reikia daryti, norint pakeisti ne- 
tenkinančią vadovą padėtį, ir antrosios — to sprendimo įgyvendinimo 
pavaldinių pastangomis valdymo. Pirmoji iš jų būdinga kiekvienam 
protiniam darbui, o antroji išskiria vadovo darbą iš visų kitų darbų. Tas 
abi dalis kaip perdavimo priemonė vienija vadovo komunikacija (ben- 
dravimas) — jo žodžiais išreikšta užduotis, kas, kaip ir kada turi būti 
padaryta. 

Psichologai komunikaciją apibūdina kaip pranešimų perdavimą 
ir priėmimą, komunikacijos procese išskiria penkis etapus: mintį, 
išraišką, perdavimą, priėmimą ir supratimą. Pirmasis postūmis ben- 
drauti yra verta paskleisti kitiems mintis, kilusi žmogaus smegenyse, 
vadovo darbo atveju — vadybos sprendimas. Tam, kad mintis galėtų 
būti perduota kitam žmogui, vadinamajam gavėjui (adresatui), min- 
ties autorius, vadinamas siuntėju (adresantu), turi rasti išraišką, kuria 
būtų patogu tą mintį perduoti. Tai gali būti įvairių kalbų žodžiai, 1š- 
tarti balsu ar parašyti raštu, schemos, piešiniai, formulės, gestai, mi- 
mika, kurios kartais visai pakanka. Komunikacijos specialistai in- 
formacijos laikymo, perdavimo ar apdorojimo simbolių sistemą 
vadina kodu, o minties kodo pakeitimą, skirtą perduoti ir suprasti 
tinkamu kodu, vadina kodavimu. Žodžiais, formulėmis, schemomis 
ar kitaip išreikšta mintis jau gali būti perduota garso bangomis, elekt- 
romagnetiniais virpesiais telefonu, laišku ar pavaizduota ekrane, len- 
toje ir kt. Perduota informacija toliau yra adresato priimama ir atpa- 
žįstama, dekoduojama. Ir galiausiai atpažinta informacija yra 
suprantama — gavėjas atkuria savo smegenyse mintį, kurią norėjo 
perduoti siuntėjas. Šiame gana sudėtingame kelyje atsiranda gana 
daug kliūčių, dėl kurių gavėjo smegenyse atkurta mintis gali ir labai 
skirtis nuo bandytos perduoti siuntėjo. Gali būti, kad pats siuntėjas ne 
visai tiksliai savo mintį išreiškė, gali būti, kad atsirado kliūčių pe- 

rduodant: triukšmas trukdė susikalbėti, faksas netiksliai nukopijavo, 
gali būti, kad ir gavėjas neteisingai priėmė būdamas nepakankamai 
dėmesingas, gali būti, kad gavėjui pritrūko žinių teisingai suprasti, 
gali būti, kad jis jau turėjo priešingo pobūdžio informaciją ir šita tie- 
siog nepatikėjo, gali būti ir daug kitokių kliūčių. Kadangi šiuo atveju 
komunikacija nagrinėjama iš pozicijų vadovo, norinčio pasiekti, kad 
pabendravus pavaldiniai imtųsi įgyvendinti jo surastą sprendimą, 
aptarsime, ką turi daryti vadovas, norėdamas, kad bendravimo proce- 
sas būtų lyg mechaninė transmisija, paverčianti jo mintį konkrečiais 
pavaldinių veiksmais. 

Kaip ir visuose vadybos reikaluose, taip ir prieš kiekvieną gar- 
siai ištartą Žodį vadovas turi aiškiai žinoti savo tikslą, kokių savo 
komunikacijos gavėjų elgesio arba mąstymo pasikeitimų jis nori. 
Tikslą verta sau ištarti net garsiai, nes žmogus, kažkada sukūręs kal- 
bą kaip priemonę kito žmogaus elgesiui per atstumą pakeisti (kitų 
paskatų kalbai atsirasti vargu ar galėjo būti), labai dažnai ėmė ją 
naudoti savo psichologinei pusiausvyrai atkurti: išsikalbėti, išsibarti, 
išsikrauti, visai negalvodamas apie tai, kaip jo susijaudinusio pateikta 
informacija bus suprasta ir kaip ji pakeis adresato elgesį. 

Reikia vadovautis „JŪS nuostata“, nes ne taip svarbu, ką nori 
siuntėjas pasakyti, kaip svarbu, ką gavėjas suprato, nes elgsis jis pagal 
SAVO supratimą. Todėl prieš išreikšdamas savo mintį vadovas, jau 
aiškiai žinodamas, kokių elgesio pasikeitimų jis nori iš būsimojo savo 
gavėjo, pirmiausiai turi aiškiai suvokti gavėjo interesus ir surasti tą 
naudą, kurią gavėjas turės elgdamasis pagal vadovo norus. Jei ta nau- 
da per menka skatinant norimą elgesį, reikia iš karto paieškoti papil- 
domų paskatų. Turi vadovas išsiaiškinti ir gavėjo Žinias apie rūpimą 
klausimą, kad išreikštų savo mintį gavėjui suprantamiausiu būdu, ne- 
sudarytų bereikalingų kliūčių aiškinantis nesuprantamus žodžius bei 
simbolius. Taigi bendraujant, kaip ir skatinant pavaldinių darbą, va- 
dovui labai reikalingas empatijos, įsijautimo į kito žmogaus būseną, 
sugebėjimas. Šis sugebėjimas geriausiai vystomas pažįstant pasauli- 
nės literatūros lobyną ir nuolat sekant grožinės literatūros raidą. 

Siekdamas įveikti galimas kliūtis komunikacijos procese vado- 
vas gali naudoti vienu metu kelis skirtingus pranešimų perdavimo 
būdus, pvz.: pateikti dokumento tekstą ir komentuoti jį žodžiu, eks- 
ponuoti grafiką ar lentelę ekrane. Dažnai toks antras informacijos 
perdavimo kanalas būna nežodinės (literatūroje vadinamos neverba- 
linėmis) komunikacijos rūšys: mimika, judesiai, intonacija, žvilgsnis. 
Jos perteikia daug papildomos informacijos — tyrimai rodo, kad net 
per pokalbį, kai, atrodytų, vienintelė informacijos išraiška yra žodis, 
gavėjas tik trečdalį informacijos gauna klausos kanalu, o du trečda- 
lius —- akimis. Todėl ypač svarbu, kad vadovas nuoširdžiai vadovau- 
tųsi „JŪS nuostata“, tada ir nežodiniais kanalais bus stiprinamas va- 
dovo poveikis adresatui, o bandant manipuliuoti žmogumi, tik 
sudaryti domėjimosi žmogaus interesais vaizdą žvilgsniu, mimika 
gavėjas gali gauti prieštaringą informaciją. 

Jei komunikacija yra tiesioginė — akis į akį, būtina sekti gavėjo 
reakciją, vėl gi dažniausiai nežodinę — žvilgsnį, mimiką — ir koreguo- 
ti komunikacijos procesą, kartoti pranešimus, aiškinti ir t. t. Sudėtin- 
gesnio pranešimo atveju siuntėjui patartina net provokuoto grįžtamąjį 
ryšį, paklausti, kaip gavėjas suprato, ar viskas aišku. 

Jau iš to, kas pasakyta, matyti, kad komunikacijos rūšys gali būti 
labai įvairios tiek savo turiniu, tiek forma ir kad valdant organizaciją 
vienos jų naudojamos nuolat, o kitos labai retai. 

Psichologai, išnagrinėję komunikacijos rūšių įvairovę, skiria ke- 
turias jų rūšis pagal atliekamą funkciją: valdymo, kuri genetiškai ir 
struktūriškai yra pradinė, informacinė, emocinė 1r faktinė, susijusi su 
kontaktų užmezgimu. 

Pagal komunikacijos priemones jos skirstomos į kalbines (rašy- 
tines arba sakytines), paralingvistines (gestas, mimika, melodija) ir 
daiktines arba ženklų (gamybos produktai, vaizduojamojo meno kū- 
riniai ir kt.). 

Pagal sąveikos dalyvių santykių tipą skiriama tarpasmeninė, vie- 
šoji ir masinė komunikacija. 

Vadovo darbo požiūriu ši komunikacijų klasifikacija turi būti 
papildyta, nes realizuojant kai kurias iš jų galima per didelė būtinų 
elgesio ypatybių įvairovė. 

Štai informacinės komunikacijos rūšys labai įvairuoja, kai naudo- 
jamos įvairiems informaciniams procesams realizuoti: vienaip komu- 
nikacijos iniciatorius, šiuo atveju vadovas, turi veikti komunikacijos 
procese, skirtame surinkti informaciją, kitaip — apdoroti surinktą in- 
formaciją, ir dar kitaip, kai komunikacija skirta informacijai paskleisti. 

Vadybos komunikacijos rūšių įvairovės neatskleidžia ir jų skirs- 
tymas į tarpasmenines, viešąsias ir masines, valdant organizaciją 
dažnai būna reikalinga tarpinė tarp tarpasmeninių ir viešųjų — grupi- 
nė komunikacija. 

Vadyboje labai svarbi ir komunikacijos kryptis. Komunikacija 
gali būti vienkryptė, dvikryptė ir daugiakryptė. 

Svarbus vadyboje ir formalaus komunikacijos įteisinimo klau- 
simas — skirtinga yra oficiali ir neoficiali komunikacija. 

Kadangi vadyba yra vadovo poveikis pavaldiniui, tai komunika- 
cija, kurios prisireikia valdant organizaciją, gali įvairuoti ir pagal 
vadybinės struktūros hierarchijos lygius. Pagal informacijos perda- 
vimo tarp hierarchijos lygių kryptį ji gali būti nukreipta aukštyn, že- 
myn ir horizontaliai. 

Labai svarbus ir komunikacijos proceso dalyvių interesų santykis. 
Šiuo požiūriu komunikacijos procese gali dominuoti vieno dalyvio 
interesai (pvz.: pranešimas, mokymas, paskatinimas, interviu); visų 
komunikacijos dalyvių interesai gali būti bendri (pvz.: informacijos 
nagrinėjimas, apdorojimas, sprendimas); gali būti ir priešiški (pvz., 
įvairaus aštrumo konfliktai: ginčas, varžybos, kova) (žr. 12 pav.). 

Pasirenkant komunikacijos turinį ir formą, vadovui reikia Žinoti 
ir įvairių komunikacijos technologijų galimybes, kurios vadinamos 
technologijos įvairumu. Technologijos turtingumas priklauso nuo 
galimybių turėti nuolatinį grįžtamąjį ryšį, tai yra vienas iš veiksmin- 
giausių būdų įveikti visas kliūtis bendravimo procese. Taip pat pri- 
klauso nuo galimybių perduoti papildomas žinias greta išreikštos 

12 pav. Vadybos komunikacijos rūšių įvairovė 


minties, naudoti įprastą kalbą, o ne kitaip užkoduotus pranešimus, 
taip pat ir adresuoti pranešimą asmeniškai gavėjui. Taigi informaci- 
nės technologijos įvairumo atžvilgiu konkurencijos neturi asmeninis 
pokalbis, todėl jis naudotinas bendraujant, kai galima tikėtis daugiau- 
siai problemų. Ne šiaip sau politikoje toks didelis dėmesys skiriamas 
asmeniniams vadovų susitikimams, net jei jie vyksta padedant vertė- 

jams. Toliau eina telefoninis pokalbis, bendravimas elektroniniu paš- 
tu, toliau visa gama rašytinių tekstų, pradedant laišku, tarnybiniu raš- 
tu, baigiant instrukcijomis, reglamentais, rodiklių suvestinėmis. Vi- 
sos minėtos komunikacijos rūšys naudojamos, valdant organizacijos 
veiklą, ir vadovas, suformulavęs komunikacijos tikslą, išsiaiškinęs to 
tikslo ir gavėjo ypatybių lemiamos komunikacijos proceso ypatybes, 
turi gebėti pasirinkti geriausią jos formą, atitinkamai suformuluoti ir 
suredaguoti savo pranešimą bei numatyti savo elgsenos ypatybes 
komunikacijos procese. 

Kadangi bendrieji darbo organizavimo pagrindai būna suformu- 
luoti ir paskleisti pradedant organizacijai veikti, o kasdieniniame 
darbe vadovo įsikišimo reikalauja arba nukrypimai nuo tų bendrųjų 
pagrindų, arba labai dažnai besikeičiantys veiklos elementai. Todėl 
labiausiai paplitusi organizacijos veikloje dažniausiai reikalinga ope- 
ratyviai elgesį keičianti informacija yra specifinė, individuali, susiju- 
si su vienu pavaldiniu, taigi ir tarp visų vadovo komunikacijos rūšių 
daugiausiai laiko atima tarpasmeninė komunikacija. Dažniausiai val- 
dydamas vadovas turi pranešti pavaldiniui naują užduotį pabaigus 
ankstesnę arba iškilus kokiai nenumatytai kliūčiai užduotį vykdant, 
taip pat patikslinti darbui keliamus reikalavimus, pasirodžius, kad 
pavaldinio atliekami veiksmai negali laiduoti reikalingos darbų ko- 
kybės ir kt. Paprastai vadovo pateikiama informacija nereikalauja iš 
pavaldinio jokių ypatingų pastangų, vadovo nurodytus darbus paval- 
dinys yra įsipareigojęs atlikti įsiliedamas į organizaciją. Nurodymai 
numatyti jo pareiginiuose nuostatuose ar kitaip įteisinti darbo sutarty- 
je, informaciją pavaldinys priima kaip savaime suprantamą savo gy- 
venimo darbe apraišką. Todėl paprastai ji nekelia vadovui ypatingų 
psichologinių problemų, telieka techninė informacijos perteikimo 
operacija. Deja, dar per dažnai vadovai nepasirūpina aiškiai ir tiksliai 
suformuluoti savo užduotį, todėl verta priminti, kad užduotis turi tu- 
rėti laiko dimensiją (kada ją reikia įvykdyti), kiekio dimensiją (kiek 
produktų pateikti ar darbų atlikti), kokybės dimensiją (kuo turi skirtis 
geras darbo rezultatas nuo patenkinamo ar blogo), o kai tai būna ak- 
tualu, ir išteklių, sunaudotinų užduočiai vykdyti, dimensiją (kiek lė- 

šų, medžiagų, žmogaus darbo valandų ir kt. skirta užduočiai). Ka- 
dangi operatyvus valdymas paprastai susijęs su greitais veiklos po- 
kyčiais, formuluoti užduotį dažnai patogiausia pradėti nustatant 
įvykdymo terminą, paskui paskelbiant, kas turi būti padaryta. Nors 
vadovui aktualiausias yra darbo rezultatas, kuris apibūdinamas koky- 
bės charakteristikomis, pavaldinys paprastai labiau save tapatina su 
darbo procesu, o ne su rezultatais, todėl geriau supranta ir priima už- 
duotį, išreiškiamą išvardijant atliktinus darbus. Vardijant juos, gali- 
ma pateikti ir rekomendacijas, kaip geriau atlikti darbus, kartu ir aiš- 
kiai suformuluotus reikalavimus rezultatų kokybei. Vadovui 
perduodant informaciją, svarbu pasitikrinti, kaip pavaldinys ją supra- 
to. Jau buvo minėta, kad dažnai tai galima suprasti iš nežodinės adre- 
sato reakcijos: suraukta kakta, neramiai lakstančios akys ar nervingai 
judančios rankos rodo, kad vadovas turi papildomai paaiškinti už- 
duotį ar pasiūlyti patrauklesnių paskatų. Nepastebėjus supratimą ro- 
dančios reakcijos verta išgauti grįžtamąją informaciją, leidžiančią 
tvirtai įsitikinti, kad pavaldinys tikrai darys tai, ko iš jo prašoma. 
Kartais operatyvi užduotis reikalauja neįprastų, šiek tiek dides- 
nių pastangų, ir pavaldinys jos nepriima kaip savaime suprantamos, 
tiesiogiai išplaukiančios iš jo įsipareigojimų organizacijai. Tada rei- 
kia paieškoti papildomų paskatų palankiai darbui nuostatai sukurti. 
Paprasčiausias sprendimas — pažadėti papildomą užmokestį — netinka 
dėl kelių priežasčių. Pirma, jis sukuria labai rizikingą ateičiai prece- 
dentą ir gali sudaryti papildomo užmokesčio reikalavimo nuostatą, 
esant bet kokiam nukrypimui nuo iš anksto numatytų sąlygų. Antra, 
užduočių, duodamų operatyviai valdant organizacijos veiklą, įvairo- 
vė tokia didelė, kad tiesiog neįmanoma sudaryti nors apytikslį kaino- 
raštį, laiduojantį tiek vadovų, tiek pavaldinių akimis žiūrint teisingą 
atlyginimą už darbą. Trečia, kadangi darbuotojų darbui skatinti orga- 
nizacija gali skirti ribotą piniginių išteklių kiekį, kurio dalis dar turi 
būti rezervuota netikėtai iškilusioms grėsmingoms kliūtims įveikti, 
papildomas skatinimas už operatyvių užduočių vykdymą reikalautų 
nemenko tų lėšų rezervo padidinimo, tai turėtų neigiamą įtaką dar- 
nios kasdieninio organizacijos narių darbo atlyginimo sistemos aiš- 

kumui ir skatinančiajam poveikiui. Dėl šios priežasties tenka ieškoti 
kitokių, ne piniginių paskatų. Kaip rodo tyrimai, neįprastose situaci- 
jose, reikalaujančiose iš darbuotojo kūrybinės iniciatyvos ir nestan- 
dartinių veiksmų (o tokiose dažniausiai ir iškyla minėta problema) 
veiksminga paskata gali būti pats dalyvavimas, sprendžiant keblų 
klausimą, ir savo svarbos organizacijai supratimas. Todėl čia labai 
veiksmingai gali būti pritaikyti dalyvaujamosios vadybos principai, 
kada būsimieji vykdytojai paverčiami iškilusios problemos sprendi- 
mo proceso dalyviais. Tai plačiai taikoma sprendžiant sudėtingas 
problemas, numatant darbus, truksiančius ilgą laiką. O operatyviai 
valdant, kai vadovui tiesiog reikia „šaudyti sprendimais“, sunkiai 
pritaikoma, nes reikalauja grupinio protinio darbo, kuriam turi būti ir 
atitinkamai pasirengta ir kuriam reikia gana daug laiko. Operatyviai 
valdant gali būti taikoma tam tikra dalyvaujamosios vadybos atmaina 
su manipuliaciniu elementu. Suformulavus užduotį, kuri, vadovo 
nuomone, gali būti pavaldinio nepriimta kaip savaime suprantama, 
pavaldiniui vietoje jos pirmiausia pateiktinas prašymas padėti vado- 
vui išspręsti jam kilusią operatyvaus valdymo problemą. Taip iš kar- 
to pabrėžiamas situacijos nestandartiškumas ir atsakingumas, sužadi- 
nantys pavaldinio iniciatyvą.  Pavaldiniui pasiūlius  blogesnį 
sprendimą, negu vadovo parengtas, vadovas turi parodyti pavaldinio 
neįvertintus pavojus bei kliūtis ir daryti tai tol, kol pavaldinys pats 
suformuluos sprendimą, kurį jau anksčiau buvo parengęs vadovas. 
Tada vadovui belieka padėkoti už pagalbą ir paprašyti pavaldinį pa- 
daryti tai, ką jis pats sugalvojo, nes geriau už jį to niekas ir nepada- 
rys. Tai, ką daro vadovas, yra tam tikra apgaulė, bet tokio pobūdžio 
apgaulė kaip kiekvienas spektaklis, kaip kariniai manevrai, kaip dau- 
gelis pratybų mokymo įstaigose. Svarbiausia niekam nieko blogo 
nedaroma ir nepadaroma — vadovas gaišta laiką mokydamas pavaldi- 
nį analizuoti problemas ir ieškoti sprendimų, sudarydamas galimybę 
pajusti džiaugsmą būti svarbiam ir reikšmingam, o tokiu atveju irgi 
melo nėra, nes jei būtų kitaip, vadovas galėtų paprasčiausiai suko- 
manduoti, o dabar negali. Vienintelis nedoras dalykas šiame spektak- 
lyje-pamokoje yra vadovo autorystės nuslėpimas, bet tai nė kiek ne- 

mažina pavaldinio teisių į autorystę, o neretai atsitinka, kad pavaldi- 
nys pasiūlo ir geresnį sprendimą, apie kurį vadovas net nebuvo pa- 
galvojęs. 

Labai svarbi ir savaip kebli yra ir kontrolės komunikacija. Kont- 
rolė dažnai yra pavaldiniams nemaloniausias vadovo veiksmas, ku- 
riam kartais priešinamasi net pažeidžiant organizacijos interesus. 
Viena iš sunkiausių vadovo pareigų ir yra pasiekti, kad kiekvienas 
organizacijos narys, siekdamas savo tikslų, veiktų bendrų organizaci- 
jos tikslų linkme. Todėl vadovas ir kontroliuoti turi taip, kad paval- 
dinys suprastų, jog kontroliuojama ne tik tam, kad būtų pasiekti or- 
ganizacijos tikslai, bet ir tam, kad kuo geriau būtų įgyvendinti ir 
paties organizacijos nario norai. Taigi būtina klausti apie kliūtis, iš- 
kylančias pavaldiniui jo darbe, kad vadovas savo galiomis padėtų jas 
pašalinti, dar geriau, paskatinti darbuotoją prognozuoti kliūtis, kurios 
gali iškilti ateityje, ir taip pasirengti sutikti jas. Kitas keblumas, susi- 
jęs su kontrole, yra tas, kad per dažnai vadovai naudoja ją kaip 
psichoterapijos priemonę — surasti kaltininką, kuriam galima būtų 
suversti atsakomybę už nepavykusius veiksmus. Tokiu atveju, matyt, 
verta pakartoti taisyklę: „Niekada neieškokite kaltininko — ieškokite 
priežasties“, mat, net tada, kai priežastis - vykdytojo aplaidumas, 
kaltininko suradimas psichologiškai trukdo vadovui ieškoti savo kal- 
tės, atsitikus nesėkmei. Reikia prisiminti, kad, atsitikus organizacijos 
nario nesėkmei, vadovo kaltė visuomet yra: gal vadovas blogai pažįs- 
ta pavaldinį ir pavedė darbą, kurio jam negalima buvo pavesti, gal 
blogai išaiškino užduotį, gal neįspėjo dėl galimų kliūčių, gal nesuge- 
bėjo rasti paskatų, laiduojančių vykdytojo iniciatyvą ir atsakomybę. 
Tokia vadovo dalia — būti kaltam už viską, ką padarė ar ko nepadarė 
jo pavaldiniai, todėl dėl jo paties saugumo pirmiausia reikia ieškoti 
nesėkmių priežasčių, paskui savo kaltės, o tada būdų, kaip sušvelnin- 
ti nesėkmės pasekmes ir vengti panašių nesėkmių ateityje. Vadovo 
dangstymasis kaltininkais ir to demonstravimas įsakmiai skatina pa- 
valdinius slėpti net tas nesėkmes, dėl kurių jie nekalti, bijant būti ne- 
pagrįstai apkaltintiems ir taip sunkinant organizacijos vadybos tobu- 
linimą. Kontrolės komunikacija vyksta ne tik tarp vadovo ir 

vykdytojo — vertingą kontrolės informaciją gali suteikti ir kontroliuo- 
jamo darbo rezultatų vartotojai, ir bendradarbiai, kartu vykdantys 
užduotį, tik ir šiuo atveju reikia nepamiršti pagrindinio kontrolės 
tikslo — siekti, kad užduotis būtų kuo greičiau ir kuo geriau įvykdyta 
pačių pavaldinių ir jų vadovo labui. 

Kitokia, ne valdymo vadovo tarpasmeninė komunikacija, būtina 
operatyviai valdant organizacijos veiklą, labai panaši į jau nagrinė- 
tas: informacijos rinkimo — į kontrolės, informacijos paskleidimo - į 
paprastos užduoties, o informacijos apdorojimo — į neįprastos užduo- 
ties skelbimo komunikaciją. 

Ne visos kasdieninės vadovo veiklos komunikacijos rūšys vyk- 
domos vadovo iniciatyva — nemaža jų dalis pradedama pavaldinių, 
bendradarbių, kitų organizacijų atstovų, jiems atliekant siuntėjo 
vaidmenį, o vadovui — gavėjo. Kaip rodo gausybė tyrimų, retas žmo- 
gus, o dar retesnis vadovas moka klausyti: išgirdęs ką nors nepatin- 
kančio nutraukia ir puola ginčytis, nusprendęs, kad jam sakoma ne- 
tiesa, ima įrodinėti tiesą, dažnai taip ir neišgirdęs informacijos, dėl 
kurios siuntėjas pradėjo kalbą. 

Viena iš pagrindinių klausymo problemiškumo priežasčių yra 
gerokai didesnis mąstymo greitis už kalbėjimo, todėl klausytojo 
smegenys labai greitai ima „neturėti ko veikti“. Klausytojo nutolimas 
nuo aiškinamojo dalyko vadinamas degresija. Kita vertus, operaty- 
viojoje žmogaus atmintyje negali sutilpti daugiau negu 7+2 informa- 
cijos simboliai, taigi atmintis gana greit perkraunama ir, kraunant ją 
toliau, informacija iškraipoma, praleidžiama, supainiojama ir t. t. Yra 
ir subjektyvių priežasčių, tokių kaip turima išankstinė informacija, 
asmeninis nusistatymas kalbančiojo arba problemos atžvilgiu, mąs- 
tymo stereotipai. Gali veikti ir išoriniai dirgikliai: triukšmas, apšvie- 
timas, fizinėje aplinkoje vyraujanti spalva ir kt. Kartais klausyti truk- 
do erzinantis kritinių žodžių, tokių kaip: „tragedija“, „krizė“, „gėda“, 
„Žlugimas“ poveikis. Siekiant efektyviai klausyti, siūloma laikytis 
šių taisyklių: 

valingai nusiteikti klausyti, laikant savo uždaviniu gauti 
kiek galima daugiau informacijos apie siuntėjui aktualią 
problemą, jai įtakos turinčius veiksnius ir siuntėjo interesus; 
sekti turinį, negalvoti apie galimą tolesnę informaciją, nie- 
ko nevertinant, neruošiant klausimų ir kontrargumentų; 
užsirašinėti siuntėjo pabrėžiamus ir patį klausytoją sudomi- 
nusius dalykus (viena vertus, taip smegenims neleidžiama 
nukrypti nuo pokalbio temos, kita vertus, aiškiai parodo- 
mas susidomėjimas kalbėtojo žodžiais); 

susivaldyti nepertraukiant; 

laikas nuo laiko įdėmiai pažiūrėti siuntėjui į akis ir sekti jo 
nežodines komunikacijas. 


Klausimai pasitikrinti: 


1. 


2; 
3. 
4 


Kokie yra komunikacijos proceso etapai? 
Kaip įveikti kliūtis bendravimo procese? 
Kokia yra komunikacijos rūšių įvairovė? 
Kokios tarpasmeninės vadybos komunikacijos ypatybės? 


19. DARBO VERTINIMAS 


Patyręs pirmąjį savo vadovo valdymo poveikį, išgirdęs jo įsa- 
kymą, nurodymą ar potvarkį ir įvykdęs tai, ko vadovas iš jo norėjo, 
pavaldinys turi susilaukti antrojo savo vadovo valdymo poveikio. 
Prisiminę kibernetinį valdymo modelį, žinome, kad valdymo ciklas 
baigiasi, kai gaunama žinių, kad numatytas tikslas pasiektas. 

Kaip jau minėta skyriuje apie kontrolę, kiekvienas gana profe- 
sionaliai pasirengęs darbuotojas gali teisingai įvertinti savo darbo 
rezultatus ir paprastai tai visada daro. Būtina prisiminti, kad rezulta- 
tai tų veiksmų, kuriuos žmogus darė vadovui nurodžius, turi būti to 
paties vadovo įvertinti, nes pavaldiniui, norinčiam visada teisingai 
suprasi, ko iš jo nori vadovas, ir toliau sėkmingai gyventi organizaci- 
joje, svarbiau žinoti žmogaus, davusio nurodymą, įvertinimą negu 
savo paties. Deja, kaip rodo daugelis tyrimų, dar dažnai vadovai tie- 
siog vengia šį savo darbą atlikti. Personalo valdymo specialistai nu- 
rodo šias pagrindines to vengimo priežastis: 

1. Tai yra labai sudėtingas darbas, reikalaujantis nemažų darbo 

sąnaudų; 

2. Dėl būtinumo kritiškai žvelgti 1 kiekvieną darbą jis kelia 
psichologinę įtampą ir yra nemėgstamas tiek vadovų, tiek 
pavaldinių; 

3. Darbuotojai, nesutinkantys su savo darbo įvertinimu, kartais 
taip susierzina, kad ima vaidinti organizacijoje destruktyvų 
vaidmenį. 

Tokios nuostatos susidarė užmiršus, kad pagrindinis postūmis si- 
ekti kažko naujo ir žmogui tobulėti yra nuolatinis savęs lyginimas su 
kitais žmonėmis, į kuriuos panašus jis nori būti. Asmeniniame gyve- 
nime lygindamasis su kitais tik pats žmogus apie save žino, o darbinė- 
je veikloje, kurios sėkmė labai priklauso nuo bendradarbių ir pirmiau- 
sia jo tiesioginio vadovo požiūrio į jį, remdamasis savo nuostatomis ir 
nuomone žmogus gali ir labai apsirikti. Todėl jam gyvybiškai būtinos 
žinios apie tai, kaip jo veiklos rezultatai atrodo iš šalies, o teisingiau- 
siai ir tiksliausiai tai gali atlikti vadovas. Neatlikdamas šio darbo va- 

dovas apsunkina pavaldinio susitapatinimą su organizacija ir efektyvią 
jo veiklą joje, nes darbo vertinimas gali būti pagrindas tiek pačiam 
pavaldiniui kreipiant savo pastangas reikiama linkme, tiek vadovams 
sprendžiant su pavaldiniu susijusius valdymo klausimus. 

Darbo vertinimas gali būti naudojamas darbuotojų tobulinimuisi, 
kaip objektyvus jų sėkmių ir nesėkmių darbo rodiklis, nurodantis 
kryptis, kuriomis jis daugiausia turi tobulintis. Jis taip pat gali suteik- 
ti objektyvų pagrindą darbuotojų darbo užmokesčiui. 

Kaip rodo tyrimai, darbo vertinimas, net nesiejant jo su darbo už- 
mokesčiu, turi veiksmingą skatinantį poveikį: pasirodo, kad vien žmo- 
gui suteikta informacija apie sėkmę ar nesėkmę darbe sukelia norą tuoj 
pat imtis tvirtinti sėkmę lėmusius veiksnius ir taisyti nulėmusius ne- 
sėkmę. Organizacijose, įgyvendinusiose visus apimančią visų darbų 
vertinimo sistemą, be jokių papildomų pastangų darbo našumo ir ko- 
kybės lygis labai pakyla. Darbo vertinimas gali suteikti ir teisinį pa- 
grindą, sprendžiant įvairias organizacijos ir jos narių tarpusavio santy- 
kių problemas. Sprendžiant darbuotojų karjeros — jų pareigų kėlimo 
klausimus — vienu iš patikimiausių ir pagrindinių informacijos šaltinių 
taip pat yra darbo vertinimas. Organizacijos narių darbo vertinimas 
suteikia pradinę informaciją, susijusią su personalo planavimu, parodo 
problemiškiausius organizacijos darbus ir pareigas. 

Tikslus ir aiškus visų darbuotojų vertinimas vadovo ir pavaldi- 
nio komunikacijai suteikia naują kokybę, reikšmingą turinį ir tikru- 
mą, pašalinantį bet kokių spekuliatyvių samprotavimų apie darbą 
galimybes. 

Kaip matyti, darbo vertinimas, jei jis vykdomas deramai, sutei- 
kia dideles galimybes įvairiais būdais didinti organizacijos veiklos 
veiksmingumą. Todėl šiuolaikinėse organizacijose efektyvios darbo 
vertinimo sistemos įgyvendinimas tampa viena iš svarbiausių perso- 
nalo valdymo tarnybų užduočių. 

Vertinimo darbo turinys ir procedūros labai priklauso nuo numa- 
tomo to vertinimo išvadų panaudojimo — vienaip darbai turi būti ver- 
tinami, jei norima atlyginti už darbą, nurodyti darbo tobulinimo 
kryptis, ir kitaip, jei remiantis tuo vertinimu bus daromi sprendimai 

apie darbuotojo karjerą, tai bus sudaromi ilgalaikiai jo tobulinimosi 
planai. Todėl darbo vertinimas skirtinas į operatyvų ir perspektyvinį. 
Operatyvus darbo vertinimas sietinas su konkrečiais darbuotojo 
darbo per tam tikrą laikotarpį rezultatais. Tiksliausiai ir aiškiausiai 
atspindinčius konkrečios veiklos ypatybių, priklausančių nuo darbuo- 
tojo, rodiklius galima nustatyti taikant inžinerinę darbo analizę. Inži- 
nerinė darbo analizė leidžia apibūdinti visą darbo rezultatų kokybės 
rodiklių kompleksą ir normatyvines tų rodiklių reikšmes. Įvairių pro- 
duktų kokybės rodiklių kompleksai skirtingi, bet daugumai vieni 
svarbiausių yra paskirties rodikliai, rodantys technines produkto ga- 
limybes atlikti funkciją, kuriai buvo sukurti (pvz.: transporto priemo- 
nei — vežamo krovinio svoris ir greitis, varikliui — galingumas, mais- 
to produktui - kaloringumas). Taip pat svarbūs yra technologijos 
rodikliai, rodantys, ar produktas tinka gaminti (negali būti laikomas 
tinkamu net ir geriausias produktas, kurį labai sunku pagaminti), 
pvz.: medžiagų, darbo, energijos imlumas, o apibendrintai - darymo 
sąnaudos. Kai kuriems produktams svarbūs ilgaamžiškumo rodikliai, 
rodantys produkto naudojimo laiką, dažniausiai išreiškiami laiko 
vienetais, o kartais ir kitomis būdingomis charakteristikomis, pvz., 
automobilių rida tūkstančiais kilometrų. Kitiems, organinės prigim- 
ties, produktams, pvz.: maistui, dažams, svarbūs tvarumo rodikliai, 
rodantys produkto galimybes išlaikyti svarbiausias savybes jų dar 
nenaudojant. Šie rodikliai labai priklauso nuo specialaus tvarumą 
didinančio apdorojimo ir pakuotės. Daugeliui produktų svarbūs este- 
tiniai rodikliai, rodantys produkto galimybę tenkinti žmogaus grožio 
poreikį (pvz.: išraiškingumas, harmoningumas, originalumas, stiliaus 
atitikimas). Įvairiems produktams tų rodiklių svarba yra skirtinga, 
pvz., maisto produktams bei drabužiams dažnai estetiniai rodikliai 
būna svarbesni net už paskirties. Skirtingo lygio produktų grupės 
sudaromos pagal tam tikrą paskirties rodiklio reikšmę: drabužiai įvai- 
riems sezonams, įvairios paskirties maisto produktai. Inžinerine dar- 
bų analize pagrįstas techninis darbo laiko normavimas leidžia nusta- 
tyti laiko normas ir įkainius. Taigi kiekybiniai ir kokybiniai darbo 
vertinimo rodikliai gali būti labai tiksliai ir objektyviai apibrėžti bei 

techninėmis priemonėmis nustatyti. Visa problema, kokią įtaką tas 
darbo vertinimas turi realiems darbo rezultatams ir kiek lėšų bei dar- 
bo sąnaudų verta skirti labai tiksliai darbui įvertinti. Deja, inžineriš- 
kai pagrįstos darbo vertinimo sistemos gali būti taikomos dažniausiai 
materialinių produktų gamybos srityje ir tai tik tada, kai tos gamybos 
mastas yra toks didelis, kad daro ekonomiškai tikslingas didesnes 
darbo ir lėšų sąnaudas pačiame darbo vertinimo procese. 

Nesant galimybių objektyviai vertinti darbuotojų darbą, prakti- 
koje naudojamos įvairiausios subjektyvios darbo vertinimo sistemos. 
Įvairių subjektyvių darbo vertinimo sistemų tyrimai leido suformu- 
luoti pagrindinius reikalavimus veiksmingoms subjektyvioms darbo 
vertinimo sistemoms. Vienas iš svarbiausių reikalavimų, kad darbo 
vertinimo rodikliai atskleistų darbuotojo darbo esmę, jo paties daro- 
mą įtaką darbo rezultatams. Kadangi naudojant sistemą labai sunku 
rasti objektyvius darbo vertinimo rodiklius, o subjektyvumas pats 
savaime mažina vertinamojo pasitikėjimą, vertinimo rodiklių sistema 
turi būti sudaroma vadovui ir pavaldiniui kuo glaudžiausiai bendra- 
darbiaujant. Skatinančiuoju požiūriu ne taip svarbu, ar rodikliai teo- 
riškai pagrįsti, kaip svarbu, ar skatinamajam jie atrodo tinkami. Be 
to, kuriant subjektyvią darbo vertinimo sistemą, niekas nežino tiek, 
kiek pats dirbantis darbą: kuo puikus darbas skiriasi nuo gero, geras 
nuo patenkinamo, patenkinamas nuo blogo. Palankiai darbuotojo 
nuostatai darbo vertinimo sistemos atžvilgiu sudaryti labai svarbu, 
kad darbo vertinimo sistema būtų suprantama, visų pirma, kaip pa- 
grindas darbuotojui ugdyti galimybes, tobulėti. Tyrimai parodė ir 
vieną vadovams keliantį rimtų problemų dalyką —- naudojant veiks- 
mingas subjektyvias darbo vertinimo sistemas vertinama daugiau 
veikla negu darbo rezultatai. Mat vertindamas kasdieninę savo veik- 
lą, kurioje paprastai būna daug nukrypimų nuo numatytų sąlygų, 
daug netikėtumų, žmogus būna linkęs labiau pabrėžti savo pastangas 
įveikiant tuos netikėtumus ir šiek tiek atsiriboti nuo galutinių darbo 
rezultatų. Vadovo pastangos vertinti tik pagal rezultatus, kurie tik ir 
domina vadovą, dažnai sukelia pavaldinio norą gintis, ieškoti objek- 
tyvių kliūčių ir mažina vertinimo skatinamąjį poveikį. Taigi norėda- 

mas, kad darbo vertinimas skatintų pavaldinį geriau dirbti, vadovas 
turi prisiderinti prie to pavaldinio supratimo ir savo reikalavimus 
darbo rezultatams išreikšti darbo proceso vykdymą išreiškiančiais 
rodikliais. Vertinimo sistema veikia efektyviai, jei ji sukuriama kaip 
bendros, visas personalo gyvenimo organizacijoje sritis apimančios 
personalo valdymo sistemos dalis, susieta ir su skatinimo, ir su kvali- 
fikacinio ugdymo, ir su karjeros sistemomis. Galų gale darbo verti- 
nimo sistema turi būti paprasta, nesunkiai kiekvienam suprantama, 
neturi reikalauti daug laiko biurokratiškai ją tvarkyti. 

Plačiausiai paplitusi perspektyvinė darbo vertinimo sistema pas 
mus vadinama atestavimu, kuriuo remiantis sprendžiami darbuotojų 
darbo organizacijoje perspektyvos klausimai, kada kai kurie atlei- 
džiami kaip netinkami, kiti perkeliami į aukštesnes pareigas arba 
jiems padidinamas atlyginimas, kitiems nurodomos tolesnio kvalifi- 
kacinio tobulinimosi kryptys. Atestavimo periodiškumas dažniausiai 
griežtai nustatomas kolektyvinėmis sutartimis arba įstatymu (valsty- 
bių ir savivaldybės įstaigų darbuotojams). Dažniausiai atestavimo 
periodiškumas siejamas su dideliu naujų žinių susikaupimu veiklos 
srityje, taigi remiasi tam tikru praeities laikotarpiu. Vadybiniu požiū- 
riu, organizacijai nėra jokio reikalo, kad jos nariai kauptų nors ir pa- 
čias naujausias žinias, jei tos žinios nebus naudojamos vykdant pa- 
grindinius organizacijos uždavinius. Taigi vadybiškai tikslinga 
pasitikrinti organizacijos narių kvalifikacines galimybes tik tuomet, 
kai pasikeičia organizacijos veiklos strategija ir organizacijos nariai 
turės pradėti naudoti žinias ir įgūdžius, kurių anksčiau organizacijai 
nereikėjo. Pats atestavimas turi būti vykdomas ne lyginant darbuoto- 
jo galimybes su kažkokio abstraktaus visažinio darbuotojo modelio 
reikalavimais, o su konkrečiais pareiginiais uždaviniais, kurie kyla 
pasikeitus organizacijos strategijai. Šiuo požiūriu visai logiškas vals- 
tybinių įstaigų darbuotojų atestavimas, siejamas su aukščiausio val- 
džios organo rinkimais, suteikiančiais įgaliojimus vykdyti tam tikrą 
naują programą tarprinkiminiu periodu. Nors ir perspektyviniam dar- 
bo vertinimui labai didelę ir svarbią informacijos dalį galima gauti 
apibendrinus operatyvaus darbo vertinimo rezultatus, to nepakanka ir 

būtina naudoti papildomus darbo vertinimo būdus, leidžiančius tiks- 
liau vertinti darbuotojo darbo perspektyvas pasikeitus strategijai. 
Amerikiečių literatūroje personalo vadybos klausimais dažnai palan- 
kiai minimas P. C. Smith ir L. M. Kendall septintojo dešimtmečio 
pradžioje pasiūlytas vertinimas, remiantis per kritinių incidentų nag- 
rinėjimą pastebėtomis elgesio apraiškomis, užfiksuojamomis specia- 
liose lentelėse, sutrumpintai vadinamose BARS - behaviorally an- 
chored rating scales. Tačiau šis būdas gali būti naudojamas tik 
specialiai pasiruošusių profesionalų. Kadangi organizacijai dažniau- 
siai yra svarbu palyginti tarpusavyje esamus darbuotojus, kad galėtų 
numatyti, kurie yra perspektyvesni, dažnai siūlomi įvairūs lyginimo 
būdai: porinis lyginimas, kai pagal įvairias charakteristikas paeiliui 
lyginamas kiekvienas darbuotojas su kiekvienu; alternatyvus lygini- 
mas, kai pirmiausia atrenkami pats geriausias ir pats blogiausias pa- 
gal kažkokį rodiklį darbuotojas, paskui atrenkami geriausias ir blo- 
giausias iš likusių ir taip iki tol, kol visi darbuotojai išrikiuojami 
pagal vis blogesnes savybes eilės tvarka. Kartais, turint aiškų tikslą, 
naudojamas valingo suskirstymo būdas, kada visi darbuotojai su- 
skirstomi į kelias, iš anksto nustatyto dydžio darbuotojų kategorijas. 
Įvairuoja ir vertintojų parinkimo praktika. Žinoma, visuomet ypač 
svarbus tiesioginio vadovo įvertinimas, bet siekiant didesnio objek- 
tyvumo neretai sudaromos vertintojų grupės: nuolatinės — darbuotojų 
grupei, ar kiekvienam darbuotojui individualios. Į tokias grupes pa- 
prastai įtraukiami bendradarbiai, dirbantys panašų darbą, darbo re- 
zultatų vartotojai, jei jie gali būti pasirengę kvalifikuotai įvertinti 
įvairių darbuotojų darbo ypatybes, aukštesni vadovai ir net pavaldi- 
niai, jei vertinamasis jų turi. Labai svarbu, kad per galutinį darbo 
įvertinimą vertinamasis galėtų pareikšti savo nuomonę apie įvertini- 
mą ir gautų suteikto įvertinimo pagrindimą. Todėl vertinimas turi 
būti atliekamas raštu, vertinamasis su jo rezultatais turi būti iš anksto 
supažindintas ir pateikęs vertintojams savo pastabas. 

Klausimai pasitikrinti: 


J 
2; 


Kokie yra darbo vertinimo tikslai? 

Kokios yra veiksmingos subjektyvios darbo vertinimo sistemos 
ypatybės? 

Kokie yra perspektyvinio darbo vertinimo būdai? 

20. PINIGINIS DARBO SKATINIMAS 


Pasibaigus pirmajam darbo organizacijoje mėnesiui, darbuotojas 
gauna dar vieną valdymo poveikį - užmokestį už darbą. Kaip žino- 
ma, dėl darbo užmokesčio sutariama užmezgant darbo santykius, jis 
turi būti apibrėžtas darbo sutartyje, bet ilgametė pinigų, kaip darbo 
paskatos, naudojimo patirtis šiandieną vadovui suteikia gana plačias 
galimybes, pasirenkant įvairius mokėjimo už darbą būdus. Kadangi, 
kaip žinome, skatina dirbti ne patys pinigai, 0 jų gavimo taisyklės, 
būtina susipažinti su tų taisyklių įvairove. 

Žinomos dvi pagrindinės darbo užmokesčio sistemos: vienetinė 
ir laikinė. Taikant vienetinę darbo užmokesčio sistemą, nustatomas 
darbo užmokesčio įkainis už produkto vienetą, o darbo užmokestis 
už tam tikrą laikotarpį apskaičiuojamas padauginus per tą laikotarpį 
padarytų produktų skaičių iš vienetinio įkainio. Aišku, kad taip gali- 
ma mokėti už darbą tik tuomet, kai darbo produktai yra aiškiai ap1- 
brėžti ir gali būti apskaičiuojami. Taikant laikinę darbo užmokesčio 
sistemą, pagrindinis darbo apmokėjimo matas yra darbuotojo dirbtas 
laikas, už kurio vienetą (dažniausiai valandą) darbuotojui yra nusta- 
tomas užmokesčio įkainis, o darbo užmokestis už tam tikrą laikotarpi 
apskaičiuojamas dauginant per tą laiką dirbtų valandų (ar kitų laiko 
vienetų, kuriems nustatytas įkainis) skaičių iš įkainio. 

Vienetinė darbo užmokesčio sistema remiasi konkrečiais ir aiš- 
kiais darbo rezultatais, o laikinė — neabejotiną vertę mokančiajam 
pinigus turinčiu jo samdomo darbuotojo darbo laiku. Taigi taikyda- 
mas vienetinę darbo užmokesčio sistemą samdytojas perka samdo- 
mojo padarytus produktus, o laikinę - jo laiką. Formaliai laikinė dar- 
bo užmokesčio sistema neturi jokios sąsajos su darbuotojo darbo 
rezultatais. Šių dviejų sistemų atsiradimą ir išlikimą iki šių dienų lė- 
mė nuolatinis prieštaravimas tarp darbo kiekio ir kokybės. Net ir tais 
atvejais, kai aukštesnei kokybei pasiekti nereikia jokių papildomų 
operacijų, taigi ir laiko bei darbo sąnaudų, kokybė reikalauja papil- 
domų dvasinių jėgų — dėmesio, susikaupimo, valios, kurios reikia 
sudarant atitinkamas nuostatas jau pačioje darbo pradžioje. Daugiau 

kaip prieš tūkstantį metų Venecijos galerų statykloje už dailidžių, 
darančių irklus, darbą buvo mokama taikant vienetinę darbo užmo- 
kesčio sistemą, nustačius įkainį už pagamintą irklą. Už laivų korpu- 
sus statančių dailidžių darbą buvo mokama taikant laikinę darbo už- 
mokesčio sistemą. Laikinio užmokesčio tarifai įvairių kvalifikacijų 
dailidėms buvo nustatomi tokie, kad net mažiausiu tarifu vertinamas 
darbas sudarydavo sąlygas uždirbti žymiai daugiau, negu uždirbdavo 
sparčiausiai dirbantis irklų drožėjas. Šitaip buvo pabrėžiama kokybės 
pirmenybė prieš kiekybę: į galerą būdavo galima pasiimti atsarginių 
irklų, kad iškilus kokiam anksčiau nepastebėtam irklo trūkumui, būtų 
galima jį pakeisti. Taigi irklo kokybė galeros veiksmingumui nebuvo 
tokia reikšminga, kaip korpuso, kurį darant bet koks noras padaryti 
daugiau, paskubėti gali sumažinti dėmesį ir labai pakenkti kokybei, 
kurią ir patikrinti surentus visą korpusą ne taip lengva, kaip irklo. 
Vienetinė darbo užmokesčio sistema iki šių dienų taikoma ten, kur 
labai svarbus darbo našumas, o kokybė arba nėra taip svarbi, arba yra 
nesunkiai patikrinama. Ji puikiai skatina darbuotoją didinti darbo 
našumą, produkcijos kiekį. Laikinė darbo užmokesčio sistema, at- 
virkščiai, nesiedama darbo užmokesčio su darbo greičiu ir produkci- 
jos kiekiu, normalaus padorumo žmogų turi skatinti darbą geriau iš- 
baigti, siekti kuo aukštesnės kokybės. Suvokiant laikinį darbo 
užmokestį kaip privilegiją, leidžiančią uždirbti gerokai daugiau negu 
taikant vienetinį, pradines nuostatas siekti aukštos darbo kokybės 
suformuluoti nėra sunku, ypač jei ši darbo užmokesčio sistema ima- 
ma taikyti geriausiai dirbantiems vienetininkams, jau susiformavu- 
siems specialistams su savo profesine savigarba. Lietuvoje vaisingas 
laikinės darbo užmokesčio sistemos taikymas kol kas dar bus apsun- 
kintas sovietinės tradicijos. Mat bolševikinis Rusijos industrializavi- 
mas asmeniniu Lenino raginimu buvo vykdomas išimtinai taikant 
vienetinę darbo užmokesčio sistemą. Kai pasirodė, kad daugybė dar- 
bų (remontas, derinimas, kontrolė ir kiti) dėl savo pobūdžio negali 
būti tiksliai normuojami, mokant už tuos darbus imta taikyti laikinę 
darbo užmokesčio sistemą kaip neišvengiamą blogybę. Tvarkant 
darbo užmokestį Sovietų Sąjungoje buvo nutarta net sudaryti tokias 

sąlygas, kad taikant laikinę darbo užmokesčio sistemą darbuotojas už 
tą patį darbą gautų ketvirtadaliu mažesnį atlyginimą, negu taikant 
vienetinę. Taip postsovietinėje erdvėje vienetinė darbo užmokesčio 
sistema išlaikė savo darbo našumą skatinantį poveikį, o laikinė pra- 
rado bet kokį vertingą požiūrį į darbą skatinantį poveikį. 

Šiais laikais gana plačiai taikomos ir dvi šių sistemų formos: 
vienetinė — akordinė ir laikinė — pareiginių algų sistemos. Akordinė — 
tai vienkartė vienetinės darbo užmokesčio sistemos atmaina — už tam 
tikrų, dažniausiai sudėtingų ir didesnės apimties darbų įvykdymą 
numatytu laiku mokamas tam tikras atlyginimas. Tokia sistema ypač 
veiksminga, kai darbus reikia atlikti tiksliai numatytu laiku, bet ko- 
kybės požiūriu ji yra pavojingesnė už tradicinę vienetinę. Mat esant 
dideliam ir sudėtingam darbų kompleksui, kyla didesnė pagunda nu- 
slėpti nukrypimus nuo kokybės reikalavimų, kurie gali būti sunkiai 
pastebimi priimant darbus, o vėliau sukelti net pavojų žmonėms. To- 
dėl, taikant akordinį darbo užmokestį, būtina gerai išnagrinėti svar- 
biausias produkto kokybės charakteristikas bei visą darbo technolo- 
giją. Išsiaiškinus darbo proceso momentus, per kuriuos kuriamos tos 
svarbiausios kokybės ypatybės, numatyti, kad tais momentais darbas 
būtų užsakovo griežtai tikrinamas. 

Pareiginių algų sistema darbuotojo darbo užmokestį sieja jau ne 
su jo paties kvalifikacija, o su pareigybe, kuri apibrėžiama projektuo- 
jant organizacijos valdymo struktūrą. Paprastai nustatomas mėnesinis 
pareiginis atlyginimas, kuris nepriklauso nei nuo mėnesio trukmės, 
nei nuo per mėnesį atliktų darbų kiekio ir kokybės. Tokia sistema 
labai patraukli žmonėms, norintiems didžiausių nuolatinio pragyve- 
nimo šaltinio garantijų. Tačiau tokios sistemos skatinamasis poveikis 
labai menkas — ji teskatina žmogų ryžtis užimti pareigas su patrauk- 
liu atlyginimu, o toliau, kaip rašoma kai kuriose vadybos knygose, 
„dirbti tik taip, kad nebūtum išmestas iš darbo“. Vis dėlto dėl savo 
patrauklumo ir geriausių perspektyvų turėti sukomplektuotą visą bū- 
tinų darbuotojų ansamblį, ji plinta vis labiau, versdama darbdavius 
ieškoti kitų paskatų našiai ir kokybiškai dirbti žmones, susiviliojusius 
patraukliu atlyginimu ir įsiliejusius į organizaciją. 

Kadangi taip pat, kaip darbo vertinimo atveju, skatinamasis darbo 
užmokesčio poveikis daugiau priklauso nuo skatinamojo požiūrio į 
darbo užmokesčio sistemą negu nuo jos teorinio teisingumo, veiks- 
mingiausia darbo užmokesčio sistema gali būti sukurta tik aktyviai 
dalyvaujant patiems skatinamiesiems. Yra parengta nemažai darbo 
užmokesčio sistemų patikrinimo ir taisymo metodikų, leidžiančių iš- 
siaiškinti pačių skatinamųjų požiūrį į organizacijoje taikomą darbo 
užmokesčio sistemą bei ją koreguoti pagal jų nuomonę. Įvairių parei- 
gybių darbo užmokesčio lygio analizę geriausia pradėti skatinamuo- 
sius apklausiant, nuo kokių veiksnių labiausiai turėtų priklausyti pa- 
reiginis atlyginimas. Pagal apklausos duomenis išrinkus tris-penkis 
svarbiausius veiksnius, galima imti nagrinėti, kokia darbo užmokesčio 
dalis turėtų būti mokama už kiekvieną veiksnį. Vadybos literatūroje 
šią veiksnių visumą dažniausiai sudaro darbo sudėtingumas (jam at- 
likti reikalingos žinios ir įgūdžiai), atsakingumas (įtaka visos organi- 
zacijos veiklos rezultatams), įtampa bei darbo sąlygų palankumas. 
Nustačius, pavyzdžiui, kad buhalteris už darbo sudėtingumą gauna 
0,45 atlyginimo, už atsakingumą — 0,25, už įtampą —- irgi 0,25, o už 
darbo sąlygas, kadangi jos jam paprastai būna geresnės negu dauge- 
liui kitų darbuotojų, — tik 0,05, 1r žinant jo mėnesinį atlyginimą, ap- 
skaičiuojama, kokią pinigų sumą jis gauna už kiekvieną veiksnį. To- 
liau tokie patys veiksmai atliekami ir su kitų pareigybių atlyginimais. 
Turint tokius duomenis pareigybės imamos lyginti tarpusavyje: vi- 
soms pareigybėms skirtos atlyginimo dalys už kiekvieną veiksnį 1š- 
dėstomos lyginamojo svorio mažėjimo tvarka. Dažniausiai pasirodo, 
neatitinka eiliškumo pagal lyginamąjį svorį. Čia ir išryškėja, ką reikia 
taisyti: keičiamas arba lyginamasis svoris, arba atlyginimo dalis. Vė- 
liau, sudėjus koreguotas kiekvienos pareigybės atlyginimo dalis, gau- 
namas patikslintas, pačių skatinamųjų nuomones atitinkantis pareigi- 
nių atlyginimų sąrašas. Kaip rodo tyrimai, pavojus, kad kiekvienas 
skatinamasis stengsis pateikti iškreiptą nuomonę norėdamas pasiekti 
sau palankesnį sprendimą ir tuo pakenks būsimo atlyginimo sąrašo 

skatinamajam poveikiui, dėl gana sudėtingos procedūros ir visų pa- 
reigybių darbuotojų dalyvavimo labai menkas. 

Nors pagrindinis, nustatytas remiantis vienu iš aprašytų pagrin- 
dų, darbo užmokestis ir sudaro didžiąją darbuotojo darbo pajamų 
dalį, darbo skatinimo pinigais praktikoje yra ir kitokių pajamų 1š dar- 
bo gavimo būdų: organizacijos apmokamos paslaugos, papildomas 
atlyginimas, dažnai dar vadinamas premija, vienkartinės premijos ir 
dividendai akcijas turintiems darbuotojams pagal įmonės metų darbo 
rezultatus. 

Kaip minėta, tik vienetinė darbo užmokesčio sistema skatina 
siekti konkrečių kiekybinių darbo rezultatų. Taikomą laikinę darbo 
užmokesčio sistemą, ypač pareigines algas, būtina papildyti darbo 
pajamų svyravimo, atsižvelgiant į labiausiai rūpimus veiklos rodik- 
lius, sistema. Tokia sistema taikoma ir kartu su vienetine darbo už- 
mokesčio sistema, kai norima skatinti aukštesnę darbo kokybę arba 
taupesnį išteklių naudojimą. Tyrimai rodo, kad papildomas darbo 
užmokestis labiausiai skatina darbuotojo pastangas norima linkme, 
jei jis sudaro iki pusės pagrindinio darbo užmokesčio. Jei jis yra ma- 
žesnis, darbuotojas daug menkiau reaguoja į jį, o jei beveik siekia 
darbo užmokesčio lygį, darbuotojas ima per daug vaikytis tų rodik- 
lių, už kuriuos gali gauti papildomą atlyginimą, ir apleidžia kitas sa- 
vo pareigas. Šitoks svyravimas pasiekiamas atitinkamai sudarius pa- 
pildomo apmokėjimo, arba premijavimo, nuostatus. Pavyzdžiui, 
žinoma, kad darbuotojas pačiomis nepalankiausiomis sąlygomis per 
mėnesį aptarnauja 32 klientus, o pačiomis palankiausiomis sąlygomis 
ir įtempčiausiai dirbdamas — 42. Taigi jo darbo našumo svyravimo 
diapazonas yra 10. Norėdami skatinti jį maksimaliai panaudoti savo 
galimybes, turime jam nustatyti bazinę užduotį — 32 klientus per mė- 
nesį, nors tai ir atrodytų nepagrįstai maža. Reikia prisiminti, kad, 
taikant laikinę darbo užmokesčio sistemą, darbuotojo darbo užmo- 
kestis tepriklauso nuo dirbto laiko ir negali būti mažinamas jokia 
dingstimi. Taigi, norint, kad darbuotojas nuolat valingai stengtųsi 
nors po truputį didinti savo darbo našumą, reikia fiksuoti kiekvieną 
našumo kilimo etapą ir už jį papildomai mokėti. Jei tai yra vienintelis 

rodiklis, kurio didėjimą norima skatinti, padalinę maksimalų papil- 
domo darbo užmokesčio dydį - 50 Yo pagrindinio darbo užmokesčio 
iš rodiklio svyravimo diapazono — 10, gauname 5 Yo pagrindinio dar- 
bo užmokesčio už kiekvieną klientą, aptarnautą įvykdžius bazinę 
mėnesio užduotį. Tokia papildomo darbo užmokesčio apskaičiavimo 
skalė neturi sovietiniams laikams būdingo erzinančio premijos maži- 
nimo (depremijavimo) poveikio ir be jokių formalių dydžio apribo- 
jimų laiduoja, kad ji neviršys pusės pagrindinio darbo užmokesčio. 
Jei norima papildomu darbo užmokesčiu skatinti, kad gerėtų ne vie- 
nas, o keli rodikliai, 50 Yo pagrindinio darbo užmokesčio turi būti 
paskirstyti tiems keliems rodikliams, o paskui, nustatant papildomo 
darbo užmokesčio dydį kiekvieno rodiklio pokyčiui, turi būti atlie- 
kami veiksmai, kaip parodyta pateiktame pavyzdyje. 

Prieš kurį laiką buvo paskelbti duomenys, kad JAV pramonės 
darbuotojų pagrindinis darbo užmokestis tesudaro apie du trečdalius 
jų darbo pajamų, o dar vieną trečdalį sudaro organizacijos apmoka- 
mos paslaugos (benefits). Ten labai populiarios vadinamosios kavi- 
nės paslaugos (cafeteria benefits), kai organizacija pateikia savo dar- 
buotojams sąrašą įvairių paslaugų, už kurias imasi mokėti, o 
darbuotojai prieš prasidedant metams pasirenka jiems patrauklias 
paslaugas kaip patiekalus iš kavinės meniu. Skirtingose organizacijo- 
se tų sąrašų dydžiai ir turinys labai įvairuoja. Juose galima aptikti ir 
auklės vaikui, ir automobilio išlaikymo, ir dantų gydytojo, ir vasaros 
poilsio šeimai, ir užsienio kalbų mokymo, ir maitinimo darbe paslau- 
gų ir gausybę kitų 

Skatinant svarbių darbų, nenumatytų tarp kasdieninių, vykdymą 
laiku ir kokybiškai, labai veiksmingos yra vienkartinės premijos. 
Kaip ir taikant kitas skatinimo pinigais formas, prieš pradedant darbą 
turi būti parengtos aiškios tų premijų skyrimo taisyklės, įvertinant 
kiekvieno premijuojamojo indėlį. Kadangi jos taikomos ne taip daž- 
nai, tai daugelyje organizacijų teparengiami bendriausi tokio premi- 
javimo nuostatai, konkretų premijos paskirstymą paliekant atsakin- 
gam darbo vykdytojui. Dažniausiai vienkartinės premijos gerokai 
viršija mėnesio atlyginimą, todėl vertinamos jas gavusių ir susilaukia 

negavusių asmenų dėmesio. Kaip rodo tyrimai, vienkartinių premijų 
skyrimas neretai sukelia konfliktus tarp darbuotojų, ir dažniau nepa- 
sitenkinimą reiškia nepatekusieji tarp premijuojamųjų. Kadangi 
vienkartinę premiją gauna žymiai mažiau darbuotojų, negu jos ne- 
gauna, iš anksto neparengus ir nepaviešinus būsimosios premijos 
skirstymo nuostatų, prarandamas skatinamasis vienkartinių premijų 
poveikis ir įtaka, kuriant veiksmingą korporacinę kultūrą. 

JAV plačiai paplitę vadinamieji darbuotojų-akcijų savininkų 
planai (employees stock ownership plan, sutrumpintai — ESOP), kai 
labiausiai per metus pasižymėjusiems darbuotojams leidžiama leng- 
vatinėmis sąlygomis įsigyti įmonės akcijų. Taip jie tampa ir savo 
įmonės savininkais, įgyja teisę į dividendus, ir laikoma, kad šis būdas 
yra vienas veiksmingiausių, skatinant darbuotojų susitapatinimą su 
organizacija. 

Daugelio Lietuvos organizacijų vadovai įslaptina užmokesčio už 
darbą reikalus, dažniausiai tai pagrįsdami žmogaus privatumo saugo- 
jimu. Daugybė tyrimų, pastaraisiais metais atliktų įvairiose šalyse, 
rodo, kad tokia praktika kenkia socialiniam ir psichologiniam orga- 
nizacijų klimatui: kyla nepagrįsti vadovybės įtarinėjimai, atsiranda 
slapti netikslios, pateikiamos kaip ypač patikimos, informacijos srau- 
tai, didėja įtampa tarp vadovų ir pavaldinių bei bendradarbių. Su- 
prantama, nereikia kurti sąlygų, kad kiekvienas organizacijos narys 
bet kuriuo momentu galėtų sužinoti jį dominančio bendradarbio iš 
organizacijos gautą pinigų sumą. Tačiau principus, bendras mokėji- 
mo už darbą taisykles ir savo paties darbo užmokesčio nustatymo 
ypatybes lyginant su kitais organizacijos nariais, kiekvienas darbuo- 
tojas turi žinoti tiksliai ir išsamiai. Vadovybė, nesuteikdama darbuo- 
tojui tokios informacijos, smarkiai apsunkina jo gyvenimą organiza- 
cijoje, skatina jį gaišti laiką, eikvoti energiją ir ieškoti tokios 
informacijos. 

Klausimai pasitikrinti: 

1. Kuo skiriasi vienetinė ir laikinė darbo užmokesčio sistemos? 

2. Kokie yra įvairių darbo užmokesčio sistemų pranašumai ir 
trūkumai? 

3. Kokios yra kitos darbo paskatos pinigais? 
Kaip sudaryti veiksmingą operatyvaus darbo skatinimo papildomu 
užmokesčiu sistemą? 

21. GRUPINIS PROTINIS DARBAS 


Visi darbai yra prasidėję kaip vieno žmogaus veikla, tik vėliau 
imta ieškoti, kaip padidinti darbo galias, gauti daugiau darbo produk- 
tų, ir darbas virto kolektyviniu. Protinis darbas vyksta smegenyse ir 
nestebimas ne tik iš šalies, bet net pačiam dirbančiajam ne visada 
aiškus. Vieno žmogaus veikla liko ilgiausiai. Pastebėjus, kaip moks- 
linėse diskusijose kartais iškyla mintys, kurios kiekvienam jų daly- 
viui tiesiog negalėjo kilti net ir įtempčiausiai vienam mąstant, imta 
suprasti, kad ir protinis darbas gali būti dirbamas bendromis kelių 
žmonių pastangomis. Neatsiejama mokslo dalimi tapo bendras proti- 
nis darbas, nors kartais jis ir nebūna toks vaizdus, nes paskelbtos 
spaudoje mokslininko mintys gali būti atskiriamos nuo jo asmens. 
Išsikristalizavus tikslų įvairovei ir susiformavus vadovui specialius 
klausimus spręsti padedančių funkcinių specialistų, kurie dažnai 
konkuruoja dėl tų pačių išteklių, sluoksniui, vadovui dažnai prisirei- 
kia rengti tų specialistų diskusijas, kurios taip pat tampa vienu metu 
vykstančių grupiniu protiniu darbu, besibaigiančių visiems priimtinų 
iškilusios problemos sprendimu. Vis labiau demokratėjant valdymui 
ir plintant dalyvaujamajai vadybai, grupinis protinis darbas, spren- 
džiant net kasdienines problemas, tampa įprastinis organizacijose. 
Dėl to, nagrinėjant vadybos darbą, greta tarpasmeninių ir viešų ko- 
munikacijų skiriamos ir grupinės. 

Lyginant grupinį sprendimo priėmimą su vienasmeniu vadovo 
sprendimu, paaiškėja, kad jis turi daug pranašumų, bet turi ir trūku- 
mų, kuriuos būtina žinoti, siekiant juos sėkmingai taikyti valdant or- 
ganizacijas. Pirmiausia, aišku, kad daugiau žmonių gali turėti dau- 
giau skirtingų požiūrių ir pateikti daugiau įvairesnių sprendimų, iš 
kurių daugiau galimybių parinkti geresnį sprendimą. Antra, pats ke- 
lių nuomonių buvimas žadina žymiai didesnį jas girdėjusio žmogaus 
kūrybiškumą, paskatintos išgirstų minčių jam į galvą ateina mintys, 
negalėjusios kilti vienam mąstant. Tyrimai rodo, kad dėl šių priežas- 
čių bendromis pastangomis priimtas sprendimas yra, kaip sakoma, 
keliais lygiais aukštesnis net už sudėtą surinkus geriausias sprendimo 

dalis iš tų pačių žmonių savarankiškai parengtų sprendimų. Dar vie- 
nas svarbus tokio sprendimo pranašumas vadyboje yra tas, kad kiek- 
vienas, dalyvavęs sprendžiant, priimtą sprendimą supranta kaip savą 
ir daug labiau stengiasi jį įgyvendinti negu svetimą. Be to, dalyvau- 
damas sprendimo priėmimo procese žmogus gauna daug informaci- 
jos, kurios kitaip nebūtų turėjęs, ir geriau pasirengia savarankiškai 
veikti, kai iškyla trukdymai sprendimą įgyvendinant. Pats dalyvavi- 
mo, sprendžiant bendrus klausimus, faktas parodo žmogui jo svarbą 
organizacijai, stiprina jo susitapatinimą su ja. Asmeninio sprendimo 
svarbiausias pranašumas yra daug mažesnės laiko sąnaudos: nereikia 
nei būsimų sprendėjų mokyti, nei ilgai kitiems aiškinti savo požiū- 
rius, nei dar ilgiau tartis, kol bus priimtas visiems tinkamas sprendi- 
mas. Kitas asmeninio sprendimo pranašumas — visiškai aiški spren- 
dimo autorystė ir sprendėjo atsakomybė už jo kokybę. 

Grupinio sprendimo atveju ta atsakomybė išsisklaido, atsakingi 
lieka „visi ir niekas“. Amerikiečių psichologas L. Džeinis (L. Janis) 
1971 m. net pasiūlė terminą groupthink, kurį jis sukūrė pagal 
Dž. Orvelo įvesto termino newspeak pavyzdį. Kadangi antrasis žodis 1 
lietuvių kalbą išverstas kaip „naujakalbė“, L. Džeinio pasiūlytas žodis 
gali būti verčiamas kaip „grupiamintė“. Šį terminą L. Džeinis pasiūlė 
įvesti išnagrinėjęs knygą, kurioje buvo aprašyta, kaip JAV prezidento 
Dž. F. Kenedžio „virtuvinis kabinetas“, vadovaujamas jo brolio Ro- 
berto, ieškojo, ką daryti su komunistine Kuba, ir suplanavo gėdingai 
žlugusi įsiveržimą Kiaulių įlankoje 1961 m. Ryškiausiomis tokios 
„grupiamintės“ ypatybėmis L. Džeinis laiko jau minėtą atsakomybės 
išsklaidymą, kurį jis vadina anonimiškumu, kai, pasijutę kaip bandoje, 
žmonės praranda asmeniškumą ir kalba visų vardu. Bendrumas ir vie- 
ningumas taip pat sudaro ir nepažeidžiamumo, neįveikiamos galios, 
kuriai niekas negali pasipriešinti, regimybę. Šie du reiškiniai skatina 
ir gebėjimą pagrįsti bet kokius savo veiksmus, dažnai remiantis 
paprastesniu aplinkos ir priešingų jėgų įvaizdžiu. Toks mąstymas su- 
kelia panieką net visuotinai priimtoms dorovės normoms ir paskatina 
savų normų, net prieštaraujančių bendražmogiškoms, susikūrimą. 
L. Džeinio nuomone, taip susikūręs vieningumas sukelia ir labai stiprų 

spaudimą, kurį savo pareiga nors šiek tiek nuo bendros krypties nu- 
krypstančių narių atžvilgiu laiko visi grupės nariai, o dėl tokio spau- 
dimo įsigali tokia stipri savicenzūra, kad kiekvienas grupės narys savo 
nuomonę laiko nesvarbia ir net neskelbia jos. 

Aštuntajame praėjusio amžiaus dešimtmetyje atlikti grupinio 
protinio darbo tyrimai leido suprasti pagrindines vaisingo bendro 
protinio darbo taisykles. Pirmiausia, norint bet kokią problemą iš- 
spręsti taikant grupinį protinį darbą, problemos sprendimas turi būti 
priimtas nuosekliai atsakant į klausimus. Norint parengti tą klausimų 
seką, reikia gerai žinoti teorinius problemos pagrindus ir tos proble- 
mos sprendimų įvairovę. Išsivysčiusiose šalyse šis darbas paprastai 
pavedamas aukštos kvalifikacijos profesionalams, vadinamiesiems 
proceso konsultantams. Svarbios ir grupės charakteristikos: grupės 
dydis — nuo šešių iki dvylikos žmonių; nariai turi turėti visas spren- 
dimui būtinas žinias, įgūdžius ir įgaliojimus ir būti nusiteikę ne var- 
žytis savo išmintimi, o bendromis pastangomis rasti sprendimą. Sie- 
kiant vaisingo kūrybingo darbo, reikėtų, kad dirbant būtų atliekami 
šie aštuoni vaidmenys: siūlytojas, žinių ieškotojas, žinių teikėjas, 
pritarėjas, priešininkas, abejotojas, smalsuolis ir apibendrintojas. Sa- 
vaime aišku, kad vienas dalyvis gali atlikti ir kelis vaidmenis įvai- 
riuose darbo tarpsniuose, o siekiant išvengti „„grupiamintės“, svarbu 
tik pastebėti, ar nepritrūko kokio nors vaidmens apraiškų, ir, jei pri- 
trūko, išprovokuoti tokio vaidmens atlikimą. Protinį darbą paprastai 
žmogus dirba taip, kaip yra įpratęs, pats nutraukdamas ir pradėdamas 
darbą, kartais net nuklysdamas nuo nagrinėjamo klausimo. Stengian- 
tis siekti vaisingo bendro darbo, tenka dirbti priverstiniu visų sutartu 
ritmu, dirbant grupėje, žmogaus protas veikia daug intensyviau, todėl 
pavargsta ir protas, ir nervai, žmonės ima pyktis, ginčytis, palikę 
nuošalyje svarstomą klausimą ir to nesuprasdami. Todėl ilgoms gru- 
pinio protinio darbo sesijoms kviečiami konsultantai psichologai, 
kurių pareiga pastebėti pirmąsias nuovargio ir sutrikimo apraiškas, 
skelbti pertraukėles su specialiais darbingumo atkūrimo pratimais, 
tonizuojančiais gėrimais, sportu ir vandens procedūromis. Nustatyta, 
kad grupinio protinio darbo sesijos trukmė - ne ilgiau negu pusantros 

valandos, o jei tiek maža, ne daugiau kaip keturios tokios sesijos per 
dieną su dvidešimties minučių pertraukomis. Kadangi protinis darbas 
reikalauja susikaupimo ir jam labai kenkia išoriniai dirgikliai, ypač 
triukšmas, turi būti pasirūpinta komfortiškomis darbo sąlygomis. 
Viena iš jų - apskritas darbo stalas, leidžiantis grupės nariams susėsti 
taip, kad visi galėtų matyti vienas kitą nepasukdami galvos, nes kū- 
rybiškumą skatina ne tik kitų pasakyti žodžiai, bet ir veido išraiška, 
rodanti nustebimą ar pritarimą, susižavėjimą ar prieštaravimą. Prieš 
pradėdama darbą, grupė turi susitarti dėl aiškaus darbo tikslo, jo re- 
zultatų pavidalo, bendro darbo taisyklių, darbo režimo ir tvarkos. 
Grupė turi turėti vadovą ir sekretorių. Pagrindinis grupės vadovo už- 
davinys — laiduoti kiekvieno teisę išsakyti nuomonę ir būti išgirstam, 
slopinant susipriešinimus, neleidžiant atsirasti psichologiniam spau- 
dimui ir nuolat pabrėžiant bendrą tikslą bei visų dalyvių įsipareigo- 
jimą jam, palaikyti bendradarbiavimo nuotaiką. Kadangi toks darbas 
vyksta nuolat improvizuojant ir dėl netikėtų minčių kylant įvairioms 
emocijoms (nuo griausmingo juoko iki griežto pasipiktinimo), kad 
nebūtų prarasta jokia mintis, visos mintys turi būti sekretoriaus pro- 
tokoluojamos, o baigiantis sesijai visų jų sąrašas turi būti pateiktas 
visiems grupės nariams. Tai turi būti daroma tam, kad nariai bet ku- 
rią akimirką, kai smegenys grįš prie nagrinėto klausimo, galėtų pasi- 
tikslinti, kas buvo jau kalbėta, ir vaisingai dirbtų toliau. 

Moksliniais tyrimais įrodyta, kad suaugęs Žmogus, nepasitikė- 
damas kitais, vengdamas būti klaidingai suprastas ar net išjuoktas, 
niekam nepasako apie aštuonis dešimtadalius jo smegenyse kilusių 
minčių, tarp kurių kartais dingsta ir labai vertingos. Norint „peršokti 
tą vidinį cenzorių“ ir sukurtas proto šturmo metodas. Svarbiausia jo 
nuostata — kuo daugiau idėjų ir jokios kritikos. Žmonių grupė kuo 
greičiau beria atsakymus į pateiktą klausimą, dažniausiai turintį pa- 
vidalą: „Ką daryti, kai...?“, vienas grupės narys tuos atsakymus pro- 
tokoluoja, o kitas seka, kad kiekvienas, parodęs nors menkiausią norą 
kažką pasakyti, būtų išgirstas, kad, gink, Dieve, kas nors nepareikštų 
kokios kritinės pastabos, galinčios užgniaužti žmogaus norą kalbėti. 
Jei atsakymų sąrašas pasirodo labai neįprastas, jis toliau gali būti 

nagrinėjamas, dėl kiekvieno atsakymo keliant klausimą: „O kodėl 
taip nepadarius?“ Jei sąraše dauguma visiems žinomų sprendimų, jie 
nagrinėjami su nuostata „Nieko iš to neišeis, nes...“ Taip atpalaida- 
vus grupės narių kūrybines galias, galima ieškoti netikėtų sprendimų, 
kurie dažniausiai, kaip rodo praktika, ir būna tinkamiausi. ,„Proto 
šturmas“ dažnai taikomas kaip smegenų apšilimas prieš rimtą darbą 
ir kaip pradinio galimų sprendimų rinkinio šaltinis. 

Sprendimui rengti ir priimti gali būti taikomas Delfų metodas, 
išsirutuliojęs iš senovės graikų Delfų orakulo žynių darbo. Kai į Del- 
fų orakulą kas nors kreipdavosi dėl pranašystės, klausėjui pateikus 
klausimą, moteris — tarpininkė tarp dievo Apolono ir žmonių, vadinta 
Pitija, pasilenkdavo virš kiaurymės, per kurią iš žemės gelmių ėjo 
kažkokios dujos, kelis kartus giliai įkvėpdavo ir paskui daugmaž aiš- 
kiai ištardavo vieną kitą frazę ar šiaip žodžių rinkinį. Po kurio laiko 
vienas iš žynių, kartu su klausėju girdėjusių Pitijos žodžius, paskelb- 
davo eiliuotą pranašystę, sudėtą iš tų Pitijos žodžių. Teko skaityti, 
kad visi žyniai, girdėję Pitijos žodžius, išsiskirstydavo giraitėje ir 
vaikščiodavo, kurdami savo variantus. Kiekvienas sukūręs ateidavo 
ir atsistodavo tam tikroje aikštelėje. Kai susirinkdavo visi, kiekvienas 
garsiai pasakydavo savo pranašystę, ir visi vėl išsiskirstydavo. Esą 
jie taip vaikščiodavo tol, kol visi imdavo garsiai kartoti vienodą te- 
kstą. Vargu ar protingi žmonės tiek daug gaišdavo laiko, tikriausiai 
užtekdavo poros ar trejeto tokių susiėjimų, ir visi pasirinkdavo ge- 
riausią variantą. Taikant šį būdą, asmeninis ir grupinis protinis dar- 
bas derinamas retai: kiekvienas dirba atskirai, niekieno netrukdomas 
ir susikaupęs, 0 savo nuomonę gali tobulinti žinodamas plačią kitų 
nuomonių įvairovę — taigi dirba ir vienas, ir visi kartu. Taip visiškai 
išvengiama psichologinio autoriteto, garsesnio balso, įtaigaus intona- 
vimo poveikio žmogaus mąstymui, kuris dažnai tradicinius pasitari- 
mus paverčia formalaus pritarimo vadovui patinkančiam sprendimui 
apraiška. Taikant šį būdą vadyboje šiais laikais visai grupei iškelia- 
mas klausimas, į kurį kiekvienas grupės narys turi atsakyti savaran- 
kiškai. Visi grupės nariai savo atsakymus paskelbia, o vienas juos 
užprotokoluoja. Paskui grupės nariai, įvertinę visas girdėtas nuomo- 

nes, patikslina savo atsakymus ir vėl paskelbia. Delfų metodas yra 
puikus ir dėl to, kad taikant jį lengviausia gauti vienbalsį sprendimą. 
Vienbalsiškumas šiuo atveju neturi to neigiamo atspalvio, kuris bū- 
dingas formaliai žmonių grupės priimamam sprendimui - praėjus 
kelis svarstymo etapus, išsiaiškinus visas būsimo darbo dalyvių nuo- 
mones, suprantama, kad veikimo būdų yra daug, kol nepradedama 
veikti, o kai pradedama veikti, lieka tik vienas būdas. Tada būsimo 
darbo dalyviams visai nesunku atsisakyti neesminių savo prieštara- 
vimų, trukdančių pasirengti aktyviai veiklai, todėl dalyviai prisideda 
prie nuomonės, kuri atrodo priimtina daugumai bendradarbių. Toks 
sąmoningas apsisprendimas nesukelia žmogui psichologinio pasi- 
priešinimo ir neatleidžia jo nuo atsakomybės už būsimų darbų pasi- 
sekimą. Taikant šiuolaikines informacines technologijas, atsiveria 
naujos galimybės derinti individualų ir grupinį protinį darbą, tik ne- 
užmirština, kad tiesioginis asmeninis bendravimas, nagrinėjant pro- 
blemą, yra nepralenkiamas kūrybingumą skatinančiu poveikiu. Todėl 
grupinis protinis darbas, vykdomas tradiciškai, naudotinas ypač keb- 
liems ir sudėtingiems klausimams spręsti. 


Klausimai pasitikrinti: 

1. Kokie grupinio sprendimų priėmimo pranašumai ir trūkumai 
palyginti su individualiu? 

Kas yra „grupiamintė“? 

Kokios yra vaisingo grupinio protinio darbo sąlygos? 

Kam ir kaip naudojamas „proto šturmas“? 








BLB 


Kam ir kaip naudojamas Delfų metodas? 

22. POKYČIŲ VALDYMAS 


Vienas iš dažniausių netikėtumų, su kuriais žmogui tenka susi- 
durti naujoje darbovietėje, yra tas, kad gana greitai vadovas ima rei- 
kalauti atlikti darbus, apie kuriuos įsiliejant į organizaciją visai nebu- 
vo kalbėta. Žmogui tenka apsispręsti, ar tyliai paklusti lyg nieko 
nepastebėjus, ar bandyti kreiptis dėl darbo užmokesčio padidinimo. 
Bet kurio atveju tas netikėtumas nemalonus, o neradus bendros kal- 
bos su vadovu, jis neretai žmogų priverčia palikti organizaciją. 

Kartais taip atsitinka dėl darbo sutarties sudarymo be pareiginių 
nuostatų: taip dar atsitinka neprofesionaliai valdomose organizacijo- 
se. Dažniausiai priežastys būna objektyvios — organizacijos veiklos 
sąlygos šiuolaikiniame pasaulyje kartais kinta taip smarkiai ir iš 
anksto nenuspėjamai, kad vadovams noromis nenoromis tenka sku- 
biai keisti įprastą savo elgesį. 

Įdėmesnio vadybos praktikų ir teoretikų dėmesio šis klausimas 
susilaukė praėjusio amžiaus penktajame dešimtmetyje, kai atsigau- 
nanti po karo pramoninių prekių rinka ėmė sparčiai sotintis plačiau- 
siai naudojamais buitinės paskirties techniniais produktais. Aštrioje 
konkurencinėje kovoje gamintojai, nenutraukdami įprastos produkci- 
jos gamybos, turėjo vis plačiau diegti aukštesnes kokybės charakte- 
ristikas turinčius naujus tos pačios paskirties produktus arba bent 
patobulintas jų modifikacijas. Nors pajėgesnės įmonės turėjo specia- 
lizuotus gamybinius dalinius, kuriuose buvo gaminami tie naujausi 
pavyzdžiai, pirmąsias jų partijas rinkai tekdavo gaminti kartu su nu- 
sistovėjusia produkcija, kurios ir techninės charakteristikos, ir te- 
chnologinis procesas darbuotojams jau buvo žinomi ir už kurios da- 
rymą darbuotojams buvo mokama remiantis aiškiais ir įprastais 
darbo užmokesčio organizavimo pagrindais. Kitoms įmonėms tiek 
pirmuosius naujus produktus, tiek ir pirmąsias jų partijas rinkai te- 
kdavo gaminti kartu su nusistovėjusia produkcija. 

Naujo gaminio įsisavinimas būdavo planuojamas sudarant darbų 
eiliškumo sąrašą, numatant kiekvienam darbui jo baigimo terminą, 
apskaičiuojamą atsižvelgiant į darbų komplekso užbaigimo laiką, 

einant priešinga technologinio produkto darymo proceso kryptimi. 
Organizuojant tebūdavo įmanoma nurodyti gamybos dalinį, kuriame 
galės būti atlikta ta ar kita darbo operacija, atsakingą už laiku ir ko- 
kybiškai įvykdytą darbą laikant dalinio vadovą. Mokama už darbą 
būdavo remiantis jau esančiais pagrindais, o kadangi darbas naujas, 
galintis reikalauti didesnių pastangų dėl su naujovėmis susijusių kliū- 
čių, papildomos pastangos būdavo skatinamos didesnių piniginių 
išmokų pažadais sėkmingai baigus darbus. Tokiems darbams kontro- 
liuoti ir reguliuoti paprastai būdavo rengiami periodiniai visų prie- 
monių planuose nurodytų vadovų pasitarimai, vadovaujami kurio 
nors iš aukščiausio lygio vadovų. 

Būtent organizuojant tokį darbą ir pats gamybos dalinio vadovas 
gaudavo užduotis, kokių vykdyti nebuvo ruošęsis, ir turėdavo dar- 
buotojams duoti užduotis, kurios paprastai negalėjo būti numatytos 
tariantis dėl darbo ir neretai keldavo darbuotojui sunkumus dėl žinių 
ar darbo įgūdžių trūkumo, kuriam jis nebuvo pasirengęs. Kildavo ir 
kitų kliūčių: viena iš greičiausiai išaiškėjusių, kad plane numatyti 
dalinių vadovai, atsakingi už tam tikrų darbų kuriant arba diegiant į 
gamybą naują produktą įvykdymą, siedami savo darbo užmokestį ir 
gyvenimo organizacijoje perspektyvas su kasdieninio darbo, teikian- 
čio didžiąją įmonės pajamų dalį, sėkme, skirdavo per mažai dėmesio 
nesklandumams, susijusiems su nauju gaminiu, šalinti. Kita būdinga 
kliūtis, kad vadovai, bijodami, jog ateityje jų vadovaujamo dalinio 
funkcijos gali būti papildytos darbais, kurie jau sukėlė sunkumų, ne- 
siimdavo iniciatyvos savarankiškai spręsti klausimų. Tuos klausimus 
jie palikdavo savo vadovams, kad remdamiesi tuo, jog buvo priversti 
daryti tai, ko nebuvo tarp dalinio funkcijų, vėliau galėtų ginčyti galu- 
tinį tų funkcijų paskirstymą. Taip kartais net paprasto klausimo 
sprendimas būdavo perkeliamas į aukščiausią valdymo lygį per peri- 
odinius pasitarimus. 

Gana greitai buvo suprasta būtinybė vienkarčių darbų vykdymą 
atskirti nuo nuolat besikartojančių, ir ėmė kurtis produktų valdymo 
(product management) kryptis vadybos teorijoje. Pradėta kurti pro- 
dukto vadovo (product manager) vadovaujamą visiškai su nuolatine 

gamyba ir jos tvarkymu nesusijusių įmonės darbuotojų grupę, kuri 
savo jėgomis nuo pradžios iki pabaigos turėdavo atlikti visus naujo 
produkto gamybos parengimo darbus ir pateikti rinkai pirmąją naujų- 
jų produktų partiją. Suprantama, kad tokia nuostata visiškai įgyven- 
dinta negalėjo būti, tam tikrus darbus turėdavo atlikti ir nuolatine 
veikla užimti darbuotojai, kai tam tikrų darbų vykdymo pajėgumas 
būdavo per mažas ir negalėdavo būti skaidomas. Numačius tokios 
grupės nariams patrauklų laikinį darbo užmokestį ir pažadėjus didelę 
premiją už sėkmingą užduoties įvykdymą, didelės dalies anksčiau 
nurodytų kliūčių pavykdavo išvengti, arba bent sumenkinti trikdantį 
jų poveikį. Greitai paaiškėjo, kad ir kiek rūpestingai būtų parenkami 
darbuotojai į produkto darymo grupę, jų darbo įtampos suvienodinti 
nepavykdavo: vieni vargiai spėdavo atlikti viską, kas reikalinga, o 
kiti turėdavo palyginti daug laisvo laiko. 

Išeitis buvo rasta, sukūrus matricinės struktūros koncepciją. 
Kaip jau minėta anksčiau, absoliuti organizacijų dauguma valdoma 
taikant linijinės ir funkcinės valdymo struktūrų elementų derinius. 
Šios struktūros ir yra pagrindinis nuolatinio darbų paskirstymo tarp 
darbuotojų įrankis. Organizacija, sukuriama ilgalaikei nuolat besikar- 
tojančiai veiklai, remdamasi valdymo struktūra, nustato ir kiekvieno 
darbuotojo darbo funkcijas, atsakomybę ir teises, tuos pagrindinius 
veiksnius, pagal kuriuos parenkamas organizacijai reikalingas žmo- 
gus bei nustatomas jo darbo užmokestis. Naujiems produktams kurti 
ir pirmajai jų partijai gaminti, remiantis sėkminga produktų valdymo 
patirtimi, taip pat kuriama produkto vadovo vadovaujama darbo gru- 
pė, tik jos nariai nėra atsiejami nuo nuolatinės gamybos ir jos tvar- 
kymo. Jie paliekami ir savo įprastame dalinyje vadovaujami nuolati- 
nio savo vadovo, pagrindinis jų darbas tampa dalyvavimas kuriant 
naują produktą (žr. 13 pav.) 

[A|-[F] — funkciniai valdymo struktūros daliniai 


(3)-(2), () -(9) — linijiniai valdymo struktūros daliniai 


13 pav. Matricinė struktūra 


Tokia dvilypė būklė ir formalus pavaldumas vienu metu dviems 
vadovams panašus į šizofrenišką asmenybės susidvejinimą, bet ra- 
cionaliai sutvarkius pasirodė esąs labai efektyvus. Pirmiausia visiems 
grupės dalyviams nurodomas svarbiausias prioritetas — naujo gami- 
nio kūrimas, o dalyvavimas nuolatinėje veikloje imamas laikyti an- 
traeiliu. Kai darbuotojas neužimtas svarbiausiu darbu, jis turi kreiptis 
į savo nuolatinį vadovą ir gauti savo įprasto darbo užduotį. Antra, to 
darbuotojo nuolatinis vadovas, nepraradęs atsakomybės už pavaldi- 
nio darbą, kaip būdavo iki matricinių struktūrų, yra įpareigotas tam 
savo pavaldiniui padėti, kai pastarasis nebepajėgia sėkmingai susido- 
roti su pagrindine savo užduotimi. Kadangi ta užduotis yra prioriteti- 
nė, jei jau jai kuriama matricinė darbo grupė, tai dalinio, kurio narys 
įsiliejęs į darbo grupę, vadovas, žinoma, perskirstęs visus savo turi- 
mus išteklius ir laiduodamas normalią nenutrūkstamos veiklos eigą, 
turi, esant reikalui, tam nariui padėti net paskirdamas pagalbininkais 
kitus savo pavaldinius. Darbo grupėje, kurioje sprendžiami nauji, 
anksčiau kasdieninėje veikloje nesutikti klausimai, veikiama kaip 

anksčiau minėtose organinėse sistemose, o nuolatinėje veikloje — 
kaip mechanistinėse. Taip matricinės struktūros tapo veiksmingų 
valdymo įrankiu, leidžiančiu kurti ir įsisavinti naujus produktus ne- 
nutraukiant nuolatinės gamybos. Vėliau buvo suprasta, kad jos tinka 
bet kokiems vienkartiniams darbams valdyti nenutraukiant nuolatinio 
darbo, kai teikiami įprasti produktai rinkai, ir tapo organišku pro- 
gramų bei projektų valdymo organizacijose įrankiu. 

Vėliau, apibendrinus produktų bei programų ir projektų valdymo 
patirtį, vadybos teorijoje buvo sukurta įvairiausių pokyčių valdymo 
(change manegement) sritis. Realizuojant visą pokyčių valdymo ciklą, 
greta matricinės struktūros taikytinas dar vienas vertingas praėjusio 
šimtmečio antrojoje pusėje sukurtas valdymo įrankis — tinklinis plana- 
vimas, jau minėtas skyriuje apie planavimą. Kaip jau minėta, skatinant 
vienkartinių darbų vykdymą pinigais, geriausia taikyti dideles premi- 
jas. Nepamirština taip pat, kad pats dalyvavimas įgyvendinant kokią 
nors naujovę yra paskata kūrybingiems ir iniciatyviems darbuotojams: 
tokie paprastai ir parenkami, sudarant grupes, o ir naujas darbo turinys 
skatina nuvargusius nuo monotoniško kasdieninio darbo žmones. Pat- 
rauklus dalyvavimas įgyvendinant pokyčius ir žmonėms, norintiems 
gilinti savo žinias, tobulinti įgūdžius, didinti savo universalumą. Darbo 
grupėms veikiant kaip organinėms sistemoms, kontrolę kartu su gru- 
pės vadovu vykdo ir kiekvienas toliau kitą darbą darantis jos narys. 
Priimant reguliavimo sprendimus, taikytinas veiksmingas grupinis 
protinis darbas, todėl grupės vadovas turi būti pasirengęs vadovauti 
jam, o nariai — aktyviai ir veiksmingai dalyvauti. 

Kadangi pokyčių valdymas rėmėsi jau susiklosčiusiais produktų, 
programų ir projektų valdymo pagrindais, pagrindiniu pokyčių vady- 
bos teoretikų tyrimo objektu tapo įdiegtų pokyčių gyvybingumas ir 
nesėkmių, įgyvendinant pokyčius, tyrimai. Tie tyrimai parodė, kad, 
vadybos požiūriu, pakankamai profesionaliai parengti ir įgyvendi- 
nami pokyčiai dažniausiai žlugdavo dėl psichologinių priežasčių. 
Svarbiausia iš jų —- daugumai žmonių būdingas inertiškumas, nenoras 
dėti papildomų pastangų, jų manymu, visai sėkmingoje veikloje. 
Svarbūs pasirodė ir nepasitikėjimas savimi, įgūdžių trūkumas, ne- 

sėkmių baimė, net paprastas nustebimas, susidūrus su kažkuo visai 
netikėtu. Naujovė darbe grėsė ir nusistovėjusiems darbo santykiams, 
ir žmogaus statusui organizacijoje. 

Išnagrinėjus galimas kliūtis reikalingiems pokyčiams buvo pa- 
siūlyti būdai, kaip jos gali būti įveiktos. Vienas iš svarbiausių — lavi- 
nimas ir informavimas. Pirmiausia turi būti padėta organizacijos na- 
riams suprasti gilumines pokyčio būtinumo priežastis. Tam, 
išsiaiškinus su žmonėmis, turinčiais didžiausią įtaką darbuotojams, jų 
nuostatas veiklos, kurioje numatomi pokyčiai, atžvilgiu, platesniame 
darbuotojų būryje svarstoma būklė, daromi pranešimai, pabrėžiant 
būklės trūkumus ir nurodant galimus jos gerinimo būdus. Deja, šis 
būdas reikalauja daug laiko ir gali sutrikdyti net niekuo su pokyčiu 
nesusijusius žmones. Veiksmingesnis yra įtraukimas ir dalyvavimas. 
Šiuo atveju veikiama tik būsimų pokyčio įgyvendinimo dalyvių bū- 
ryje, iš karto paskelbus juos labai svarbios organizacijai programos 
dalyviais, supažindinus su svarbiausiais taisytinos būklės trūkumais, 
skatinančiais įsikišti ir keisti ją. Gavę pradinę informaciją grupės 
nariai kviečiami patys nuspręsti, kaip tą būklę pataisyti, o vėliau ir 
įgyvendinti savo sprendimą. Taip dirbdami grupės nariai visapusiškai 
išnagrinėja problemą, įgyja kompetenciją savarankiškai spręsti išky- 
lančius klausimus ir yra labiau skatinami sprendimo autorystės jaus- 
mo. Kartais pokyčio įgyvendinimas be anksčiau minėtų psichologi- 
nių kliūčių gali sukelti ir realų nepalankų kai kuriems darbuotojams 
darbo sąlygų pasikeitimą: bendradarbių, su kuriais susigyventa, pra- 
radimą, darbo turinio patrauklumo žmogui ar jo statuso menkėjimą. 
Tokiais atvejais taikytini derybos ir susitarimai, kurių tikslas — išsi- 
aiškinus visus pokyčio keliamus trikdžius darbuotojų darbinėje veik- 
loje ir jų požiūrį į trikdžius surasti abiems pusėms priimtiną sprendi- 
mą. Derantis ir tariantis neretai nutariama skatinti bei remti ir taip 
kompensuoti žmogui jo praradimus ne tik per pokyčio įgyvendinimą, 
bet ir jį įgyvendinus. Dažniausia tai būna papildomos piniginės iš- 
mokos, bet kartais veiksmingai veikia specialiai sukurtos moralinės 
paskatos: pasižymėjimo ženklai, garbės vardai, vardinės dovanos. 
Kai pokytis yra labai svarbus ir turi būti įgyvendintas labai greitai, o 

aiškus darbuotojų dalies priešiškumas jam, siūloma taikyti aiškią ir 
užslėptą prievartą, grasinant atleisti, nubausti, prarasti tobulėjimo 
perspektyvą. Toks būdas taikytinas, kai vadovybė įsitikinusi, kad 
darbuotojai paklus ir pokytis bus sėkmingai įgyvendintas, bet kai 
tokio įsitikinimo nėra, o skubus pokytis gyvybiškai būtinas, taikyti- 
nas manipuliavimas ir kooptavimas. Tam filtruojama informacija, 
nuslepiant nepalankią ir plačiai bei vaizdingai paskleidžiant palankią, 
sąmoningai, kur tik įmanoma, kreipiant įvykius taip, kad išryškėtų 
kuo mažiau naujovės trūkumų. Kooptuojant sudaroma priešiškai nu- 
siteikusių asmenų dalyvavimo, sprendžiant su naujove susijusius 
klausimus, regimybė: jie įtraukiami į darbo grupę, jiems leidžiama 
išsikalbėti kritikuojant, žodžiais jiems pritariama, bet veikiama sa- 
vaip. Toks būdas, kaip ir prievarta, prieštarauja dorovės normoms ir 
gali sukelti sunkių pasekmių tolesniame organizacijos gyvenime. Jis 
leistinas tik iškilus realiam pavojui organizacijai ir įsitikinus, kad 
normaliomis sąlygomis organizacijos narių dauguma pritartų tokiam 
pokyčiui. Grėsmei praėjus, vadovai turi atskleisti situacijos esmę 
pokyčio dalyviams ir pasiekti, kad jie pateisintų šių būdų taikymą. 
Paskutiniame praėjusiojo amžiaus ketvirtyje JAV pokyčių val- 
dymo specialistai sukūrė pokyčių įgyvendinimo metodiką, kurią jie 
pavadino organizacijų plėtra (organization development, sutrumpin- 
tai - OD). Tai planingas, sistemingas ir valdomas organizacijos kul- 
tūros, sistemos bei elgesio organizacijoje keitimas, siekiant padidinti 
jos veiklos efektyvumą. Laikant, kad viena iš svarbiausių pokyčių 
įgyvendinimo nesėkmės priežasčių yra skubotas, neparengtas poky- 
čio diegimas, taikant organizacijų plėtros metodiką numatomos trys 
pokyčio rengimo ir įgyvendinimo stadijos: atšildymas (unfreezing), 
įsikišimas (intervention) ir užšaldymas (refreezing). Atšildymo stadi- 
joje būsimasis pokytis rengiamas psichologiniu ir informaciniu po- 
žiūriu. Tada konsultantų vadovaujami organizacijos nariai, nagrinė- 
dami organizacijos veiklos rezultatus, pildydami anketas ar 
atsakydami į klausimus daro organizacijos problemų diagnozę. Ly- 
giagrečiai šioje stadijoje atliekamas ir būsimųjų problemų sprendėjų 
psichologinis rengimas, rengiamos specialios grupinės vaidmenų 

analizės sesijos. Jos leidžia visiems geriau suvokti ir kitų organizac1- 
jos narių pareigas bei lūkesčius, kurie lemia kiekvieną vaidmenį, ku- 
riamos veiklos grupių sesijos (literatūroje anglų kalba tai vadinama 
team training, sutrumpintai T-training arba sesnsibility training, su- 
trumpintai S-training). Įsikišimo stadijoje pirmiausia sukurtos pro- 
blemos sprendimo grupės nariai mokomi novatoriškai ją spręsti: čia 
taikomi ir tiksliniai kursai, ir seminarai, ir lankomasi panašiose orga- 
nizacijose, ir vyksta diskusijos, ir grupinio problemų sprendimo sesi- 
ir Jį įgyvendina. Užšaldymo stadija pradedama, kai jau įsitikinama, 
kad sprendimas veikia veiksmingai. Tada išnagrinėjami pokyčio įgy- 
vendinimo rezultatai, ypač atkreipiant dėmesį į nenumatytas šalutinės 
pasekmes, ir numatomi koregavimo veiksmai. Nustatyti organizaci- 
jos funkcionavimo naujomis sąlygomis pagrindai įteisinami atitin- 
kamais veiklą reglamentuojančiais dokumentais, jiems pritaikoma 
darbuotojų skatinimo sistema. Įteisinant naujus darbo pagrindus kar- 
tu mokomi visi darbuotojai, su kurių veikla susijusi naujovė. Taip į 
organizacijos veiklos sistemą ir į jos korporacinę kultūrą įauginta 
naujovė tampa organiška organizacijos gyvenimo dalimi. Gan ilgas 
darbų ciklas, trunkantis apie vienerius metus, šią metodiką verta tai- 
kyti daro tik diegiant esminius pokyčius, numatytus taikyti organiza- 
cijos veikloje ilgą laikotarpį ateityje. 


Klausimai pasitikrinti: 

1. Kodėl reikia atskirti nuolatinių ir didelių vienkartinių darbų 
valdymą? 

Kaip valdoma, taikant matricinę struktūrą? 

Kaip atliekamos vadybos funkcijos, valdant pokyčius? 
Kaip įveikiamas psichologinis pasipriešinimas pokyčiams? 








ARS 


Kaip veikiama, taikant organizacijų plėtros metodiką? 

23. KONFLIKTŲ VALDYMAS 


Beveik prieš šimtą metų Česteris Bernardas įrodė, kad tikslai, 
kurių siekdami į organizaciją jungiasi žmonės, negali sutapti su pa- 
grindiniu organizacijos tikslu — tenkinti savo veiklos produkto varto- 
tojų poreikius. Vienas iš sudėtingiausių vadybos uždavinių ir yra su- 
derinti savo narių interesus su visos organizacijos reikmėmis. Aišku, 
kad tai ne visada pavyksta. Dar sudėtingiau būna suderinti pavienių 
organizacijos narių tarpusavio interesus specializuotoje veikloje, kai 
darbo pasidalijimas kartais net paslepia nuo darbuotojo galutinį jo 
veiklos rezultatą ir kai darbuotojų interesai gali susikirsti dėl jau ank- 
sčiau minėtų įvairių organizacijos tikslų tarpusavio prieštaravimų. 
Taigi prieštaravimams tarp organizacijos, kuriai atstovauja įvairaus 
lygio vadovai, ir jos narių bei tarp eilinių jos narių atsirasti bendras 
darbas teikia daug galimybių. Beveik niekam nepavyksta išvengti 
aštresnių ar švelnesnių prieštaravimų organizacijoje. 

Vadybos literatūroje priešingų interesų, pažiūrų, siekimų susidū- 
rimas vadinamas konfliktu. Psichologai, apibrėždami konfliktą, po 
žodžio „susidūrimas“ prideda dar papildymą „sukeliantis nemalonius 
išgyvenimus“. Autoriaus nuomone, į šį papildymą vadybininkas bū- 
tinai turi atsižvelgti, nes jei buityje konfliktai dažniausiai paliekami 
savieigai, tai organizacijose jie turi būti vadovų valdomi. Konflikto 
apibrėžimą be šio papildymo atitinka ir disputas, ir diskusija, net de- 
rybos, tai yra normalaus organizacijos gyvenimo reiškiniai. 

Konfliktas organizacijoje turi būti valdomas dėl kelių priežasčių. 
Prieš kelis šimtus metų N. Makiavelis yra pasakęs, kad praeitis mums 
vertinga gerais pavyzdžiais. Geri pavyzdžiai neatsiranda be gero auk- 
lėjimo, geras auklėjimas negalimas be gerų įstatymų. Daugelį gerų 
įstatymų pagimdo tos pačios suirutės, kurias kartais daugelis taip ne- 
apgalvotai smerkia. N. Makiavelis čia kalba apie labai aštrų ir su dau- 
geliu susijusį konfliktą, kurį vadina suirute, suprasdamas suirutę kaip 
signalą, jog kažkas visuomenėje pasiekė tokį netvarkos lygį, kad vals- 
tybės vadovams būtina įsikišti ir nustatyti naujas bendro gyvenimo 
taisykles, kurios užkirstų, kad panašios suirutės nekiltų ateityje. Šiuo- 

laikinis profesionalus vadybininkas negali leisti jokių suiručių ir su- 
gebėti smulkiuose net asmeniniuose konfliktuose pastebėti arba būsi- 
mos suirutės grėsmę, arba pažangos galimybę. Mat konfliktą, kaip 
dviejų skirtingų nuostatų susikirtimą, visada sudaro elementai, sutam- 
pantys su organizacijos plėtros kryptimis ir prieštaraujantys joms, to- 
dėl vadovas turi pasinaudoti konfliktu kaip organizacijos plėtros po- 
stūmiu. Be to, yra žinoma, kad psichologinė organizacijos narių 
inercija dažnai žlugdo organizaciją tobulinančių veiksmų įgyvendi- 
nimą. Konflikto sukeliama psichologinė įtampa paskatina pavaldinius 
įveikti savo inertiškumą, laukti aktyvių vadovo veiksmų šiai įtampai 
pašalinti, ir vadovas tiesiog provokuojamas pateikti kažką originalaus. 
Pasinaudodamas tuo vadovas gali tikėtis pavaldinių palankumo ne tik 
įgyvendinant priemones, skirtas konkrečiam konfliktui likviduoti, bet 
ir priemones, skirtas atsirasti gilesnėms permainoms organizacijos 
gyvenime. Nepasinaudoti tokiomis konfliktų teikiamomis galimybė- 
mis vadovui būtų neprotinga. Prisimenant, kad konfliktas sukelia ne- 
malonių išgyvenimų, aišku, kad jis trukdo veiksmingai korporacinei 
organizacijos kultūrai kurtis ir įsitvirtinti, darbuotojams susitapatinti 
su organizacija. Tai yra dar viena priežastis, kodėl vadovas negali 
palikti savieigai net menkų konfliktų. 

Tyrimai rodo, kad dažniausiai pasitaikančios konfliktų organiza- 

cijose priežastys yra šios: 

e neaiškūs bendros veiklos tikslai, kurie įvairiems bendro dar- 
bo dalyviams sukelia nepagrįstus siekius bei reikalavimus 
dėl kitų dalyvių darbo; 

+ neaiškūs arba iš dalies sutampantys įgaliojimai, kai paskirs- 
čius darbus bendros veiklos dalyviams lieka klausimų, už 
kurių sprendimą niekas neatsako, arba atvirkščiai, tą patį 
klausimą įgaliojami spręsti keli dalyviai; 

e riboti bendri pajėgumų, medžiagų, laiko, lėšų ir kiti ištekliai 
ir konkurencija dėl jų tarp bendro darbo dalyvių; 

+ komunikacijos proceso nesklandumai, kurie trukdo suderinti 
bendras darbuotojų pastangas; 

e dėl laiko stokos ir kitų priežasčių kilusi emocinė įtampa gali 
paaštrinti normalius organizacijoje vykstančius prieštaravi- 
mus, kurie galėtų būti lengvai išspręsti paprastoje diskusijo- 
je, iki konflikto; 

+ sąlygų neatitinkančios taisyklės, pvz.: įtemptomis, ekstrema- 
liomis sąlygomis reikalaujama laikytis kasdieninėje veikloje 
taikomų taisyklių arba, atvirkščiai, paprasta, kasdieniška pa- 
dėtis dirbtinai sureikšminama ir sprendžiama pagal ekstre- 
malioms sąlygoms taikomas taisykles; 

+ vaidmens problemos, kylančios dėl to, kad žmogus, ateida- 
mas į organizaciją, prisiima tam tikrą organizacijai reikalin- 
gą vaidmenį, o bendraujantieji su juo kelia reikalavimus, ne- 
atitinkančius to žmogaus savo vaidmens supratimo; 

+ asmeninis priešiškumas. 

Iš pateiktos priežasčių visumos matyti, kad dauguma jų yra va- 
dybinio pobūdžio, kilusios dėl valdymo sprendimų netobulumo. Tai 
dar kartą patvirtina būtinumą vadovui nepalikti konfliktų savieigai. 

Siekiant geriau suprasti ne tik konfliktų valdymo galimybes, bet 
ir pačiam valdyti savo elgesį patekus į konfliktinę situaciją, naudinga 
susipažinti su konflikto raidos etapais, kurių skiriami penki. 

Pirmasis iš jų — suirzimas, kurį pajunta viena arba visos interesų 
turinčios pusės, negalėdamos pasiekti norimų tikslų arba pajutusios 
išorinį dirginimą. 

Antrasis — situacijos suvokimas, kada kiekviena suirzusi pusė 
kuria savo situacijos modelį — nustato problemą ir jos priežastis. Ka- 
dangi modelis kuriamas suirzus, jis būna subjektyvus, nesavikritiš- 
kas, dažnai kita pusė imama kaltinti pikta valia. 

Trečiasis — elgesys, priklausantis tiek nuo situacijos suvokimo, 
tiek nuo konfliktuojančių pusių atkaklumo, siekiant savo tikslų, bei 
nuo jų nusistatymo tenkinti kitos pusės poreikius. Skiriamos penkios 
to elgesio rūšys: vengimas, kai abi pusės neatkaklios ir konfliktas 
gęsta; varžybos, kai visos konflikto pusės siekia savo tikslų ir asme- 
nys visai nelinkę nusileisti vieni kitiems — konfliktas įgauna aštriau- 
sią formą; susitarimas, kai visos konfliktuojančios pusės vienodai 

nusiteikusios ir siekti savo tikslų, ir patenkinti kitos pusės reikalavi- 
mus — tada randamas bendras sprendimas; prisitaikymas, kada visos 
konflikto pusės atsisako savo tikslų ir duoda pirmenybę kitos pusės 
reikalavimams; bendradarbiavimas, kai visos konfliktuojančios pusės 
bendromis pastangomis randa galimybę tenkinti visų interesus. 

Ketvirtasis —- konfliktuojančios pusės reakcija į pirmąsias kitos 
pusės elgesio apraiškas. 

Konfliktas baigiasi penktuoju etapu — rezultatu, kuris pasiekia- 
mas šios etapų grandinės pabaigoje ir kuris be vadovo įsikišimo or- 
ganizacijai dažniausiai sukelia neigiamų pasekmių tiek pagrindinei 
veiklai, tiek organizacijos korporacinei kultūrai. 

Imantis valdyti konfliktą, reikia prisiminti, kad ne tik dėl vady- 
bos trūkumų, bet ir dėl kitų priežasčių, net asmeninio priešiškumo, 
darbe kilę konfliktai turi objektyvų savo pagrindą — kažin kokią neiš- 
spręstą problemą. Taigi pirmiausia, ką turi daryti vadovas, pajutęs 
konfliktą organizacijoje, išsiaiškinti jį sukėlusias objektyvias priežas- 
tis ir jas panaikinti. Tai ne visuomet pavyksta, todėl suprasdamas, 
kad kiekvienas konflikto dalyvis turi pagrindą savo nuostatoms ir 
kad abi konfliktuojančios pusės yra reikalingos organizacijai bei sa- 
vaip nepakeičiamos tam tikromis sąlygomis, vadovas turi imtis švel- 
ninti konfliktą. Tam jis turi suprasti abiejų pusių pozicijas, prieštara- 
vimų esmę, emocinę įtampą sukėlusius veiksnius ir kiekvienos pusės 
pozicijų bei nuotaikų pagrįstumą. Paaiškinęs savo susirūpinimą dėl 
konflikto keliamos destruktyvios įtampos organizacijoje vadovas 
pradeda pokalbius atskirai su kiekviena konflikto puse, stengdamasis 
pabrėžti konflikto žalą organizacijai ir patiems konfliktuojantiems 
bei priešingos pusės nuostatų ir nuotaikų pagrįstumą. Emocinę įtam- 
pą, skirtingas nuostatas paverčiančią dirginančiu konfliktu, pašalinti 
psichologai siūlo būdais, kurie, kaip ir daug kas vadyboje, remiasi 
įsijautimu į kito žmogaus poziciją (empatija): 

e pareikšti savo sutikimą su pašnekovu (nors dėl neesminių 

dalykų); 

e įvertinti pašnekovo keliamos problemos svarbą (nors jam 

pačiam); 

e pritarti pašnekovo veiksmams (nors už aktyvumą); 

e pagirti (nors už pastangas); 

e pažadėti bendradarbiauti (nors tolimesnėje ateityje); 

e pranešti gerą Žinią (nors ir nelabai susijusią su problema); 

e nuolat rodyti pagarbą (nors pašnekovo asmeniui); 

+ nuoširdžiai stengtis suprasti pašnekovo poziciją ir rasti jam 

priimtiną sprendimą. 

Matyti, kad šie pasiūlymai yra šiek tiek manipuliacinio pobūdžio, 
bet emocijos, verčiančios paprastą prieštaravimą erzinančia prieštara, 
siekiant žūt būt priversti kitą pritarti savo nuomonei, yra toks organi- 
zacijos gyvenimui ir pačiam jos nariui kenksmingas dalykas, kylantis 
iš jo ribotumo, nesugebėjimo suprasti kitą žmogų, kad tam tikra dozė 
manipuliacijos jo paties ir organizacijos labui yra visai pateisinama. 

Žinant, kad kiekviename konflikte viena iš jo pusių veikia strate- 
gijos numatyta organizacijos plėtros kryptimi, kvalifikuotam vadovui 
konfliktą paversti problemos sprendimu nėra sunku, suradus abiem 
konfliktuojančioms pusėms bendrą aukštesnio lygio problemą. Paro- 
džius abiems konfliktuojančioms pusėms, kad išsprendus tą aukštes- 
nio lygio problemą išnyktų ir jų konfliktą sukėlusios priežastys, bei 
pabrėžus, kad įvykęs konfliktas buvo naudingas atkreipiant dėmesį į 
visai organizacijai svarbų klausimą, nėra sunku sužadinti bendras jų 
pastangas. Net ir dirginančią emocinę konflikto įtampą galima panau- 
doti kaip skatinantį bendras pastangas veiksnį, parodžiusį abiejų pusių 
jautrumą klausimui, į kurį be jų anksčiau niekas neatkreipė dėmesio. 
Taip konfliktas sprendžiamas grupine komunikacija, turint bendrą 
abiejų komunikuojančių pusių tikslą. Jei abi pusės linksta į bendra- 
darbiavimą, paskyrus grupinį protinį darbą organizuoti pasirengusį 
koordinatorių, konfliktavusių pusių pastangomis galima parengti 
sprendimą, ne tik panaikinantį konflikto priežastis bei neigiamas pa- 
sekmes, bet ir skatinantį tolesnę organizacijos pažangą bei stiprinantį 
veiksmingą korporacinę kultūrą. Jei konfliktuojančių pusių nuostatos 
pasirodo per daug nesuderinamos arba tarp jų tvyrančios įtampos vi- 
siškai pašalinti nepavyksta, parodžius, kad abiejų pusių reikalavimai 
pagrįsti, sprendimo ieškoti galima derantis. Kai šios priemonės ne- 

duoda norimo rezultato, siekiant neleisti destruktyvių emocijų pliti- 
mo, vadovams tenka imtis administracinės prievartos, kuri kartais turi 
baigtis net asmenų perkėlimu į kitas pareigas. 








Klausimai pasitikrinti: 

1. Kas yra konfliktas? 

2. Kokios gali būti konflikto organizacijoje priežastys? 

3. Kodėl konfliktai organizacijoje turi būti nepaliekami savieigai, o 
valdomi? 

4. Kaip konfliktai gali būti valdomi? 

24. VADYBA IR DOROVĖ 


Vadybos mokslas tik pradeda antrąjį savo gyvavimo šimtmetį. 
Dar daugelis šio mokslo tiesų neįleido šaknų į kasdieninę veiklą. Ka- 
dangi vadybos veikla reikalinga bendram organizacijos tikslui, kurio 
siekiama suderintomis organizacijos narių pastangomis, pasiekti, 
vadovai neretai laikosi neteisingai N. Makiaveliui priskiriamo prin- 
cipo — „tikslas pateisina priemones“. Taip jie leidžia sau pažeisti tiek 
pavaldžių organizacijos narių, tiek su organizacija už jos ribų ben- 
draujančių žmonių interesus. Taip kyla dorovės vadybiniuose santy- 
kiuose problema. Visose veiklos srityse, kurios susijusios su svar- 
biais žmonių asmeniniais interesais, susikuria tam tikros dorovinės, 
žmonių elgesį reguliuojančios normos ir principai. Tos normos daž- 
nai vadinamos etinėmis, nors etika yra filosofijos mokslo sritis, ti- 
rianti dorovę. Taigi vadovams dėstomų dalykų sąraše užrašas „Va- 
dybos etika“ yra visai priimtinas, bet per šio dalyko paskaitas turi 
būti kalbama apie vadybos dorovę, kuri dažnai vadinama tarptautiniu 
žodžiu „moralė“. Per ilgus mokymo bei gydymo šimtmečius susi- 
klostė pakankamai aiškūs ir plačiai paplitę mokytojo bei gydytojo 
dorovės principai ir pedagogikos bei medicinos etikos mokslai, o 
vadybos dorovės problemos kol kas nėra taip giliai išnagrinėtos, jos 
normos ir taisyklės dar nesuformuluotos ir nepaskleistos. 

Kartais tenka išgirsti, kad pati vadyba, kaip darbas kitų ranko- 
mis, savo esme yra nedora veikla. Iš tiesų vadybos dorumas neturėtų 
kelti abejonių, nes visi žmonės, tarp jų ir vadovai, įsilieja į organiza- 
ciją siekdami savo tikslų, kuriuos jie tikisi įgyvendinti būtent toje 
organizacijoje. Įgyvendinti savo tikslus jie gali tikėtis tik tada, kai 
organizacija tenkins kitų žmonių, į ją neįeinančių, bendro darbo vai- 
sių vartotojų poreikius. Taigi vartotojų ir organizacijos narių poreikių 
suderinimas, be kurio negali gyvuoti jokia organizacija, ir yra vienas 
iš svarbiausių ne tik dorų, bet gal ir kilnių vadybos uždavinių. Šiau- 
rės Karolinos (JAV) universiteto profesorius R. Engdalas (R. Eng- 
dahl!), išnagrinėjęs įvairių organizacijų įtaką kuriant JAV visuomenės 
dorovę, kurią jau daug kas pripažįsta esant gerokai smukusia dėl ori- 

entacijos į vienkartinius santykius su kitais žmonėmis ir atsakomybės 
prieš juos sumažėjimo, daro išvadą, kad didžiausias viltis dabar JAV 
gali sieti ne su valstybe, šeima, mokykla, bažnyčia ir žiniasklaida, o 
būtent su verslo organizacijomis. Jos, nepaisant kai kurių jų ne visai 
dorų poveikio vartotojui apraiškų, orientacijos ne į vidų, 0 į išorę — 
vartotoją, gali būti pagrindinės dorovės skleidėjos. 

Apskritai vadovo darbas dėl savo orientacijos į organizacijos, 
kuriai vadovauja, darbo produkto vartotojų poreikių patenkinimą ir 
to patenkinimo laidavimą, tik sudarant sąlygas organizacijos nariams 
tenkinti savo poreikius, pačia savo prigimtimi vargu ar yra pralen- 
kiamas veiklos dorovės požiūrių. 

Kadangi vadyba reiškiasi tik per žmonių tarpusavio santykius, 
dorovė, kaip visuomenės sąmonės forma, reguliuojanti žmonių elgesį 
visose visuomeninio gyvenimo srityse, vadyboje taip pat labai svarbi. 
Dorovės normos paprastai susikuria savaime, sustiprinamos masiškai 
taikant, tapdamos įpročiu ir pritariant visuomeninei nuomonei. Tikė- 
tis tokio tobulumo ir paplitimo, kaip gydytojų bei pedagogų dorovės 
normos, dar per anksti, todėl vadybos specialistai turi pradėti ieškoti 
pačiame vadybos darbo procese tų taškų, kur tam tikri vadovo 
veiksmai gali turėti dorovinį atspalvį ir galima suformuluoti tam tik- 
ras dorovines normas, kurios kada nors galėtų būti priimtos ir plačiai 
paskleistos. Kadangi, valdant organizacijos veiklą, vadovo darbas 
daugiausia tiesiogiai susijęs su kitais žmonėmis, vykdant visą vady- 
bos funkcijų kompleksą, kai reikia įgyvendinti sprendimą, dorovės 
normas vadovo veikloje patogiausia formuluoti nuosekliai vykdant 
visas valdymo funkcijas. 

Dar prieš pradedant planuoti darbus, matyt, galima pasitikrinti, 
ar pasirengęs veikti, taisykle: nepradėk planuoti, kaip įgyvendinti 
sprendimą, kol turi tik vieną jo variantą. Tik vieno vadybos sprendi- 
mo varianto turėjimas rodo tikrai nedorai menką pasirengimą ir pa- 
vojų reikalauti iš pavaldinių tuščio ar ne tokio veiksmingo darbo. 
Gyvenimas toks sudėtingas ir įvairus, kad visuomet būna keletas ly- 
giaverčių sprendimų, iš kurių pasirinktinas tas, kuris geriausiai tinka 
darbų pradžiai. Jei vadovas mato tik vieną sprendimo variantą, vadi- 

nasi, jis nepastebėjo jo trūkumų, kurie vėliau gali sužlugdyti visas 
geras viltis, o toks pavojus realus, nes vadovai dėl riboto laiko dažnai 
būna priversti tiesiog „šaudyti sprendimais“. Kaip jau minėta, 
P. Drakerio manymu, japonų vadyba nuo vakarietiškos skiriasi ir tuo, 
jog japonai, ieškodami geriausio sprendimo varianto, visuomet ap- 
mąsto dar vieną galimą alternatyvą, apie kurią niekad negalvoja va- 
kariečiai, —- nieko nedaryti. Tai tikrai geras požiūris, išplečiantis mąs- 
tymo horizontą: juk gali atsitikti, kad nebus jokių galimybių kaip 
nors veikti — gali užklupti liga, atsitikti avarija ar kokia nors kitokia 
nelaimė. Taigi bent du variantus turime visada, o panagrinėjus ir pa- 
lyginus juos abu, visai nesunku sugalvoti ir daugiau bei pasirinkti, 
kurį skirti pavaldiniams vykdyti aiškiau matant jo trūkumus bei ga- 
limas kliūtis. 

Nemaža vadovų savo pareiga organizacijai laiko komandavimą 
ir kontroliavimą. Valdymo ratas sklandžiai rieda, kai vykdomi visi 
vadybos darbai, o jie visi - vadovo pareiga. Todėl kaip dorovės nor- 
mą galima skelbti: jau planuojant darbus reikia numatyti, kaip bus 
įgyvendinamos kitos vadybos funkcijos: sudaromos darbo sąlygos, 
skatinama dirbti, kontroliuojama, prireikus reguliuojama ir atlygina- 
ma. To nedaryti nedora, nes antraip vadovas savo darbą užkraus ant 
vykdytojų pečių, didins nervinę jų įtampą ir rizikuos, kad užduotis 
gali būti neįvykdyta. 

Žmogus, gaudamas užduotį, turi aiškiai žinoti, ko ir kada iš jo 
reikalaujama, antraip jis tampa lyg bedvasis įrankis. Todėl kaip doro- 
vės norma gali skambėti reikalavimas planuojant numatyti kiekvieno 
etapo rezultatų vertinimo rodiklius (kokybės, kiekio, laiko, sąnaudų). 

Jau planuojant neretai žinoma, kam bus paskirti svarbiausi dar- 
bai, todėl norma — planuojant darbus tartis su būsimaisiais vykdyto- 
jais — tikslinga ir iš profesionalios vadybos pozicijų, nes leidžia ge- 
riau suplanuoti, labiau skatinti veiklą, o kartu rodo ir pagarbą 
žmogui, padeda įprasminti savo darbą. 

Darbuotojas, vadovo nurodymu naudodamasis reikalingais įren- 
gimais ir įrankiais, veikia savo darbo gavinį ir verčia jį numatytu 
darbo produktu — tik tai yra jo darbas. Sudaryti jam visas darbo sąly- 

gas — vadovo reikalas. Todėl kaip dorovės norma organizuojant dar- 
bus gali skambėti: aprūpinti darbuotoją viskuo, ko jam reikia užduo- 
čiai įvykdyti. 

Organizuodamas darbą, vadovas konkrečius darbus turi paskirti 
tam tikriems vykdytojams asmeniškai. Paskyrimą techniškai lemia tik 
vienas veiksnys — darbuotojo kvalifikacija. Tačiau žmogus nėra darbo 
mašina, todėl kaip dorovės norma galėtų skambėti reikalavimas skirs- 
tant darbus orientuotis ne tik į darbuotojo kvalifikaciją, bet ir į jo inte- 
resus, polinkius. Ši orientacija svarbi ir dėl to, kad verčia atkreipti 
dėmesį į galimas darbuotojui nepatrauklias užduoties vykdymo sąly- 
gas, kurios neretai užmirštamos, o kartais ir sąmoningai nuslepiamos. 

Kaip tik nepatrauklios darbo sąlygos ir reikalauja dar vienos do- 
rovės normos, susijusios jau su kita vadybos funkcija — darbo skati- 
nimu: atskleisti darbuotojui galimas nepatrauklias užduoties vykdy- 
mo ypatybes ir numatyti, kaip jos bus kompensuotos papildomomis 
paskatomis. Galbūt darbuotojas iš karto ir nepastebės tų neigiamų 
dalykų, bet, išryškėjus jiems vėliau, vadovas gali būti apkaltintas 
sąmoninga apgaule. Todėl, rengdamas užduotį, vadovas iš anksto turi 
ir pats tai išsiaiškinti, ir darbuotojo dėmesį atkreipti, ir kartu pasirū- 
pinti nors moraliai kompensuoti būsimus nemalonumus. 

Deja, per dažnai vadovai pabrėžia darbuotojo pareigas organiza- 
cijai, kurios kartais įgyja pareigos vadovui pavidalą, užmiršę 
D. Makgregoro teoriją „„Y“. Matyt, jos reikalavimus irgi jau galima 
paversti dorovės norma: norint, kad darbuotojas padarytų ką nors 
reikalinga organizacijai, būtina rasti, ką šitai darydamas jis gali gauti 
gera sau, ir tuo remtis skatinant jį veikti. 

Žmonių veiklai skatinti vadovai dažnai griebiasi vis tos pačios 
priemonių poros — pinigų ir bausmės, tuo parodo per daug supapras- 
tintą, beveik niekinamą požiūrį į pavaldinį. O kiekvienas žmogus, 
nesvarbu, kokio išsilavinimo būtų, turi įvairiausių poreikių: jam gali 
prireikti ir pinigų, ir saugumo, ir patrauklaus darbo, ir galimybių to- 
bulėti, ir padėkos, ir pagarbos, ir savo vertės suvokimo, ir gilesnės 
prasmės savo darbe. Todėl skatinant reikia darbuotojams taikyti visas 
paskatas: taip ir asmenybė skatinama harmoningiau vystytis organi- 

zacijoje, ir vadovybė gauna daugiau galimybių pasiekti visos organi- 
zacijos tikslus. 

Kontrolė, kuria mėgaujasi dažnas vadovas, žadina labai nemalo- 
nius pavaldinio jausmus, erzina jį kaip nepasitikėjimo demonstravi- 
mas ir kartais skatina slėpti tikras žinias apie darbų eigą, sąlygas bei 
rezultatus. Todėl kontrolę reikia suprasti kaip nuolatinį darbų stebė- 
jimą, siekiant kuo anksčiau aptikti nenumatytus nepalankius darbų 
eigai veiksnius ir padėti pavaldiniu: mažinti jų poveikį tiek pavaldi- 
nio, tiek visos organizacijos labui. 

Kasdien darbe pasitaiko įvairių nesklandumų, ir nemaža vadovų 
puola ieškoti kaltininkų. Radę baudžia ar apibara ir laiko atlikę savo 
pareigą. Gyvenime ypač retai darbuotojas ką nors negera padaro ty- 
čia, todėl kaltininko radimas padeda vadovui tik psichologiškai išsi- 
krauti, o giluminės priežastys, dėl kurių kilo nesklandumas, išlieka ir 
gali sukelti didesnių nesklandumų. Todėl vadybos dorovės norma 
gali būti tokia nuostata: ieškoti ne kaltininkų, o priežasčių. Net tada, 
kai priežastis slypi darbuotojo asmenybėje, vadovas gali apkaltinti ir 
save, jog skirstydamas darbus nepastebėjo kokio nors bruožo. Sie- 
kiant, kad ateityje tokie dalykai nesikartotų, daugiau priklauso nuo 
vadovo negu nuo darbuotojo. Tokia išvada kaip vadybos dorovės 
normą leidžia siūlyti nuostatą nesiimti jokių veiksmų siekiant paša- 
linti nesklandumus, kol juose nerasta sava kaltė. Net ir tais atvejais, 
kai priežastis glūdi pavaldinyje, daugumą aktyvių veiksmų ją šali- 
nant turi atlikti vadovas: pamokyti, pasišnekėti prieš duodamas dar- 
bą, geriau aprūpinti viskuo, ko reikia darbo metu, dažniau stebėti 
darbą, rasti veiksmingesnių paskatų ir kt. 

Neretai vadovai su ypatingu užsidegimu, laikydami tai viena iš 
vaizdingiausių savo „viršininkystės“ apraiškų, viešai „auklėja“ prasi- 
žengusius pavaldinius, taip žemindami juos kitų akyse, versdami gin- 
tis, žadindami nereikalingą priešiškumą. Vadybos požiūriu tai tiesiog 
neprotinga: ką nors negerai padaręs darbuotojas, kad daugiau to ne- 
kartotų, turi ir sužinoti, ir suprasti, ir patikėti tuo, kas negerai padary- 
ta, — tik tada taip nebedarys. Todėl turėtų įsitvirtinti tokia dorovės 
norma: ką nors negera apie žmogų ar jo veiklą sakyti tik asmeniškai. 

Reikia nepamiršti, kad taisytis tegali jis pats, ir geriausiai tam jis su- 
sikaups, kai nebus keliama nereikalinga įtampa, o visas dėmesys bus 
sutelktas į problemą, kuri yra bendra ir jam, ir vadovui. Nuolat tokios 
normos besilaikantis vadovas ir privačiame gyvenime turėtų automa- 
tiškai prikąsti liežuvį, pradėjęs sakyti ką nors negera apie žmogų ir 
pastebėjęs, jog tai girdi trečias asmuo. 

Reguliavimas, nukrypimų šalinimas yra tiktai vadovo darbas, 
nes jis mato darbų visumą ir jo žinioje yra žmonės, įrengimai, pini- 
gai, medžiagos, kiti ištekliai, galų gale tik vadovas žino, kokie yra 
kalendoriniai terminai. Tačiau nedora išsilavinusiam ir organizacijai 
atsidavusiam darbuotojui sudaryti vaizdą, kad jokių keblumų niekada 
nekils, viskas eisis kaip sviestu patepta. Todėl su reguliavimu susijų- 
si gali būti paskelbta tokia dorovės norma: skiriant užduotį, nurodyti 
darbuotojui galimas kliūtis ir būdus joms įveikti. Tuomet ir darbuoto- 
jas galės išvengti kai kurių kliūčių, ir dėmesingiau pats kontroliuoti 
darbų eigą, o ten, kur nepajėgs pats susitvarkyti, greičiau praneš tam, 
kas galėtų padėti. 

Jau buvo minėta, kad atlyginimas už darbą — būtina vadybos 
funkcija. Tik laikant žmogų tarsi vienkartinio naudojimo daiktu, ga- 
lėtų būti toleruojamas vadybos darbų ciklo neužbaigimas — o vado- 
vams reikia, kad darbuotojas visada būtų nusiteikęs vykdyti visus jų 
nurodymus. Todėl po kiekvieno darbo žmogus turi žinoti, kaip verti- 
namas jo darbas, kad galėtų keisti savo elgesį, mokytis, ko nemoka, 
tobulinti, ką moka ir kas vertinga. Todėl vadovas negali laikyti atli- 
kęs savo pareigos, kol darbuotojams neatlyginta už padarytą darbą, 
kol jie negavo to, ko siekdami vykdė užduotį 

Nors senovės išminčių darbuose galima rasti nemažai vadovo 
dorovės nuostatų (pavyzdžiui: „Jei teisingai elgsies, visi seks tave ir 
be įsakymų. Jeigu pats elgsiesi neteisingai, niekas neklausys ir tavo 
įsakymų“ [Konfucijus. Apmąstymai ir pašnekesiai. Vilnius: Pradai, 
1994, p. 132]). specifinių vadybos dorovės normų visuma dar nėra 
sukurta, vietoje jos ne viename literatūros šaltinyje galima rasti 1š- 
vardytas bendras žmonių tarpusavio bendravimo dorovės normas. 
Vadovo darbui jos vertingos tuo, kad, tikrindami savo kasdieninę 

veiklą pagal tas dorovės normas, vadovai kiekvienu sprendimu diegs 
jas į organizacijų gyvenimo praktiką. Jie pavers jas svarbiu organiza- 
cijos korporacinės kultūros elementu, veikiančiu savaime bendros 
organizacijos veiklos rezultatyvumo ir veiksmingumo didinimo tiek 
organizacijos darbo vaisių vartotojams, tiek jos nariams linkme. 

Vadovas — svarbiausias organizacijos pareigūnas, savininkų įga- 
liotas nustatyti ilgalaikius ir trumpalaikius organizacijos tikslus, nau- 
doti visus jos turimus išteklius. Vadovo padėtis yra ypatinga — tiek 
visuomenės, tiek pavaldinių akyse jis yra žmogiškasis organizacijos 
pavidalas, elgesio etalonas, tarytum stebimas pro padidinamąjį stiklą. 
Jo asmenybė yra vienas iš svarbiausių poveikį pavaldiniams ir aplin- 
kai darančių veiksnių. Iš to kyla dorovinis reikalavimas vadovui elgtis 
taip, kaip jis norėtų, kad panašiomis aplinkybėmis elgtųs1 jo pavaldi- 
niai. Kitaip elgtis nedora organizacijos atžvilgiu, nes nepanaudojama 
viena iš didžiausių vadovo galių, o kad nedora reikalauti iš pavaldinio 
to, ko iš savęs nereikalauji, matyt, aiškinti nereikia. 

Iš to, kad vadovas turi nukreipti pavaldinių pastangas organiza- 
cijos tikslų linkme, kyla dorovinis reikalavimas vadovui visada orga- 
nizacijos tikslus laikyti aukščiau už savo asmeniškus. 

Kad vadovas nuolat jaustų, kaip jam sekasi laikytis dorovės 
normų, reikia laikytis dar vienos: skatinti reiklų ir kritišką pavaldinių 
požiūrį į savo veiksmus. Kadangi vadovo ir pavaldinio santykių pri- 
gimtis tiesiog skatina pavaldinio nuolankumą, o dėl jo gali suvešėti 
vadovo egoizmas, savo nuopelnų pervertinimas, net ir dorovinis va- 
dovo smukimas. Anksčiau dar buvo galima kreiptis į spaudą, parti- 
nius organus, o dabar tą sutrukdyti paprasčiausiai nebeliko kam, tai 
liko, kaip dabar mėgstama sakyti, „jo problema“, todėl tokios normos 
laikymasis yra vadovo savisauga. Ne vienoje amerikiečių vadybos 
knygoje skelbiama kategoriška nuostata, iškilus į viešumą vadovo ir 
pavaldinio nesutarimui, be jokio nagrinėjimo palaikyti pavaldinį ir 
bausti vadovą. Toks sprendimas grindžiamas tuo, jog nėra pavaldinių 
ne tik viešai, bet ir iš viso norinčių konfliktuoti su vadovu, ir jei jau 
toks dalykas iškilo viešumon, vadinasi, vadovas aiškiai per daug su- 
gedęs ir pavojingas organizacijai. 

Darbą vaisingą daro tikslas, todėl būtinas dorovinis reikalavimas 
vadovui: prieš ką nors darant (ar pareiškiant), aiškiai suvokti ir mo- 
kėti išreikšti būsimojo veiksmo tikslą. Pavaldinys, būdamas laisvos 
valios žmogus, net veikdamas pagal kitų nurodymus, turi žinoti 
veiksmų tikslą, nes tai yra svarbus skatinantis veiksnys ir pagarbos 
žmogui apraiška. Taigi dorovinis reikalavimas vadovui: duodant už- 
duotį pavaldiniui, visada paskelbti jos tikslą. 

Vadybos tikslai labai įvairūs: paskirtis, nurodanti, kam iš viso or- 
ganizacija yra reikalinga; strateginiai, nurodantys, ką organizacija turi 
pasiekti ateityje; trumpalaikiai arba operatyviniai, nurodantys norimą 
pasikeitimą. Siekiant, kad darbuotojai būtų labiau susiję su organiza- 
cija, kad dirbdami organizacijoje galėtų geriau įprasminti savo gyve- 
nimą, vadovas kaip dorovinės normos turi laikytis reikalavimo paval- 
dinius orientuoti ne tik į trumpalaikius, bet ir į ilgalaikius tikslus. 

Dar viena dorovės norma, išplaukianti iš vadovo padėties orga- 
nizacijoje, yra teikti pavaldiniams visas jų pageidaujamas žinias apie 
organizaciją ir jos veiklą. Rinkos sąlygomis, kai reikia saugoti ko- 
mercines paslaptis, ši norma gali atrodyti pavojinga. Bet organizaci- 
jos narys, norėdamas geriau suvokti savo vaidmenį organizacijoje, 
jaučia papildomų žinių poreikį. Negaudamas jų iš vadovybės, darosi 
įtarus, ieško kitų žinių šaltinių, remiasi gandais ir juos platina. Pro- 
tingas vadovas gali rasti būdų tenkinti visus organizacijos narių pa- 
pildomų žinių poreikius, neatskleisdamas komercinių paslapčių. 

Panagrinėjus vadybos dorovės normas, išplaukiančias iš vadovo 
padėties organizacijoje ir tikslo svarbos vadyboje, daugiau normų 
galima surasti remiantis tuo, kad vadovas tikslo siekia pavaldinių 
pastangomis. Daugeliui labai patinka žinomo krepšinio trenerio Vla- 
do Garasto atsakymas į tuometinio solidžiausio SSRS laikraščio 
„Pravda“ korespondento klausimą: „Kur Jūsų sėkmės priežastis?“ 
tada, kai „Žalgiris“ po ilgo kariškių viešpatavimo krepšinyje tapo 
SSRS čempionais. Tada V. Garastas atsakė, kad daugelis trenerių 
naudoja savo pastangas kovodami su žaidėjų trūkumais, o jis dirba 
priešingai — stengiasi išsiaiškinti gerąsias sportininkų ypatybes ir su- 
daryti sąlygas joms geriau pasireikšti. Iš tiesų vadovas viską pasiekia 

tik pavaldinių pastangomis, taigi didžiausias vadovo turtas ir yra tai, 
ką gero tie pavaldiniai turi. 

Visi žmonės turi ir privalumų, ir trūkumų. Privalumai yra ir 
žmogaus, ir organizacijos turtas, o trūkumai kenkia tiek žmogui, tiek 
organizacijai. Organizacijos sėkmė labai priklauso nuo to, kiek gero 
vadovas sugebės rasti savo pavaldiniuose ir kaip panaudos tai, siek- 
damas organizacijos tikslų. Taigi orientacija pirmiausia į gerąsias 
pavaldinių savybes gali būti laikoma vadybine dorovės norma. Ži- 
noma, nepastebėti pavaldinių trūkumų arba nekreipti į juos dėmesio 
irgi negalima. 

Čia išvardyta daugiau nei dvidešimt dorovės normų, kylančių iš 
vadybos darbo ypatybių. Skaitytojas gali rasti ir kitais pagrindais 
remiantis suformuluotų normų, nes ieškojimai šioje srityje tik prasi- 
deda. 


Klausimai pasitikrinti: 

1. Kodėl ir kaip susikuria dorovinės normos įvairiose veiklos srityse? 

2. Kodėl vadyboje svarbios dorovinės normos? 

3. Kokios dorovinės normos siūlytinos, realizuojant skirtingas 
vadybos funkcijas? 

4. Kokios dorovinės normos siūlytinos, remiantis vadovo ir 








pavaldinio vaidmenimis organizacijoje? 

